
Skiriu Karei 


Aš nekenčiu Žmonių vien todėl, kad jie gyvuoja 
ir smarkiai pavydžiu matydamas juos judančius 
savoj šaly. 
Sėdžiu ledo luite aš, pamišėlis, 
ir kruopščiai užsirašinėju priešiškus veiksmus, 
žmonių nukreiptus tiesiai į mane. 
Ir iš tamsios keršto erdvės 
iškyla pasaulio valdovas. 

- Elgard Jonsson 


1 skyrius 


Pro medžius įkypai krito akinantis šviesos spindulys. 

Iš netikėtumo jis sustojo kaip įbestas. Nebuvo pasiruošęs. 
Išlipo iš lovos, pusiau miegodamas perėjo tamsų namą ir užlipo 
ant priekinių laiptelių. Čia jį pasitiko saulė. 

Smigo į akis it yla. Jis kaipmat pakėlė rankas prie veido, 
bet šviesa vis sklido, skverbėsi pro kremzles ir kaulus iki pat 
kaukolės tamsumos. Viduje viskas akinamai nušvito. Mintys, 
suskaldytos iki atomų, pasklido visomis kryptimis. Jis norėjo 
rėkti, bet niekada to nedarė, nes rėkti atrodė per žema. Vietoj to 
sukando dantis ir kaip įmanydamas ramiau stovėjo ant laiptų. 
Kažkas vyko. Jo galvos oda ėmė temptis; dilgčiojimas vis stiprėjo. 
Stovėjo virpėdamas, rankomis užsidengęs veidą. Jautė, kaip akys 
tolsta viena nuo kitos, o šnervės plečiasi tapdamos didumo sulig 
raktaskylėmis. Jis verkšleno ir mėgino priešintis, bet nepajėgė 
sustabdyti žiaurios jėgos. Pamažu jo bruožai išnyko. Teliko 
kaukolė, aptraukta permatoma balta oda. 

Jis karštligiškai grūmėsi ir dejuodamas mėgino liesti veidą, 
apčiuopti, ar dar tebėra vietoje. Nosis tapo minkšta ir kėlė pa- 
sibjaurėjimą. Jis atitraukė ranką - sugadino tai, kas buvo iš jos 
likę, juto, kaip ji tyžta prarasdama formą lyg supuvusi slyva. 

Staiga viskas baigėsi. Jis atsargiai įkvėpė ir pajuto, kaip veidas 
sugrįžta. Keliskart sumirksėjo, pravėrė ir vėl užvėrė burną. Bet 
ketindamas eiti pirmyn krūtinėje pajuto stiprų skausmą, lyg 
būtų įsikibusios aštrios nematomos pabaisos letenos. Jis susilen- 
kė ir apsivijo liemenį rankomis, mėgindamas suvaldyti jėgą, vis 
stipriau ir stipriau tempiančią krūtinės odą. Speneliai pradingo 


pažastyse. Nuogos krūtinės oda vis plonėjo, tarsi sumazgyti lai- 
dai išryškėjo venos, pulsuojančios juodu krauju. Jis buvo kone 
sulinkęs pusiau ir žinojo, kad nebepajėgs tam pasipriešinti. 

Ūmai jis plyšo per pusę lyg trolis saulėkaitoje. Žarnos ir 
viduriai išvirto laukan. Jis stengėsi sulaikyti viską viduje su- 
imdamas žaizdos kraštus ir tempdamas juos vienas į kitą, bet 
visa skverbėsi, ištekėjo pro jo pirštus ir telkšojo palei pėdas lyg 
paskersto gyvulio viduriai. Jo širdis, įkalinta už šonkaulių, iš 
baimės vis dar tankiai plakė. Jis ilgai taip stovėjo dvilinkas ir 
žiopčiojo. Pramerkęs vieną akį nervingai nužvelgė savo kūną. 
Pilvo ertmė buvo tuščia. Tekėjimas liovėsi. Jis nerangiai ėmė 
rinkti tai, kas iškrito, ir viena ranka netvarkingai grūsti į vidų, 
kita laikydamas odą, kad vėl viskas neiškristų. Viskas atsidūrė 
ne savo vietose; visur buvo keistų gumburų, bet jei jam pavyktų 
žaizdą užsiūti, niekas nepastebėtų. Jis sutvertas kitaip nei visi 
žmonės, nors iš išorės to nematyti. Kaire ranka laikydamas odą, 
dešiniąja ir toliau grūdo viską vidun. Galiausiai pavyko didžiąją 
dalį grąžinti atgal. Ant laiptų liko tik nedidelė kraujo dėmė. 
Jis smarkiai spustelėjo žaizdą ir jautė, kaip ji ima užsiverti, bet 
kvėpavo atsargiai, kad neatsivertų vėl. Saulė vis dar švietė pro 
medžius, jos balti spinduliai kirto lyg kardai. Bet jis vėl buvo 
vientisas. Viskas nutiko per greitai. Jam nederėjo išlipus iš lovos 
išeiti tiesiai į saulės šviesą. Jis visada judėjo kitokioje erdvėje, 
regėjo pasaulį pro drumzliną šydą, pritemdantį geliančią šviesą 
ir slopinantį iš išorės sklindančius garsus. Tą šydą jis galėdavo 
išlaikyti tik smarkiai susikaupęs. Prieš akimirką pasielgė ne- 
kaip vaikas. 

Jo bausmė atrodė nepagrįstai žiauri. Mat miegant tamsioje 
lovoje jam prisisapnavo kažkas, kas privertė staigiai atsikelti ir 
nepagalvojus išskubėti į lauką. Jis užsimerkė ir prisiminė kai 
kuriuos vaizdus. Žiūrėjo į motiną laiptų apačioje. Iš jos burnos 
sruvo šiltas raudonas kraujas. Ji, stora ir apvali, ryšinti baltą 


prijuostę didelėmis gėlėmis, priminė jam apverstą ąsotį, pilantį 
raudoną padažą. Jis prisiminė jos tamsaus aksominio tono balsą 
ir lėtai grįžo į namą. 

Tai pasakojimas apie Erkį. 

Viskas prasidėjo šitaip: trečią valandą nakties jis išėjo iš be- 
protnamio. Nevadiname jo beprotnamiu, Erki, ir nors pats tikrai 
turi teisę vadinti kaip panorėjęs, turėtum pagalvoti apie kitus 
žmones ir vadinti kitaip. Tai mandagumo reikalas. Arba, jei taip 
nori, takto. Ar kada nors apie tai girdėjai? 

Dievaži, ji buvo tokia iškalbinga, kad žodžiai, rodėsi, sun- 
kiasi iš jos lyg nafta. Po žodžių nuskambėjo jos garsas - šaižūs 
elektriniai vargonai. 

- Jis vadinamas Švyturiu, - pasakė ir rūgščiai nusišypsojo. - 
Visi mes Švyturyje esame viena didelė šeima. Suskamba tele- 
fonas - ar galėčiau pasikalbėti su Švyturiu? Ar kas nors galėtų 
paimti Švyturio paštą? 

— Būtent. Tai tik įpročio klausimas. Visi turi parodyti šiek 
tiek pagarbos. 

— Tik ne aš, - niūriai atkirto jis. - Aš uždarytas prieš savo 
valią, remiantis penktu paragrafu. Pavojingas sau ir galimai 
kitiems. 

Jis pasilenkė ir sušnibždėjo jai į ausį. 

— Mano dėka gali puikuotis gaudama 27 kategorijos atlygi- 
nimą. 

Naktinė slaugytoja sudrebėjo. Tokiu paros metu ji jausdavosi 
pažeidžiamiausia. Šioje niekieno žemėje tarp nakties ir ryto, 
pilkoje tuštumoje, kai paukščiai liaujasi čiulbėję ir nesi tikras, 
ar jie dar kada nors čiulbės. Kai gali nutikti bet kas, o ji apie 
tai dar nežino. Umai pajutusi silpnumą ji šiek tiek susmuko. 
Ji nepajėgė regėti jo skausmo, prisiminti, kas jis toks, kad jis 


jos globotinis. Jai jis paprasčiausiai atrodė atgrasus, bjaurus ir 
galvojantis tik apie save. 

- Suprantu, - atšovė ji. - Bet tu čia jau keturi mėnesiai ir, kaip 
matau, tau visaj patinka. 

Jai kalbant lūpos susičiaupė kaip vištos snapas. Vargonai 
išleido šaižų akordą. 

Taigi jis išėjo. Nebuvo sunku. Naktis buvo šilta, o langas 
pradaras penkiolika centimetrų. Jis buvo užšautas plieniniu 
skląsčiu, bet diržo sagtimi pavyko jį visą išimti. Pastatas buvo 
daugiau nei šimto metų, todėl varžtai lengvai traukėsi iš tręš- 
tančio medžio. Jo kambarys buvo pirmame aukšte. Lengvai it 
paukštis jis iššoko pro langą ir nusileido ant vejos. 

Užuot ėjęs per stovėjimo aikštelę jis patraukė mišku ežerėlio, 
vadinamo Šuliniu, link. Maršrutas nebuvo svarbus. Tiesiog jis 
daugiau nebenorėjo būti Švyturyje. 


Ežeras buvo gražus. Jis nesipuikavo, tiesiog telkšojo neban- 
guodamas, atviras ir tykus, ilsėdamasis vietovėje. Nestūmė jo 
šalin, neviliojo priekin. Nelietė. Tiesiog buvo. Beprotnamis 
buvo ranka pasiekiamas, bet pro medžius jo nesimatė. Nestoras 
paprašė akimirką sustoti, ir jis pakluso. Spoksojo į juodą Šulinį 
ir pagalvojo apie Tormodą, rastą plūduriuojantį veidu žemyn 
vandenyje, kaip visada su guminėmis pirštinėmis, o jo šviesūs 
plaukai siūravo žalsvai juodame vandenyje. Jis atrodė prastai, 
bet, kita vertus, niekada kitaip ir neatrodydavo. Storas, glebus, 
bespalvių akių ir dar kvailas. Pasibjaurėtinas, į pudingą pana- 
šus vyrukas, kuris vaikštinėjo prašydamas žmonių jam atleisti, 
bijodamas užkrėsti kitus arba pasimaišyti po kojomis, baimin- 
damasis, kad kas nors pastebės jo užkrėstą burnos kvapą. Dabar 
vargšelis pas Dievą. Galbūt jis šlepsėjo ant debesies, galiausiai 
išlaisvintas iš lipnių pirštinių. Galbūt ten sutiko Erkio motiną, 
kuri galbūt sklendė ant gretimo debesies. Erkis mylėjo motiną. 
Mintis apie bėgiojančias Tormodo akis ir šviesias blakstienas 


privertė jį nuryti seiles. Jis porą kartų nervingai trūktelėjo liesais 
pečiais ir ėjo toliau. 


Tamsi figūra šviesiai žalios lapijos fone buvo gana gerai ma- 
toma, bet niekas jo nepastebėjo. Visi miegojo. Po savižudybės 
Tormodas pavirto praktiniu dalyku, kurio visiems reikėjo - 
tuščia lova. Stulbinantis pasikeitimas. Tormodas nebebuvo Tor- 
modas - jis tapo tuščia lova. Erkis taip pat pavirs tuščia lova 
tvirtai apkamšytomis paklodėmis. Pasiklausęs balso nežymiai 
linktelėjo. Paskui ėjo toliau, slinkdamas per tankų mišką. Tuo 
metu, kai naktinė slaugytoja pagaliau įkišo nosį į jo kambarį, 
jis jau daugiau nei dvi valandas ėjo palei greitkelį. Ji nedrįso 
atkartoti jų pokalbio. „Ne, nieko nepastebėjau, jis buvo toks 
kaip įprastai.“ Pakilusi saulė švietė jai į veidą pro darbuotojų 
kambario, kur vykdavo. rytiniai susirinkimai, langą. Žodžiai 
degino gerklę lyg rūgštis. 


Jis praėjo pro jodinėjimo centrą. Girdėjo, kaip stambūs tam- 
sūs gyvuliai neramiai skrebino kanopomis. Vienas jį pastebėjo ir 
garsiai suprunkštė. Akies kampučiu jis pažvelgė į juos ir pajuto 
gilų norą su jais pasilikti, supanašėti. Niekas neprieis prie arklio 
ir nepaklaus: Kas tu? Arkliui tereikėjo iškęsti užkrautą naštą, o 
paskui jis galėjo ilsėtis. O nieko nesugebantis arklys sulaukia 
kulkos į kaktą. Diena po dienos vaikštinėti aptvare su vaiku ant 
nugaros. Atsigerti iš senos vonios. Miegoti stovint nunarinus 
galvą. Nubaidyti kelis vabzdžius. Ir taip iki dienų galo. 

Kurį laiką jis ėjo palei kelią. Netrukus iš po antklodžių ir ap- 
klotų ims lįsti žmonės. Jie pasipils iš ertmių ir skruzdėlynų. Jis 
juto artinantis tai lyg vibraciją ore. Netrukus prasidės eismas. 
Erkis ėmė sparčiau žingsniuoti. Geriau grįžti į mišką. Kartkar- 
tėmis jis pakeldavo galvą. Jam patiko virpantys medžiai, pro 
lapus mirguliuojanti šviesa ir žolės kvapas šnervėse. Šakelių ir 
viržių, švelniai linkstančių po kojomis, garsas. Aplinkui pilki ir 


sausi medžiai, įsitvirtinę Žemėje. Jis sugriebė papartį ir išrovė jį 
su šaknimis, iškėlė priešais akis ir samurmėjo: „Šaknis, stiebas 
ir lapas. Šaknis, stiebas ir lapas.“ 

Po kurio laiko pavargo. Tolumoje išvydo uolą ir tamsų šešėlį 
po ja. Jis patraukė į tą pusę, paskui susirangė žolėje, visą laiką 
klausydamasis balso, kuris nuolat ramiai dūzgė jame lyg elek- 
trinė. Kišenėje turėjo mažą indelį piliulių užsukamu dangteliu. 
Miegas - Mirties brolis, pamanė jis ir užsimerkė. 

Jis buvo lygumos pakraštyje. 

Taip eiti galėjo tik Erkis - sunkiai žengdamas, raišiuodamas 
lyg varna pakirptais sparnais, bet sparčiai. Ant jo viskas kybojo: 
ilgi plaukai, atsegtas švarkas ir apsmukusios kelnės, kurių jau ilgą 
laiką nenusimovė - senos poliesterio kelnės, gaižiai trenkiančios 
prakaitu ir šlapimu. Pakreipęs galvą, tarsi sausgyslė temptų ka- 
klą. Jis retai pakeldavo akis aukštyn; vietoje to atkakliai žvelgė į 
žemę, kad matytų tik judančias pėdas. Jos pačios ėjo. Tikslo jam 
nereikėjo - galėjo nepavargdamas eiti valandų valandas. Ėjo taip 
atkakliai, kaip prisukamas žaislas su rakteliu nugaroje. 

Jis buvo 24 metų vyras siaurais pečiais ir stebėtinai plačiais 
klubais. Buvo paveldėjęs prastus klubų sąnarius, todėl norė- 
damas priversti kojas bendradarbiauti turėjo tam tikru būdu 
užsimoti klubais. Tas mojavimas erzino, atrodė, tarsi jam ant 
nugaros būtų kas baisaus ir jis norėtų tai nusipurtyti. Dėl to 
žmonėms rodėsi, kad eina moteris. Jo kaklas taip pat buvo plo- 
nesnis ir ilgesnis nei įprasta vyrui, kone per plonas, kad išlaikytų 
galvos svorį. Tiesa, galva nebuvo ypatingai didelė, bet jos turinys 
svoriu tikrai pranoko daugumos žmonių. 

Jis mažai valgė ir tesvėrė 60 kilogramų. Jam buvo sunku 
nuspręsti, ką valgyti. Duoną ar kukurūzų dribsnius? Dešrelę ar 
mėsainį? Obuolį ar bananą? Kaip apskritai žmonės priimdavo 


sprendimus, kurių reikalavo gyvenimas? Iš kur jie žinojo priėmę 
teisingą sprendimą? 

Kišenėje jis turėjo mažą indelį piliulių užsukamu dangteliu, 
kuriame buvo tai, ko jam reikėjo sudėlioti mintis priimtina 
tvarka ir priversti kojas paklusti vaikštant Švyturio koridoriais, 
važiuojant autobusu, traukiniu arba klajojant palei kelią. 

Kai nejudėdavo, jis ramiai gulėdavo ir ilsėdavosi. Jo plaukai 
buvo ilgi, juodi ir šiurkštūs. Jie kybojo ant veido kaip purvini ku- 
tai. Oda buvo subjaurota spuogų. Jie, sukrutę kaip miniatiūriniai 
ugnikalniai, ėmė dygti tryliktaisiais gyvenimo metais. Jis liovėsi 
prausęsis. Trinant muilu ir vandeniu jie atrodė dar blogiau. Užtat 
po storu purvo ir riebalų sluoksniu nebuvo tokie pastebimi. Po 
ilgais šiurkščiais plaukais šmėkščiojo siauras veidas su aštriais 
skruostikauliais ir siauromis juodomis akimis. Jo akys buvo gilios 
ir keistos, dažniausiai nudelbtos, vengiančios kitų žvilgsnių. Ta- 
čiau kam nors pažvelgus tiesiai į akis, sušvisdavo blyškia šviesa. 
Dėl ilgų plaukų ir dėvimų drabužių jo oda netgi vasarą buvo bal- 
ta. Kelnės buvo nusmauktos žemai ant klubų, prilaikomos odinio 
diržo. Sagtis - varinis erelis išskleistais sparnais ir kreivu snapu. 
Jis turėjo mažytes emalio akis, žvelgiančias į nematomą auką - 
greičiausiai į kuklias Erkio genitalijas po purvinomis kelnėmis. 
Jo varpa, kaip tokio amžiaus vyrui, buvo maža ir nepažinusi 
moters. To niekas nežinojo, bet nepaisė ir jis, sutelkdamas dėmesį 
į svarbesnius dalykus. Be to, erelis buvo pakankamai įspūdingas, 
mat siūbavo kartu su Erkio klubais. Galbūt jis kvailino žmones, 
kad įranga žemėliau yra tikro plėšrūno. 


Palei kelią buvo tylu ir karšta, abiejose pusėse, kiek akis už- 
mato, driekėsi geltoni laukai. Artinosi mergina su vežimėliu. 
Ji iš toli išvydo tamsią šlempinančią figūrą ir suprato, kad teks 
su juo prasilenkti. Jis atrodė keistai, ir artindamasi ji juto, kaip 
jos kūnas įsitempė, o žingsniai sustabarėjo. Figūra kratėsi ir su- 
kiojosi; jis atrodė kartu drovus ir agresyvus, ir jai toptelėjo, kad 


neturėtų žiūrėti jam į akis, tik greitai praeiti abejinga ir išdidžia 
išraiška veide. Neturi parodyti jo bijanti, nes ją apėmė jausmas, 
kad užuodęs baimę jis pultų visai kaip nepatikimas šuva. 

Mergina buvo tiek pat šviesi ir graži, kiek Erkis - tamsus ir 
bjaurus. Net nepaisant šydo jos artėjimas prilygo rėžiančiai 
šviesai. Ji buvo įsikibusi vežimėlio rankenos ir irzliai stūmė 
jį priešais save lyg skydą, tarsi tam, kad išgelbėtų savo kailį, 
galėtų paaukoti tai, kas jame. Bent jau taip manė Erkis. Jis ilgą 
laiką ėjo pasiklydęs mintyse. Dabar regėjimo lauko pakraštyje 
matė jo link žingsniuojančią figūrą. Ji atrodė nereikšminga, 
kaip plazdantis balto popieriaus lapas. Jis nepakėlė galvos. Jau 
seniai užfiksavo besiartinančius kontūrus. Iš visų dalykų Erkio 
suvokimų pasaulyje mergina su vežimėliu buvo labiausiai apgai- 
lėtinas. Jis nesuprato, kaip vaiko pagimdymas suteikia moteriai 
tą kvailą palaimos išraišką. Nepaisant milijardų aimanuojančių 
žemės gyventojų, susilaukus vaiko pasikeisdavo visas jų požiūris 
į gyvenimą. Jis nepajėgė to suvokti. Vis dėlto metė į ją žvilgsnį ir 
uždavė klausimą: Blogi ketinimai ar visai jokių? Jis neturėjo pa- 
tirties su gerais ketinimais. Bet niekada nesileido apkvailinamas. 
Iš išorinių paviršutiniškų savybių neįmanoma atpažinti priešo. 
Galbūt po kūdikio antklode ji paslėpusi peilį. Jis įsivaizdavo 
aštrų smaigalį ir dantytus ašmenis. Niekada nežinai. 

Jie prasilenkė. Tą akimirką Erkis išgirdo dužų dzingsinčio 
stiklo garsą. Mergina dar tvirčiau įsikibo vežimėlio rankenos. 
Trumpą akimirką ji pakėlė žvilgsnį. Savo siaubui jo akyse ji 
išvydo keistą šviesą, o po atsegtu švarku perskaitė užrašą ant 
marškinėlių: 

NUŽUDYK KITUS 

To ji nepamirš. Taip ji taps viena iš daugelio, vėliau prane- 
šusių policijai, kad būtent tą dieną ir būtent toje vietoje matė 
ieškomą vyrą. 

Kiti nuolat jį persekiojo. Jiems reikėjo ne vien suniokoto kūno 
sujauktais organais ar kietos kaip akmuo širdies, drebančios 

po kaulų grotelėmis. Jie norėjo įsigauti į jo vidų. Akinančiomis 
lempomis į slaptą erdvę. Piktus ketinimus jie vyniojo į gražius 
žodžius, graužė jį dėl tikrovės palaimos ir jaudinančio bendruo- 
menės iššūkio. Jis negalėjo to pakęsti. 

Kas, jei jis to nenorėjo? 


Jis sumišęs papurtė galvą. Mintys nekontroliuojamos nuklydo 
ir sutrikdė laiko pojūtį. Nusvirduliavo atgal į kambarį ir su- 
smuko ant nešvaraus čiužinio. Džiaugėsi pabėgęs iš dusinančio 
beprotnamio, džiaugėsi radęs apleistą trobelę. Susisuko ant šono 
sulenkęs kelius, įspraudęs rankas tarp kojų ir skruostu prisispau- 
dė prie apipelijusio čiužinio. Spoksojo į savo gelmes, į tamsų 
dulkėtą rūsį, kurio lubose prasivėrė siaura ertmė, įleisdama 
blyškios šviesos spindulį. Ant akmeninių grindų susiformavo 
apvali dėmė. Ten sėdėjo Nestoras. Greta jo - aptriušęs paltas. 
Paltas atrodė ganėtinai nekaltai, lyg išmestas daiktas, bet Erkio 
neapkvailinsi. Jis ilgą laiką gulėjo nejudėdamas ir laukdamas, 
paskui vėl užmigo. Žaizdai užgyti reikėjo laiko. Jai gyjant jis 
tylomis sapnavo. Po bausmės jis visada sulaukdavo paguodos 
ir ją priimdavo. Tokio būta susitarimo. Buvo 6.03 val. liepos 
4 dienos rytas, vidun pamažu skverbėsi nuožmi kaitra. 


+41X 


Trobelę, pasislėpusią medžių tankmėje, jis rado netikėtai. Tai 
buvo senas namas, kur kelis dešimtmečius niekas negyveno, bet 
buvo dar pakankamai tvarkingas, nors didžiumą baldų jau seniai 
sugadino klajokliai. Per daugelį metų nemažai tokių žmonių čia 
trumpam įsikurdavo, nudrengtuose kambariuose palikdami 
pėdsakų ir tuščių butelių. 

Akimirką jis stovėjo tankmėje ir spoksojo. Namas medinis, 
priešais jį - kiemelis vešlia veja. Jis nedrąsiai pridėjo ranką prie 
durų ir pastūmęs jas atidarė, paskui akimirką stovėjo uosdamas 
orą. Viduje rado virtuvę, svetainę ir du miegamuosius. Ant 

vienos lovos gulėjo senas dryžuotas čiužinys. Jis tipeno iš vieno 
kambario į kitą žvalgydamasis ir kvėpdamas senos medienos 
kvapą. Šiame name Erkis atsidūrė arčiau protėvių nei numanė. 
Tai buvo sena vasaros trobelė, pastatyta vietoje vieno iš dauge- 
lio suomių būstų, suręstų XVII a. Vaikštinėdamas jis klausėsi 
nebylių sienų. Atrodė, kad kažkas nutiko. Į sienas įsismelkė 
įsiūtis. Daugumoje storų sijų žiojėjo gilūs plyšiai, iš kurių ky- 
šojo rakštys - tarsi kažkas būtų puolęs jas kirviu. Nebuvo nė 
vieno sveiko lango; sutrupintuose rėmuose buvo likę vos kelios 
stiklo šukės. Jis vienu metu pagalvojo apie tris keturis dalykus. 
Čia nusigauti automobiliu neįmanoma ir, kiek jis žinojo, niekas 
nematė jo pasukant nuo kelio ir imant brautis pro brūzgynus. 
Laikrodžio jis neturėjo, bet žinojo, kad nusukęs nuo greitkelio 
ėjo lygiai 30 minučių. Tai, kad neturėjo maisto ar kitų drabužių, 
jam buvo nė motais, tik labai kankino troškulys. Jis suspaudė 
žandikaulius, kad atsirastų seilių, ir ėmė kramtyti liežuvį. 
Nuėjo į kambarį, kur kadaise buvo virtuvė, ir pradėjo atida- 
rinėti stalčius. Rankenėlių nebebuvo, todėl juos ištraukti teko 
įkišus ilgus nagus. Jis rado šakutę išlūžusiais danteliais ir dė- 
žutę žvakių. Trupinių ir voratinklių. Butelių kamštelių. Tuščią 
degtukų dėžutę. Po išdaužtu virtuvės langu gulėjo tinklinės 
užuolaidos likučiai, bet pakėlus medžiaga subyrėjo rankose. 
Jis grįžo į svetainę. Kambaryje vienas langas vėrėsi į priekinį 
kiemą, o kitas priešingoje sienoje - į tvenkinį. Prie sienos 
stovėjo sena sofa, aptraukta šiurkščiu žaliu gobelenu. Kitoje 
kambario pusėje stovėjo didelė spinta. Jis ją atidarė ir žvilgtelėjo 
vidun. Tuščia. Medinės grindys po jo pėdomis buvo dėmėtos 
ir šiurkščios. Jis atsargiai atsisėdo ant sofos. Sugirgždėjo spy- 
ruoklės, ir nuo nusitrynusio audeklo pakilo dulkių debesis. Jis 
persigalvojo ir nuėjo į miegamąjį su lova ir čiužiniu. Nusitraukė 
švarką bei marškinėlius ir atsigulė. Pradingo amžinybei. Pabu- 
dęs neprisiminė, kur esąs, be to, buvo apsisapnavęs. Dėl to jis 
taip ir suklydo ir nė nepagalvojęs išėjo tiesiai į saulės šviesą. 


Nuo laiptelio gramdydamas savo vidurius ir klausydamasis 
pašaipaus Nestoro juoko, jautėsi pažemintas, o žarnos slydo 
pro pirštus kaip gyvačiukės. 


Pabudęs antrą kartą, atsargiai atsisėdo ir apsižvalgė kambary- 
je, perbraukė krūtinę ranka, kad įsitikintų, jog ji vientisa. Liko 
tik dantytas randas, kuris driekėsi tarp spenelių ir žemyn iki 
bambos. Jis pakilo nuo lovos. Saulė jau kabėjo aukščiau. Kamba- 
ryje daugiau nieko nebuvo, išskyrus šiurkštų staliuką prie lovos, 
kuris, viso labo, tebuvo medinė dėžė. Pamažu ištiesė nugarą, 
nuėjo prie stalo ir ištraukė stalčių. Stovėdamas ir spoksoda- 
mas į stalčių jis išsiblaškęs patrynė jautrią klubo vietą. Matyt, 
gulėjo ant kieto daikto. Grįžo prie lovos, pažvelgė į čiužinį ir 
pagrabinėjo pirštais. Apčiuopė siaurą ir kietą daiktą. Atsargiai 
pakėlė ir apvertė čiužinį. Kitoje pusėje dryžuotame apvalkale 
buvo skylė, iš kurios buvo išimtas užpildas. Jis įkišo ranką ir 
ieškojo, kol užčiuopė šaltą daiktą. Ištraukė jį ir apstulbęs spok- 
sojo netikėdamas savo akimis. Iš visų daiktų, kuriuos galėtum 
rasti šioje nušiurusioje vietoje, seno apipelijusio čiužinio viduje 
buvo ginklas. Laikydamas abiem rankomis atsargiai iškėlė jį ir 
nužvelgė vamzdį. Tai buvo svetimas daiktas Erkio rankoms, bet 
kai suėmė jį dešiniąja ranka ir ant gaiduko uždėjo pirštą, apėmė 
geras jausmas. Kiek jėgos buvo jame. Visa dangaus ir žemės jėga. 
Vėjo, audros ir vėtros. Apimtas smalsumo atidarė jį ir žvilgte- 
lėjo vidun. Lizde tebuvo viena kulka. Jis nekantriai ją ištraukė 
apvalus. Įdėjo kulką atgal į ginklą, patenkintas, kad ji taip gerai 
tiko. Atradimas privertė jį apsižvalgyti. Kažkas čia praleido naktį 
ir paliko ginklą. Keista. Galbūt tą asmenį netikėtai užklupo ir 
jis nespėjo jo pasiimti. Galbūt kur nors laukė, kol galės grįžti 
ir atgauti ginklą. Ginklas geras. Erkis nedaug nusimanė apie 
šaunamuosius ginklus, bet pamanė, kad tai brangus stambaus 
kalibro revolveris. Jis perskaitė mažytes raides ant buožės: Colt. 


„Ką manai, Nestorai?“ —- sumurmėjo jis tyliai, į visas puses 
sukiodamas ginklą. Paskui ūmai liovėsi ir numetė jį šalin. Gin- 
klas atsitrenkė į grindis. Jis išbėgo į virtuvę ir akimirką stovėjo 
ten įsikibęs suoliuko. Reikėjo apie tai pagalvoti. Nestoras būtinai 
sugalvos kokį bjaurų pasiūlymą. Jis girdėjo juos ten, tamsiame 
rūsyje, taip kvatojančius, kad net dulkės kilo. Grįžo ir ilgą laiką 
stovėjo žiūrėdamas į ginklą. Vėliau vėl įkišo jį į čiužinį. Jam jo 
nereikėjo; turėjo kitų ginklų. Jis klaidžiojo po namą, iš virtuvės į 
svetainę ir atgal, nenuleisdamas akių nuo nešvarių grindlenčių. 
Jos girgždėjo ir driekėsi tolyn, o garso aukštis vis kito. Netrukus 
iš maršruto iš kambario į kambarį jis sukūrė ištisą melodiją. 
Juodi plaukai, švarkas ir kelnės pašėlusiai siūbavo. Nerangiai 
atkišęs rankas jis judino pirštus į ritmą, neatsilikdamas nuo 
girgždančių lentų. Ritmas jį įtraukė; jis ėjo ir ėjo negalėdamas 
ir nenorėdamas sustoti. Pasikartojime jis rado ramybę. Nebuvo 
kito tikslo, išskyrus ėjimą pirmyn atgal vienodais žingsniais ir 
išskėstais pirštais. Girgžt, girgžt, eina Erkis, šen ir ten, vėl ir vėl, 
iš kambario į kambarį, bum bum. 

Jis nežinojo, kiek laiko vaikščiojo, bet po kurio laiko sukaupė 
drąsą ir nuėjo pastovėti laukujėse duryse. Neryžtingai pravėrė 
duris. Proskyną užplūdo ryški saulės šviesa. Jis nuleido akis ir 
atsargiai žengė ant akmeninių laiptelių, paskui pamažu nusigavo 
per žolę. Sustojo ir pauostė pušų kankorėžius, paskui - paparčių 
sąžalyną. Šaknis, stiebas ir lapas. Pagaliau jis vėl judėjo, nors 
nežinojo, kur einąs ar ką darysiąs. Kelią per brūzgynus civili- 
zacijos link jam rodė Nestoras. 

Buvo dar ankstyvas rytas. Tik vyturiai išlipo iš lovų. Traukė 
užuolaidas ir žvelgė į švytinčią dieną. Karštą. Giedrą. Mirgančią 
žaluma. Jie optimistiškai kūrė dienos planus, norėdami pasi- 
naudoti gražiu skausmingai trumpos vasaros oru. Haldisė Horn 
buvo viena jų. Ji gyveno viena nedideliame ūkyje netoli senosios 
suomių trobelės. Erkiui žengiant pirmuosius žingsnius žole, 
Haldisė per galvą vilkosi naktinius. 

2 skyrius 


Jau seniai nuvyto ir pirmoji, ir antroji jaunystė, be to, ji buvo 
pernelyg apkūni, bet kelioms išankstinio nusistatymo nesuga- 
dintoms sieloms dar galėjo atrodyti tikrai patraukli. Aukšta, 
putli, krūtininga, su žila kasa, lyg storas geležinis lynas kabančia 
nugaroje. Jos veidas buvo apskritas, gražios spalvos, skruostai 
raudoni lyg rožės, o akys žibėjo nepaisant amžiaus. 

Per svetainę ir virtuvę ji nuėjo atidaryti durų į kiemą. Pakėlė 
veidą į saulę ir akimirką stovėjo ant laiptų markstydamasi su 
languota prijuoste ir medinėmis klumpėmis. Mūvėjo rudas 
kelius siekiančias kojines - ne todėl, kad buvo šalta, bet dėl 
to, kad, jos manymu, tokio amžiaus moterims nedera rodyti 
per daug kūno, ir nors į jos namus neateidavo niekas, išskyrus 
krautuvininką kartą per savaitę, visada buvo Mūsų Viešpats ir 
amžinas Jo žvilgsnis. Ir laimėje, ir nelaimėje, stačiai sakant, mat 
nors ji ir buvo tikinčioji, kartais siųsdavo Jam piktas mintis ir 
niekada neprašė atleidimo. Dabar ji žvelgė į pienių invaziją. 
Visas kiemas jų pilnas. Jos plito kaip bėrimas, užteršdamos 
išravi piktžoles kauptuku, įniršusiais smūgiais vieną po kito 
kapodama augalus. Dirbti jai patiko, bet retkarčiais skųsdavosi, 
vien tam, kad primintų palaimintajam vyrui, kokią naštą jis jai 
paliko susmukęs prie traktoriaus vairo dėl ryžio grūdo dydžio 
krešulio arterijoje. Ji nesuprato, kaip ištvermingas ir tvirtas 
vyras, tikras raumenų kalnas galėjo taip kristi, nors daktaras ir 
mėgino paaiškinti. Jai tai pasirodė lygiai taip nesuprantama, kaip 


ir faktas, kad lėktuvas gali skristi arba kad ji galinti paskambinti 
seseriai Helgai į Hamerfestą toli šiaurėje ir labai aiškiai girdėti 
jos gailų balsą. 

Verčiau pradėti, kol nepasidarė per karšta. Ji susirado kaup- 

tuką ir nusinešė jį į kiemą. Prisidengusi akis ranka nužvelgė 
plotą, kad nusimatytų planą. Nusprendė pradėti greta laiptelių 
ir darbuotis vėduoklės forma pro šulinį iki pašiūrės. Koridoriuje 
rado kibirą ir grėblį. Ji dirbo skubriu ritmu, vienodai kapojo 
piktžoles kiekvieną augalą kirsdama po du tris kartus kol pa- 
vargo, paskui sulėtino tempą, pripildė kibirą ir ištuštino jį kom- 
posto krūvoje už namo. Pelenai į pelenus, pamanė ji, smarkiai 
trinktelėdama į kibiro dugną. Paskui vėl ėmėsi kapoti. Platus, 
į dangų atsuktas pasturgalis siūbavo kartu su kauptuko ritmu. 
Saulėje švelniai šmėkščiojo raudoni ir žali prijuostės langeliai. 
Kakta surasojo nuo prakaito, o kasa vis krito į priekį per petį. Ji 
dažniausiai susegdavo ją, susukdavo lyg žvilgančią gyvatę, bet 
tik po ryto darbų. 
“Jai patiko garsas, kurį kėlė kapodama žolę. Kauptukas buvo 
aštrus kaip kirvis; pati išgalando. Kartkartėmis ji užkliudydavo 
akmenį ir susiraukdavo pagalvojusi apie žvilgančius ašmenis 
skustuvo plonumo kraštu. Skinantis kelią į priekį piktžolės dryk- 
sojo lyg mūšio lauke kritę kariai. Haldisė nedainavo ir neniū- 
niavo. Jai pakako atliekamos užduoties, be to, dar ims Kūrėjas 
ir pagalvos, kad gyvenimas per gerai klostosi, o to Haldisei būtų 
per daug. Mintyse ji padengė stalą. Namie kepta duona ir pačios 
spaustas rudas išrūgų sūris iš ožkos pieno. 

Ji atsitiesė. Aukštai virš medžių cyptelėjo keli paukščiai, ir ji 
pamanė išgirdusi kažką šnarant ir krentant pro lapus. Paskui 
stojo tyla. Ji kuriam laikui stabtelėjo ir įdėmiai įsižiūrėjo, pa- 
vogdama kelias poilsio akimirkas ir leisdama akims nužvelgti 
mišką, kuriame ji pažinojo kiekvieną medį. Jai pasirodė, kad 
pažįstamame juodų kamienų rašte ji išvydo kažką tamsuojant. 
Kažką, ko anksčiau nebuvo. Nukrypimą nuo normos. 

Ji prisimerkė ir įdėmiai žiūrėjo, bet niekas nesujudėjo, todėl 
pamanė, kad tai tebuvo iliuzija. Jos akys apsistojo ties šuliniu. 
Žolė aplink pompą buvo aukšta ir netvarkinga; galbūt vėliau 
reikėtų ją nupjauti. Ji pasilenkė ir tęsė, šįkart atsukusi nugarą į 
laiptus ir duris. Nors dar buvo ankstyvas metas, saulė plieskė vis 
kaitriau. Jos platus pasturgalis kepė saulėje, o prakaitas kuten- 
damas bėgo vidine šlaunų puse. Toks Haldisės Horn gyvenimas. 
Nesiskundžiant spręsti problemas vieną po kitos joms iškilus. 
Ji - asmuo, niekada neabejojantis Tvarinija ar gyvenimo prasme. 
Taip elgtis nedera. Be to, jautė galimo atsakymo baimę. Ji toliau 
kapojo drebindama užpakalį. Ant šlaito, pasislėpęs už medžių, 
ją stebėdamas stovėjo Erkis. 


*4+4414 


Moteris jį žavėjo. Ji augo iš žemės kaip ir stambios eglės. Jis 
girdėjo jos leidžiamą garsą, vienišą didingą tromboną. Ilgą 
laiką stovėjo rydamas ją akimis: apvalius pečius, plazdančią 
suknelę. Jis matęs ją anksčiau. Tai asmuo, gyvenantis vienas, 
jis tai žinojo. Asmuo, retai kalbantis ir klausantis tik vėjo arba 
šarkų tarškėjimo. Jis žengė porą žingsnių ir sutraškino kelias 
šakeles. Kauptuko garsas tapo šaižesnis. Jis sutelkė žvilgsnį į jos 
šiurkščias rankas ir storus pirštus. Ašmenų jėga jiems pjaunant 
žolę buvo galinga ir nė kiek ne moteriška. Judėdamas - jau be 
garso - jis suprato, kad moteris pamažu pajuto, jog prie jos 
artinasi kažkoks gyvas padaras. Žmonėms, kurie gyvena vieni, 
išsivysto budrus aplinkos suvokimas. Pasikeitė jos ritmas, iš 
pradžių sulėtėjo, paskui pagreitėjo, tarsi ji būtų norėjusi pa- 
neigti, kad netrukus kažkas nutiks. Ji sustojo ir atsitiesė. Staiga 
pastebėjo jį. Jos kūnas sustingo. Ji stovėjo įsitempusi lyg lankas 
ir besikilnojančia krūtine. Tarp jų suvirpėjo baimės styga. Ji 
tvirčiau rankomis apėmė kauptuką. Jos akys trumpam išsiplėtė, 
paskui prisimerkė ir įsitempė. Pasaulyje ji mažai ko bijojo, bet 
būtent tą akimirksnį pasijuto abejojanti. 


21 


Jis ūmai sustojo norėdamas, kad ji tęstų darbą. Jis tik ir no- 
rėjo stebėti ją atliekančią paprastą užduotį, sekti jos ritmą 
ir siūbuojantį pasturgalį. Bet Haldisė bijojo. Erkis atpažino 
visus jos siunčiamus aštrius signalus ir sustojo kaip įbestas 
sugniaužęs kumščius, negalėdamas pajudėti. Jos žvilgsnis kirto 
jam lyg strėlių lietus. 


**k* 


Saulė ir toliau kilo, negailestingai plieksdama ant žmogaus, 
pabaisos ir traškančio sauso miško. Bendruomenės policijos 
pareigūnas Robertas Gurvinas sėdėjo vienas pasimetęs min- 
tyse. Jis atsegė marškinių sagą ir pūstelėjo į krūtinę. Prakaitas 
žliaugte žliaugė. Jis pamėgino nuo kaktos nubraukti plaukų 
sruogą, bet ši nepakluso. Jis pasidavė ir vietoje to pamėgino 
sutelkti mintis ir sulėtinti širdies plakimą. Girdėjo, kad senieji 
indėnai mokėjo taip padaryti, bet susitelkęs ėmė tik dar smar- 
kiau prakaituoti. 

Lauke kažkas šlepsėjo. Atsidarė durys, ir vidun neryžtingai 
įėjo storas maždaug 12 metų berniukas. Smarkiai alsuodamas 
jis sustojo kambario viduryje. Vienoje rankoje laikė plokščią 
pilką dėžę, panašią į lagaminą, nors jos forma buvo gana keis- 
ta. Galbūt joje muzikos instrumentas, pavyzdžiui, arfa. Nors 
berniukas nepanėšėjo į arfininką, pamanė Gurvinas. Vyriškis 
atidžiai jį nužvelgė. Berniukas buvo neįtikėtinai storas. Jo ko- 
jos ir rankos kėpsojo ant kūno taip, tarsi kažkas būtų pripūtęs 
jį helio ir jis bet kurią akimirką galėtų pakilti. Plaukai rudi, 
ploni ir riebaluoti, siauromis sruogelėmis prilipę prie kaukolės. 
Basakojis, apsivilkęs išblukusius nukirptus džinsus ir nešvarius 
marškinėlius. Burna pravira iš susijaudinimo. 

— Taip? 

Pareigūnas Gurvinas pastūmė dokumentus į šalį. Tą dieną 
darbo buvo nedaug, o lankytojus jis mėgo. Dabar negalėjo atsi- 
žiūrėti į neįtikėtiną priešais esantį vaizdą. 

— Kuo galiu padėti, sūnau? 

Berniukas žingtelėjo į priekį. Jis vis dar alsavo; buvo akivaiz- 
du, kad jam nedelsiant reikėjo nuo krūtinės nusimesti akmenį. 
Tikriausiai kažkas panašaus į pavogtą dviratį. Jo akys Žibėjo, o 
pats virpėjo taip smarkiai, kad Gurvinas nesusilaikęs pagalvojo 
apie šiltą suflė orkaitėje prieš pat jam susmengant. 

— Haldisė Horn negyva! 

Jo balsas svyravo tarp aukštų vaiko garsų ir žemesnių tonų, 
kurie bus būdingi tapus vyru. Jis pradėjo žemu balsu, bet tar- 
damas žodį „negyva“ pakilo iki falceto. 

Gurvinas nebesišypsojo. Jis nužvelgė priešais stovinčią būtybę 
su nuostaba, nebūdamas tikras, ar gerai išgirdo. Jis sumirksėjo 
ir vieną ranką užsidėjo ant sprando. 

— Ką pasakei? 

— Haldisė negyva. Ji guli ant priekinių laiptelių! 

Jis panėšėjo į drąsų karį, vieną grįžusį į būstinę pranešti apie 
siaubingą viso būrio žūtį. Supurtytas iki sielos gelmių, bet įgijęs 
tam tikro orumo. Jis stovėjo priešais vadą įvykdęs misiją. 

- Sėskis, berniuk! - įsakmiai tarė Gurvinas linktelėdamas į 
kėdę. Berniukas liko kur buvęs. 

- Ar kalbi apie moterį, turinčią nedidelį ūkį Finemarkoje? 

- Taip. 

— Ar iš ten ką tik atėjai? 

- Ėjau pro šalį. Ji guli ant laiptelių. 

- Ar esi tikras, kad ji negyva? 

— Taip. 

Gurvinas susiraukė. Šis karštis galėjo bet ką paveikti. 

— Ar apžiūrėjai ją? 

Berniukas netikėdamas žvelgė į jį, tarsi vien nuo minties ga- 
lėtų apalpti. Jis papurtė galvą. Nuo šio judesio ratilais suliulėjo 
visas jo kūnas. 

— Visai jos nelietei? 

— Ne. 

- Iš kur žinai, kad ji negyva? 

- Esu tikras, - sušvokštė jis. 

Gurvinas iš marškinių kišenės išsitraukė rašiklį ir kažką už- 
sirašė. 

— Prašau pasakyti savo vardą. 

- Snelingenas. Kanikas Snelingenas. 

Pareigūnas sumirksėjo. Vardas toks pat neįprastas kaip ir 
berniukas, bet jam tiko. Jis užsirašė bloknote neparodydamas, 
ką mano apie tėvų parinktą vardą. 

— Tai tu pakrikštytas Kaniku? Tai ne pravardė? Pavyzdžiui, 
vietoje Karlo Henriko? 

— Ne, mano vardas Kanikas. Su trumpąja i. 

Gurvinas įmantriai užsirašė vardą. 

— Nepyk, kad stebiuosi, - mandagiai pasakė jis. - Vardas 
neįprastas. Amžius“ 

— Dvylika. 

— Tai sakai Haldisė Horn negyva? 

Berniukas, tebealsuodamas ir neramiai mindžikuodamas 
basomis pėdomis, linktelėjo. Lagaminą jis buvo pasidėjęs greta 
ant grindų. Jis buvo apklijuotas lipdukais. Gurvinas pastebėjo 
širdį, obuolį ir kelis vardus. 

— Nemėgini manęs apkvailinti, tiesa? 

— Nekvailinu! 

— Bet kokiu atveju, manau, paskambinsiu jai ir patikrinsiu, 
ar ji atsilieps, - tarė Gurvinas. 

— Pirmyn, skambinkite. Niekas neatsilieps! 

— Tu tuo tarpu prisėsk, - liepė Gurvinas. Jis antrą kartą link- 
telėjo į kėdę, bet berniukas liko stovėti. Gurvinui toptelėjo, kad 
padėjęs pasturgalį jis nebepajėgs atsistoti. Numerį jis susirado 
telefonų knygoje prie vardo Torvaldas Hornas. Skambėjo ir 
skambėjo. Haldisė sena, bet dar gana mitri. Dėl viso pikto jis 
gerokai luktelėjo. Oras nuostabus. Gal ji kieme. Berniukas ne- 
nuleido nuo jo akių ir laižėsi lūpas. Gurvinas pastebėjo, kad 
berniuko kakta baltesnė nei skruostai, nes nuo saulės ją dengė 
plona plaukų sruoga. Marškinėliai šiek tiek per trumpi, todėl 
dalis milžiniško pilvo kyšojo virš šortų. 

— Kad jau pasakiau, - be kvapo ištarė jis, - ar galiu eiti? 

— Ne, deja, negali, - padėdamas ragelį pasakė pareigūnas. - 
Niekas neatsiliepia. Man reikia žinoti, apytikriai kuriuo laiku 
buvai prie jos ūkio. Turėsiu surašyti ataskaitą. Tai gali būti svarbu. 

— Svarbu? Bet ji negyva! 

— Man reikia apytikrio laiko, - ramiai tarė Gurvinas. 

— Neturiu laikrodžio. Ir nežinau, kiek trunka ateiti nuo ūkio 
iki čia. 

— Gal maždaug 30 minučių? 

— Beveik visą kelią bėgau. 

- Tada tarkime, kad 25. 

Pareigūnas Gurvinas žvilgtelėjo į laikrodį ir brūkštelėjo blo- 
knote. Jis neįsivaizdavo, kaip toks storas berniukas galėtų spar- 
čiai judėti, ypač nešinas lagaminu. Jis pakėlė ragelį ir dar kartą 
pamėgino paskambinti Haldisei. Prieš vėl padėdamas leido 
ilgai skambėti. Jis buvo patenkintas. Jam reikėjo tokio rutinos 
sutrikdymo. 

— Arjau galiu eiti namo? 

- Pasakyk savo telefono numerį. 

Berniukas ėmė cypti šaižiu balsu. Jo putliame veide tirtėjo 
dvigubas pagurklis, o apatinė lūpa virpėjo. Pareigūnui jo pagailo. 
Atrodo, tikrai kažkas nutiko. 

— Ar paskambinti tavo motinai? - švelniai paklausė jis. - Ar 
ji gali atvykti tavęs pasiimti? 

Kanikas šniurkštelėjo. 

— Aš gyvenu Gutebakene. 

Tai išgirdęs pareigūnas pažvelgė į jį kitomis akimis. Ant jų 
tarytum nusileido uždanga, ir Kanikas aiškiai matė, kad suau- 
gusysis priskyrė jam naują etiketę - „nepatikimas“. 

— Mat kaip. 

Gurvinas neskubėdamas vieną po kito sutraškino visų pirštų 
krumplius, paskui niūriai linktelėjo. 

— Ar paskambinti ir paprašyti, kad kas nors ateitų tavęs pa- 
siimti? 

- Per mažai darbuotojų. Šiuo metu budi tik Marguna. 

Berniukas vėl pamindžikavo ir nesiliovė šniurkščiojęs. 

Pareigūnas sušvelnino toną. 

— Haldisė Horn buvo sena, - pasakė jis. - Seni žmonės mirš- 
ta. Toks jau tas gyvenimas. Anksčiau neteko matyti negyvo 
žmogaus, tiesa? 

— Ką tik mačiau! 

Gurvinas nusišypsojo. 

— Dažniausiai jie miršta miegodami, pavyzdžiui, sėdėdami 
supamojoje kėdėje. Nėra ko bijoti. Nėra ko gulėti naktį ir apie 
juos galvoti. Pažadi? 

'“ - Kažkas ten buvo, - staiga ištarė berniukas. 

- Ukyje? 

— Erkis Jorma. 

Vardą jis šnibžtelėjo lyg keiksmažodį. 

Gurvinas nustebęs pažvelgė į jį. 

— Jis stovėjo už medžio prie pašiūrės, bet aiškiai jį mačiau. 
Paskui jis patraukė į mišką. 

— Erkis Jorma? Negali būti. - Gurvinas papurtė galvą. - Jis 
beprotnamyje - jau daugelį mėnesių uždarytas. 

— Vadinasi, pabėgo. 

- Lengva tai patikrinti, - ramiai pasakė pareigūnas, bet pri- 
kando lūpą. - Ar kalbėjaisi su juo? 

— Ar iš proto išėjot! 

— Pasidomėsiu tuo. Bet iš pradžių turiu patikrinti Haldisę. 

Jis nebeužsiminė apie Erkį. Nebuvo prietaringas, bet pradėjo 
suprasti, kodėl kiti žmonės tokie. Ten miškuose šmirinėja Erkis 
Jorma, o Haldisė negyva. Ar bent jau netekusi sąmonės. Jam 
pasirodė, kad jau yra tai girdėjęs. Pasikartojanti istorija. 

Jam šis tas toptelėjo. 

— Kodėl tampaisi tą lagaminą? Juk vidury miško nėra orkestro 
repeticijos? 

— Ne, - atsakė berniukas abiem kojomis apžergdamas laga- 
miną, tarsi baimindamasis, kad kas nors jį konfiskuos. - Tai tik 

keli daiktai, kuriuos visada nešiojuosi. Man patinka vaikštinėti 
miške. 

Pareigūnas nužvelgė jį skvarbiu žvilgsniu. Berniukas staiga 
tapo nepaklusnus, bet po tuo slypėjo baimė, lyg jį kas būtų 
išgąsdinęs iki sielos gelmių. Gurvinas paskambino į Guteba- 
keną - namus berniukams, turintiems elgesio problemų, - ir 
pasikalbėjo su prižiūrėtoja. Jis trumpai nupasakojo situaciją. 

- Haldisė Horn? Negyva ant priekinių laiptelių? 

Jos balsas dėl abejonės ir susirūpinimo rėžė ausį. 

— Negaliu pasakyti, ar jis meluoja, - kalbėjo ji. - Jie visi kada 
panorėję meluoja, bet kartais pasitaiko kruopelytė tiesos. Bet 
kokiu atveju šiandien jis jau kartą apkvailino mane, nes aki- 
vaizdžiai pasiėmė lanką, nors be suaugusiųjų priežiūros negali 
juo naudotis. 

— Lanką? 

Gurvinas nesuprato. 

- Arjis turi lagaminą? 

Pareigūnas metė žvilgsnį į berniuką ir daiktą tarp jo kojų. 

— Taip, turi. 

Kanikas suprato, apie ką jie kalbėjosi, ir stipriau suspaudė 
storas kojas. 

— Tai stiklo pluošto lankas su devyniomis strėlėmis. Jis vaikš- 
tinėja miške šaudydamas varnas. 

Kalbėdama ji buvo ne pikta, o veikiau susirūpinusi. Gurvinas 
vėl paskambino, šįkart į psichiatrijos ligoninę, kur buvo uždary- 
tas Erkis Jorma. Tiksliau, turėjo būti uždarytas, mat paaiškėjo, 
kad jis tikrai pabėgo. Pareigūnas pasistengė nesureikšminti šio 
įvykio. Gandai apie Erkį jau ir taip buvo prasti. Jis neužsiminė 
apie Haldisę. 

Kanikui darėsi vis neramiau. Jis žvalgėsi į duris. Kas iš tikrųjų 
nutiko? - svarstė Gurvinas. Dievaži, juk jis nepataikė į ją viena 
tų strėlių, ar ne? 

— Na, Haldisė bent jau mirė gražią dieną, - pasakė jis padrą- 
sinamai žvelgdamas į berniuką. - Šiaip ar taip, ji buvo sena. Visi 
svajojame taip numirti. Tie, kurie nesame jaunikliai. 

Kanikas Snelingenas neatsakė. Jis papurtė galvą ir įsitempęs 
stovėjo su lagaminu tarp kojų. Suaugusieji visada mano viską 
žiną. Bet netrukus pareigūnas Gurvinas manys kitaip. 

3 skyrius 


Jis lėtai privažiavo prie ūkio. Jau seniai ten besilankė, tikriausiai 
apie metus. Krūtinėje karštligiškai sukosi rantytas akmuo. Vie- 
nas sėdėdamas automobilyje jis pajuto besisukančius vidurius. 
Ką matė berniukas? 

Kanikas primygtinai norėjo pėsčiomis grįžti du kilometrus 
iki Gutebakeno. Marguna pažadėjo išeiti jo pasitikti. Gurvinas 
ir trumpas pabarimas, po kurio ji švelniai paglostys jam plaukus. 
Nesvarbu, ką pasakytų kiti. Marguna buvo pakankamai protinga 
ir žinojo, ko jam reikia. Berniukas truputėlį nurimo ir išeidamas 
nutaisė drąsią išraišką. 

„Subaru“ kilo miškingu šlaitu nekantriai kaip terjeras. Visi 
aplinkiniai važinėjo automobiliais, varomais keturiais ratais — 
žiemą jų reikėjo dėl sniego, o pavasarį dėl purvo. Šlaitai buvo 
statūs, tad kilti buvo sunku netgi sausu asfaltuotu keliu. Važiuo- 
damas jis galvojo apie Erkį Jormą. Ligoninėje patvirtino, kad jis 
lengvai pabėgo pro atdarą langą ir patraukė į šią vietovę, kur 
visi jį pažinojo. Ir kodėl ne? Čia jis jautėsi kaip namie. Be to, 
neatrodė, kad berniukas melavo. Kaip ir dauguma, Gurvinas 
apie tą vyrą žinojo iš gandų, tokių pat bjaurių kaip pats Erkis. 
Jį persekiojo nesėkmės. Jis buvo tarsi blogas ženklas, paskui 
save paliekantis baimę ir klaiką. Tik po to, kai jį prieš jo valią 
uždarė, žmonės pradėjo Erkį šiek tiek užjausti. Vargšelis serga, 
sakė jie; ir geriausia jam suteikti tinkamą pagalbą. Sklido gandai, 
kad jis mėgino mirti iš bado, kad jį rado užrakintoje palatoje 
nusilpusį lyg karo belaisvį. Jis gulėjo ant nugaros ir spoksojo į 

lubas monotoniškai kartodamas: „Žirniai, jautiena, kiauliena, 
žirniai, jautiena, kiauliena“. Vėl ir vėl. 

Gurvinas prisiminė tai, kas nutiko prieš daugelį metų. Va- 
žiuodamas jis dairėsi pro šoninius langus. Iš dalies tikėjosi Erkį 
nepasirodysiant. Jis buvo toks nepakeliamai keistas. Tamsus, 
atgrasus, netvarkingas. Jo akys - du siauri niekada iki galo ne- 
atsiveriantys plyšiai, todėl žmonės kartais svarstydavo, ar ten 
apskritai yra dvi akys, ar tik atvira praraja, per kurią galima 
pažvelgti tiesiai į jo iškrypusias smegenis. 

Ir vis dėlto Gurvinui buvo sunku patikėti, kad Haldisė negyva. 
Haldisę ir Torvaldą jis pažinojo nuo vaikystės, ji visada rodėsi 
nemirtinga. Jis neįsivaizdavo to ūkelio apleisto ir pamiršto. 
Toje vietoje jis buvo amžių amžius. Kanikas bus pamatęs kažką 
kito, kažką, ko nesuprato ir kas jį išgąsdino. Galbūt Erkį Jormą, 
besiraukantį iš už medžio. Vien tai galėjo įbauginti ir aptemdyti 
protą bet kam. Ypač įsitempusiam berniukui, bežengiančiam 
bėdų keliu. Abu priekiniai automobilio langai buvo atidaryti, bet 
jis vis tiek gausiai prakaitavo. Jau buvo netoli ir užmatė pašiūrę 
prie Haldisės namo. Atrodė neįtikėtina, kad tokia senutė taip 
ir dalgiu. Tada pasimatė kiemas - vešlus ir žalias nepaisant 
sausros. Visur kitur vejos pagelto. Tik Haldisė pajėgė nepaisyti 
gamtos jėgų. Arba nelegaliai laistyti žolę. Jis iš karto pasisuko, 
kad pažiūrėtų į namą. Žemas baltas pastatas su raudona apdaila. 
Laukujės durys atdaros. Jis pirmą kartą nustebo: ant priekinių 
laiptelių matėsi galva ir ranka. Iš nuostabos jis krūptelėjo ir iš- 
jungė variklį. Nors matė tik jos galvą ir ranką, iš karto suprato, 
kad Haldisė negyva. Po galais, berniukas sakė tiesą! Jis nenoriai 
atidarė automobilio dureles. Visi gyvenime eina tuo pačiu keliu, 
o Haldisė, šiaip ar taip, buvo sena, bet jis vis tiek staiga atsidūrė 
vienas akistatoje su mirtimi. 

Gurvinui jau buvo tekę atrasti negyvų kūnų, bet jis pamiršo, 
koks keistas šis neišmatuojamas vienatvės jausmas, kai būni 

vienišesnis nei bet kada anksčiau. Kai būni vienintelis. Jis išlipo 
iš automobilio ir lėtai artėjo, tarsi norėdamas kaip įmanoma 
atidėti tą akimirką. Jis nevalingai metė žvilgsnį per petį. Pada- 
ryti reikėjo nedaug. Tik prieiti, pasilenkti, uždėti vieną pirštą 
jai ant gerklės ir patvirtinti, kad ji iš tiesų negyva. Jis tuo tikrai 
neabejojo. Galvos kampas baltos rankos atžvilgiu buvo ne- 
įprastas, kaip ir išskėsti pirštai. Bet patvirtinti reikėjo. Paskui jis 
galės atsisėsti automobilyje, iškviesti greitąją pagalbą, susisukti 
cigaretę ir laukti klausydamasis muzikytės per radiją. Prasmės 
apžiūrėti namo vidų nėra. Tai natūralių priežasčių sukelta mirtis, 
nebuvo priežasties dar ką nors daryti. Beveik priėjęs jis sustojo 
kaip įbestas. Laiptais nutekėjusi drumsta pilka masė. Galbūt ji 
ką nors nešėsi ir krisdama išmetė. Paskutinius kelis metrus jis 
nuėjo besidaužančia širdimi. 

Vaizdas jį visiškai paveikė. Jis tiesiog stovėjo ir kelias sekundes 
tuščiai spoksojo, kol sugebėjo suprasti, į ką žiūri. Ji gulėjo ant 
nugaros išžergusi kojas. Putlaus veido viduryje, giliai įkirstas į 
kairę akiduobę, stirksojo kauptukas. Matėsi maža švytinčių aš- 
menų dalis. Jos burna buvo pravira, o viršutiniai protezai iškritę, 
dėl to jo taip gerai pažinotas veidas įgavo bjaurią grimasą. Jis 
atsilošė ir aiktelėjo. Norėjo nedelsdamas ištraukti iš jos veido 
kauptuką, bet negalėjo. Jis staigiai apsisuko ir spėjo pasiekti 
veją, o tada visas skrandžio turinys pasipylė lauk. Vemdamas 
jis galvojo apie Erkį. Haldisė negyva, Erkis netoliese. Gal jis vis 
dar miške, stebi jį pasislėpęs už medžio. Gurvinui skambėjo jo 
paties balsas: „Visi svajojame taip numirti. Tie, kurie nesame 
jaunikliai.“ 


X1xx* 


Mažiau nei po valandos ūkyje knibždėjo žmonių. 
Vyriausiasis inspektorius Konradas Sejeris žiūrėjo į akį, kuri 
liko sveika. Jos veide nebuvo jokios išraiškos ir dėl vidinio 

kraujavimo buvo netekęs spalvos. Jis įėjo į namą stebėdamasis, 
kaip viskas tvarkinga. Kaip tylu. Kyštelėjus nosį į mažytę virtuvę 
niekas jam nerėkė. Jis peržiūrėjo gautus laiškus, ištraukė vieną ir 
brūkštelėjo pastabą. Ilgą laiką stovėjo darbuodamasis tik akimis. 
Neatrodė, kad kas nors būtų ne savo vietoje. 

Dauguma atvažiavusiųjų turėjo aiškias užduotis ir dieną iš- 
tverdavo stengdamiesi susitelkti į turimą darbą. Bet visi žinojo, 
kad vėliau, prastomis dienomis, jie viską prisimins. Tie keli, 
kurie negalėjo atlikti savo pareigų, iš karto atsuko laipteliams 
nugaras ir prisidegė cigaretes. Parūkę atsargiai susidėjo užge- 
sintas nuorūkas į pakelį. Žiūrėk, kur eini ir ką lieti. Išlik ramus, 
palik vietos fotografui, tai tik dar viena byla, dar bus kitų, tujos 
nepažįsti. Gedės kiti. Reikia tikėtis. 

Gurvinas rūkydamas stovėjo prie šulinio. Jis rūkė be per- 
trūkio nuo tada, kai atvažiavo kiti automobiliai. Jis apsisuko ir 
pažvelgė į vyrus. Girdėjo jų balsus - žemus, žvalius, rimtus, su 
tam tikra pagarba jai, Haldisei. Jis svarstė, ar ji kada mintyse 
įsivaizdavo save, kaip jis manė senus žmones darant, kai jie 
artėja prie aštuoniasdešimtmečio ir gyvenimo galo, gulinčią 
atvirame karste, vilkinčią dailią suknelę, sudėjusią rankas. Gal- 
būt su diskretišku skaistalų potėpiu ant skruostų, brūkštelėtu 
dėmesingo asmens, kurio darbas ją kuo labiau pagražinti prieš 
susitinkant su Išganytoju. Bet viskas baigėsi ne taip. Ji nebuvo 
graži. Pusė galvos suknežinta, joks žmogus pasaulyje negalės 
paslėpti to fakto. Jis prisidegė dar vieną cigaretę ir pasijuto 
bespoksąs į mišką, tarsi manydamas, kad Erkis vis dar stebi juos 
degančiomis akimis. Kodėl? - pamanė Gurvinas. Tokią senutę? 
Ar jam pasirodė, kad ji grasina, ar tiesiog kiekvienas sutiktas 
žmogus jam atrodė kaip priešas? Ką ji pasakė ar padarė, kad su- 
kėlė jam tokį siaubą ir turėjo būti sunaikinta? Jis daug ką galėjo 
suprasti, bent jau labai pasistengęs. Jis suprato šešiolikamečius 
vaikinus, naktimis siautėjančius gatvėmis, ieškančius jaudulio. 
Užvedančius automobilius laidais ir traukiančius per miestą 
besidalijant buteliu. Greitį. Adrenaliną. Mintį, kad kažkas juos 

vejasi, kad kažkas pagaliau juos pastebėjo. Jis suprato, kaip vyras 
gali išprievartauti. Įsiūtį, bejėgiškumą susidūrus su moteriškąja 
lytimi, faktą, kad moteris lieka neperprantama paslaptimi, ku- 
rią vyras turi įminti. Tamsiomis akimirkomis jis netgi suprato 
moteris mušančius vyrus. Bet šito jis nesuprato. Kaip galėjo 
kažkas išdygti ir augti žmogaus viduje, pamažu plisdamas lyg 
nuodai. Ištrindamas visus įprastus draudimus ir paversdamas 
asmenį laukiniu gyvuliu. Dažnai po to jie nieko neprisimindavo. 
Žmogžudystė prilygdavo košmarui, niekada nebūdavo tikra. 
Net jei, priešingai visų lūkesčiams, jie pagydavo, pasiekdavo 
tam tikrą blaivaus proto lygmenį ir girdėdavo: Tu pasielgei 
siaubingai. Bet tu sirgai. 

Gurvinas stebėjo vyriausiąjį inspektorių, kuris neatskleidė 
savo jausmų - nors retkarčiais vis persibraukdavo ranka plau- 
kus, tarsi norėdamas ten palaikyti tvarką. Reguliariais intervalais 
jis ką nors paliepdavo arba užduodavo klausimą su natūraliu 
valdingumu, rodėsi, sklindančiu iš vidaus dviejų metrų vyrui 
kalbant įspūdingai giliu balsu. Gurvinas pakėlė žvilgsnį būtent 
tuo metu, kai Haldisės kūnas pradingo guminiame lavonmaišyje. 
Teliko namas, išsipleikęs atvirais langais ir durimis. Greičiausiai 
jį parduos kokiam kvailam miestelėnui, svajojančiam apie ūkelį 
miške. Galbūt pirmą kartą čia atvažiuos vaikai, atsiras sūpuoklės 
ir smėliadėžė. Po veją pasklis spalvingi plastikiniai žaislai. Jauni 
žmonės, vilkintys šokiruojančiai kuklius drabužius - gerai, kad 
Haldisė niekada jų nepamatys. Visa tai bus gerai. Bet viduje jį 
kažkas graužė, kažkas, ko nepaisyti jis negalėjo. 


*XX* 


Liepos 5 diena, ir vis dar karšta. 

Vyriausiąjį inspektorių Konradą Sejerį apėmė staigus impul- 
sas. Jis apsisuko ir įslinko į „Park“ viešbučio barą. Jis niekada 
nevaikščiojo į barus. Suvokė, kad šiame nebuvo nuo Elisos 
mirties. Viduje apšvietimas maloniai prigesintas, be to, gerokai 

vėsiau nei gatvėje. Žingsnius tildė stori kilimai, o apytamsiame 
kambaryje jis galėjo plačiai atmerkti akis. 

Viduje buvo beveik tuščia, tik prie baro sėdėjo vieniša mo- 
teris. Ji išsiskyrė, nes buvo viena ir vilkėjo įspūdingą raudoną 
suknelę. Jis matė jos profilį. Moteris kažko ieškojo rankinėje. Jos 
suknelė buvo graži. Švelni, subtili, aguonos raudonumo. Šviesūs 
plaukai krito aplink ausis. Staiga ji pakėlė žvilgsnį ir nusišypsojo. 
Jis nebuvo tam pasirengęs ir nenatūraliai linktelėjo. Ji pasirodė 
pažįstama. Panaši į jauną pareigūnę nuovadoje, tą, kurios vardo 
jis niekada neprisiminė. Priešais ją ant baro nebuvo gėrimo; 
atrodo, ji dar neužsisakė. Galbūt ieškojo pinigų. 

— Labas, - pasakė jis lėtai artindamasis. - Šiandien karšta. Ar 
galiu pavaišinti gėrimu? 

Žodžiai patys išsprūdo iš burnos. Jis pasitikėdamas atsirėmė į 
barą, šiek tiek nustebęs dėl savo drąsos. Gal tai dėl karščio. Arba 
amžiaus, kuris kartais jį slėgė. Dabar jam 50, laukė tik kelias 
žemyn, paslaptingos tamsos link. 

Bet ji linktelėjo ir nusišypsojo. Jis matė jos iškirptę. Krūtys 
raudonos medžiagos fone atėmė jam kvapą. Kaip ir jos rakti- 
kaulis, tiesus ir lieknas, matomas po oda. Staiga jis susigėdo. Vis 
dėlto tai ne jaunoji pareigūnė, o Astrida Breningen, teisingumo 
skyriaus sekretorė. Koks jis kvailys! Ji 20 metų vyresnė už aną 
pareigūnę ir nė kiek į ją nepanaši. Tikriausiai taip pasirodė dėl 
pritemdyto apšvietimo. 

— Ačiū, išgersiu „Campari“. 

Ji erzinamai jam nusišypsojo, o jis stengdamasis išlikti ramus 
galinėje kišenėje sugraibė piniginę. Nesitikėjo jos čia sutikti 
vienos, be palydos. Bet, dievaži, kodėl Astridai neišėjus į miestą 
išgerti ir kodėl jam jos nepavaišinus? Juk jie beveik bendradar- 
biai. Kalbėdavosi mažai, nes jis niekada neturėjo laiko stabtelėti 
paplepėti. Įprastai jis būdavo pasiruošęs daryti tai, kas svarbiau 
už stabtelėjimą paflirtuoti vestibiulyje. Be to, jis niekada neflir- 
tavo. Jis nežinojo, kas jam pasidarė. 

Ji elegantiškai gurkšnojo „Campari , o paskui keistai pažįsta- 
mai nusišypsojo. Sprande jis pajuto dieglį ir turėjo pasilenkti virš 
baro, kad neparkristų. Keliai sulinko, širdis pradėjo smarkiau 
plakti ir daužytis. Čia visai ne Astrida Breningen. Tai jo Elisa! 

Jis pradėjo prakaituoti. Nesuprato, kaip ji staiga atsirado sė- 
dinti priešais jį po šitiek metų ir besišypsanti tarsi nieko nebūtų 
nutikę. 

— Kaip laikaisi? - sumikčiojo jis atpakalia ranka nusišluosty- 
damas nuo kaktos prakaitą. Tą akimirką pastebėjo, kad jo ranka 
apnuoginta. Jis ir vėl vos neapalpo. Jis bemarškinis! Nuoga krū- 
tine stovėjo „Park“ viešbučio bare! Apimtas nevilties jis apsivertė 
ant šono ir užsitraukė antklodę. Paskui atsimerkė ir akimirką 
sutrikęs markstėsi priešais šviesą. Greta lovos tupėjo jo šuva 

Kolbergo akys buvo didelės ir žvilgėjo lyg nušveisti kašto- 
nai. Štai gyvūnas nepaprastai žavingai pakreipė galvą. Jo sunki 
uodega dusyk optimistiškai vikstelėjo. Sejeris mėgino susiimti 
po sapno. 

— Pradedi žilti, - šiurkščiai pasakė jis, žiūrėdamas į šuns snukį, 
kur kailis įgavo tokį pat atspalvį kaip jo plaukai. 

- Šiandien lik namie. Saugok namus. 

Žodžiai nuskambėjo griežčiau nei jis norėjo, tarsi būtų sten- 
gęsis paslėpti sapno sukeltą gėdą. Jis išlipo iš lovos. Įžeistas 
Kolbergas suinkštė ir atsigulė ant grindų dunkstelėdamas lyg 
bulvių maišas. Šuo gailiai pažvelgė į šeimininką. Sejeris nesiliovė 
stebėjęsis ta širdį spaudžiančia išraiška ir tuo, kaip 70 kilogramų 
sveriantis gyvūnas mėsos paplotėlio dydžio smegenimis galėjo 
jam sukelti tokį jausmą. 

Jausdamasis prislėgtas jis nusiprausė po dušu ir užtruko ilgiau 
nei įprastai. Stovėjo nuolat atsukęs nugarą į duris, kad pabrėžtų, 
kas čia šeimininkas. 

Jam nepatiko tokios karštos dienos. Jis labiau mėgo tykų de- 
besuotą orą, 14-15 laipsnių Celsijaus rugpjūtį arba rugsėjį su 
maloniais tamsiais vakarais ir naktimis. 

Šį rytą jis neskubėjo. Perskaitė visą laikraštį nuo pradžios iki 
galo. Apie žmogžudystę Finemarkoje rašė pirmame puslapyje, 
tai buvo svarbiausia istorija per radijo žinias. Ši tragedija už- 
pildys kelias artimiausias jo savaites. Valgydamas pusryčius jis 
pasiklausė interviu su pareigūnu Gurvinu, paskui išvedė šunį 
pasivaikščioti. Paskui pravėrė virtuvės langą, uždarė langines ir 
patikrino, ar vazoje prie durų yra atsarginis raktas. Kai tekdavo 
ilgą laiką negrįžti namo jis paprašydavo kaimyno pavedžioti šunį. 

Kai jis patraukė gatve į darbą, jau buvo 8 valanda ryto. Sapnas 
jį tebeslėgė. Širdies raumenį tarsi sugriebė ir supurtė ranka; 
viduje jis tebejautė maudimą. Elisos nebėra. Ne, daugiau nei 
nebėra, ji niekada neegzistavo. Ir štai jis vienas tempia devintus 
metus. Jo kojos nešė jį tvirtai ir vienodai. Jis prausėsi ir rengėsi, 
valgė ir dirbo, jam puikiai sekėsi. Tiesą sakant, didžiumą laiko jis 
jautėsi gerai. Ar taip sakydamas perdėjo? Bejėgiškumo jausmas 
iššokdavo tik trumpam, kaip pavyzdžiui šį rytą. Arba vakarais 
sėdint vienam ir klausantis muzikos. Muzikos, kurią ji mėgo, 
kurios jie klausėsi kartu. Ertos Kit. Bilės Holidei. 

Pėsčiųjų gatve sruvo vienodas srautas žmonių, apsirengusių 
vasariniais drabužiais. Buvo penktadienis. Priešaky laukė ilgas 
savaitgalis, visų veiduose atsispindėjo svajonės apie jį. Sejeris 
tokių planų neturėjo. Jo atostogos bus tik rugpjūčio viduryje, 
o vasaros mėnesiais būdavo ramu, jei tik nepasidarydavo taip 
karšta, kad žmonės visiškai pamesdavo protą. Kol kas kaitra 
tęsėsi tris savaites, 0 8.13 ryto termometras ant universalinės 
parduotuvės stogo rodė 27 laipsnius. 

Kadangi teisingumo skyrius buvo už miesto centro, perpil- 
dytoje gatvėje išsilenkdamas pėsčiųjų jis šiek tiek jautėsi lyg 
prieš srovę plaukianti žuvis. Rodėsi, kad visi kiti ėjo priešinga 
kryptimi, į biurus ir parduotuves, supančias centrinę aikštę. Jis 
pažvelgė į dangų be debesų. Jis buvo giedras, pastelinės spalvos, 
kuri traukė jo akis. Už to plono šviesos šydo driekėsi begalinė 
šalta tamsuma. Kodėl jis staiga ėmė apie tai galvoti? 

Sejeris mitriai žvilgčiojo į veidus spūstyje. Sekundės dalį jo 
ir jų akys susitikdavo. Jie išvysdavo aukštą tvirtą žilaplaukį vyrą 
ilgomis kojomis. Paklausti jie atsakytų, kad jis užima aukštą pa- 
dėtį. Gražus, bet apsirengęs gana konservatyviai. Šviesios kelnės, 
melsvai pilki marškiniai ir siauras tamsiai mėlynas kaklaraištis 
su iš arti matoma išsiuvinėta mažyte vyšnia. 

Vienoje rankoje jis nešėsi kažkokį dokumentų dėklą varine 
spyna ir inicialais KS (?) viršuje. Avėjo pilkus gerai nublizgintus 
batus. Smalsių ir netikėtai tamsių akių po sidabriniais plaukais. 
Bet dauguma dalykų buvo nematomi. Jis gimė ir užaugo žavio- 
joje Danijoje, o jo gimimo diena buvo sunkus išbandymas tiek 
jam, tiek motinai. Netgi dabar, po penkiasdešimties metų, ties 
plaukų linija matyti mažytė chirurginių žnyplių palikta duo- 
butė. Tą vietą jis dažnai kasydavosi, tarsi paragintas neryškaus 
prisiminimo. Žmonės, stebintys jį gatvėje, taip pat nežinojo, 
kad jis serga psoriaze, kad po šviežiai išlygintais marškiniais yra 
keli žvynuotos odos lopai. Arba kad jo kūną retkarčiais apima 
nerimas. Jo asmeninės visatos gelmėje buvo silpna vieta. Jis taip 
ir neatsigavo po gedulo dėl Elisos netekties; jis vis augo ir augo, 
kol sprogo suformuodamas juodąją skylę, kuri kartkartėmis jį 
įtraukdavo. 

Jis vėl sutelkė dėmesį į jo link einančių žmonių spiečių. Visos 
ryškios, lengvos vasariškos aprangos viduryje išsiskyrė viena 
figūra. Vos dvidešimtmetį perkopęs vyras sparčiai ėjo palei pas- 
tatų sienas. Nepaisant karščio jis buvo apsirengęs šiltai - tamsio- 
mis kelnėmis ir juodu megztiniu. Jis avėjo rudus odinius batus 
su raišteliais, o aplink kaklą - liepos kaitroje! - ryšėjo raštuotą 
šaliką. Tačiau jį iš likusių žmonių knibždančioje gatvėje išskyrė 
ne drabužiai. O faktas, kad jis nė sekundei nepakėlė galvos, 
jog pažvelgtų aukštyn. Skubri ir ryžtinga eisena ir į šaligatvį 
įbestos akys vertė visus kitus automatiškai trauktis jam iš kelio. 
Sejeris pastebėjo tą vyrą, kai jis buvo už 15 ar 20 metrų ir sparčiai 
artėjo. Vikri vyro eisena ir įtampa, o ir keista išraiška kažkuo 

patraukė vyriausiąjį inspektorių. Šalikas buvo ilgas, keliskart 
laisvai apvyniotas aplink kaklą. Vos Sejeriui praėjus „Fokus“ 
banką pasigirdo elektroninis trakštelėjimas, skelbiantis, kad 
bankas atidarytas. Gali būti, kad vietoje šaliko yra gobtuvas, kurį 
vyras vienu mostu užsitrauktų ant galvos, akims palikdamas tik 
plyšį. Jis nešėsi per petį permetamą krepšį. Negana to, krepšys 
buvo prasegtas, ir vyras į vidų buvo įkišęs dešiniąją ranką. Kairę 
laikė kišenėje. Niekas nematytų, ar jis mūvi pirštines. 

Sejeris ėjo toliau. Per kelias sekundes vyras atsidūrė vos už 
kelių metrų. Staigaus impulso pastūmėtas inspektorius prisiar- 
tino prie sienų ir ėmė eiti tokia pačia maniera - įbedęs akis į 
šaligatvį. Norėjo taip eiti, kad pažiūrėtų, ar vyras pasitrauks, ar 
jie susitrenks. Ši užgaida praskaidrino nuotaiką ir jam toptelėjo, 
kad policijoje jis tikriausiai praleido per daug metų. Tačiau tuo 
pačiu metu tas vyras kažin kuo baugino. Jis paspartino žingsnį 
ir labiau pajuto nei išvydo priešais dunksančią tamsią figūrą. 
Kaip ir manė, jie nesusidūrė. Vyras staiga metėsi į šoną ir pra- 
skubėjo pro jį. Vadinasi, jis nėjo visiškai pasimetęs mintyse. Jis 
buvo dėmesingas. Galbūt taip ėjo tam, kad niekas nematytų ir 
neįsimintų jo veido. Bet Sejeris įsimins. Platus mėsingas šviesių 
plaukų įrėmintas veidas su apvaliu smakru. Tiesūs antakiai. 
Trumpa plati nosis. 

Vyras prasilenkė su Sejeriu, grįžo prie sienos ir ėmė eiti dar 
greičiau. Inspektorius prisimerkęs stebėjo jį, einantį gatve, ir 
pajuto sudilgsint odą, kai jis pro duris įsmuko į „Fokus“ banką. 
Vos prieš 30 sekundžių girdėjo spynos trakštelėjimą. Mintyse 
Sejeris apžvelgė banko vidų. Ten jis turėjo asmeninę sąskaitą. 
Klientai iš pradžių turi įeiti pro stiklines duris, paskui patraukti 
siauru, į kairę sukančiu koridoriumi. Tai reiškia, kad vidaus iš 
gatvės nesimato. Viduje kairėje buvo kasininkų langeliai, prie 
išėjimo stovėjo stalas su įmokų lapeliais ir kitomis formomis, o 
dešinėje rikiavosi kėdės keturiems penkiems žmonėms. Darbo 
įkarštyje už langelių sutilpdavo penki kasininkai. Šiuo metu, 

tikėtina, sėdėjo tik vienas. Baigęs reikalus klientas galėjo išeiti 
pro kitas duris, atsiveriančias į aikštę. Štai plėšikas galėtų ten 
pasistatyti automobilį, spynelėje palikti raktelį, apeiti kvartalą 
ir įeiti pro stiklines duris; paskui apiplėšti banką ir dingti per 
kelias sekundes. Pėsčiųjų gatvėje nepasistatysi automobilio ne- 
patraukdamas dėmesio. Bet prie įėjimo iš aikštės banko klien- 
tams paskirtos keturios mokamos stovėjimo vietos. 

Sejeris vis dar stovėjo spoksodamas. Jis nepajėgė numalšinti 
nerimo. Nuolankiai trūktelėjęs pečiais jis tvirtais žingsniais 
grįžo atgalios. Nereikia niekam apie tai pasakoti. Jis atidarė 
duris, nušlempino siauru koridoriumi ir atsidūrė greta kasinin- 
kų langelių. Viduje buvo du klientai. Vyras su krepšiu ir jauna 
mergina. Banko darbuotoja, ką tik užsidėjusi akinius, lenkėsi 
virš kompiuterio klaviatūros. Vyras su krepšiu stovėjo atsukęs 
nugarą ir pildė formą. Sejeriui įėjus jis nepakėlė akių. Atrodė, 
kad skuba. 

Sejeris sutrikęs apsidairė. Dėl akių iš lentynos ant sienos iš- 
sitraukė lankstinuką apie pensijų fondus ir išėjo. Turi būti riba, 
griežtai pasakė sau. Be to, jis jau kelias minutes vėlavo ir nebuvo 
pratęs paskutinis ateiti į darbą. Jis vėl išėjo į pėsčiųjų gatvę ir 
sparčiau patraukė teisingumo skyriaus link. Praėjo juvelyrikos 
parduotuvę, skelbiančią apie išpardavimą, „Brunners“ gėlininką 
ir „Pino Pino“, kur Elisa pirkdavo drabužius. Tą raudoną suknelę 
taip pat. Po kelių minučių jis jau matė viršutinius būstinės aukš- 
tus. Vos jam įžengus į gatvę pasigirdo šūvis. Šiek tiek tolėliau, 
bet vis tiek gana aiškiai. Tada kažkas ėmė rėkti. 

4 skyrius 


Beveik visi sustojo kaip įbesti. Vos keli žmonės gūžtelėjo pečiais 
ir ėjo kaip ėję, mesdami skubrų žvilgsnį per petį. Kiti spraudėsi 
prie pastatų, esančių kitapus banko, sienų. Motina saugodama 
apglėbė vaiką. Senas vyras, atrodo, neprigirdintis, dairėsi apim- 
tas nuostabos, svarstydamas, kodėl visi kiti sustojo. Jis išsižiojęs 
spoksojo į atbėgantį Sejerį, pašėlusiai mostaguojantį portfeliu. 
Jis geras bėgikas, bet portfelis trikdė ritmą, todėl atrodė neran- 
gus. Iš banko išsvyravo moteris. Ji atsirėmė į pastato sieną ir 
rankomis užsidengė veidą. Jis atpažino, kad tai banko kasininkė. 
Po akimirkos ji susmuko, nuslydo ir atsisėdo ant šaligatvio. 

- Policija, - pasakė jis be kvapo. - Kas nutiko? Ar yra sužeistų? 

- Policija? - Ji apstulbusi pakėlė akis į jį. - Jis mane apiplėšė, - 
žioptelėjo ji. - Apiplėšė ir išbėgo į aikštę. Jis dingo, išvažiavo 
baltu automobiliu. 

Išgirdęs likusią pasakojimo dalį Sejeris išpūtė akis. 

— Kartu jis pasiėmė merginą. 

— Ką pasakėte? 

— Jis pasiėmė ją su savimi. Išsitempė iš banko ir įsodino į 
automobilį. 

- Įkaitę? 

— Jis įkišo jai į ausį ginklą! 

Sejeris atsisuko ir pažvelgė į aikštę. Iš fontano čiurleno siaura 
vandens srovė, o balandžiai ramiai lesiojo duonos trupinius ir 
nerodė jokio susirūpinimo. Jis paliko kasininkę ir nuėjo prie 
dviejų jaunuolių, kurie susijaudinę kalbėjosi. Jie stovėjo netoli 
fontano, todėl gerai matė banką ir pagrindinę gatvę. 

— Ar matėte, kur jis nuvažiavo? 

Jie liovėsi kalbėję ir sužiuro į jį. 

- Policija, - pridūrė jis padėdamas portfelį. 

— Pasiutusiai greitas darbas! - šūktelėjo vienas jaunuolis, 
panašus į kartį. Ant viršugalvio užsidėjęs akinius nuo saulės, 
juodų plaukų viduryje išsibalinęs sruogą. Jis apsisuko ir parodė 
link pagrindinės gatvės, kuri sukosi pro gaisrinę ir „Diamond“ 
restoraną, o tada vedė iš miesto. 

- Priešais save jis stūmė merginą. Įstūmė ją į automobilį. 

— Koks tai buvo automobilis? — greitai paklausė jis čiupinė- 
damas diržą, kad išsiimtų mobilųjį telefoną. 

— Mažas baltas automobilis. Gal „Renault“. 

— Likit čia, - tarė jis. 

— Tiesą sakant, mes turėtume būti darbe, - viltingai pasakė 
kitas jaunuolis. - Be to, ten buvo ne „Renault“. Panašesnis į 
„Peugeot“. 

- Šiandien truputėlį vėluosite į darbą, - atrėžė Sejeris. - Taip 
gali nutikti net patiems geriausiems. Ar jis dėvėjo slidininko 
kaukę? 

- Taip. 

- Juodą džemperį ir velvetines kelnes? 

- Ar žinote, kas jis toks? 

— Ne. 

- Ar galime važiuoti į nuovadą? 

- Tikriausiai. 

Gal viskas suvaidinta, staiga pamanė jis. Gal abu tame dalyva- 
vo. Gal ji jo mergina. Netikra įkaitė. Du žmonės banke praėjus 
vos 30 sekundžių po atidarymo - ar labai tikėtina? Nusikaltėliai 
darosi tokie prakeiktai išradingi. 

Grupelė pėsčiųjų pamažu skirstėsi, bet keli žmonės liko stovi- 
niuoti, galbūt tikėdamiesi, kad jų paprašys pateikti parodymus. 
Nebebuvo į ką žiūrėti. Vyras dingo. Viskas baigėsi per kelias 
sekundes. Keli žmonės nejučia pagalvojo, kaip tai lengva. Turint 

greitą automobilį ir pažįstant vietinį rajoną vos per pusvalandį 
galima apvažiuoti nemažą teritoriją. 

Vaikinas barsuko plaukais užsidėjo akinius nuo saulės. 

— Viskas nufilmuota, tiesa? 

- Tikėkimės, - murmtelėjo Sejeris. Jo patirtis su vaizdo ste- 
bėjimu įvairialypė. Jis apsigręžė tą akimirką, kai į aikštę įva- 
žiavo patrulių automobilis. Iš jo iššoko Gerenas Sutas - Sejeris 
susiraukė - o paskui jį išlipo Karlsenas, ir jis su palengvėjimu 
atsiduso. 

— Pagrobta įkaitė. Jauna moteris. Ginklas užtaisytas. Jis iššovė 
banko viduje. 

Karlsenas atvirai spoksojo į vaikino barsuko plaukus. 

— Nuvežk šituos du pateikti parodymų. Jie matė plėšiką ir 
automobilį. Nubėkite į vidų ir kuo greičiau gaukite vaizdajuos- 
tę. Turime išsiaiškinti, kas įkaitė. Užtverkite kelius E18 ir E76. 
Naudokitės mūsų privačiu radijo dažniu. Automobilis mažas ir 
baltas, greičiausiai prancūziškas. 

- Ar daug pagrobė? - Karlsenas žvilgtelėjo pro banko duris. 

— Dar nežinau. Kiek vyrų galime surinkti? 

— Nedaug. Skarę nusiunčiau pasikalbėti su pareigūnu Gurvi- 
nu, keturi policininkai kursuose, o dar keturi atostogauja. 

— Teks paprašyti pastiprinimo. Dabar visą dėmesį reikia su- 
telkti į įkaitę. 

— Tikėkimės, kad jis atidarys automobilio dureles ir išmes ją 
ant kelio. 

- Visada galime tikėtis, - atkirto Sejeris. - Pasikalbėkime su 
kasininke. 

Jaunuoliams teko palaukti ant galinės patrulių automobilio 
sėdynės, bet jie nė kiek neprieštaravo. Sejeris ir Karlsenas nuėjo 
į banką, kur ant kėdės netoli lango sėdėjo kasininkė. Su ja buvo 
banko vadybininkas, kuris buvo saugykloje ir nė nenutuokė, kas 
dedasi, kol neišgirdo šūvio, o paskui išlįsti išdrįso tik išgirdęs 
sirenas. 

Sejeris atidžiai pažvelgė į jauną moterį, kurią ką tik apiplėšė. 
Išbalusi kaip paklodė, su prakaito lašeliais ant kaktos, bet nesu- 
žeista. Viskas, ką ji padarė - nuo lentynos pakėlė kelis pluoštus 
banknotų ir padėjo juos ant prekystalio. Tačiau buvo akivaizdu, 
kad nuo šiol jos gyvenimas visiškai pasikeis. Galbūt ji pradės 
mąstyti apie testamento sudarymą. Nebūtinai dėl to, kad galbūt 
daug turėjo, bet ji manys, jog tokiu dalyku reikia pasirūpinti kol 
dar yra laiko. Jis atsisėdo greta jos ir švelniai prakalbo. 

- Arjums viskas gerai? 

Ji ėmė kūkčioti. 

— Taip, - kaip įmanydama tvirčiau atsakė ji. - Man viskas 
gerai. Bet kai pagalvoju apie merginą, kurią jis pasiėmė... O, kad 
būtumėte girdėję, ką jis sakė. Net nedrįstu pagalvoti, ką su ja 
padarys. 

— Na, na, - tarė Sejeris. - Neužbėkime įvykiams už akių. Jis 
ją pasiėmė, kad laisvai nueitų iki automobilio. Ar anksčiau esate 
ją mačiusi? 

- Niekada. 

— Ar galite pasakyti, ką jis sakė stovėdamas už prekystalio? 

— Galiu tiksliai pasakyti, - atsakė ji. - Niekada nepamiršiu. 
Jis priėjo jai už nugaros. Iš pradžių ranka apvijo jos kaklą ir 
atitraukė nuo prekystalio, paskui parvertė ant grindų ir pėda 
primynė galvą. Tada suriko man: „Jei bent sekundę uždelsi, 
ištaškysiu jos smegenis per visas grindis!“ Paskui jis iššovė. Na, 
į lubas. Lubų plytelės sprogo ir išsilakstė į visas puses. Mano 
plaukai pilni gipso. 

Palaidinės rankove nusišluostė nuo kaktos prakaitą, o jis 
akimirką stabtelėjo ir stebėjo Karlseną, kuris nuėmė nuo lubų 
kamerą ir ištraukė vaizdajuostę. 

— Jis kalbėjo norvegiškai? 

— Taip. 

— Be akcento? 

- Taisyklingai. Jo balsas aukštas. Gal kiek prikimęs. 

- O mergina - ar ji ką nors sakė? 

— Nė žodžio. Ji buvo mirtinai išsigandusi. O jis - toks vyras, 
kuris žino, ką daro. Kupinas paniekos visiems. Esu tikra, kad 
jau yra-plėšęs. 

— Pažiūrėsime, - paimdamas vaizdajuostę pertraukė ją Seje- 
ris. - Tikiuosi, neprieštarausite nuvažiuoti į nuovadą ir peržiū- 
rėti vaizdajuostę. 

- Turiu paskambinti. 

- Galime tai sutvarkyti. 

Karlsenas pažvelgė į ją. 

— Ar galite apytiksliai pasakyti, kiek pinigų jam atidavėte? 

— Atidaviau? - suriko ji žiūrėdama į jį lyg į beprotį. - Kaip 
galite taip sakyti? Nieko aš jam neatidaviau - jis mane apiplėšė! 

Sejeris sumirksėjo ir pakėlė žvilgsnį į lubas. 

- Atsiprašau, - tarė Karlsenas. - Norėjau paklausti, ar galė- 
tumėte apytiksliai pasakyti, kiek jis pavogė? 

— Šiandien penktadienis, - vis dar įsižeidusi pasakė ji. - Į kasą 
įdėjau maždaug šimtą tūkstančių. 

Sejeris pažvelgė pro atviras duris. 

— Pasikalbėkime su jį mačiusiais žmonėmis lauke. Yra keli 
liudytojai. Gal bent jau gausime praversiantį apibūdinimą. 

Tai pasakęs jis sunkiai atsiduso. Pats aiškiai matė tą vyrą vos 
per metrą. Kiek jis galėtų atsiminti? 

- Automobilis buvo baltas, iš pažiūros naujas. Labai ma- 
žas, - pridūrė ji. - Neatrodė kažkuo ypatingas. Neužrakintas, o 
rakteliai tikriausiai buvo viduje, nes jis išvažiavo dar neuždaręs 
durelių. Tiesiai per aikštę, tarp dviejų vazonų ir į gatvę. 

— Tikriausiai vogtas. Galbūt kur nors pasistatė nuosavą au- 
tomobilį. Jis gali būti pavojingas. Įkaitės pagrobimas - tikriau- 
siai grynas impulsas. Jis tikriausiai nesitikėjo, kad iš karto po 
atidarymo ateis klientas. Ir... Ar ji į banką įėjo pro kitas duris? 

— Taip. 

Sejeris pažvelgė į lubose žiojėjančią skylę ir susiraukė. 

— Akivaizdu, kad jis greitai mąsto. Arba yra apimtas nevilties. 

Prie banko privažiavo dar vienas patrulių automobilis, ir 
į vidų užėjo du teismo medicinos specialistai. Pirmiausia jie 
prisimerkę apžiūrėjo lubose kulkos išmuštą skylę. 

- Kažin, kiek jis turi kulkų, - ištarė vienas specialistas. 

— Nė nedrįstu apie tai pagalvoti, - niūriai tarė Sejeris. - Bet 
akivaizdu, kad jis - kietas veikėjas. Iš pradžių paima įkaitę, o 
paskui per patį rytinį piką iššauna. 

- Labai veiksminga, - pasakė specialistas. - Visi sustingsta. 
Jis galvojo tik viena - greitai apiplėšti. Jokio maklinėjimo, visu 
greičiu pirmyn. Ar jis mūvėjo pirštines“ 

Kasininkė linktelėjo. 

— Plonas pirštines. 

Sejeris sukeikė save, kam nepalūkuriavo banke ir nesuga- 
dino plėšiko planų. Bet tas vyras paprasčiausiai būtų palaukęs 
ir grįžęs kitą dieną. Jis dar kartą pažvelgė į kasininkę. Jos akys 
savotiškai švytėjo - tai reiškė, kad gyvenimas, kurį ji priėmė kaip 
savaime suprantamą dalyką, buvo kaip reikiant supurtytas. Jis 
ir suprato, ir nesuprato. 

- Gerai, - tarė jis. - Turime daug nuveikti. Imkimės darbo. 


+++ 


Jis intensyviai kvėpavo. Sėdynėje lenkėsi į priekį, tarsi norėda- 
mas paskubinti automobilį išvažiuoti iš miesto. Jis jau seniai tai 
planavo, mintyse vėl ir vėl įsivaizdavo apiplėšimą kartodamas 
visas smulkmenas ir eigą. Bet jis klydo. Viskas įvyko svaiginan- 
čiai greitai. Pinigus jis gavo, taip ir turėjo nutikti, bet ne viskas 
buvo gerai. Greta jo, ant keleivio sėdynės, sėdėjo žmogus. 
Gatvės buvo pilnos skubančių žmonių. Jie nė nežvilgtelėjo į 
baltą automobilį. Jis spaudė sankabą ir praslydo pro sankryžą su 
užgniaužtu įsiūčiu žiūrėdamas į kelią priešaky ir išleisdamas iš 
plaučių karštą orą. Po 15 minučių jis nusitraukė gobtuvą, tačiau 

iš karto pasijuto nuogas. Jis nepasisuko, kad pažvelgtų į įkaitę. 
Neturėjo iš ko rinktis, negalėjo toliau važiuoti užsidėjęs gobtuvą. 
Priešpriešiais važiuojantys vairuotojai jį pastebėtų ir įsidėmėtų jo 
kryptį, automobilį ir numerius. Įkaitė sėdėjo greta jo nunarinusi 
galvą ir nejudri. Jie pravažiavo vestuvinių prekių parduotuvę. Jis 
sumažino greitį, kad leistų „Mercedes“ jį aplenkti, ir susitelkė 
norėdamas išlaikyti žvilgsnį į tolį. Tik dabar, praėjus kelioms 
minutėms ir sulėtėjus pulsui, jam toptelėjo, kaip automobilyje 
keistai tylu. Akies kampučiu pažvelgė į keleivę. Kažkas ne taip. 
Jam pasidarė bloga. O su pykinimu atėjo baimė, su baime - siau- 
bas, kad jis padarė kažką negero, kažką blogesnio nei anksčiau. 

Ką, po velnių, jis darys su įkaite? 

To jis neapgalvojo. Jis sutelkė visą dėmesį tik į greitą pabėgi- 
mą, rūpinosi, kad niekas jo neužpultų ir nepargriautų ant žemės. 
Apie tokius dalykus jis skaitė laikraščiuose. Apie žmones, kurie 
mėgina vaidinti didvyrius. 

— Matei mano veidą, - kimiai ištarė jis. Jo balsas, palyginus 
su stipriu kūnu, buvo plonas. - Kaip manai, ką turėtume daryti? 

Tą akimirką jie važiavo pro laidojimo namus ir jo akys užkliu- 
vo už balto karsto, pastatyto lange. Varinės rankenos. Raudonų 
ir baltų gėlių vainikas ant dangčio. Jis gulėjo ten metų metus, 
tikriausiai pagamintas iš plastiko. Atrodė, kad vainikas tuoj 
ims ir ištirps karštyje, visai kaip jis. Megztinis lipo prie kūno, o 
velvetinės kelnės beveik garavo. Jis perjungė bėgį ir pristabdė iš 
dešinės praleisdamas sunkvežimį. Įkaitė nieko nesakė, bet jos 
pečiai nežymiai virpėjo, tarsi ji jau ketintų sureaguoti. Tai būtų 
palengvėjimas. Jis jautė, kad po viso to streso jam reikia kokios 
nors iškrovos. Kokios nors prakeiktos iškrovos, pavyzdžiui, 
pabliauti pro pusiau pravertą langą. Stengiantis susivaldyti jo 
kūnas drebėjo. 

- Klausiau, kaip manai, ką turėtume daryti? 

Žodžiai nuskambėjo apgailėtinai. Jis girdėjo savo baimę ir tai, 
kaip ji kelia jo balsą iki cypiančio šaižaus tono. Staiga jis pajuto 

poreikį pabūti vienumoje, bet sustoti dar gerokai per anksti. 
Pirma jie turėjo išvažiuoti iš miesto į atokią vietą, kur jis galėtų 
pagaliau išmesti iš automobilio šį nepageidaujamą asmenį. Šią 
liudytoją. 

Ji toliau tylėjo. Jis vis labiau nervinosi. Jautė viso to poveikį — 
kelių savaičių planavimo, bemiegių naktų, nerimo ir abejonių. 
Įprastai jis buvo tik vairuotojas, neatsakingas už planavimą. Tuo 
rūpindavosi kiti. Jis laukdavo lauke su įjungtu varikliu. Įprastai 
net neturėdavo ginklo. Jis davė pažadą ir jį ištesėjo. Bet turėjo 
įkaitę. Tuo metu toks sprendimas rodėsi protingas. Žmonės gre- 
ta banko stovėjo paralyžiuoti, nė piršto nepakėlė, nes bijojo, kad 
ginklas iššaus ir įkaitė jų akivaizdoje bus ištaškyta į gabalėlius. 
Dabar jis nenumanė, ką daryti. Ir nebuvo kas jam padėtų. Tik 
absoliuti tyla. 

- Žinoma, yra tik dvi.išeitys, - pasakė jis atsikrenkšdamas. 

Paskui nebeapsikentė. 

- Arba tu lieki su manimi. Arba išmetu tave kur nors pakeliui 
tokios būklės, kad negalėtum kalbėti. 

Keleivė neprabilo. 

— Ką, po velnių, apskritai veikei banke taip anksti ryte? A? 

Vis tiek nesulaukęs atsakymo jis žemiau nuleido langą ir pa- 
juto, kaip vėjas pučia į degantį veidą. Pro šalį lėkė automobiliai. 
Jis neturėtų rodyti savo veido, net neturėtų kalbėti, bet nesitikėjo 
viduje sukilusio jausmų antplūdžio. To kūpėjimo pojūčio. Jis 
taip ilgai laukė, visą amžinybę buvo vienas, tebuvo plonas laidas, 
grasinantis trūkti. O dabar, lyg viso to būtų maža, šalia jo sėdėjo 
žmogus ir viską stebėjo. 

Jis pravažiavo ligoninę, staigiai suko kairėn ties Ortopedijos 
institutu, kirto pagrindinę gatvę, įvažiavo į Ovre Storgate gatvę, 
paskui pravažiavo apleistą vaistinę ir centrinį garažą. Dar kartą 
pasuko į kairę, pervažiavo seną tiltą ir toliau važiavo pietiniu 
krantu per pramonės rajoną. Prie geležinkelio bėgių priartėjo 
vos tik įsijungus raudonam signalui. Akimirką jis norėjo šokti 

per bėgius, bet persigalvojo. Tai patrauktų dėmesį. Jis suurzgė 
pro sukąstus dantis: 

- Sėdėk ramiai ir laikyk užčiaupus burną. Nutaikiau į tave 
ginklą. 

Žodžių nereikėjo. Įkaitė neišleido nė garso. Galinio vaizdo 
veidrodėlyje jis matė, kaip už jo privažiavo ir sustojo raudonas 
„Volvo“. Vairuotojas pirštais bilsnojo į vairą. Jų akys susitiko 
veidrodėlyje. Jis pasisuko, kad pažiūrėtų, ar bėgiais atrieda trau- 
kinys ir išgirdo jį dundant tolumoje; trumpą akimirksnį jis užgo- 
žė jo širdies garsą. Įkaitė ir toliau nejudėjo, spoksojo pro langą. 
Traukinys pradundėjo pro šalį, bet užkardas nepakilo. Jis įjungė 
bėgį ir laukė. Automobilis už jo pririedėjo artėliau, beveik lietė 
buferį. Kitoje pusėje stovėjo žalias „Citroėn . Jam į akis tekėjo 
prakaitas, bet užkardas nekilo. Pašėlusią akimirką jis manė, kad 
automobilį ten pastatė policija, norėdama užtverti jam kelią, 
kad bet kurią sekundę jie sustos greta su užtaisytais ginklais ir 
suims jį. Jis buvo įspeistas į kampą. Nebuvo vietos apsisukti ir 
patraukti atgal. Po velnių, ko tas užkardas nekyla! Traukinys jau 
seniai nuvažiavo. Už jo stovintis „Volvo“ ėmė didinti variklio 
apsukas. Jis pakėlė ranką, kurioje laikė ginklą, ir nusišluostė 
kaktą. Tą akimirką prisiminė kitoje pusėje stovintį „Citroen“ ir 
buvo įsitikinęs, kad vairuotojas pastebėjo ginklą. Pagaliau lėtai 
ir neryžtingai pakilo užkardas. Jis atsargiai kirto pervažą. Už 
jo stovėjęs „Volvo“ pasuko dešinėn ir dingo. Jis planavo kirsti 
upę, pakeliui pravažiuoti aikštę, policiją ir žmonių minią lauke. 
Kol jie plušėtų apklausdami liudytojus, jis pravažiuotų pro šalį, 
vos per 30 metrų. Toks planas jį žavėjo. Trukdė įkaitė. Staiga 
jis spūstelėjo stabdžius ir sustojo. Automobilį paslėpė atliekų 
konteineris greta autobusų stoties. Jis užtraukė rankinį stabdį. 

- Aš svarsčiau, - pasakė jis atsikrenkšdamas, - ką, po velnių, 
veikei banke taip anksti ryte? 

Tyla. 

— Tu kurčia, ar ką? Nė velnio negirdi. 

čias žalias akis. Automobilyje buvo tylu, darėsi vis karščiau. Jis 
neramiai bandė perskaityti išraišką blyškiame jos veide. Tolu- 
moje išgirdo sireną. Ji pasigirdo tyliai, pamažu garsėjo, o pas- 
kui gurgtelėjusi nutilo. Jį apėmė keistas jausmas - kad jis visai 
neapiplėšė banko, kad tai tebuvo nelogiškas sapnas, kuriame 
radosi ir nyko keistos figūros, bet jis nesuprato jų vaidmenų. 

— Gerai, - tarė jis bakstelėdamas įkaitę ginklo vamzdžiu. - Ir 
kurčias girdi, jei patapšnoji jam per petį. 

Jis įjungė pavarą, kirto tiltą ir pravažiavo banką. Buvo nu- 
sprendęs nė nežvilgtelėti į tą pusę, bet nesusilaikė. Skubriai 
pažvelgė į kairę. Prie įėjimo būriavosi nedidelė minia. Iš visų 
išsiskyrė vienas žmogus. Aukštas vyras trumpais žilais plaukais. 

5 skyrius 


Jis turėtų tirti žmogžudystę Finemarkoje. Užuot tai daręs sėdėjo 
prie savo stalo ir spoksojo į tuščią popieriaus lapą. Užsimerkęs 
regėjo plėšiko veidą priešais save beveik kaip nuotrauką. Sun- 
kiausia buvo bandyti apibūdinti jį priešais sėdinčiam vyrui. 

Daugybė žmonių sėdėjo toje pačioje vietoje, prakaitavo ir 
stengėsi prisiminti viską: išskirtinį bruožą, akių spalvą, ar no- 
sis buvo ilga, ar trumpa. Jis buvo įsitikinęs turįs gerą atmintį 
ir manėsi esąs pastabus. Bet dabar ėmė abejoti. Buvo tikras, 
kad vyro plaukai šviesūs, bet jam toptelėjo, kad gatvę užliejusi 
saulė galėjo suteikti jiems auksinį atspalvį. Be to, vyras vilkėjo 
tamsiais drabužiais, o dėl jų plaukai galėjo pasirodyti šviesesni 
nei iš tiesų. Jo burna buvo maža, dėl to jis neabejojo. Šiek tiek 
įdegęs saulėje, gal net nudegęs. Jis prisiminė drabužius. Tas vyras 
buvo gana raumeningas, neabejotinai geros formos, bet ne toks 
aukštas kaip jis, tiesą sakant, visai neaukštas. 

Sejeris spoksojo į policijos dailininką. Tai buvo laikraščio 
iliustratorius, atsitiktinai gavęs šį darbą ir pasirodęs besąs gana 
talentingas, ypatingai iš psichologinės perspektyvos. 

- Pirmiausia turėsi priversti mane atsipalaiduoti, - šypsoda- 
masis pasakė Sejeris. - Pirma nori sužadinti pasitikėjimą, tiesa? 
Parodyti, kad klausai manęs ir tiki manimi. 

Dailininkas ironiškai šyptelėjo. 

- Nebijok prarasti kontrolės, Konradai, - sausai tarė jis. - Šiuo 
metu tu ne viršininkas. Tu - liudytojas. 

Sejeris atsiprašydamas kilstelėjo ranką. 

— Pirmas dalykas, kurį noriu, kad padarytum, - kalbėjo dai- 
lininkas, - tai pamiršti vyro veidą. 

Sejeris nustebęs pažvelgė į jį. 

— Pamiršk detales. Užsimerk. Pamėgink priešais save išvysti jo 
figūrą ir sutelk dėmesį į tai, kokį įspūdį jis daro. Kokius signalus 
siunčia šis asmuo? Vidury baltos dienos jis eina tavęs link gatvėje 
ir tu jį kažkodėl pastebi. Kodėl? 

- Jis atrodė toks įsitempęs. Kažko kupinas. 

Sejeris kaip prašytas užsimerkė ir įsivaizdavo vyrą. Dabar 
veidas jo atmintyje buvo tik šviesi neryški dėmė. 

- Jo žingsniai buvo greiti ir tvirti. Susikūprinęs. Baimės ir 
ryžto mišinys, Išorėn besiskverbianti panika. Jis taip bijojo, 
kad nedrįso pakelti akių ir pažvelgti į kitus, net akimirkai. Ne 
profesionalus plėšikas. Pernelyg beviltiškas. 

Dailininkas linktelėjo ir lapo apačioje užsirašė pastabą. 

- Pamėgink apibūdinti jo kūną, kaip jis judėjo eidamas. 

— Jo kūnas vargiai judėjo. Smulkūs, kapoti judesiai. Nemos- 
tagavo rankomis, nelingavo ir nešlubčiojo. Ėjo tiesiai. Sustaba- 
rėjusiomis kojomis. Įtemptais pečiais. 

— Galvok apie proporcijas, - tęsė dailininkas. - Rankas ir kojas 
lyginant su torsu. Galvos dydį. Kaklo ilgį. Pėdų dydį. 

- Jo rankos ir kojos nebuvo ypatingai ilgos. Veikiau trumpos. 
Vieną ranką buvo įkišęs į krepšį, kitą - į kišenę. Trumpas drū- 
tas kaklas. Pėdos nelabai didelės. Mažesnės už manąsias, o aš 
nešioju 44 dydį. Vilkėjo laisvus drabužius, bet susidarė įspūdis, 
kad jo kūnas raumeningas, išpampęs. 

Vėl linkčiojimai. Pieštukas pirmą kartą palietė popierių, ir 
Sejeris išgirdo lapą tyliai rėžiantį grafitą. Tai buvo apytikris 
eskizas, suteikęs figūrai virpančio gyvastingumo, judesio. 

— Pečiai? Platūs ar siauri? 

- Platūs. Apvalūs. Tokie susiformuoja kilnojant svarmenis. 
Nepanašūs į manuosius, - pridūrė jis. 

— Ak, tavieji labai platūs. 

— Bet ne tokie išpampę kaip jo. Žinai, manieji plokštesni ir 
kaulėtesni. 

Abu nusijuokė. Dailininkas, vardu Ristė, bet visų pravar- 
džiuojamas Teplioriumi, buvo žemo ūgio, kresnas ir plikas, 
nedideliais ovaliais akiniais ir plonais pirštais. 

— Galva? 

— Didelė. Apskrita. Skruostai dideli, bet ne visai putlūs. Ap- 
valus smakras. Ne aštrus ar griežtas. Neskeltas. 

— Kaip galva uždėta ant kūno? Jei supranti, ką noriu tuo 
pasakyti. 

— Tarsi įtupdyta tarp pečių. Jo galva kyšojo priešaky kūno. 
Kaip pykstančio vaiko. 

- Puiku. Tai svarbu, - pasakė jis. - O kokia jo plaukų linija? 

— Ar tai svarbu? 

- Taip. Žmogaus plaukų linija smarkiai lemia jo veidą. Pasi- 
žiūrėk į savo veidą. Tavo plaukų linija kone tobula. Tiesi ir lygi 
ties kakta, su gražiomis arkomis ties smilkiniais. Be to, tavo 
plaukai per visą ilgį vienodo tankio. Tai gana reta. 

- Tikrai? - Jis papurtė galvą. Nebuvo tuščiagarbis, bent jau 
nebebuvo, ir mažų mažiausiai kreipė dėmesį į plaukų liniją. Jis 
stabtelėjo, kad pagalvotų. 

- Vingiuota, ne tiesi. Galbūt smailoka ties kaktos viduriu. Jo 
plaukai nukirpti trumpai, todėl taip aiškiai mačiau. 

Tokiu neskubriu metodu priartėjus prie pačių veido bruožų 
vyro išvaizda tapo dar ryškesnė nei anksčiau. Policijos daili- 
pieriaus lapą ir matė pamažu atsirandančią figūrą lyg tamsiame 
kambaryje ryškėjantį negatyvą. 

— Dabar jo plaukai. 

Jis toliau lengvai piešė eskizą, ant arba greta ankstesnių brūkš- 
telėjimų nuolat pridėdamas naujų. Trintuko jis nenaudojo. Tu- 
zinai plonų linijų figūrai suteikė gyvybės. 

— Tankūs ir garbanoti, beveik kaip afroamerikiečio. Augo 
tiesiai iš kaukolės, bet buvo nukirpti labai trumpai. Kaip 
mano. 

Jis perbraukė ranka plaukus, trumpus ir šiurkščius lyg šepetys. 

— Spalva? 

- Šviesūs. Galbūt labai šviesūs, bet nesu dėl to tikras. Žinai, 
tam tikrose situacijose plaukai gali atrodyti ypač šviesūs, bet 
šlapi tampa tamsūs. Viskas priklauso nuo šviesos. Nesu įsitiki- 
nęs. Galbūt panašios spalvos kaip tavieji. 

— Manieji? - Tepliorius pakėlė akis. - Bet aš neturiu plaukų. 

— Ne, bet tokie, kokius turėjai. 

— Iš kur žinai, kokius turėjau? 

Sejeris dvejojo. Jis nežinojo, ar įžeidė vyrą, ar tiesiog nusiš- 
nekėjo. 

- Nežinau, - atsakė jis. - Tiesiog spėju. 

— Na, atspėjai. Mano plaukai - na, kai jų turėjau - šviesūs. 
Gerai spėlioji. Tu labai pastabus. 

- Eskizas pradeda į jį panėšėti. 

- Dabar priėjome prie akių. 

— Su jomis bus sunkiau. Nemačiau jų. Jis ėjo įbedęs akis į 
šaligatvį, o banke stovėjo man iš dalies atsukęs nugarą. 

— Apmaudu. Bet jas matė kasininkė, jos eilė po tavęs. 

— Baisiau nei apmaudu. Siaubinga, kad neužtrukau banke 
ilgėliau. Esu pakankamai senas, kad pasitikėčiau savo intuicija. 

— Na, negali visada visko daryti gerai. O kaip dėl nosies? 

— Labai trumpa ir gana plati. Taip pat kiek panaši į afroame- 
rikiečio. 

— Burna? 

— Nedidelė ir papūsta. 

— Antakiai? 

- Tamsesni už plaukus. Tiesūs. Platūs. Per vidurį beveik su- 
augę. 

— Skruostikauliai? 

— Nematomi. Jo veidas pernelyg pilnas. 
— Ar ant odos buvo išskirtinių žymių? 
— Jokių. Graži lygi oda. Be pastebimų barzdos šerių. Ant vir- 


šutinės lūpos jų taip pat nebuvo. Šviežiai nusiskutęs. 


— O galbarzda jam ir neauga. Ar drabužiai kuo nors išsiskyrė? 
— Nepamenu. Na, taip, vienas dalykas užkliuvo. 

— Koks? 

— Neatrodė, kad drabužiai būtų jo. Jis taip įprastai nesirengtų. 


Jie atrodė senamadiški. 


— Tikėtina, kad jis seniai persirengė. Batai? 

— Rudi suvarstomi batai. 

— O plaštakos? 

— Nemačiau jų. Jei jos dera prie kūno, turėtų būti trumpos 


ir apvalios. 


— O kokio jis amžiaus, Konradai? 

— Tarp 19 ir... 25. 

Jis turėjo vėl užsimerkti, kad sukauptų dėmesį tik į plėšiką. 
- Ugis? 

— Žemesnis už mane. 

— Visi žemesni už tave, - sausai tarė Tepliorius. 

— Galbūt metro septyniasdešimties. 

— Svoris? 

— Jis tvirto sudėjimo. Sakyčiau, daugiau nei 80 kilogramų. 


Nepaklausei apie jo ausis, - pasakė Sejeris. 


— Kaip atrodė jo ausys? 
— Mažos ir gražios formos. Speneliai apvalūs. Be auskarų ir 


smeigių. 

Sejeris atsilošė kėdėje ir patenkintas nusišypsojo. 

— Telieka išsiaiškinti, už kokią politinę partiją jis balsuoja. 
Dailininkas sukikeno. 

— Koks tavo spėjimas? 

— Abejoju, ar jis apskritai balsuoja. 

— Ar matei įkaitę? 


- Beveik ne. Ji stovėjo nugara į mane. Turėsi pasikalbėti su 
kasininke, - mąsliai pridūrė jis. - Tikėkimės, kad ji iš tų, kurie 
moka susitvarkyti su spaudimu. 


Gurvinas laukė vyriausiojo inspektoriaus, bet dėl anksti rytą 
mieste įvykusio ginkluoto apiplėšimo užfiksuoti jo liudijimo 
atsiuntė paprastą pareigūną. 

Jakobas Skarė panėšėjo į jauną choristą šviesiomis garbano- 
mis ir švelniais bruožais. Uniforma jam tiko, atrodė specialiai 
pasiūta lieknai figūrai. O štai Gurvinas, apsirengęs oficialia 
apranga, niekada nesidžiaugė. Gal dėl savo kūno formos. Bet 
kokiu atveju dėvėti uniformą jam paprasčiausiai buvo nepa- 
togu. 

Jaunuolio pasitikėjimas pamažu privertė jį pasijusti prastai ir 
paskatino apgalvoti savo gyvenimą. Tai jis darydavo reguliariai, 
bet mėgo pats nuspręsti, kada tam tinkamas laikas. 

Didžiulis sukrėtimas radus negyvą Haldisę ėmė slopti. Da- 
bar dėmesio objektu tapo Gurvinas, jau seniai nieko panašaus 
nepatyręs, ir - turėjo prisipažinti - mėgavosi. Visgi Haldisę jis 
pažinojo daug metų. Prisiminė jos žodžius, sakytus tuomet, 
kai jis ir jo draugai buvo vaikai ir stovėjo prie jos durų kažko 
prašydami. 

„Jūsų čia gerokai per daug! Kai aš buvau vaikas, išgyvendavo 
tik tvirčiausi vaikpalaikiai!“ 

- Ką manai? - nedrąsiai tarė Gurvinas, pastebėjęs iš Skarės 
marškinių kišenės kyšantį cigarečių pakelį. - Gal surizikuokime 
ir sulaužykime nerūkymo įstatymą? 

Skarė linktelėjo ir išsitraukė cigaretes iš kišenės. 

— Haldisę ir Torvaldą pažinojau nuo vaikystės, - pradėjo 
Gurvinas užsitraukdamas cigaretę. - Mums, vaikams, buvo 
leidžiama už jų pašiūrės skinti avietes ir rabarbarus. Beje, ji 

nebuvo tokia jau sena. Vos 76. Geros formos. Kaip ir Torvaldas, 
bet prieš septynerius metus jis mirė nuo širdies smūgio. 

— Tai ji gyveno viena? - Skarė išpūtė dūmus į lubas. 

— Vaikų jie neturėjo. Visa jos šeima - Hamerfeste gyvenanti 
jaunesnioji sesuo. 

— Parašei ataskaitą? - klustelėjo Skarė. - Ar galėčiau ją pa- 
matyti? 

Gurvinas iš stalo stalčiaus ištraukė plastikinį aplanką ir pa- 
davė Skarei, pastarasis atidžiai jį perskaitė. 

— Čia rašoma: „Tebėra neaišku, ar iš namo niekas nepaimta“. 
Ar apžiūrėjai stalčius ir spinteles? 

— Na, matai, - atsakė Gurvinas, - Haldisė turėjo nemažai 
sidabro, bet viskas tebebuvo svetainės spintelėje. Kaip ir keli 
papuošalai, kuriuos ji laikė miegamajame. 

— O grynieji? 

— Nežinome, ar ji jų turėjo. 

— Bet ar radote jos rankinę? 

— Ji kabojo ant kabliuko miegamajame. 

— O piniginė? 

— Tiesa, piniginės neradome. 

— Kai kuriems vagims reikia tik grynųjų, - pasakė Skarė. — 
Tiems, kurie neturi kontaktų, kuriems būtų sunku atsikratyti 
vertingų daiktų. Jis tikriausiai neketino jos žudyti. Gal jį užklu- 
po. Gal ji buvo lauke, o jis įsliūkino pro virtuvę. 

— O tadajji pasirodė tarpdury? Ar tai nori pasakyti? 

— Taip, kažkas tokio. Turime išsiaiškinti, ar paimta pinigų. Ar 
ji pati apsipirkdavo? 

— Retkarčiais taksi nuvažiuodavo į miestą. Bet maisto prekes 
į ūkį jai atveždavo vietinis krautuvininkas. Kartą per savaitę. 

— Krautuvininkas atveždavo prekes, o ji sumokėdavo grynai- 
siais? Ar turėjo pas jį sąskaitą? 

— Nežinau. 

— Paskambink jam, - tarė Skarė. - Gal, jei ji juo pasitikėjo, jis 
žino, kur ji laikė pinigus. 

- Esu tikras, kad pasitikėjo, - pasakė Gurvinas siekdamas 
telefono. Jis susisiekė su krautuvininku ir kelias minutes mur- 
mėjo į ragelį. 

- Jis sako, kad piniginę ji laikė duoninėje. Metalinėje duoni- 
nėje ant virtuvės spintelės. Tiesą sakant, aš ją atidariau. Viduje 
buvo puskepalis duonos, daugiau nieko. Anot jo, piniginė rau- 
dona, raštuotos odos. Aligatoriaus odos imitacija, varinė sagtis. 

Skarė dar kartą perskaitė ataskaitą. 

- Netoli ūkio neva buvo asmuo, vardu Erkis Jorma. Papasakok 
apie jį. Ar jį matęs berniukas patikimas liudytojas? 

- Na, tai ginčytina. - Prisiminęs Kaniką pareigūnas nusišypso- 
jo. - Bet jei jis sako tiesą, atsiranda stulbinanti galimybė. Matai, 
Erkis buvo uždarytas į psichiatrijos kliniką, bet pabėgo. Jis čia 
užaugo. Taigi tikėtina, kad grįžo į šią vietovę ir klajoja po mišką. 

- Bet ar jis galėtų ką nors nužudyti? 

—- Jam ne visi namie. 

— Papasakok daugiau. Koks jis? 

- Jaunas, maždaug tavo amžiaus. Gimė Valtime, Suomijoje. 
Užaugo su tėvais ir jaunesne seserimi. Visada buvo kitoks. Neži- 
nau, kas jam diagnozuota, tačiau bet kokiu atveju jam pasimaišė. 
Jau daug metų. 

— Bet ar jis pavojingas? 

— Nežinome. Apie jį sklando daug pasakojimų, bet abejoju, 
ar visi teisingi. Jis tapo kone mitine būtybe, kuria tėvai gąsdina 
vaikus, kad vakare grįžtų namo. Pats taip darau. 

- Bet jis buvo uždarytas. Ar tai reiškia, kad jis laikomas pa- 
vojingu? 

- Pavojingiausias jis sau. Tiesiog kai aplinkui nutinka kas 
nors blogo, apkaltinamas Erkis. Visada taip buvo, nuo pat jo 
vaikystės. Jei jis tiesiogiai neatsakingas, rodosi, kad prisišaukia 
kaltę. Nežinia, ką nori tuo pasiekti. Be to, kalbasi su savimi. 

- Jis psichiškai nesveikas? 

— Esu tikras. Būdinga, kad Erkis pasirodė netoli Haldisės ūkio 
žmogžudystės dieną. Anksčiau nutiko panašių dalykų, bet jis 
niekada nebuvo siejamas su nusikaltimu. Jis sklando tarsi blogas 
ženklas. Lyg juodas paukštis pasakose, pranašaujantis mirtį. 
Atleisk, kad nekalbu objektyviau, - atsiduso Gurvinas. - Tiesiog 
stengiuosi apibūdinti, ką apie jį mano aplinkiniai žmonės. 

— Ar jis seniai serga? - Skarė nukratė cigaretės pelenus į pa- 
reigūno kavos puodelį. 

- Tiksliai nežinau, bet atrodo, kad sirgo visada. Jis visada 
buvo kitoks. Keistas, bijąs žmonių. Niekada neturėjo draugų. 
Manau, ir nenorėjo jų. Jo motina mirė, kai jam buvo aštuoneri, 
tikriausiai tada viskas ir prasidėjo. Po jos mirties Erkio tėvas 
išsivežė jį ir seserį į Valstijas, jie septynerius metus gyveno Niu- 
jorke. Sklando gandai, kad ten Erkis tapęs burtininko mokiniu. 

— Burtininko? - nusišypsojo Skarė. - Turi omenyje magą? 

— Nesu tikras. Veikiau kerėtoją. O kai jie grįžo į Norvegiją, 
pasipylė gandai, kad Erkis gali padaryti įvairiausių dalykų. Žinai, 
pasitelkęs savo valią. 

— O Dieve, - purtydamas galvą ištarė Skarė. 

— Taip, taip, juokis, bet pažįstu už tave ar mane gerokai šal- 
takraujiškesnių žmonių, galinčių apie Erkį Jormą papasakoti 
keistų dalykų. Pavyzdžiui, Torvaldas Hornas kartą pasakojo, 
kad Erkiui priartėjus jo šuo suglaudė ausis ir ėmė urgzti. Ir tai 
dar gerokai prieš Erkiui pasirodant, tarsi šuva būtų jį iš toli už- 
uodęs. Erkis dažniausiai smirdi; jis nuolat netvarkingas. Bet dar 
yra pasakojimų apie arklius, šuoliuojančius šonan jam einant 
keliu. Laikrodžiai sustoja. Lemputės perdega. Durys trankosi. 
Jis tarsi staigus vėjo gūsis, sūkuriuojantis lapus virš žemės. Be 
to, jo Žvilgsnis ypatingas. Atsiprašau, - staiga tarė Gurvinas. — 
Nelabai gražiai apie jį kalbu, bet sunku rasti ką teigiamo. Jis 
visais atžvilgiais purvinas, bjaurus ir nepatrauklus. 

— Bet dėl to jis dar netampa žmogžudžiu, net jei būtų gudrus 
iliuzionistas ar kentėtų nuo ligos, - pasakė Skarė. - Turėsime 
susisiekti su ligonine ir pasikalbėti su jo gydytoju. Esu tikras, 

kad jis nemažai mums papasakos. Reikės surasti Erkį, kad iš- 
siaiškintume, ką jis ten veikė. Ar nuo kauptuko pavyko nuimti 
tinkamų atspaudų? 

— Be Haldisės tik porą neryškių atspaudų. O tai keista. Kaup- 
tuko kotas iš pluoštinio stiklo, o jos atspaudai labai ryškūs. Jis 
negalėjo nuvalyti kauptuko ir palikti jos atspaudus. Namo viduje 
radome daug atspaudų, kelis pėdsakus kraujyje ant priekinių 
laiptelių, taip pat koridoriuje ir virtuvėje. Gali būti, kad bėgimo 
batelių. Pado raštas gana ryškus, jis turėtų mums daug pasakyti. 
Teismo medicinos specialistai padarys jų piešinius. Žmogžu- 
dystė įvykdyta koridoriuje. Haldisė stovėjo nugara į priekinius 
laiptelius, o jis atėjo jos link iš namo vidaus. Galbūt iš pradžių 
kauptuką laikė ji, ir jam teko ištraukti jį iš jos rankų. Po savęs 
jis turėjo palikti padorių atspaudų. Nelabai suprantu, kodėl ją 
nužudė. Jei rado pinigus; galėjo tiesiog juos pasiimti ir pabėgti. 
Ji tikrai nebūtų jo pavijusi. Bet pažįstu Haldisę. Ji užsispyrusi. 
Lažinuosi, stovėjo tarpdury ir nesutiko trauktis. Taip ir įsivaiz- 
duoju, - švelniai pasakė jis. - Teisuoliško pasipiktinimo kupiną 
įsiutusią Haldisę. 

— Tai, kad ją nužudė, gali reikšti, jog ji pažinojo tą asmenį, 
galėjo apie jį pranešti policijai. 

— Taip, - mąsliai tarė Gurvinas. - O Erkį ji tikrai pažinojo. Jis 
buvo ką tik pabėgęs iš ligoninės, todėl tikriausiai neturėjo pinigų. 

Skarė linktelėjo. 

- Betjis negalėjo ten daug rasti, - tęsė pareigūnas. - Abejoju, 
ar ji name laikė dideles sumas. Juk gyveno viena. 

— Taip, bet atokioje vietovėje. Vargu ar ji per daug jaudinosi, 
kad ją apiplėš. Ar anksčiau ją buvo apiplėšę? 

— Ne. Be to, Haldisė buvo tvirta. Nenustebčiau, jei ji puolė jį 
su kauptuku. 

- Tokiu atveju tikėtina, kad jį sužeidė. 

— Ar matei kūno nuotraukas? 

— Taip, teko į jas pažiūrėti. 

— Nelabai gražu, tiesa? 

Prisiminus, ką jam parodė anksti ryte, Skarei akimirką pa- 
sidarė silpna. 

— Kur gyvena Erkio Jormos tėvas? 

— Jis grįžo į Valstijas. 

— O sesuo? 

— Taip pat. 

— Ar jie su juo bendrauja? 

— Ne. Ne dėl to, kad nenorėtų - tai Erkis atsisako su jais 
matytis. 

— Ar žinai kodėl? 

- Jis jaučiasi uŽ juos viršesnis. 

— Tikrai? 

— Jis už visus jaučiasi viršesnis. Gyvena savame pasaulyje su 
savais įstatymais. Jo visatoje jis valdovas. Nelengva paaiškinti. 
Reikia su juo susitikti, kad suprastum. 

— Bet jei jis rimtai serga, turėtų jausti neviltį. 

— Neviltį? - Gurvinas tą žodį ištarė taip, lyg tokia mintis 
niekada nebūtų jam toptelėjusi. - Jei ir jaučia, siaubingai gerai 
tai slepia. 

Skarė linktelėjo į gatvės pusę. 

— Paskelbėme visuotinę jo paiešką. Ar nori važiuoti su mani- 
mi? Norėčiau apžiūrėti namą. 

Gurvinas nuo kėdės atlošo pasičiupo švarką. Akimirką jis 
stabtelėjo. 

— Važiuokime „Subaru“, - tyliai ištarė jis. - Kelias iki Haldisės 
ūkio pragariškai status. 

6 skyrius 


Ūkį supantis miškas rodėsi tankesnis nei įprastai, tarsi medžiai 
būtų susiglaudę pagerbdami jau mirusią moterį, kuri taip gerai 
viską prižiūrėjo. Ir nors ji niekada daiktais neužversdavo kiemo, 
nepalikdavo nei įrankių, nei karučio, nei drabužių, pamirštų ant 
suoliuko prie saulėtos sienos, ūkis atrodė visiškai apleistas. Jis 
nebekvėpavo. Po virtuvės langu augančios gėlės jau geibo; per 
mažiau nei 24 valandas jas nukepino saulė. Priekiniai laiptai 
buvo nuplauti, bet liko tamsi dėmė. 

Skarė pasisuko, kad pažiūrėtų į mišką. 

— Ką čia veikė tas berniukas? 

- Su lanku ir strėlėmis šaudė varnas. 

- Arjis turi leidimą tai daryti? 

— Aišku, kad ne. Bet daro ką užsigeidžia. Jis gyvena Guteba- 
kene. 

Paskutinis sakinys turėjo viską paaiškinti. Skarė suprato. 

- Ir jis tikrai žino, kas yra Erkis? 

— Taip. Erkį nesunku atpažinti. Užjaučiu tą berniuką. Iš pra- 
džių jis randa negyvą Haldisę. Paskui miške pastebi Erkį. Kai 
atėjo į mano kabinetą, jo plaučiai kone plyšo. Tikriausiai manė 
būsiąs kita auka. 

- Ar Erkis žinojo, kad berniukas jį pastebėjo? 

- Taip, jam taip pasirodė. 

— Bet Erkis nemėgino jo sustabdyti? 

— Matyt, ne. Jis dingo miške. 

- Eime vidun. 

Gurvinas ėjo priekyje, atrakino duris ir siauru koridoriumi 
patraukė į virtuvę. Jakobas Skarė, žengęs ant linoleumo ir nu- 
žvelgęs tvarkingą virtuvę, pamažu susidarė Haldisės Horn por- 
tretą. Švarūs žvilgantys variniai puodai. Senamadiška kriauklė, 
žalios gumos kraštais. Senas „Evalet“ šaldytuvas. Ir sulanksty- 
tas vakarykštis laikraštis ant palangės. Skarė pakėlė duoninės 
dangtį. 

— Kur radote pirštų atspaudus? 

— Ant virtuvės durų rankenos ir staktos. Ant duoninės buvo 
tik Haldisės atspaudų. Jei pirštų atspaudai priklauso žudikui, 
kodėl ant kauptuko jie tokie neryškūs? Ir kodėl jų nebuvo ant 
duoninės? Kaip jis išėmė piniginę nepalikdamas atspaudų, kai 
tuo tarpu visur kitur name jų paliko? Nesuprantu. 

Skarė prisimerkė. 

— Bet juk čia retkarčiais užsukdavo kiti žmonės? 

— Beveik niekada, bet radome vieną laišką, - pasakė Gurvi- 
nas. - Šią savaitę išsiųstas iš Oslo. Jame rašoma: „Greitai užsuk- 
siu. Linkėjimai, Kristoferis“. 

— Vienas jos giminaičių? 

— Nežinome, bet manau, kad ją nužudė kažkas pažįstamas. 
Statistika patvirtins mano teoriją. Akivaizdu, kad jis supanikavo. 

- Žmonės šiuo atžvilgiu keisti. 

Skarė nuėjo į svetainę. Ten stovėjo supamasis krėslas su ap- 
skurusia antklode. Jis ją pakėlė ir atsargiai pauostė, atpažino 
muilo ir kamparo kvapą. Nosį pakuteno plaukas. Ištraukė jį 
dviem pirštais. Kone pusės metro ilgio, žilas. 

— Arji turėjo ilgus plaukus? - apstulbęs paklausė jis. 

Gurvinas linktelėjo. 

— Jaunystėje ji buvo tikra gražuolė. Būdami vaikai to nesu- 
pratome; tik manėme, kad ji stora ir miela. Ana ten ant sienos 
kabo jos vestuvių nuotrauka. 

Skarė nuėjo pasižiūrėti. Haldisės Horn nuotakos portretas 
užgniaužė kvapą. 

- Jos suknelė pasiūta iš parašiutų šilko, - pasakė Gurvinas. - 
O nuometas - iš senos angliškos nėrinių užuolaidos. Ji mums 
viską papasakojo. O mes mandagiai klausėmės, kaip pridera vai- 
kams, nes kažkaip turėjome atsidėkoti už avietes ir rabarbarus. 

Jis staigiai apsisuko ir grįžo į virtuvę. 

- Kur miegamasis? - šūktelėjo Skarė. 

— Už žalių užuolaidų. 

Jis jas atitraukė ir atidarė duris. Kambarys buvo mažas ir ankš- 
tas. Lovos aukštais stulpais pusė, kurioje miegodavo Torvaldas, 
tvarkingai paklota. Skarė pažvelgė pro miegamojo langą į mišką 
ir vieną pašiūrės pusę. Virš lovos kabojo įrėmintas posmas. 


Matėte jį tarp sakalų. 

Jis liepsnodamas ateina iš pietų. 

Išsineša viską, paskui save nieko nepalieka. 
Jis lieps atsiskaityti 

net už akimirksniu pamirštą uodą. 


Apačioje kažkas, tikriausiai Haldisė, mėlynu rašalu išraitė: 
Kaip siaubinga! 

Skarė šyptelėjo. Pastebėjo, kad Gurvinas išėjo į lauką, ir prisi- 
jungė prie jo. Jie ėmė atidžiai apžiūrinėti žolę, tikėdamiesi rasti 
įkaltį, kitų pražiopsotą daiktą. Cigaretės nuorūką, degtuką, bet 
ką. Jis vėl žvilgtelėjo į namą. Po pat virtuvės langu medinėje 
sienoje buvo įlinkis - užtaisytas, bet vis dar matomas. 

- Jis atsirado Torvaldo mirties dieną, - rodydamas pasakė 
Gurvinas. - Haldisė stovėjo virtuvėje ir jau ruošėsi pakvies- 
ti jį pietų. Ji pamanė, kad jis vairuoja neįprastai greitai, tarsi 
senatvėje būtų tapęs nutrūktgalviu ir norėtų pasirodyti. Trak- 
torius, siaubingai riaumodamas, atriedėjo keliu. Po akimirkos 
kabiną. Ji pamatė, kad Torvaldas sukniubęs prie vairo. Jis mirė 
akimirksniu. 

Skarė vėl žvilgtelėjo į mišką. 

— Kaip manai, kur turėtume ieškoti Erkio? 

Gurvinas prisimerkęs pažvelgė į saulę. 

— Jis tikriausiai klajoja aplinkui, miega lauke. Į savo palatą 
negrįžo, bent jau kol kas. Gal jis vis dar miške. 

— O nuo čia aukštyn vien tik negyvenami plotai? 

— Taip, daugiausia. 430 kvadratinių kilometrų plotas. Kitapus 
upės yra kelios trobelės ir kelios senos suomių gyvenvietės. 
Ten keli žmonės turi vasarnamius. Rudenį jais naudojasi me- 
džiotojai, o kartais pailsėti įsmunka uogautojai. Erkis - geras 
ėjikas. Beviltiška eiti į miškus ir atsitiktinai ieškoti. Jis gali 
slėptis ligoninės rūsyje, o gal kas nors jį pavėžėjo ir jis pakeliui 
į Švediją. Arba grįžta namo į Suomiją. Jis vienas iš tų niekada 
nenusėdinčių. 

- Jei, anot tavęs, jis toks keistas, tikriausiai lengva jį pastebėti. 

— Nežinau, ar lengva. Jis visur šmirinėja. Iš niekur nieko kur 
nors išdygsta, ir niekas neišgirsta jo ateinant. 

— Turime puikų patrulį su šunimi, - optimistiškai tarė Ska- 
rė. - Gal žinai, ar jis geria vaistus? 

— Klausk ligoninėje. Ką nori sužinoti? 

Skarė gūžtelėjo pečiais. 

— Tik svarstau, kas nutiktų jam nustojus gerti vaistus. 

— Galbūt jį užvaldytų vidiniai balsai. 

- Visi turime vienokių ar kitokių vidinių balsų, - šypsoda- 
masis pasakė Skarė. 

— Dievaži, taip, - linktelėdamas pritarė Gurvinas. - Bet jie 
mums nenurodinėja. 


Gurvinas automobiliu brovėsi pro medžius. Už jo pakilo 
dulkių sūkurys. 

— Kai tik pasirodo Erkis, nutinka kas nors bjauraus, - pasakė 
jis įtemptu balsu. - Jo motina mirė, kai jam buvo aštuoneri, ar 
sakiau? 

Skarė linktelėjo. 

— Ji nukrito nuo laiptų ir žuvo. Erkis prisiėmė kaltę. 

— Prisiėmė kaltę? 

— Pasakęs, kad tai jo darbas, ir taip įbaugino kitus vaikus. Jie 
jo bijojo ir laikėsi atokiai. Manau, jis to ir norėjo. 

— Po kelerių metų prie bažnyčios buvo rastas pagyvenusio 
ūkininko lavonas. Jis nukrito nuo kopėčių, bet Erkį matė bėgantį 
iš tos vietos. Taigi galbūt suprasi, kad net jei jis niekaip nesu- 
sijęs su Haldisės mirtimi, aplinkiniai žmonės jau bus susidarę 
nuomonę. O jei paklaustum manęs, turbūt atsakyčiau tą patį. 
Apsidairyk. Tai atoki vieta. Žmonės čia neina ir nešniukštinėja, 
nebent pažįsta šitą vietą. Erkis pažįsta; jis čia užaugo. 

- Tačiau įrodyta, - lėtai, stengdamasis kalbėti pedantiškai, 
ištarė Skarė, - kad smurtiniai psichikos pacientų polinkiai siau- 
bingai perdedami. Dėl prietarų, baimės arba nežinojimo. Turi 
išlikti objektyvus, kadangi esi pačiame įvykių epicentre, nes 
pažinojai jį ir Haldisę. Kai apie tai sužinos laikraščiai, iš jo 
padarys pabaisą. 

Gurvinas pažvelgė į jį. 

- Štai kas sudėtinga. Kad jis nuolat būna vienas ir vengia kitų 
žmonių. Beveik niekada su niekuo nesikalba, todėl nežinome, 
koks jis. Kas jis. 

- Jis serga, - pasakė Skarė. 

- Taip sako. Bet ne visai suprantu. - Jis papurtė galvą. - Nesu- 
prantu, kaip į žmogaus protą gali įsibrauti balsai ir versti daryti 
tai, ko jis vėliau neprisimena. 

— Nežinome, ką jis padarė. 

- Turime pirštų atspaudus ir kelis pėdsakus. Jis gali būt kiek 
nori pamišęs ir po sekundės viską pamiršti, bet nuo teismo 
ekspertizės įkalčių nepabėgs. Šįkart jų turime. 

- Atrodo, nori jį už tai sulaikyti. 

Skarės balsas skambėjo nekaltai. Gurvinas jo neperprato. 

- Būtų gerai. Visiems būtų geriau, jei jį pasodintų visam 
laikui remiantis penktu paragrafu. Šiuo metu jis klajoja kažkur 

aplinkui, kalbasi su savimi. Dieve padėk, bet kol jis bus laisvėje 
mano vaikai vakarais turės grįžti anksčiau. 

— Galbūt Erkis labiau išsigandęs nei tavo vaikai, - švelniai 
pasakė Skarė. 

Gurvinas suspaudė lūpas ir padidino greitį. 

— Tu ne vietinis. Nepažįsti jo. 

— Ne, - šypsodamasis sutiko Skarė. - Bet turiu pripažinti, kad 
sužadinai mano smalsumą. 

— Puiku, kad esi palaimintas tvirtu tikėjimu žmogiškomis bū- 
tybėmis, - tarė Gurvinas. - Bet nepamiršk, kad Haldisė negyva. 
Kažkas ją nužudė. Kažkas atėjo čia, pakėlė tą kauptuką ir smogė 
tiesiai jai į akį. Nesvarbu, ar tai padarė Erkis, ar kas kitas, bet 
aš sudrebu vien pagalvojęs, kad žudikas turi teisę būti ginamas 
dėl poelgio, kuris niekaip negali būti apginamas. 

— Poelgio apginti negalima. Tik jį atlikusį asmenį, - pataisė 
jį Skarė. - O mes nežinome, kodėl ji mirė. Ar galiu rūkyti tavo 
automobilyje? 

Gurvinas linktelėjo ir ėmė ieškoti savo cigarečių. 

— Koks tavo viršininkas? Papasakok. 

Skarė nusišypsojo. Tai įprasta reakcija pažįstant Konradą 
Sejerį. 

— Griežtas ir žilas. Šiek tiek autoritariškas. Santūrus. Protin- 
gas. Aštrus kaip dalgis. Kruopštus, kantrus. Patikimas ir atka- 
klus. Prielankus mažiems vaikams ir senoms damoms. 

— Daugiau niekam? 

— Jis našlys. - Skarė žvilgtelėjo pro langą. - Pamiršo, kad pa- 
žadėjo likti ištikimas, kol mirtis juos išskirs. Mano, kad priesaika 
galioja iki jo mirties. 

Sejeris įdėmiai žiūrėjo į pilką ekraną. 
Banko vidus. Kasininkų langeliai. Langai aikštės pusėje, pro 


kuriuos krenta šviesa ir blukina vaizdą. Jis turėjo visą įrašą nuo 

pradžios iki pabaigos, bet šis buvo prastas. Sunku atpažinti 
visus žmones. 

Automobilis jau seniai dingo. Jie užtvėrė visus išvažiavimo 
kelius, bet mažo balto automobilio nerado. Gal juo seniai atsi- 
kratyta, o gal plėšikas pervažiavo per vieną tiltų, toliau važiavo 
pietiniu krantu ir pasislėpė miesto centre? Giliai viduje Sejeris 
įtarė, kad įkaitę paleido, bet nebuvo tuo įsitikinęs. Jis atsilošė 
kėdėje ir ištiesė ilgas kojas. Buvo atsilaisvinęs kaklaraištį ir pasi- 
raitojęs rankoves. Marškiniai susiglamžė. Vieną po kito apklausė 
kasininkę, banko vadybininką ir kelis liudytojus. Užsirašė tai, ką 
matė pats, aukštyn kojom apvertė atmintį, kad prisimintų visas 
įmanomas smulkmenas. Policijos dailininkas klausėsi, linkčiojo 
ir nupiešė puikų eskizą. Jis pats pripažino panašumą, bent jau 
iš pradžių, nors vėliau ėmė abejoti. Kažkas pasibeldė į duris, ir 
jis išsitiesė kėdėje. Įėjo Skarė ir Gurvinas. 

Bendruomenės pareigūnas susidomėjęs stebėjo Sejerį. 

— Girdėjau, pagrobtas įkaitas. 

Jis susičiupinėjo akinius nuo saulės ir atsisėdo. Vaidmenys 
pasikeitė. Štai jis su rimtais vyrukais, kuriems prieinama visa 
įmanoma įranga. 

— Štai sėdžiu spoksodamas į šitą beviltišką vaizdo įrašą, — 
niūriai tarė Sejeris. - Kokybė tokia prasta. 

— Ar galime pažiūrėti? - nekantriai paklausė Skarė. 

— Žinoma. Jei reikia, užsidėkite akinius. 

Jis vėl įjungė vaizdajuostę ir laukė šūktelėjimo. Matėsi kasininkų 
langeliai. Pirmiausia pro įėjimą aikštės pusėje įžengė jauna mer- 
gina. Ji kiek nedrąsiai apsižvalgė ir patraukė prie stovo su lanksti- 
nukais. Vos po 15 sekundžių įėjo plėšikas. Išvydęs prieš jį atėjusią 
klientę jis sustojo kaip įbestas. Mitriai pasičiupo formą ir ėmė ją 
pildyti. Tada durys atsidarė trečią kartą, ir pasigirdo šūktelėjimas. 

— Po galais! - riktelėjo Skarė. - Juk tai tu, Konradai! 

Jis nustebęs pažvelgė į viršininką. Sejeris buvo nusprendęs 
viską paaiškinti iš eilės. Jis prajuko. Gurvinas apstulbęs spoksojo 
į juos abu. 

- Po velnių, čia tikrai aš. Ėjau gatve į darbą ir staiga mane 
apėmė jausmas, kad žmogus, su kuriuo prasilenkiau, panašus į 
banko plėšiką. Todėl apsigręžiau, kad patikrinčiau, kur jis eina, 
pamačiau jį pradingstant banke ir nusekiau iš paskos. 

- Ir? Kas nutiko? 

— Kaip matai vaizdo įraše, žvilgtelėjau į vidų, pastebėjau mer- 
giną, pamačiau, kad viskas gražu ir ramu. Ir išėjau. 

Jis nuolankiai pažvelgė į juos. 

— Paprasta, tiesiog išėjau. 

Skarė ėmė juoktis. Sielos gilumoje ir Gurvinas panoro turėti 
bendradarbių. 

— Vos tik išėjau iš banko, plėšikas puolė. Pasižiūrėkit dabar. 

Štai jis žygiuoja per patalpą, štai čiumpa įkaitę. Po akimirkos 
iššaunamas šūvis. Gurvinas aiktelėjo, keliskart sumirksėjo ir 
spoksojo negalėdamas patikėti. 

— Turime rasti tą merginą, - pasakė Sejeris. - Jei neišvaduo- 
sime jos gyvos ir sveikos, atsiras rizika, kad įkaitų grobimas 
taps madingas, o tai blogiausia, kas gali nutikti. O dėl šio prasto 
vaizdo įrašo beveik neįmanoma jos atpažinti, net jei kas nors 
šiandien ir praneš apie jos dingimą. Ir visgi, - jis atsuko įrašą ir 
paleido iš naujo, - kažkas čia negerai. 

— Kas būtent? - paklausė Skarė. 

— Tai, kaip ji reaguoja. Tiksliau, kaip nereaguoja. Ji nerėkia ir 
nemostaguoja rankomis. Beveik atrodo, kad ji apimta transo. 
Arba, kitaip pasakius, kad ji nenustebusi. Tarsi būtų tikėjusis 
užpuolimo. Gal viskas surežisuota. 

Skarė nustebęs pažvelgė į jį. 

— Tarkime, kad viskas iš anksto surengta, kad jie dalyvavo 
kartu. Kad iš tikrųjų ji - jo mergina. 

— Abejoju, - sumurmėjo Gurvinas. Jis buvo įbedęs akis į 
mirgantį ekraną. - Įkaitas - vyras. Ir jo vardas - Erkis Jorma. 

+++ 


Staiga jis suprato, kas nutiko. Tai suvokiant sąmonę pervėrė 
siaubas. Su savimi jis pasiėmė pamišėlį! 

Jis važiavo taip greitai, kaip drįso, bet ne tiek, kad atkreiptų 
dėmesį, budriai nenuleisdamas akies nuo eismo galinio vaizdo 
veidrodėlyje. Širdis vis dar plakė greitai, kūnas buvo įsitempęs, 
per smarkiai kvėpavo. Dėl to svaigo galva. Jis piktai dėbtelėjo į 
greta sėdintį vyrą. 

— Dar kartą klausiu: ką veikei banke taip anksti ryte? 

Erkis girdėjo būgnus. Jie tratėjo visiškai nepataikydami į 
ritmą. Jis neatsakė, tik atgniaužė ir sugniaužė kumščius ir spok- 
sojo į automobilio grindis tarsi kažko ieškodamas. Būgnai už- 
gožė žodžius. Nejudėk, nieko nesakyk. Jis lingavo pirmyn atgal 
sėdynėje ir užsimerkė. 

- Klausiau, ką, po velnių, veikei banke taip anksti ryte? 

Šįkart Erkis išgirdo piktą balsą. Vyras buvo išsigandęs. Jis 
įsiminė tai ir ėmė tyliai formuluoti atsakymą. Nestoras klausėsi 
jo minčių; jis turėjo patvirtinti žodžius prieš jiems pasigirstant. 
Todėl reikėjo laiko. Nestoras smulkmeniškas. Nestoras... 

- Ar tu kurčias, žmogau? 

Ar aš kurčias? - pagalvojo Erkis. Tai naujas klausimas, reika- 
laujantis naujo atsakymo. Jis nustūmė pirmąjį šalin ir pradėjo 
regzti antrąjį. Nestoras vis dar klausėsi. Paltas tylėjo. Ne, pamanė 
jis. Aš puikiai girdžiu. Girdžiu jo venose besidaužantį pulsą, 
nes jo kraujo spaudimas per aukštas, be to, jis eikvoja daugybę 
energijos tokiam paprastam dalykui kaip mėginimas užmegzti 
pokalbį. Ar jam tikrai reikia atidžiai neapgalvoto atsakymo? Argi 
pamažu rasdamas atsakymą neparodai pagarbos? Kita vertus, 
ar jis nusipelno pagarbos? Bent kokios? 

Pinigų pavogimas iš jaunos kasininkės nebuvo didis žygdar- 
bis, bent jau Erkio nuomone. Be to, jis turėjo ginklą. Bet vyras 
buvo akivaizdžiai sujaudintas savo žygio. Skruostai išsipūtė kone 
iki plyšimo. Jam reikėjo nuleisti garą. 

— Ar kada nors sulauksiu kokio nors atsakymo? 

Balsą, malonų tenorą, sugadino būgnai, iškraipę žodžius ir 
suteikę šaižų skambesį. Apmaudu, pamanė Erkis. Vyrams labiau 
rūpi kiti dalykai nei balsai. Raumenys. Drąsa. Tinkami džinsai. 
Tokie apgailėtini dalykai. Erkis patyrė galįs suaugusį žmogų 
kone išvesti iš proto net nesistengdamas, tiesiog tylėdamas. 
Žmonėms būdavo sunku išgauti atsakymą. Neišsiaiškinti, kas 
esi. Kas tu per daiktas. Erkis neištarė nė žodžio. 

Plėšikas greta smarkiai alsavo, jo garbanoti plaukai buvo 
drėgni nuo įtampos. Jis pažvelgė į galinio vaizdo veidrodėlį ir 
sumažino greitį, paskui nusuko nuo kelio ir sustojo. Variklis vis 
dar burzgė. Jis skubriai metė žvilgsnį į Erkį ir iškošė pro sukąs- 
tus dantis: „Turiu nusivilkti dalį drabužių. Nemėgink pabėgti!“ 

Erkis ir neketino bėgti. Pistoletas nedavė jam ramybės. Jautė 
jį, lyg šviesos spindulį veriantį kūną. Plėšikas padėjo ginklą 
virš vairo ant prietaisų skydelio. Jis muistėsi, kol nenusimovęs 
pirštinių nusivilko megztinį ir velvetines kelnes. Buvo nelengva, 
nes automobilis mažas. Jis niurzgėjo, keikėsi ir timpčiojo kelnes, 
bet galiausiai nusivilko ir dar labiau suprakaitavo. Liko sėdėti 
apsirengęs kažkokiais kamufliažiniais drabužiais, pamanė Er- 
kis. Rūsyje tyliai sukikeno Nestoras. Po nusivilktais drabužiais 
plėšikas vilkėjo neskoningus šortus su vaisių ir palmių medžių 
piešiniais ir mėlynus berankovius marškinėlius su ančiuko Do- 
naldo atvaizdu ant krūtinės. Jis ištiesė ranką prieš Erkį ir atidarė 
daiktinę. Išsiėmė akinius nuo saulės ir užsidėjo. Visa apranga 
buvo tobula. Erkis negalėjo nespoksoti. Galingo sudėjimo vyras 
su spalvotais šortais atrodė labai keistai. Jis kovojo, kad suval- 
dytų savo balsą. 

— Nieko nesupranti, todėl laikyk liežuvį už dantų! Tylėk, kol 
tavęs neklausia! 

Erkis neištarė nė žodžio. Net su odiniu švarku ir juodomis 
kelnėmis jis neprakaitavo. Buvo sutelkęs visą dėmesį į nejudė- 
jimą. Jei nė nekrustelės, bus beveik nematomas. 

— Po velnių, kaip tu smirdi! - Plėšikas garsiai uostelėjo, kad 
parodytų pasibjaurėjimą ir dar plačiau atidarė langą. Erkis svars- 
tė, ar jis tikėjosi atsakymo į protrūkį, ar tiesiog drabstėsi mėšlu. 
Dėl viso pikto jis tylėjo. Be to, Nestoras žemu balsu giedojo 
gražią giesmę - geriausia pasinaudoti gera jo nuotaika. Erkis 
per daug negalvojo apie tai, kur jie važiavo ar kas galėtų nutikti 
vėliau. Jis sutelkė visas jėgas, kad užsidarytų savyje ir nieko ne- 
įleistų. Šito vyro. Šios akimirkos. Ginklo. Bet jis nepajėgė suturė- 
ti rankų. Jos vis gniaužėsi ir atsigniaužė, vis greičiau ir greičiau. 

— Gal gali liautis taip daręs su rankomis? - išplėtęs akis pa- 
klausė plėšikas. - Šiurpiai atrodo. Varo mane iš proto! 

Vietoje to Erkis ėmė linguoti pirmyn atgal. Neįmanoma tapti 
nematomu, kai ant gretimos sėdynės siaučia nurimti neketinanti 
audra. Jis pamėgino nusisukti nuo vyro. Spoksojo pro langą. 
Nuo būgnų įskaudo ausis. Jis mostelėjo ranka, kad tai liautųsi. 

— Manau, pinigai tau nerūpi, - šiek tiek nusiraminęs pasakė 
plėšikas. - Gal nežinai, kokia iš jų nauda. 

Erkis klausėsi. Vyras pritildė balsą. Staiga jis tapo ypač bud- 
rus: klausimas buvo kupinas smalsumo. Pinigai tau nerūpi. Na, 
taip, iki tam tikro lygio. Bet kišenėje jis jau turėjo kelias kronas, 
todėl atsakymas buvo dvejopas: taip ir ne. Ar jis taip ir turėtų 
atsakyti? 

— Atrodo, kad pabėgai iš kažkokios įstaigos. Tai sunkus žaidi- 
mas. Daugybė žmonių bando pabėgti, bet paskui grįžta pabrukę 
uodegas. Ar ir tu toks? Ar tu vienas jų? 

Ar tu vienas jų? Klausimas kone jaudino dėl menkai paslėpto 
noro išsiaiškinti, kas jis toks. Erkis vėl užsimerkė. Už jų pamažu 
nyko miestas. Blogi ketinimai ar visai jokių? Jis suvokė negalįs 
suprasti, kam jį priskirti. Žirniai, jautiena, kiauliena, pamanė 
jis, kraujas, prakaitas ir ašaros. Tai trikdė. 

Kelias ėmė kilti įkalnėn. Kiek tolėliau ant kalvos, kairėje pu- 
sėje, buvo apžvalgos aikštelė. Jis vėl pradėjo gaudytis, atpažino 
vietovę. Šiuo keliu pėdino daug metų. Jie įvažiavo į tunelį, ir 

staiga automobilį apsupo tamsa. Vairuotojas iš karto susiner- 
vino, nes bijojo būti užpultas. Jis vairavo dešinėje rankoje lai- 
kydamas ginklą, o supratęs, kaip tapo tamsu, nusiplėšė akinius 
nuo saulės. Paskui jie išniro kitoje pusėje. Erkis sumirksėjo. Iki 
rinkliavos užtvaro liko vos kilometras. Vyrui teks arba sustoti ir 
sumokėti, arba prasilaužti pro užtvarą - paprasčiausią medinį 
raudonai ir baltai nudažytą pagalį. Jam tikriausiai šovė ta mintis. 
Jis ėmė mažinti greitį. 

— Nieko nebandyk! - suniurzgė jis. 

Erkiui tai nė netoptelėjo. Jis tik stengėsi išlikti nejudrus ir 
nematomas, bet jo kūnas gyveno sau ir nenorėjo paklusti. 

Vairuotojas sustabdė automobilį. Jis apsisprendė. Staigiai 
pasuko automobilį kairėn ir nuvažiavo apžvalgos aikštelės link. 
Erkis nežinojo, ką jis ketino daryti viršuje, bet kelyje nebuvo 
eismo. Tebebuvo anksti, o ten tikriausiai nuošalu. Plėšikas sti- 
priai gniaužė pistoletą ir atpakalia ranka šluostėsi nuo kaktos 
prakaitą. Pamažu kildamas miškingu šlaitu automobilis spjaudė 
paskui save dulkes ir smėlį. Greitkelis liko toli apačioje, o au- 
tomobiliai panėšėjo į ryškių spalvų žaislus. Jis paskutinį kartą 
staigiai tvirtai suktelėjo ir nuvairavo automobilį turėklų link. 
Iš čia jie matė rinkliavos užtvarą apačioje. Abu vienu metu 
pastebėjo: rinkliavos būdelės dešinėje, kelkraštyje, stovėjo du 
policijos automobiliai. Plėšikas aiktelėjo ir šnypšdamas iškvėpė 
pro sukąstus dantis. Tada įjungė atbulinį bėgį ir atsitraukė nuo 
turėklų. Vėl sustojo. Ėmė ginklu bilsnoti į vairą. Erkis girdėjo to 
vyro galvoje siautėjantį chaosą. Jis tuoj sprogs, prakaitas kone 
sruvo nuo kaktos, o širdis smarkiai mušė artėdama prie ribų. 
Pakaktų mažulyčio drykstelėjimo miego arterijoje, ir jo kraujas 
imtų čiurkšti raudona arka iki pat rinkliavos užtvaro. 

— Gerai, drauge. Ką siūlai? - ištarė plėšikas. 

Drauge. Koks apgailėtinas mėginimas. Vargšelis buvo visiškai 
pasimetęs, beveik nepakeliama stebėti. Erkis norėjo ištrūkti. Jis 
atsargiai pasuko galvą ir pažvelgė į mišką, į tai, kas iš pažiūros 

panėšėjo į takelį, vingiuojantį tarp medžių. Jo žvilgsnis buvo 
skubrus ir beveik nepastebimas, bet plėšikas pamatė. Nusekė 
jo žvilgsnį, o smegenys vėl ėmė veikti. Jis įjungė bėgį, apsisuko 
ir nuvažiavo per stovėjimo aikštelę. Iš pradžių kelias buvo toks 
platus, kad jis nuvažiavo 15 ar 20 metrų prieš jam susiaurėjant 
ir virstant gerai pramintu taku. Sustojus automobilio nuo aikš- 
telės nesimatė, jį slėpė tanki lapija. Jis apsigręžė ir nuo galinės 
sėdynės pačiupo krepšį. 

— Išlipsime ir pasivaikščiosime. 

Erkis liko kur buvęs. Plėšikas atidarė dureles ir mojuodamas 
ginklu apėjo automobilį. 

- Eisi pirmas. Takas geras, sausas. Galime palaukti čia, kol 
sutems. Tie patruliai ilgai ten nestovės, jiems trūksta žmonių. 
Eime! Greitai, lipk lauk! 

Nejudėk, nieko nesakyk. Tolumoje jis girdėjo, kad Paltas pa- 
budo ir ėmė plazdėti, nes Nestoras papasakojo jam naujausias 
smulkmenas. Viduje skambėjo jų juokas, nuo kurio vibravo visas 
kūnas. Kad sušvelnintų spaudimą, jis uždėjo ranką ant krūtinės. 

— Kas tau yra? Nėra prasmės apsimetinėti nesveiku, manęs 
taip lengvai neapmulkinsi. O dabar išlipk, po velnių, iš to au- 
tomobilio! 

Erkis išsiropštė lauk. Plėšikas nuėjo už automobilio, atidarė 
bagažinę ir žvilgtelėjo vidun. Akimirką Erkis klaikiai išsigando, 
kad jį uždarys ankštoje bagažinėje, ir jis negalės nei pajudėti, 
nei apsidairyti aplink. Tačiau plėšikas tik pasirausė ir išsitraukė 
kažkokį plastikinį paketą. Atidarė jį ir, žvalgydamasis į žalius 
lapus, išsiėmė brezentą. Brezentas buvo žalios spalvos. Jis pa- 
žvelgė į Erkį. 

— Uždenk juo automobilį. Apačioje reikia pritvirtinti kabliu- 
kais. Automobilis taps nematomas. Kuo ilgiau jie užtruks, kol 
suras, tuo geriau. 

Plėšikas metė brezentą jam į rankas. Erkis tiesiog stovėjo lai- 
kydamas žalią medžiagą. Ji buvo nailoninė, plona, slidi ir sunkiai 
nulaikoma. Ji išslydo iš laisvo glėbio ir nukrito ant žemės. 

— Pakelk. Iš pradžių turi iki galo išskleisti ir tik paskui uždėti 
ant automobilio. 

Erkis ištiesė medžiagą ant žemės ir pradėjo atseginėti atvartus. 
Kiekviename kampe buvo po juostelę su metaliniu kabliuku. 
Jis pakėlė brezentą už vieno galo ir užtempė ant automobilio 
kapoto. Audinys iš karto nuslydo ant žemės. Niekada gyvenime 
jam neteko laikyti nieko tokio bjauraus kaip šitas slidus žalias 
audeklas. Jis buvo šlykštus. 

— Po velnių, žmogau, tu visiškai nieko nesugebi! 

Erkis pamėgino dar kartą, jausdamas į šoną įremtą ginklo 
vamzdį. Pagaliau pavyko užmesti brezentą ant automobilio 
stogo, bet vos jis ėmėsi tvarkyti šonus, audeklas vėl nukrito. 
Plėšikas prakaitavo ir nuožmiai niurnėjo dėl jo nerangumo. Jis 
užsikišo ginklą už šortų juosmens, trūktelėjo brezentą Erkiui 
iš rankų ir per kelias sekundes apdengė automobilį. Paskui vėl 
išsitraukė ginklą. 

— Verčiau kuo greičiau grąžinkim tave į beprotnamį. Kaip tau 
išvis pavyksta pačiam apsirengti? Ar tiesiog vilki tuos pačius 
drabužius? Atrodo, taip ir yra. Eime, šiek tiek pasivaikščiosime. 

Pagaliau, pagaliau Erkiui leido eiti. Vaikščioti jis galėjo valan- 
dų valandas. Jis įsijautė į raminantį ritmą ir lingavo bei siūbavo 
lipdamas šlaitu aukštyn. Už jo ėjo plėšikas, pakėlęs ginklą ir per 
petį persimetęs krepšį. Krepšį su pinigais. Takas vis siaurėjo, ir 
miškas tyliai juos apgaubė. Pro lapus prasiskverbė tik truputis 
šviesos. Plėšikas atsipalaidavo. Toli nuo visų jis jautėsi sauges- 
nis. Čia jų niekas nematė. Reikėjo apie tai pagalvoti gerokai 
anksčiau. Miške jie nesugalvos ieškoti, tik patikrins kelius ir 
automobilius. 

O pažadą jis ištesėjo. Turėjo pinigus. 

Erkis žingsniavo, o plėšikas pūškavo ir dūsavo paskui jį. Buvo 
karšta, o krepšys ne iš lengvųjų. Viduje buvo kelioninis radijas, 
viskio butelis, kurį išgers, kad atšvęstų, dėžutė su kulkomis ir 
pinigai. 

— Lėčiau, mūsų niekas nesiveja. 

Bet Erkis ėjo toliau. Jis girdėjo, kaip kitas vyras iš paskutiniųjų 
stengiasi neatsilikti. Nuėjus vos kelis šimtus metrų jis sunkiai 
alsavo. Takas buvo status, o vietovė pamažu darėsi vis raižytesnė. 

— Ei, tu. Aš čia viršininkas! 

Sutratėjo trys būgnai. Erkis girdėjo, kaip Nestoras iškosėjo 
skreplį - taip jis pakomentavo plėšiko žodžius. Erkis ėjo ne- 
lėtindamas. Jis turėjo tik vieną greitį; arba eidavo greitai, arba 
atsiguldavo pailsėti. Bet takui artėjant prie kalno keteros jis vis 
dėlto sulėtino. Nuo viršūnės jie matys greitkelį ir galės sužinoti, 
ar policija ten tebelaukia. Jo liesas kūnas mėtėsi į šonus. Kitas 
vyras judėjo staigiai trūkčiodamas. Raumenų turėjo daugiau nei 
Erkis, bet ištverme jam neprilygo. Pamažu netgi plėšikas įgavo 
ritmą. Jo raumenys apšilo. Be to, nešėsi pinigų prikimštą krepšį. 
Jis pajuto tvykstelint džiaugsmą ir nusprendė pasidalyti juo su 
pamišėliu. Jis garsiai atsikrenkštė. 

— Kuo tu vardu? - šūktelėjo jis. 

Balsas buvo kone draugiškas. Po klausimo pasigirdo duslus 
pliaukštelėjimas, tarsi būgno oda būtų atsipalaidavusi. Erkis 
neatsakė, tik ėjo toliau. Grėsmės nebuvo, bet niekada negali 
žinoti. Prieblandoje tupintis Nestoras spoksojo į jį iš apačios. 
Ugnis jo akyse žioravo lyg silpna mėlyna liepsna. 

— Bent tiek tai galėjai pasakyti! - neatlyžo vyras ir įsižeidęs 
šniurkštelėjo. - Jei greitai man neatsakysi, tikrai pradėsiu many- 
ti, kad tu koks nebylys. O gal tu užsienietis? Panašus į užsienietį. 
Pavyzdžiui, į totorį. Arba čigoną. Nors gal tai vienas ir tas pats. 
Po velnių, atsakyk man! 

Erkis staigiai pasuko kairėn, nes priešaky ant tako gulėjo 
milžiniška drebulė. Jis įsipainiojo brūzgynuose bei krūmynuose 
ir liesomis rankomis nustūmė šalin šakas ir lapus. Vyrui už jo 
buvo dar sunkiau, nes vienoje rankoje jis laikė krepšį, o kitoje - 
ginklą. Jie grįžo į taką ir priešaky išvydo šviesą. 

— Kadangi tu vaidini tokį sunkiai pasiekiamą, vienam iš mūsų 
teks daugiau paatvirauti. 

Jis išgirdo, kaip plėšikas sustojo. 

- Mano vardas Morganas. 

Erkis sukluso. Jis ištarė Morganas skardžiais priebalsiais, tarsi 
to vardo būtų seniai norėjęs. Bet tai nebuvo tikrasis jo vardas, 
tai akivaizdu. Nestoras sukikeno - garsas panėšėjo į iškilmingai 
iš butelio pilamą brangų vyną. Apie Nestorą galėjai sakyti ką 
panorėjęs, bet skonį jis turėjo. Erkis nerūpestingai ėjo toliau 
ir išgirdo, kaip vyras, labai norintis būti vadinamas Morganu, 
jam šūktelėjo. 

— Mes ilsimės. Kur skubi? 

Erkis ėjo toliau. 

— Verčiau sustok dabar pat, antraip šausiu! 

Eik toliau. Jis nešaus. 

Erkis atsigręžė. Morganas žvelgė jam į veidą, ir jis pagalvojo 
apie sausą granito gabalą. Jis nesišypsojo ir nedrebėjo, tik buvo 
nutaisęs visiškai negyvą išraišką ir nemirksėdamas spoksojo į 
jį. Plėšiką apėmė didžiulis nerimas. Nebylus akmeninis velnias, 
einantis lyg mašina. Po velnių, kas jis toks? 

— Sustok ana ten prie kalvelės. Turime šiek tiek pailsėti. 

Daryk, kaip jis liepia. Liga, mirtis ir kančia. Tai Nestoras 
šnibždėjo pro jo plonas lūpas. Erkis pakluso. Jis patraukė pilkos 
kalvos, esančios už 20-30 metrų, link. 

Morganas buvo išsekęs. Valdžia buvo ne jo rankose, nors 
manė, kad ginklas ją suteiks. Jis nesusilaikė ir numetė pagie- 
žingą pastabą. 

— Nepyk, kad pasakysiu, bet, po paraliais, eini kaip sena 
bobutė! 

Erkis sustojo kaip įbestas. Jo galvoje kilo mintis. 

Neperbridęs upės nepykdyk aligatoriaus. 

7 skyrius 


Sejeris spoksojo į Gurviną lyg perkūno trenktas. 

— Pakartok. 

- Ir pirmą kartą teisingai išgirdai. 

- Nori pasakyti, kad įkaitas - tas pats asmuo, kuris pabėgo 
iš psichiatrijos ligoninės ir kuris ieškomas dėl Haldisės Horn 
žmogžudystės? 

Gurvinas pakėlė rankas. 

— Esu visiškai įsitikinęs. Tas plėšikas tikrai nustebs. 

Sejeriui teko pažiūrėti pro langą, kad įsitikintų, jog vaizdas 
už jo toks pat kaip visada. Kokioje situacijoje jie atsidūrė? Jis 
vėl atsisuko į Gurviną. 

— Bet ar jis pavojingas? 

— To nežinome. 

— Kada tiksliai jis pabėgo? 

- Užvakar, vėlai naktį. Pro langą. 

Sejeris vėl įjungė vaizdo įrašą ir sustabdė vaizdajuostę, kai 
pasirodė įkaitas. 

— Aš maniau, kad tai mergina, - sumurmėjo jis. 

- Žinau, - pasakė Gurvinas. - Taip atrodo dėl to, kaip jis laiko 
galvą ir eina. Ir dėl ilgų plaukų. 

— Arjis seniai serga? 

— Kiek tik pamenu. 

- Šizofrenija? 

— Tikriausiai. 

Sejeris atsistojo ir, virškindamas informaciją, žengė kelis 
žingsnius. 


77 


— Na, tada plėšikas tikrai nustebs. Taigi dabar yra du ieškomi 
vyrai, kurių vienas turi rimtą sutrikimą ir tikriausiai yra žudikas, o 
kitas - plėšikas su užtaisytu ginklu. Na, ir porelė. Gal jie susivienys. 

— Su Erkiu niekas nesusivienija. 

Sejeris niūriai pažvelgė į jį. 

— O psichiatrijos ligoninė? Ar kalbėjaisi su jo gydytoju? 

— Tik su slauge, kuri patvirtino, kad jis pabėgo. Su gydytoju 
susisieksiu vėliau. 

— O tas Haldisę radęs vaikas, kuris prie nusikaltimo vietos 
matė Erkį, - ar jis sąžiningas? 

— Tikėtina, kad dažniausiai ne. Jis gyvena Gutebakene, ber- 
niukų pataisos namuose. Bet šįkart juo tikiu. Turiu pripažinti, 
kad jam atėjus pas mane abejojau. Jis atrodė šiek tiek maniakiš- 
kas. Bet pasakojimas pasitvirtino. O kalbant apie Erkį, berniukas 
neabejotinai žino, kas jis toks. 

— Ką taip anksti ryte Erkis veikė banke? Norėjo išsigryninti 
socialinio draudimo čekį? 

— Neturiu supratimo. Galiu lažintis, kad plėšikas jam uždavė 
tą patį klausimą ir tikriausiai nesulaukė protingo atsakymo. 
Tikrai norėčiau sužinoti, ką juodu šiuo metu veikia. Vaizduotei 
tai per sunki užduotis, - pasakė Gurvinas. 

— Tiksliau, jei jie vis dar kartu. Gal plėšikas, apimtas išgąsčio, 
paleido Jormą? 

— Nenustebčiau. 

— O Erkis, jei jį paleido, nepasirodys čia pateikti skundo. Po 
galais, kaip viską išspręsim? 

Sejeris atvertė ant stalo gulėjusį aplanką ir garsiai perskaitė: 

— Pranešta, kad praėjusią naktį, vėlai, iš Frydenlundo pavogtas 
naujutėlaitis baltas „Renault Mėgane . Plėšikas vairavo panašų 
automobilį, galbūt būtent šį. Gal jie jau spėjo pakeisti automo- 
bilį. Gal jis paleido Jormą. Tikėkimės, kad taip. 

Kiti nutilo. Plėšikas, kad ir koks jis, retai būdavo iš tikrųjų 
pavojingas, nors jie nebuvo tuo įsitikinę. 

— Ar mums apskritai pavyktų apklausti Jormą? 

Gurvinas gūžtelėjo pečiais. 

— Manau, jei kartu būtų gydytojas, pavyktų. Bet į klausimus 
atsakymų tikriausiai nesulauktume. Tiksliau, bent jau ne tokių 
atsakymų, kuriuos suprastume. Net jei jis ir įvykdė žmogžudys- 
tę, mažai tikėtina, kad jį nuteistų. 

— Matyt, tu teisus. - Sejeris smarkiai pasitrynė akis ir vėl 
atsimerkė. - Jį uždarė priverstinai? 

- Taip. 

— Ar tai reiškia, kad jis kėlė grėsmę? 

— Apie tai žinau nedaug. Gali būti, kad labiausiai jis kėlė 
grėsmę sau. 

- Mėgino nusižudyti? 

— Nenutuokiu. Teks pasikalbėti su jo gydytoju. Ligoninėje jis 
gulėjo kelis mėnesius, vadinasi, jie ką nors apie jį išsiaiškino. 
Nors abejoju, ar kam nors pavyktų iš tiesų jį suprasti. Man jis 
rodosi nepagydomas atvejis. Net vaikystėje jis buvo kitoks. 

— Arjo tėvai tebėra gyvi? 

— Tėvas ir sesuo. Jie gyvena Jungtinėse Valstijose. 

- Arjis turi nuosavą būstą? 
mynų, kuris pažadėjo paskambinti, jei Erkis pasirodys, bet kol 
kas ten nesilankė. 

— Ar jis suomis? 

- Jo tėvas suomis. Erkis gimė ir užaugo Valtime. Jie persikėlė 
į Norvegiją, kai Erkiui buvo ketveri. 

- Arjis kada vartojo narkotikus? 

- Kiek žinau, ne. 

- Arjis fiziškai stiprus? 

— Visai ne. Jo stiprybė slypi kitur. - Gurvinas patapšnojo 
kaktą pirštu. 

Skarė įdėmiai žiūrėjo į ekraną. Jis stengėsi po juodais plaukais 
įmatyti akis, bet veltui. 

- Iš dalies, žiūrėdamas vaizdajuostę, geriau jį suprantu, - 
pasakė jis. - Jis nesielgia taip, kaip tikėtumeisi, kad žmogus 
elgtųsi tokioje situacijoje. Jis nesipriešina. Nė žodžio nepasako. 
Kaip manai, kas dėjosi jo galvoje? - Skarė žvilgtelėjo į Gurviną 
ir parodė į ekraną. 

— Jis kažko klausosi. 

- Vidinių balsų? 

- Atrodo, taip. Dažnai pastebėdavau, kaip jis eidamas linksi, 
tarsi įdėmiai klausytųsi kažkokio vidinio dialogo. 

— Arjis kalba? 

— Retkarčiais. Kalba jis keistai formaliai. Dažniausiai neina 
suprasti, ką sako. O tas desperado su kauke tikriausiai mažai ką 
tesuprato, jei jie ir persimetė vienu kitu žodeliu. 

- Ar Erkis apylinkėse gerai žinomas? 

- Labai gerai. Jis nuolat klajoja keliais. Kartkartėmis stabdo 
pakeleivingus automobilius, bet nedaug žmonių drįsta jį pavežti. 
Jis mėgsta šen ir ten pavažiuoti autobusu arba traukiniu. Jam 
patinka judėti. O miega kur panorėjęs - ant parko suoliuko, 
miške, autobuso stotelėje. 

- Visai neturi draugų? 

— Jis jų nenori. 

- Ar kada klausei? - atžariai klustelėjo Sejeris. 

- Erkio niekas neklausinėja. Tik laikosi atokiai, - rėžė Gur- 
vinas. 

Sejeris sėdėjo susipainiojęs mintyse. Ant jo trumpai nukirptų 
plaukų žėrėjo saulė. Gurvinui jis priminė graikų asketą; trūko tik 
laurų vainiko ant galvos. Vyriausiasis inspektorius ilgai galvojo, 
išsiblaškęs kasydamasis alkūnę. 

- Maniau, kad Švyturyje gyvena tik seni žmonės, - galiausiai 
ištarė jis. 

— Taip buvo anksčiau, - pasakė Gurvinas. - Dabar tai psi- 
chiatrijos skyrius jauniems žmonėms, ten guli 40 pacientų, 
suskirstytų į keturis skyrius, vienas iš jų apribotas. Arba, kaip 

sakome, užrakintas. Ten gyvenantieji jį vadina Kamera. Kartą 
lankiausi ten su berniuku iš Gutebakeno. 

— Turiu išsiaiškinti, kas yra Erkio gydytojas, ir su juo pasikal- 
bėti. Kodėl taip sunku pasakyti, ar jis pavojingas, ar ne? 

— Sklando daug gandų. - Gurvinas pažvelgė į jį. - Jį kaltina 
dėl visko. Bent jau aš nežinau nė vienos nusikalstama vadinti- 
nos situacijos, į kurią jis būtų įsipainiojęs, išskyrus važiavimą 
zuikiu traukinyje arba vagystę iš parduotuvės. Bet dabar nesu 
tikras. 

— Ką jis vagia? 

- Šokoladą. 

- Ir jis nebendrauja su šeima? 

— Erkis nenori su jais matytis, o jie, šiaip ar taip, negali jam 
padėti. Tėvas sūnaus išsižadėjo. Bet nederėtų jo dėl to kaltinti. 
Paprastai tariant, Erkiui vilties tikrai nėra. 

— Gal ir gerai, kad jo gydytojas tavęs negirdi, - tyliai pasakė 
Sejeris. 

— Gal. Bet jis serga beveik visą gyvenimą arba bent jau nuo to 
laiko, kai prieš 16 metų mirė jo mama. Tai daug pasako. 

Sejeris atsistojo ir pastūmė kėdę po stalu. 

- Išgerkime kavos. Noriu, kad papasakotum viską, ką žinai. 


*+*14 


Kanikas sėdėjo ant lovos lyg Buda soste. Jo klausytojai, pusračiu 
susėdę ant grindų, stebėjosi, kad nepaisant svorio jis gali sėdėti 
sukryžiavęs kojas. Iš pradžių niekas juo netikėjo. Argi įmano- 
ma, kad Kanikas miške rado lavoną? Ir, negana to, sukapotą? 
Bent jau jis taip papasakojo. Sukapotą. Karstenui, vyriausiam 
berniukui, buvo ypač sunku, nes dažniausiai jis vienintelis sa- 
kydavo teisybę. Jo išraiška, kai Marguna patvirtino pasakojimą, 
tebebuvo gyva Kaniko atmintyje. Tai buvo viena didžiausių jo 
pergalių. Dabar visi norėjo apie tai sužinoti iš paties Kaniko, 

net menkiausias smulkmenas. Bet jie pakankamai ilgai gyveno 
Gutebakene, kad suprastų, jog pasaulyje nieko dykai nebūna, 
ir priešais Kaniką ant lovatiesės rikiavosi dovanos. „Firklover“ 
šokolado plytelė, rausvas „Hubba Bubba“ kramtomosios gumos 
pakelis, traškučių maišelis ir dėžutė kavos pupelių šokolade. Be 
to, dar buvo pažadėta dešimt cigarečių ir vienkartinis žiebtuvė- 
lis. Visi laukė švytinčiomis akimis, ir Kanikui tapo aišku, kad 
jų nepatenkins sausas faktinis atpasakojimas. Jie troško kraujo, 
daugiau niekas netiks. Be to, jie pažinojo Haldisę. Tai nebuvo 
vien tik nekrologas laikraštyje, o gyvas žmogus. Tiksliau, ji 
buvo gyva. 

Kanikui uždraudė per daug pasakoti apie žmogžudystę. Mar- 
guna nenorėjo, kad kiti berniukai susijaudintų. Juos suvaldyti 
ir taip sunku. Darbuotojų ištekliai menki, jų vos pakako šitai 
margai kompanijai sutramdyti. 

Kanikas primerkė mėlynas akis. Jis nusprendė pradėti nuo 
Simono ir baigti ties Karstenu. Simonui buvo aštuoneri, Ka- 
nikui jis priminė aptirpusią šokoladinę pelę. Saldžią, tamsią ir 
minkštą. 

- Išėjau su lanku ir strėlėmis, - pradėjo Kanikas, įbedęs žvilgs- 
nį į rudas Simono akis. - Antra strėle buvau ką tik nušovęs storą 
varną. Slaptame lagamino skyriuje turiu paslėpęs du strėlės 
antgalius, kuriuos užsisakiau iš Danijos. Niekam nesakykit. 
Norvegijoje tai nelegalu, - reikšmingai pridūrė jis. 

Karsteno veide buvo kantri išraiška. 

— Paukštis nusileido prie mano pėdų ir šlumštelėjo kaip cu- 
kraus maišas. Miške nieko nesimatė, bet mane apėmė bloga 
nuojauta, kad netoliese kažkas yra. Žinot, koks aš, vis išeinu 
į mišką. Nujaučiu, kai nutinka kas nors blogo. Gal dėl to, kad 
gyvūnijos karalystėje praleidžiu per daug laiko. 

Jis įkvėpė ir jautėsi patenkintas dramatiška įžanga. Simonas 
klausėsi kiekvieno žodžio. Niekas nedrįso net atsidusti iš baimės, 
kad jį pertrauks. 

— Palikau varną ant Žemės ir patraukiau Haldisės ūkio link. 

Jis pasisuko į Sivertą, strazdanotą vienuolikametį su kasa 
nugaroje. 

- Ten buvo keistai tylu. Haldisė visada keliasi anksti, todėl 
nuėjau jos paieškoti. Pamaniau nugvelbsiąs kokią stiklinę sulčių. 
Nesimatė nė gyvos dvasios. Bet užuolaidos buvo atitrauktos, 
tad pagalvojau, kad ji galbūt kaip įprastai geria kavą ir skaito 
laikraštį. 

Janas Farstadas, vadinamas Jafa, žvelgė į Kaniko akis ir įsi- 
tempęs laukė. 

— Tokiu atveju, - tęsė Kanikas, - pamaniau galbūt gausiąs 
riekelę naminės duonos su ožkos pieno sūriu. Kartą Haldisė 
pavaišino mane aštuoniomis duonos riekelėmis, bet po to dau- 
giau nieko negavau. 

Tai pagalvojęs jis sumirksėjo. 

— Eik prie esmės! - šūktelėjo Karstenas, mesdamas žvilgsnį į 
kavos pupeles šokolade, gulinčias ant lovatiesės - jo užmokestį 
už pasakojimą. 

- Vos apėjęs šulinį pastebėjau ją. Ir, leiskite pasakyti, - jis sun- 
kiai nurijo, - tas vaizdas persekios mane visą likusį gyvenimą. 

- Taip, bet ką pamatei? 

Karsteno balsas pakilo iki falceto. Jam vieninteliam iš ber- 
niukų prasikalė ūsai, o nosies kampučiuose pasimatė pirmieji 
spuogai. 

— Pamačiau Haldisės Horn kūną! - ištarė Kanikas garsiai 
iškvėpdamas, mat buvo pamiršęs kvėpuoti. - Ji gulėjo ant nu- 
garos ant priekinių laiptelių. O vienoje akyje styrojo kauptukas. 
Iš akiduobės varvėjo pilka masė. Panaši į avižinę košę. - Staiga 
jo žvilgsnis nutolo. 

— Kas ta pilka masė? - tyliai paklausė Simonas. 

- Jos smegenys, - su nuoboduliu atsakė Karstenas. 

- Smegenys negali varvėti, tiesa? 

— Jėzau, gali. Varva kaip pasiutusios. Matyt, nežinojai, kad 
daiktas tau tarp ausų skystas kaip sriuba. 

Simonas pešiojo marškinių siūlą ir nesiliovė tol, kol ištraukė. 

- Kartą mačiau smegenis stiklainyje. Jos visai nebuvo skys- 
tos. - Jo balsas buvo niūrus, bet kartu šiek tiek neramus, nes jis 
drįso paprieštarauti patyrusiems berniukams. Negalėjo nepai- 
syti fakto, kad jis jauniausias. 

— Koks tu neišmanėlis! Jos nebuvo skystos, nes buvo konser- 
vuotos. Tada jos būna kaip grybai ir jas galima pjaustyti plonais 
griežinėliais. Mačiau per televiziją. 

— Ką reiškia konservuotos? - paklausė Simonas. 

- Sukietėjusios, - paaiškino Karstenas. - Ten įdeda kažko, 
kas jas sukietina. Bet Kaniko smegenims to neprireiks - jos jau 
seniai sukietėjusios. 

— Užsičiaupk! Leisk Kanikui baigti. 

Šįkart juos pertraukė Filipas. Pradėję ginčytis juodu niekada 
nenustotų. Be to, bet kurią akimirką gali pasirodyti Margu- 
na. Tiesa, ji iš tikrųjų netikėjo, kad draudimo kalbėtis apie 
žmogžudystę bus laikomasi; ji žinojo, kad tikėtis neverta. Svar- 
biausia, kiek laiko jie turėjo dabar. Ir kiek smulkmenų galėjo 
surankioti. 

Kanikas laukė su pamokslininko kantrumu ir raukėsi ma- 
tydamas priešais gulinčias dovanas. Jis nusprendė pradėti nuo 
kavos pupelių šokolade. 

— Jos kūnas jau buvo pradėjęs pūti, - tęsė jis pabrėždamas 
žodį „pūti“. 

— Ką čia kalbi? - prunkštelėjo Karstenas. - Nenusišnekėk! 
Kad kūnas pradėtų pūti reikia kelių dienų. Jei Erkis net nespėjo 
pabėgti iš nusikaltimo vietos, nesakyk, kad... 

— Ar žinai, kaip karšta buvo miške? - Kanikas pasilenkė prie- 
kin, ojo balse suvirpėjo pasipiktinimas. - Tokiame karštyje pūti 
pradeda per kelias minutes. 

- Nieko tu nenumanai. Paklausiu apie tai policininkų, jei 
jie kada čia ateis. Bet spėju, kad tu nesi labai svarbus, Kanikai, 
antraip jie jau seniai būtų apsilankę. 

— Pareigūnas Gurvinas pažadėjo atvažiuoti. 

— Dar pažiūrėsim, bet išmesk tą vietą apie puvimą, nes mes 
tavimi netikim. Aš sumokėjau už tiesą. 

— Gerai! Praleisiu bjauriausias vietas. Šiaip ar taip, čia yra 
vaikų. Bet kalbant apie kauptuką... 

— Koks tai buvo kauptukas? - vėl įsiterpė Filipas. 

— Toks, kuriuo dirbama žemė. Bulvėms ir žolėms iškasti. 
Atrodė kaip kirvis, tik ilgesne rankena. Tiesą sakant, ten galėjo 
būti ir kirvis, nes jos galva buvo kone perskelta pusiau. O akis 
buvo iškritusi ir karojo ant skruosto laikoma plono siūlo ir... 

Karstenas užvertė akis. 

- Žiūrėjai per daug vaizdo įrašų. Papasakok apie Erkį, - pa- 
prašė jis. 

— Kas tas Erkis? - paklausė Simonas. Jis buvo iš kito miesto 
ir tik neseniai čia atvyko. 

— Miškų siaubas, - pasišaipė Karstenas krapštydamas spuo- 
gą. - Jis tikriausiai išsisuks. Visada išsisuka. Be to, jis visiškai 
kvaišas, o bepročių niekada nenuteisia. Jie sėdi beprotnamy 
rydami piliules, o paskui juos išleidžia ir jie imasi žudyti. Jei jį 
įkištų į tramdomuosius marškinius, jis paprasčiausiai žudytų 
dantimis. 

— Arjis išeis? - neramiai klustelėjo Simonas. 

- Jis jau išėjęs, dvokla tu. Jo dar nerado. 

— Kur jis? 

— Kažkur miške. 

Simonas išsigandęs žvilgtelėjo pro langą į medžius. 

- Erkis gal ir beprotis, bet beprotis nereiškia kvailas, - mąsliai 
pasakė Kanikas. - Jis pastebėjo, kad jį mačiau. Gal jis ims mane 
persekioti. Mane tikrai turėtų saugoti policija. 

Nutaisęs sunerimusią išraišką jis nudelbė juos, kad įsitikintų, 
ar ši informacija buvo tinkamai įsisavinta, ar jie suvokė, ką reiš- 
kia tokia virš jo kybanti grėsmė. Ant kulnų lipantis kerštingas 
beprotis. Blogiau negali būti. 

— Cha. Jis tikriausiai jau seniai dingęs. Kaip sakei, jis nekvai- 
las. Kaip jis atrodė? - panoro sužinoti Karstenas. - Ar buvo 
išsitepęs krauju? 

— Jis stovėjo už medžio, - tyliai kalbėjo Kanikas. - Keistai 
stovėjo, rankos kybojo palei šonus, spoksojo tiesiai priešais save. 
Jo akys tokios keistos. Mano dėdė laiko Grenlandijos šunis, tai 
Erkio akys tokios pačios kaip tų šunų. Tokios pobaltės, kaip 
negyvos žuvies. 

Jis prisiminė tą lemtingą akimirką, kai besidaužančia širdimi 
medžius ir staiga tarp kamienų pastebėjo tą keistą figūrą. Iš 
pradžių nejudrią, bet paskui ji sukrutėjo, ir į priekį lėtai palin- 
ko juodulys - jis tik tada suprato, kad tai veidas. Baltas veidas 
su įdėmiomis akimis. Nė pats velnias nebūtų labiau įbauginęs 
Kaniko. Jis spruko keliu kaip zuikis, žinodamas, kad jam derėtų 
išmesti lagaminą su lanku ir strėlėmis, bet nepajėgdamas to 
padaryti. Jis vis bėgo neatsigręždamas. 

- Aranksčiau jis buvo ką nors nužudęs? - panoro sužinoti Jafa. 

Kanikas išvadavo kūną iš lotoso pozos ir ištempė sustingusias 
kojas. 

- Pirmiausia nuosavą motiną. Paskui tą senį prie bažny- 
čios, - užtikrintai atsakė jis. - Ir jam vis tiek leidžiama laisvai 
vaikštinėti. Pasibaisėtina, kaip galima tokią vietą, - jis apžvelgė 
kambarį ir kiemą, - pastatą, pilną nepilnamečių, įkurti ten, kur 
gyvena žudikas maniakas. 

- Kvaily tu, - pasakė Karstenas. - Šitie namai buvo anksčiau, 
dar prieš Erkiui pametant varžtelius. 

- Bet kodėl jo nelaiko užrakinto? - baimingai paklausė Si- 
monas. 

- Laikė. Bet jis pabėgo. Tikriausiai trinktelėjo naktinei slau- 
gytojai ir pavogė raktus. 

Simonas gavo kur kas daugiau peno vaizduotei nei norėjo. Jis 
labai lėtai pasislinko prie Karsteno ir atsirėmė į jį. 

— Nurimk, Simonai. Durys rakinamos, - patikino jį vyresnis 
berniukas. - Be to, Erkis vienas tų, kurie niekada nenusėdi vie- 
noje vietoje. Jis klajoja. Šiuo metu tikriausiai pakeliui į miestą, 
kad ten ką nors nužudytų. 

— Ką? - suverkšleno Simonas. 

— Atsitiktinį žmogų. Jam nereikia nekęsti žmogaus, kad jį 
nužudytų. 

- Tai tada kodėl jis žudo? 

— Jam reikia. Tai vidinis poreikis. 

Simonas norėjo paklausti apie tą „vidinį poreikį“, bet neiš- 
drįso. Kanikas pakėlė kavos pupelių šokolade dėžutę, atidarė 
dangtelį, ištraukė viršuje buvusį kartono gabalėlį ir dosniai 
pasiuntė dėžutę ratu. Jį pribloškė naujasis statusas. Anksčiau 
niekas niekada ramiai nesėdėjo taip ilgai jo klausydamasis. 
Visi pasiėmė po saują, ir kurį laiką niekas nekalbėjo, nes visi 
kramsnojo pupeles. 

Karstenas buvo įsiutęs. Jam nedavė ramybės mintis, kad ne 
jis rado kūną. Kad taip nutiko šitam kvailiui Kanikui, kad jis iš 
tikrųjų matė negyvą žmogų, nors yra dvejais metais jaunesnis 
ir storas. Niekas kitas nebuvo matęs lavono. 

— Arjos akys buvo atmerktos? - paklausė jis. 

Kramtydamas Kanikas stabtelėjo susimąstyti. 

— Plačiai atmerktos. Tiksliau, toji, kuri dar buvo vietoje. 

Įsikišo Filipas. 

— Kartą girdėjau apie mergaitę, turėjusią lėlę, kuri naktį atgijo. 
Jai pradėjo augti nagai. Ryte pabudusi mergaitė buvo akla. Lėlė 
išdraskė jai akis. 

— Kalbame ne apie vaizdo įrašą! - sušuko Kanikas. - Tai ti- 
kra. Jūsų bėda tame, kad neskiriate fantazijos ir tikrovės. Todėl 
ir esate čia, bet esu tikras, kad jau žinote tai. - Jis užsimerkė, 
kad geriau prisimintų. - Jos akys žvelgė su siaubu, tarsi būtų 
išvydusi patį velnią. 

— Na, panašiai ir buvo, - sausai ištarė Karstenas. - Kažin, ar 
jis pasakė jai ką nors prieš tai padarydamas. Ar paprasčiausiai 
atžygiavo jos link ir tvojo per galvą. Ar ji gulėjo ant laukujo 
slenksčio? 


— Taip. 

- Arjos galva buvo ant laiptelių, ar tarpdury? 

- Ant laiptelių. 

- Vadinasi, jis tikriausiai buvo name, - pasakė Karstenas. - 
Matyt, ieškojo šokolado. 


- Jei būtų paprašęs, ji būtų pavaišinusi. 

- Erkis nieko neprašo, paprasčiausiai pasiima. Visi tai žino. 

Staiga visi krūptelėjo. Atsidarė durys, ir tarpduryje išdygo 
Marguna. 

- Kaip jaukiai susėdę! 

Ji nužvelgė grupelę berniukų, sėdinčių dėmesingoje tyloje 
ir kremtančių šokoladą. Niekas neketino jai pasakyti, kad jie 
nežinojo, kaip sukurti jaukią atmosferą net ir šioje bedvasėje 
vietoje. Ji žinojo, ką jie rezgė, bet vis tiek jais didžiavosi. 

— Kas pasakoja istorijas? - Sumirksėjo ji nekaltai. 

Berniukai sužiuro į grindis. Net Karsteno blakstienos vir- 
pėjo. 

- Pavaišinsiu visus kola, - pasakė ji ir išėjo. 

Cukraus kiekiui kraujyje pamažu kylant iki priimtino lygio 
Kanikas galvojo apie tą „vidinį poreikį“ ir pajuto jį apimantį šiltą 
mieguistumą, kurį sukelia tik saldumynai. Jis jautėsi patogiai 
pavargęs ir šiek tiek letargiškas, lyg truputį apsvaigęs. Apsvai- 
gime jis rado ramybę. Nežinojo, kas tai sukelia, bet jam niekada 
to nebūdavo per mažai. 

- Tikriausiai gausim tik dietinės kolos, - atsiduso jis atplėš- 
damas „Hubba Bubba' pakelį. Kiekvienam buvo lygiai po vieną 
gabalėlį gumos. Jo dosnumas buvo beribis. Haldisės nužudymas 
subūrė visus kaip niekada anksčiau. Dažniausiai jie nebūdavo 
vieninga grupė, vieni su kitais pykosi, kiekvienas berniukas 

grūmėsi už savo apgailėtiną padėtį šioje mažytėje atskalūnų 
bendruomenėje. Visi metė svajoti apie ateitį, išskyrus Simoną, 
kalbama, turintį turtingą dėdę, kuris užsiminė, kad Simonas 
galėtų apsigyventi jo ūkyje, kur jis augino 30 lenktyninių žir- 
gų. Bet iš pradžių jis turėjo atlikti keturių mėnesių bausmę už 
buhalterinės apskaitos pažeidimus, todėl negalėjo atvažiuoti 
pasiimti berniuko, kol stovėjo, anot jo, atpirkimo eilėje. Bet 
netrukus juodu viską pradės iš pradžių. 

Vėl pasirodė Marguna, nešina, kaip buvo spėta, keliais bute- 
liukais becukrės kolos ir padėklu stiklinių. 

- Neišpilkite ant grindų, berniukai. 

Ji įspėjamai pažvelgė į Kaniką. Marguna nebardavo. Juk jie 
berniukai, ir ji juos mėgo. Bet koks mėginimas sudrausminti 
subliūkšdavo kaip balionas be oro, o jie visi mylėjo ją, nes ji buvo 
vienintelis asmuo jų gyvenimuose, kuriam jie rūpėjo. Čia buvo 
ir kitų darbuotojų, pavyzdžiui, Torleifas, Inga ir Rikardas. Visi 
jie buvo teisingi ir dirbo savo darbą, bet buvo jauni ir norėjo pa- 
siekti daugiau. Jiems berniukai tebuvo nelygaus kraštovaizdžio 
ruožas, kurį reikėjo kuo greičiau pereiti. O štai Marguna buvo 
sena. Jai beveik 60 ir ji neturėjo siekių judėti toliau. Ji atsidūrė 
čia, šiame bjauriame pastate, uždengtame pilko asbesto lakštais, 
kur visuose kambariuose tvyro pelėsių ir tvankumos dvokas. 
Jai jis patiko, kaip žmonėms patinka apipelijusios vietos rūsio 
gale, nes jie niekada nepraranda vilties vieną dieną tarp šlamšto 
rasti paslėptą vertingą daiktą. Berniukai lengvai tai pajuto. Tik 
Simonas nepasidarė savų išvadų. Jis klausė kitų ir priėmė jų 
atsakymus. 

Karstenas pylė kolą ir siuntė stiklines ratu. Visų žandikauliai 
darbavosi žiaumodami gumą. Kanikas susiraukė žvelgdamas į 
lovatiesę ir svarstydamas, ar dar pasidalyti grobiu, ar pasilikti 
likučius juodai dienai. Ši akimirka auksinė, o kitos tokios dar 
gali tekti palaukti. 

— Kur Haldisė dabar? - Margunai išėjus paklausė Poltė. Tikra- 
sis jo vardas buvo Polas Teodoras ir atsidūrė jis čia per klaidą, 
bet niekas to dar nesuvokė. Kažkur būsimame suaugusiojo 
gyvenime jo laukė didžiulė kelių milijonų kronų kompensacija 
už klaidingą uždarymą. Tai ir stūmė jį pirmyn. 

- Lavonrūsyje, - atsakė Kanikas gurkštelėdamas kolos. - 
Šaldiklyje. 

— Šaldytuve, - pataisė jį Karstenas. - Be abejo, reikės atlikti 
skrodimą, o jei ji bus sušaldyta, negalės jos prapjauti. 

- Prapjauti? - Simono akis aptemdė baimė. 

Karstenas ranka apglėbė berniuko pečius. 

- Kai žmogus miršta, jį prapjauna. Kad išsiaiškintų mirties 
priežastį. 

- Mirties priežastis - kauptukas galvoje, - pastebėjo Filipas 
atsiriaugėdamas. 

- Jie turi išsiaiškinti, į ką tiksliai pataikė. Atspėti negali. 

- Pataikė tiesiai į akį. 

- Taip, bet reikia išrašyti mirties liudijimą. Nieko nelaidoja be 
mirties liudijimo. Kažin, kodėl jis panaudojo kauptuką? - tarė 
Karstenas. - Jis būtų lengvai ją nužudęs plikomis rankomis. 

— Spėju, kad tuo metu to nenorėjo, - atkirto Kanikas papūs- 
damas lūpas. Paskui jis išpūtė didelį burbulą, kuris uždengė pusę 
jo veido, kol galiausiai sprogo ir prilipo prie nosies ir lūpų. Jis 
nugramdė gumą purvinais pirštais ir vėl įsidėjo į burną. 

- Bet policija dabar jo ieško, ar ne? - Simonas timpčiojo ausies 
spenelį, tarsi ramindamas save. 

- Aišku, kad ieško. Įsivaizduoju, kad jie medžioja jį užtaisytais 
ginklais. Ir su neperšaunamomis liemenėmis. Esu tikras, kad jį 
sučiups. 

Karstenas suirzęs krestelėjo galvą. 

— Kvailiausia tai, kad jį turi suimti gyvą ir nesužalotą. 

Jis pažvelgė į juos. Apie tai jis gerai žinojo. 

— JAV geriau. Policija nušauna juos vietoj ir taip parodo 
daugiau dėmesio žmonėms. Aš tikrai už mirties bausmę! - iš- 
kilmingai paskelbė jis. 

Ir šiuo paskutiniu komentaru susitikimas baigėsi. 


91 


8 skyrius 


Vyras, vadinantis save Morganu, sėdėjo ant žolėtos kalvelės. Jo 
ginklas gulėjo šalia žolėje. Erkis vis vogčia žvilgčiojo į jo šortus, 
išmargintus palmėmis ir vaisiais. 

Morganas stengėsi įvertinti situaciją. Būna ir blogiau. Jis išsi- 
gavo iš banko, miesto ir automobilio. Ir pinigus turėjo, visai kaip 
žadėjo. Automobilis paslėptas, o jei šiuo taku retai vaikštoma, gali 
praeiti daug dienų, kol jį ras. Atspaudų automobilyje neras, nes 
jis nenusimovė pirštinių. Jis svarstė, ar įkaitą atpažino. Galbūt 
banko stebėjimo vaizdo įrašas pasirodys besąs prastos kokybės. 

— Klausyk, - tyliai prakalbo jis. Būgnų tratėjimas tylesnis, 
matyt, jis tvarkingiau surikiavo mintis. - Bent jau atsakyk į šį 
klausimą. 

Jis pažvelgė į Erkį, kuris pritraukęs kelius sėdėjo ant kelmo. 

— Tik pasakyk man, ar iš kur nors pabėgai. Iš kokios prieglau- 
dos ar panašiai. O gal tu gyveni vienas ir turi butą arba gyveni 
su mama. Man smalsu. Nedaug prašau, tiesa? 

Laukdamas jis iš kišenės išsitraukė pakelį tabako. Erkis neat- 
sakė. Nestoras jau rengėsi užimti pozą - tą, kur jis tupi prispau- 
dęs smakrą prie kelių ir rankomis apjuosęs kojas. Tokia buvo 
ta poza. Kai jis taip sėdėdavo, Erkiui būdavo leidžiama kalbėti. 

— Klausiu, ar pabėgai iš kokios ligoninės ar panašiai? Ar tavęs 
kas nors ieško? Ar vyksta paieška? 

Išgirdęs klausimą Erkis pamataravo galva pirmyn ir atgal. 

- Susitarkime, - pasakė Morganas. - Užduosiu tau klausimą. 
Jei atsakysi, turėsi teisę klausti manęs, o aš turėsiu atsakyti, jei 
norėsiu vėl tau užduoti klausimą. Ką manai? 

Žvelgdamas į įkaitą Morganas didžiavosi savo pasiūlymu. 
Nepaisant juodo odinio švarko ir tamsių kelnių neatrodė, kad jis 
prakaituotų. Keista. Štai jis permirkęs prakaitu, berankoviuose 
marškinėliuose tamsuoja dėmės. 

- Tiesiog noriu sužinoti, kas tu toks, - pridūrė jis. - O tai 
nelengva. 

— Žmogus mažai mato, kai žvakę laiko velnias, - tyliai pasakė 
Erkis. 

Jis kalbėjo išvargusiu balsu, tarsi būtų švaistęs pernelyg daug 
energijos kalbėdamas su tokiu apgailėtinu žmogumi kaip Mor- 
ganas. 

Išgirdęs Erkio balsą Morganas krūptelėjo. Jis buvo žvalus 
ir malonus ausiai, skambėjo labai iškilmingai. Erkis pakreipė 
galvą ir įdėmiai klausėsi, ką šnabžda Nestoras. Plėšiko pasiūly- 
mas pasirodė girdėtas. Tokį žaidimą jie žaisdavo beprotnamyje. 
Grupinės terapijos metu. 

— Aš pradėsiu, - pasakė jis. 

Morganas, išgirdęs tokį normalų sakinį, su palengvėjimu 
nusišypsojo. 

— Bet tas pats galioja ir tau, aišku? Jei aš atsakysiu sąžinin- 
gai, turėsiu teisę užduoti tau klausimą ir sulaukti nuoširdaus 
atsakymo. 

Erkis sutiko pažvelgdamas jam į akis. 

— Ką dabar ketini daryti? - paklausė jis ir tą pačią akimirką 
išgirdo Nestorą, šaižiai besijuokiantį rūsio gelmėse. 

Morganas susiraukė. Jis nudelbė juodai apsirengusią figūrą 
ir apsilaižė lūpas. 

Ką dabar ketini daryti? Netikėtas klausimas. Na, jis galėtų 
ką nors sugalvoti, kadangi šitas pamišėlis vargu ar pajėgs su- 
prasti pateiktą atsakymą. Bet meluoti negalima. Be to, rodėsi 
neįmanoma meluoti toms žybčiojančioms akims. Staiga jis 
pasijuto siaubingai vienišas. Ėmė dar smarkiau prakaituoti. 
Ką dabar ketini daryti? Po velnių, kad tik jis žinotų. Štai jis 

sėdi su pinigų pilnu krepšiu ir silpnapročiu, kurio nepajėgia 
suprasti. Jis padvejojo, paskui gūžtelėjo pečiais. 

- Laukiu tamsos. 

Laukiu tamsos. Nestoras perkreipė lūpas - atrodė, kad šypsosi. 
Pasakyk jam, Erki! Priversk jį atsimerkti. 

- Nesutems, - pasakė Erkis. - Vidurvasaris. 

- Aš ne kvailas, - atkirto Morganas. 

O, taip, jis kvailas, sukikeno Nestoras linguodamas pirmyn 
atgal kaip nerūpestinga senė. 

- Nuo vidurnakčio iki antros valandos nakties tvyros prie- 
blanda. Tada pažiūrėsim, kas bus, - tarė Morganas. 

Balsas suskambo grėsmingai, o būgnai mušė visai ne į ritmą. 

— Dabar mano eilė. Kas tau negerai? 

Erkis išskėtė pirštus. Morganui tai kėlė pasibjaurėjimą. Jei 
ne tie išskėsti pirštai ir bjaurus įprotis linguoti galva, jis būtų 
pakenčiamas. 

Sąžiningas atsakymas, pamanė Erkis. Kas man negerai? Kūnu 
nuvilnijęs šiurpas pakėlė pilkas rūsio dulkes. Nestoras tyliai 
prunkštelėjo. Kas man negerai? Jis nuleido žvilgsnį. Žolėje, prie 
pat kojų, pasirodė kraujo raudonumo taškas. Jis ėmė kilti ir 
pamažu didėti. Jei per centimetrą pajudins pėdą, kraujo pateks 
ant sportbačių. 

— Na? Ar atsakysi? —- niūriai nužvelgė jį Morganas. - Mes 
susitarėme. Kas tau negerai? Atsakyk sąžiningai. Nagi. 

Erkis sėdėjo lyg sustingęs ir spoksojo į batus. 

- Gerai, aš būsiu geras, priešingai nei tu, kadangi tu keistokas. 
Užduosiu tau kitą klausimą. Bet jei šįkart man neatsakysi, labai 
supyksiu. 

Jis veriamai nužvelgė Erkį, kad pabrėžtų žodžių rimtumą. 

— Tu sumautai greitai užkopei šlaitu. Nieko panašaus nesu 
matęs. Ar pažįsti šią vietovę? 

- Taip, - pakeldamas galvą atsakė Erkis. Jis saugojosi nepa- 
judinti pėdų. 

Morganas susijaudino. 

— Ar gerai pažįsti? Tuomet gal žinai vietą, kur galėtume sėdėti 
laukdami tamsos? O gal mums verčiau patiems iš šakų susiręsti 
pastogę, ką manai? 

Erkiui teko daugiau klausimų. Jis sunkiai ieškojo atsakymų 
ir irzo, kad vyras taip neaiškiai klausinėjo. Ar gerai pažįsti? 
Pastogę iš šakų? 

- Taip, - atsakė jis pasižiūrėdamas į kraujo dėmę. Ji pritraukė 
kelis vabzdžius, kurie ropinėjo aplink ir puotavo. 

— Taip, gerai pažįsti ir taip, mes patys iš šakų susiręsime pas- 
togę, - užsidegęs pasakė Morganas. - Gerai. Tu suręsk pastogę. 
Aš palaikysiu ginklą. Be to, šakos man duria. 
ginklą, gulintį per 30 centimetrų nuo jo pėdų. 

- Pasakyk, - prakalbo Morganas, - ar gerai pastebi detales? 
Jei, pavyzdžiui, policija paprašytų mane atpažinti. To nebūtinai 
reikės, bet atsakyk dėl manęs. Kaip mane apibūdintum? 

Erkis sušnibždėjo: 

— Dabar mano eilė. 

- Atsiprašau, tu teisus. Rėžk. 

Jis lyžtelėjo popierių ir, ieškodamas žiebtuvėlio, įsikišo į burną 
cigaretę. 

— Kas tau negerai? - paklausė Erkis. 

Morganas apstulbęs spoksojo į jį ir nepatenkintas prisimerkė. 
Nestoras sukikeno. Kampe rankomis suplasnojo Paltas. Jis visa- 
da toks atsipalaidavęs. Savotiškai bejėgis. Kartkartėmis Erkiui 
toptelėdavo, kad jis tebuvo apgavystė. Tik sumautas apgavikas. 

- Po velnių, man viskas gerai, - šiurkščiai atkirto Morganas. - 
Kol kas aš tavęs nė neįbrėžiau. Ar taip bus ir toliau, priklauso 
nuo tavo noro bendradarbiauti. 

Jis sunerimo. Sunku perprasti pamišėlius; jie tokie nenu- 
spėjami. Bet, kiek žinojo, jie turėjo tam tikrą logiką. Tereikėjo 
ją rasti. 

- Pasakysiu tau vieną dalyką, - tarė jis. - Žinau šį tą apie tavo 
problemą. Visuomeninę tarnybą atlikau psichiatrijos ligoninėje. 
Nebūtum atspėjęs, tiesa? Atsisakiau tarnauti kariuomenėje. Aš 
pacifistas. 

Jis žvilgtelėjo į ginklą žolėje ir džiugiai nusijuokė. 

- Pamenu vieną keistuolį, kuris vis uostinėjo savo apatinius. 
Šiaip jau nė musės nebūtų nuskriaudęs. O tu? Ar tu vaikštinėji 
uostinėdamas savo apatinius? 

į kraujo dėmę. Ji vis dar ten. 

- Geriau pagalvojus, - pasakė Morganas, - mano eilė klausti. 
Jei reikės apie mane papasakoti policijai, kaip mane apibūdinsi? 
Nagi, klok. 

Kvailys, pamanė Erkis. Susitaršęs klounas kvailais šortais. 
Didžiąją laiko dalį išsigandęs. Jei jis neteks ginklo, bus bejėgis. 
Beprotnamyje neabejotinai sakytų, kad vaikystėje jis nesulaukė 
meilės. 

Erkis nužiūrinėjo jį tokiomis degančiomis akimis, kad Mor- 
ganui pasidarė neramu. 

Ūgis: Maždaug 170 centimetrų, tikrai ne daugiau. 

Morganas tylėjo ir laukė. 

Svoris: Maždaug 20 kilogramų sunkesnis už mane. Amžius: 
Apytikriai 22. Vešliais smėlio spalvos plaukais. Antakiai tiesūs 
ir tamsūs. Akys pilkšvai mėlynos. Burna nedidelė, lūpos putlios. 

Morganas užsitraukė cigaretę ir nekantriai atsiduso. 

Mažos ausys su išsivysčiusiais kaušeliais. Trumpi į dešreles 
panašūs pirštai, putlios šlaunys ir blauzdos. Atrodo šiek tiek 
išpūstas. Apranga: Idiotiška. Intelektas: Maždaug vidutinis, bet 
į Žemesniąją pusę. 

Buvo visiškai tylu. Net paukščiai neskraidė. Tik Erkis gir- 
dėjo krizenimą rūsyje. Morganas staigiai atsistojo ir pasiėmė 
pistoletą. 

— Gerai, na ir būk toks paslaptingas. Stokis. Eime! 

Jį apėmė pykinantis jausmas, kad iš jo nežinia kodėl šaipo- 
masi. 

— Tai tik nuotrauka, - staiga ištarė Erkis. 

— Sakiau, užsičiaupk. 

— Tokia, kurios niekas nesivargina apversti ir perskaityti, kas 
užrašyta kitoje pusėje. 

— Judinkis! 

— Ar pagalvojai apie tai? - paklausė Erkis. - Niekas nežino, 
kas tu esi. Šūdas, ar ne, Morganai? 

Morganas nustebęs pažvelgė į jį. Erkis tyčia lėtai atsistojo, 
dideliu žingsniu aplenkė slidų kraują ir ėmė leistis šlaitu žemyn, 
link apžvalgos aikštelės, kur jie paliko automobilį. Iš ten galės 
pamatyti ruoželį šaltos mėlynos jūros. Taip pat kelią ir eismą 
jame. 

— Po velnių, ne! Mes ir-toliau kilsime aukštyn! Ar tu visiškai 
kvailas? 

— Ką darysi, jei eisiu kur panorėjęs? - tyliai paklausė Erkis. 

— Tiesiai į tarpuakį įstatysiu prakeiktą kulką ir surasiu duobę, 
kur galėčiau tave išmesti. O dabar judinkis! 

Erkis pradėjo eiti. Greičiau nei prieš tai. Jis spėjo pailsėti, o 
judėdamas visada jausdavosi geriau. 

— Gerai, nebedidink tempo. Jei tikrai pažįsti vietovę, surask 
mums kokią apleistą trobelę, kad virš galvų turėtume stogą. 

Seną trobelę. Aplinkui jų netrūksta, nors dauguma kitoje ke- 
teros pusėje, už poros kilometrų. Kelias buvo nelygus, o karštis 
negailestingas. Erkį troškino. Jis spėjo, kad Morganą taip pat, 
nors šis nieko nesakė. Už nugaros jis girdėjo alsuojant, o po 
kurio laiko pasigirdo ramesnis vyro balsas. 

- Jei pamatysi upelį ar ką nors panašaus, sakyk. Mane pra- 
gariškai troškina. 

Erkis ėjo toliau. Ilgi juodi plaukai siūbavo į šonus kartu su 
švarku ir apsmukusiomis kelnėmis. Morganas apstulbęs jį stebėjo. 
Šitas vaikinas nebuvo panašus į nieką kitą. Kaip juo atsikratyti? — 

svarstė jis. Kodėl velkuosi paskui šitą juodaplaukį nevykėlį? 
Galėjau palikti jį automobilyje. Ar iš baimės, kad apibūdins jį 
policijai? Ar dėl kitos priežasties? Pakliuvęs policijai į nagus jis 
gal nė nekalbėtų. Morganas žvilgtelėjo į laikrodį. Po pusvalan- 
džio per radiją transliuos žinias. Jis sustos, kad pasiklausytų, 
ką jie iki šiol atskleidė. Jis ėjo kaip įmanydamas greičiau, o 
burną ir gerklę draskė troškulys. Jam pakako sveiko proto 
kol kas negerti viskio. Bepročiai gali būti pavojingi. Šio vyro 
fizinė būklė neypatinga, bet beprotybė ir vidinių suvaržymų 
neturėjimas gali suteikti jam nepaprastos jėgos. Galbūt geriau 
laikytis saugaus atstumo ir per daug jo neprovokuoti. Juk jie 
ne priešai. Jis išsivedė Erkį su savimi apimtas gryno impulso. 
Kartu su juo išskubėdamas iš banko jautėsi lyg priešais save 
laikytų storą skydą. Atsipalaiduok, liepė jis sau. Jis tik keistokai 
kalba. Prisimink tuos metus, kai dirbai beprotnamyje - kaip 
jie visi bijojo. 

Erkis sustojo ir ėmė tapšnoti švarko kišenes - pirma vieną, 
paskui kitą. Jis įkišo ranką į kelnių kišenę, apsigręžė ir sužiuro 
į žolę. 

— Kas negerai? - pažvelgė į jį Morganas. - Ar ką nors pametei? 
Na, išskyrus protą. 

Erkis vėl vieną po kitos patapšnojo visas kišenes. 

- Jei nori parūkyti, gali iš manęs nugvelbti cigaretę. 

- Buteliukas, - sumurmėjo Erkis žvalgydamasis aplink. 

- Koks buteliukas? 

- Su piliulėmis. 

- Tu geri piliules? Kur jas pametei? 

Erkis neatsakė. Linguodamas galva pirmyn atgal mintyse 
nubėgo per mišką. 

— Ar geri tuos antipsichotinius vaistus? Ką gi, pametei juos. 
Dabar teks apsieiti be jų. Juk nepradėsi dėl to draskytis, tiesa? 

Draskytis. Nestoras vėl dūzgė, lyg kabeliu sklindanti elektra. 
Jis nesupranta šio žodžio. Erkis pradėjo eiti. 

— Tokie chemikalai, šiaip ar taip, šūdas, - sumurmėjo Morga- 
nas, mintydamas apie problemą ir galimas pasekmes. - Jie tik 
slopina. Geriau duosiu tau viskio, - nusprendė jis. 

Erkis vėl sustojo. Įbedė akis į Morganą. 

— Mano vardas Erkis. 

— Erkis? 

— Aš čia tik lankausi. Bučiuok ranką, kurios negali nukirsti. 

Jis pradėjo eiti. Morganas tebestovėjo viržynuose ir žiūrėjo 
jam pavymui. Jam toptelėjo, kad jis, neva tai sargybinis, iš tiesų 
lapeno paskui savo kalinį kaip šuva. Erkis buvo stiprus, ėjo daug 
greičiau ir lengviau nei jis. Jie apsikeitė vaidmenimis. Štai jis, vel- 
kasi iš paskos lyg senė. Niekas nežinojo, kur jie, niekas neateitų 
jam į pagalbą, jei kas nors nutiktų. Jis tvirčiau suspaudė ginklą. 
Pakaktų šūvio į šlaunį. Vos sutemus jis vienas eitų toliau. Gal 
vertėtų surišti Erkį, kad pats įgytų pranašumą. Vaikinas buvo 
atstumiantis, tačiau kažkuo žavėjo. Akimis. Keistais pastebėji- 
mais. Jį supančia iškilmingumo aura, tarsi būtų iš kito pasaulio. 
Gal Erkis talentingas, net genialus? Kartą jis girdėjo, kad būtent 
gudriausieji netenka proto. 

Staiga Morganas suvokė, kad atstumas tarp jų smarkiai pa- 
didėjo. Apimtas nerimo jis nuskubėjo prisivyti. Kurgi jie ėjo? 
Kaip visa tai baigsis? 

— Turime sustoti. Metas žinioms! 

Jis prakalbo bereikalingai garsiai, tarsi norėdamas pabrėžti 
savo padėtį, tarsi pradėjęs abejoti savo viršenybe ir dėl to išsi- 
gandęs. Erkis nesustojo. Lingavo ir žingsniavo, visiškai nekreip- 
damas į jį dėmesio. 

— Ei! Erki! 

Kelis kartus sudundėjo ir sutratėjo būgnas. Erkis sustojo ir ap- 
sigręžė. Už jo stovintis vyras drebėjo apimtas pykčio. Nėra nieko 
vertesnio paniekos, nei savitvardos netekęs vyras, pamanė jis. 

— Po velnių, nesipriešink kaskart, kai įsakau, ką daryti. Aš 
čia vadovauju. 

Netiesa. Jis turi ginklą. Erkis suspaudė lūpas. 

- Sėskis. Metas žinioms. Noriu sužinoti, kiek jie išsiaiškino. 

Jie buvo beveik pačiame plačios keteros viršuje. Už jos driekė- 
si dar viena žalsvos spalvos ketera, migloje ji rodėsi be galo toli. 
Morganas krepšyje sugraibė radiją ir akimirką krapštė anteną. 
Erkis viržynėje atsigulė ant nugaros ir užsimerkė. 

- Taip gulėdamas atrodai kaip vaiduoklis. 

Morganas stengėsi susiimti. Jis nuoširdžiai stebėdamasis nu- 
žvelgė Erkį. 

— Kaip tau pavyksta išlikti tokiam blyškiam, kai saulė tokia 
ryški? - Jis sukikeno. - Spėju, gyveni kitame pasaulyje, kuriame 
sumautai tamsu, ar ne? 

Jis surado vietinę stotį ir nekantriai barbendamas pirštais 
laukė, ko! nutils paskutiniai karinio orkestro akordai. 

- O dabar žinios. - Sušiugždėjo popieriaus lapas. - Šį rytą, 
apiplėšęs „Fokus“ banką, dvidešimt kelerių metų vyras pabėgo 
su kone šimtu tūkstančių kronų. Apiplėšimas įvyko vos atida- 
rius banką, o išeidamas iš nusikaltimo vietos plėšikas pagrobė 
įkaitą. Iššautas šūvis, bet niekas nenukentėjo. Kol kas nepavyko 
aptikti nei plėšiko, nei įkaito pėdsakų, nors policija turi išsamų 
nusikaltėlio apibūdinimą. 

Morganas susiraukė. 

- Išsamų apibūdinimą? 

— Iš miesto jie išvažiavo mažu baltu automobiliu, bet net 
užtvėrusi kelius policija jų nesulaikė. 

— Kąjie čia kalba? Kaukę nusiėmiau tik tada, kai buvome toli! 

Jis vėl padėjo radiją ant žolės. 

- Jie blefuoja! 

Suirzęs iš kišenės išsitraukė tabakinę ir susisuko cigaretę. 
Erkis klausėsi priešais jį įkyriai zvimbiančios musės. 

— Policija dar neišsiaiškino 76 metų Haldisės Horn, vakar rytą 
rastos negyvos, nužudymo aplinkybių. Moteris rasta savo na- 
muose žiauriai nužudyta aštriu daiktu. Paimta moters piniginė. 
Išniekintą kūną rado netoliese žaidęs berniukas. 

Morgano žvilgsnis nuklydo. 

- Štai, mano nuomone, tikro nusikaltimo pavyzdys. Ar matai 
skirtumą? Niekas nepasiges pinigų, kuriuos pavogiau. Bankas 
apsidraudęs. Niekas nenukentėjo, o automobilis nė neįbrėžtas. 
O štai yra žmonių, žudančių dėl piniginės. 

Erkis vis dar klausėsi musės. Buvo įsitikinęs, kad ji stengėsi 
jam kažką pasakyti; tas zvimbimas negalėjo būti betikslis. To 
klouno šnekos erzino. Jis nesuvokė žodžio prasmės, žodžio 
laikymo ir saugojimo svarbiai akimirkai. 

— O dar seną moteriškę! Nesuprantu tokių dalykų. Tikriausiai 
tai maniako darbas. - Jis žvilgtelėjo į Erkį. - Beje, ar mokėtum 
iš šakų suręsti pastogę? Gal kadaise buvai skautas? 

Erkis pramerkė akį ir įbedė į jį. Umai Morganas pagalvojo 
apie lempą, stovinčią už plonos užuolaidos ir skleidžiančią 
blankią šviesą. 

— Šiaip ar taip, turime susirasti vandens. Gal žinai, kur teka 
koks upeliukas? Arba telkšo ežerėlis? 

Nestoras lingavo pirmyn atgal, kaip įprastai, tupėdamas ir 
laikydamas smakrą ant kelių. Erkį ši padėtis visada stebino; jis 
nepavargdamas galėjo šitaip sėdėti valandų valandas. Paltas, kuris 
negalėjo nei stovėti, nei sėdėti, mat jo viduje buvo tik kvaili paste- 
bėjimai, viso labo nežymiai sumosavo kišenių atvartais. Vien tam, 
kad pasirodytų dar esąs ir ketinąs būti, kol kas nors jo neištemps. 

- Ar mėgsti viskį? Kambario temperatūros „Long John Silver“? 

Morganas dar kartą užsitraukė cigaretę ir spoksojo tiesiai 
priešais save kasydamasis blauzdą, nes jį dirgino šakelė arba 
vabzdys. Daužydamas vabzdžius jis prakaitavo ir akimirką įta- 
riai žvelgė į nejudriai ant žolės gulintį vyrą. 

— Kaip gali taip ramiai gulėti? - suniurnėjo jis. - Tau virš 
nosies sukiojasi ištisas batalionas musių. 

Jis užgesino nuorūką žolėje, staigiai atsistojo ir priėjo prie 
Erkio. Pasilenkė, smarkiai sugriebė jo petį ir papurtė. 

Erkis krūptelėjo. 

— Neliesk manęs! 

- Tai nepatinka, kai tave liečiu, a? Bijai užsikrėsti, ką? Tokie 
kaip tu nuolat bijo bakterijų ir mikrobų, tiesa? Bet man viskas 
gerai. Vakar prausiausi po dušu, ko nepasakyčiau apie tave. 

Staigus vėjo gūsis suplazdeno Paltą ir nurito jį per grindis. 
Erkis krūptelėjo ir pakėlė rankas. 

- Kas nutiko? - pažvelgė į jį Morganas. - Sergi? Negausiu 
tau tų piliulių, bet, dievaži, jei galėčiau, gaučiau. Nesu šykštus. 
O kalbant apie apiplėšimą, - jis nurijo seiles. - Gal tu ir nesu- 
voki, bet apiplėšimas buvo atliktas vardan draugystės. 

Žodžius jis pasakė nuoširdžiai. Erkis sutriko. Vieną minutę tas 
vyras pūtėsi lyg oro pilnas maišelis, o kitą pasidarė draugiškas tarsi 
ligoninės kapelionas. Jis atsistojo ir vėl pradėjo eiti. Judėjo labai 
greitai ir gerokai nutolo, kol Morganas suvokė, kad jis vėl eina. 

— Ramiau, ateinu. 

Bet Erkis žygiavo tolyn ir pradingo tankmėje. Morganas gir- 
dėjo lūžtančias šakas, sausus trakštelėjimus. 

- Luktelėk ten. Krepšys ne toks ir lengvas! 

Erkis vis ėjo ir ėjo. Jį stebėjo tuodu rūsyje. Nestoras šiek tiek 
pakreipė galvą. Rodėsi, kad siunčia signalą Paltui, kuris atsa- 
kydamas pamojavo rankove. Atrodė, kad jie kažką planavo ar 
priiminėjo svarbų sprendimą. Jis paspartino žingsnį. Štai ko 
jie norėjo - pamatyti, kas nutiks. Už nugaros jis girdėjo vyro 
žingsnius ir nelygų alsavimą. Pagalvojo apie ginklą, apie tai, ką 
jis gali, apie visą galią, esančią tarp dangaus ir žemės. 

- Po velnių, Erki! Šausiu! 

Morganas bėgo. Jam toptelėjo, kad miškas toks tankus, jog 
Erkis akimirksniu lengvai pranyktų, paprasčiausiai susigūžtų 
už krūmo arba tylutėliai sėdėtų, kol jis prabėgtų pro šalį. O jis 
nežinojo kur esąs. Ar galėtų grįžti iki greitkelio? 

- Erki, šausiu. Turiu užtektinai kulkų. Ar žinai, ką kulka pada- 
rys užkliudžiusi tavo koją? Išvers tavo blauzdą iš vidaus į išorę! 

Blauzdą? Erkiui teko susikaupti, kad prisimintų, kuri kūno 
dalis vadinama blauzda. Niekada nėra jos matęs, nes ji visada už 

jo. Jis ėjo tol, kol išgirdo trakštelėjimą, ir kažkas prašvilpė jam 
pro ausį. Parskriedama kulka pūkštelėjo. Kitą akimirką ji rėžėsi 
į medžio kamieną tiesiai priešais jį. Nuo kamieno lyg plaukų 
kuokštai atsiskyrė baltos skiedros. Jis sustojo. 

— Gerai! Pagaliau supratai. Taip ir maniau, kad suprasi. 

Morganas lekavo kaip šuo. 

— Kitą kartą taikysiuosi į blauzdą. Dabar sulėtink žingsnį. 
Netrukus teks sustoti. Jau nebenoriu valkiotis. Darosi vėlu. 

Erkis smarkiai prikando lūpą. Greitai kažkas nutiks. Jis 
jautė besiartinąs, jau esąs beveik ten, bet dar nepasiruošęs. Jis 
apsidairė ir tiksliai žinojo, kur juodu yra. Morganas nežinojo. 
Erkis pradėjo eiti ramiau. Prisiminė, kad geriau Morgano 
neerzinti. Jis įsivaizdavo žaizdą medyje ir tokią pačią žaizdą 
nugaroje, tą sprogimą, nukreiptą tiesiai į kaulų čiulpus, su- 
draskytą odą, tarsi iš atsukto čiaupo plūstantį kraują ir didį 
šuolį amžinybėn. 

Jis to troško. Atidėliojo iki tol, kol bus pasiruošęs, iki tinka- 
mos dienos ir tinkamo laiko. Jau netrukus, jis tai jautė. Tiek 
visko nutiko. Galbūt už jo einantį vyrą atsiuntė kaip padėjėją. 
Štai kaip jis tai įsivaizdavo: jis kris į begalinę visatą, tiesiai ant 
jam vienam skirto tako, o kiti kairėje ir dešinėje prasilenks su 
juo, bet bus nepasiekiami, tarsi silpni virpesiai atmosferoje, 
pro šalį plaukiantys gūsiai. Galbūt jo motina va šitaip sklendė 
ištiesusi rankas lyg sparnus, o iš jos juoduose plaukuose esančių 
į kristalus panašių žvaigždžių sklido šviesa. Sekimas paskui ją 
prilygtų tamsiam fleitos skambesiui. Vienintelis kitas kelias — 
gyventi taip, kaip dabar, kažkam nuolat minant ant kulnų. Aš 
pavargęs, pamanė jis. Kas privertė mus bėgti? Kas sėdi prie finišo 
linijos ir laukia? Ir, po velnių, kaip toli turime nueiti? Kraujas, 
prakaitas ir ašaros. Skausmas, sielvartas ir neviltis! 

Jie priėjo giraitę, kur medžiai išretėjo ir atsivėrė nedidelė 
proskyna. Morganas pagaliau pasivijo Erkį. Krepšys dunkste- 
lėdamas nukrito ant žemės. Plėšiko akys sužibo. 

— Ei, tik pažiūrėk! Trobelė tik mudviem. Galėsime čia žaisti 
mamytę, tėvelį ir vaikučius. - Jis atrodė nuoširdžiai patenkin- 
tas. - Jėzau, kaip bus smagu atsidurti po stogu. 
tamsią dėmę ant viršutinio laiptelio, kur vos prieš 24 valandas 
išvirto ir garuodami gulėjo jo viduriai. Morganas jos nepastebė- 
jo. Jis trūktelėjo pūvančias duris ir jos palengva girgždėdamos 
atsivėrė. Jis žvilgtelėjo vidun. 

— Tamsu ir vėsu, - pasakė jis. - Eime. 

Erkis tebestovėjo ant žolės. Jis mėgino kažką prisiminti, bet 
tas dalykas išslydo kaip guminė juostelė. Toks minčių elastin- 
gumas jau daug metų nedavė jam ramybės. 

— Viduje smagu. Užeik. 

Morganas įstūmė Erkį į patalpą, kur trobelėje gyvenant avi- 
ganiams buvo svetainė, ir nuėjo prie lango. 

- Tvenkinėlis. Puiku. Esu tikras, kad galėsime ten išsimaudyti. 

Jis iškišo galvą pro išdaužtą langą ir linktelėjo. Erkis jautėsi 
išsekęs. Jis nedrąsiai žengė kelis žingsnius į miegamąjį. 

— Ir kurgi manaisi einąs? - Morganas pažvelgė į jį. 

Erkis atidarė duris ir akimirką spoksojo į dryžuotą čiužinį, 
paskui nusiplėšė švarką bei marškinėlius ir užsirito ant lovos. 

- Jėzau. Lova! - nusišypsojo Morganas. - Aš neprieštarauju. 
Pirmyn, nusnausk. Bent jau žinosiu, kur esi. 

Erkis neatsakė. Jis manė, kad geriau pamiegoti, nes vienin- 
teliai jo palydovai - mirtis ir kančia, o miegantis asmuo negali 
nusidėti. Jis giliai ir vienodai kvėpavo. 

- Buvai puikus gidas. Vėliau pasikalbėsim. 

Dėl viso pikto jis patikrino miegamojo langą, ar Erkis galėtų 
pabėgti. Stiklas išdaužtas, bet rėmas sveikas, o langas užtrenktas. 
Jei Erkis mėgintų jį atidaryti, Morganas išgirstų. 

Jis išėjo iš kambario. Kai jo žingsnių nebesigirdėjo, Erkis 
atsimerkė. Jis gulėjo ant kažko aštraus ir kieto, todėl pasislinko 
į šoną. Tai buvo ginklas. 

9 skyrius 


Tarp medžių išniro ligoninė - jos buvimas buvo toks galingas, 
kad akimirką Sejeriui užėmė kvapą. Jis pasuko į kelkraštį, sustabdė 
automobilį ir išlipo. Kurį laiką stovėjo žiūrėdamas į pastatą, įsisą- 
monindamas jį ir jausdamas, lyg jam rėktų: TAI RIMTAS REIKALAS! 
Jis kilo aukščiausioje apylinkių vietoje. Taip ir turi atrodyti 
psichiatrijos ligoninė, tarsi visiems pasakojanti, kad kelias į 
sveiką protą nėra lengvas. Jei prieš tai to nežinojo, tai giliausios 
nevilties apimti atėjusieji, čia įvedami į monstrišką instituciją, 
turėjo tai suvokti. 
kutiniojo apsilankymo praėjo daug metų ir jis manė, kad kelias 
bus sutaisytas ir praplatintas, bet taip nenutiko. Jis prisiminė, 
kaip būdamas jaunas pareigūnas atvežė čia merginą. Ją rado 
nuogą užrakintą autobusų stoties moterų tualete. Teko išlaužti 
duris. Jos veidą iškreipė baimė. Rankoje ji laikė tualetinio popie- 
riaus ritinėlį ir ėmė jį valgyti, tarsi jame būtų kažkas gyvybiškai 
svarbaus, slapta informacija, kurią ji turėjo apsaugoti. Jo ranka 
kybojo pusiaukelėje tarp jųdviejų, o ji žiūrėjo į ją lyg į leteną. 
Jis laikė antklodę, kuria norėjo apsiausti jos pečius. Kalbėjo 
švelniu balsu ir nors ji klausėsi, atrodė, kad girdi jį pro siaubingą 
triukšmą ir kad labai stengiasi suprasti jo žodžius. Jos veidas 
pasakojo savą istoriją. Jis atėjo paskirti jai žiaurios bausmės. 
Jo žodžiai, patikinimai, švelnus balsas - visa tai paprasčiausiai 
pranyko. Todėl jam teko pasielgti taip, kaip mažiausiai norėjo: 
pasitelkti jėgą, kad ją išvestų. Jis vis dar prisiminė jos riksmus, 
liesus ir aštrius pečius. 

Švyturys buvo įspūdingas, bet žvelgiant iš arti didybę men- 
kino prasta pastato būklė. Raudonos plytos nubluko ir pamažu 
įgavo pilkšvą atspalvį, kaip asfaltas apačioje. Pastatas pamažu 
grimzdo į amžinybę. Ir vis dėlto jis buvo įspūdingas, nors gal 
vien dėl ryškios saulės šviesos. Jis nesunkiai įsivaizdavo, kad 
kitokiu oru, rudenį, kai medžiai išskečia plikas šakas, o vėjas ir 
lietus daužosi į langus, pastatas panėšėtų į Drakulos pilį. Ant 
stogo kilo pažaliavęs varinis bokštas. Fasadas buvo išpuoštas, bet 
langai siauri, įtaisyti aukštai ir nederantys prie pastato stiliaus. 
Pagrindinis įėjimas buvo patraukli arka su atskirais laiptais. 
Greta jos buvo standartinis ligoninės įėjimas su plačiomis stikli- 
nėmis durimis, prie kurių galėtų privažiuoti greitosios pagalbos 
automobilis ir pro kurias būtų galima įstumti neštuvus. 

Sejeris įėjo vidun. Nė nepastebėjęs praėjo priimamojo stalą. 

— Atsiprašau? Kur einate? - šūktelėjo jam jauna moteris. 

— Atleiskite. Policija. Turiu pasikalbėti su daktaru Strueliu. 

Sejeris parodė jai pažymėjimą. 

— Užlipkite į antrą aukštą ir teiraukitės ten. 

Jis jai padėkojo ir užlipo laiptais. Antrame aukšte vėl pasitei- 
ravo ir buvo palydėtas į laukiamąjį su langu, atsiveriančiu į sodą 
ir mišką. Draudimas laistyti žolę šioje vietovėje, matyt, negalio- 
jo, nes vejos buvo tamsžalės lyg velvetas. Verčiau tuos pinigus 
panaudotų kitiems dalykams. Jis nemanė, kad tiems, kurie čia 
gyvena, vejos labai rūpėtų. Taip mąstydamas ūmai apsigręžė, 
nes jį apėmė keistas jausmas, kad yra stebimas. 

Tarpduryje stovėjo moteris. 

— Aš daktarė Struel, - prisistatė ji. 

Jie paspaudė vienas kitam rankas. 

— Eime į mano kabinetą. 

Jis nusekė ją koridoriumi iki erdvaus kambario, kur ji pasiūlė 
jam atsisėsti ant sofos. Jis prisėdo saulėkaitoje ir iš karto ėmė 
smarkiai prakaituoti. Daktarė nuėjo prie lango ir akimirką stovė- 
jo nusisukusi žiūrėdama į veją ir čiupinėdama svyrantį vazoninį 
augalą, kuris akivaizdžiai vyto. 

— Tai, - ištarė ji atsisukdama, - jūs tas vyras, ieškantis mano 
Erkio? 

Mano Erkio. Tuose žodžiuose buvo kažkas siaubingai jaudi- 
namo. Nė lašelio ironijos. 

- Ar tokiu jį laikote? 

- Niekam kitam jo nereikia, - paprastai pasakė ji. - Taip, jis 
mano. Mano atsakomybė, mano darbas. Nesvarbu, nužudė jis 
tą seną moteriškę ar ne, jis vis tiek bus mano. 

— Su kuo apie tai kalbėjotės? 

- Skambino pareigūnas Gurvinas. Bet man iš tiesų sunku tuo 
patikėti, - kalbėjo ji. - Iš karto tai sakau, kad žinotumėte mano 
požiūrį. Tegul jis vienas paklajoja ir pats sugrįš. 

— Nemanau, kad jis pats sugrįš. 

Dėl formalaus jo tono ji suprato, kad kažkas negerai. 

— Ką norite pasakyti? Ar jam kas nors nutiko? 

— Kiek jums papasakojo pareigūnas Gurvinas? 

- Apie žmogžudystę Finemarkoje, kad Erkis, pasak jo, svarbiu 
metu buvo pastebėtas netoli namo. 

— Ne vien netoli namo. Jį pastebėjo pačiame ūkyje. Taigi su- 
prantate, kodėl turime jį rasti. Tai labai atoki vieta. 

— Erkiui būdinga vaikščioti miške. Jis stengiasi vengti žmonių. 
Ir ne veltui. 

Ji buvo labai atžari. Sejeris pajuto viduje kažką kylant. Susi- 
erzinimą. 

— Atleiskite už aroganciją, - lėtai tarė jis, - bet iš tiesų turiu 
atsižvelgti į galimybę, kad jis kaltas. Tai buvo žiaurus ir bepras- 
mis nusikaltimas, kadangi iš namų dingo, berods, tik piniginė 
su keliomis kronomis. Tai padaręs asmuo vaikštinėja laisvėje. 
Ten gyvenantys žmonės išsigandę. 

— Erkį visada apkaltina, - tyliai pasakė ji. 

- Bet juk jį matė greta namo, o ji gyveno atokioje vietovėje. 
Ten tikrai neknibžda žmonių. O kadangi jis serga psichikos 
liga, negalime ignoruoti fakto, kad jis gali būti susijęs su žmog- 
žudyste. 

— Norite pasakyti, kad jis įtariamas, nes yra ligonis? 

— Na, aš... 

— Klystate. Didžiausias jo nusikaltimas - vagystės iš parduo- 
tuvių. Šokoladas ir panašūs dalykai. 

— Apie jį sklando daug pasakojimų. 

— Būtent. Pasakojimų. 

- Ir jiems nėra pagrindo? Tokia jūsų nuomonė? 

Ji neatsakė. 

- Bet tai tik pusė istorijos, - tęsė jis. - Šįryt įvyko apiplėšimas. 
Ginkluotas apiplėšimas „Fokus“ banke. 

Ji prapliupo kvatotis. 

— Dievaži, Erkis per mažai disciplinuotas, kad įvykdytų da- 
lyką, kuriam reikia daug pastangų. Ką tik nustojau jumis tikėti. 

— Dar nebaigiau, - atkirto jis. Jam nepatiko paskutiniai jos 
žodžiai. 

— Banką apiplėšė jaunas vyras, gal net šiek tiek jaunesnis už 
Erkį. Jis vilkėjo tamsius drabužius ir buvo užsidėjęs slidininko 
kaukę, o tai, žinoma, reiškia, kad dar jo neatpažinome. Bet di- 
džiausia bėda ta, kad jis pasiėmė įkaitą. Klientą banko viduje. 
Grasindamas ginklu jis įsisodino įkaitą į automobilį ir dingo. 
Įkaitas atpažintas kaip Erkis Jorma. 

Ji neteko žado. Jis kone girdėjo jos gėdą. 

— Erkis? - sumikčiojo ji. - Paimtas įkaitu? - Ji atsistojo. - Ir 
jūs nežinote, kur jie? 

— Deja, ne. Užtvėrėme kelius, manome, kad jie pabėgo praė- 
jusią naktį pavogtu baltu „Mėgane“. Tikėtina, kad seniai jį kur 
nors pastatė, bet jo dar neradome. Nežinome, kas per žmogus tas 
plėšikas, ar jis pavojingas. Bet banko viduje jis iššovė, tikriausiai 
tam, kad pagąsdintų darbuotojus, ir atrodė apimtas nevilties. 

Ji vėl atsisėdo, pakėlė kažką nuo stalo ir tvirtai įsikibo. 

— Kuo galiu padėti? - tyliai paklausė. 

— Noriu sužinoti, koks Erkis žmogus. 

— Užtruktume visą naktį. 

— Tam neturiu laiko. Neigiate, kad jis galėjo nužudyti seną 
moterį. Ar seniai jis jūsų pacientas? 

- Čia jis gyveno keturis mėnesius, bet didelę dalį gyvenimo 
praleido skirtingose institucijose. Ataskaitų ir ligų istorijų apie 
Erkį begalė. 

- Arjis kada nors buvo linkęs į smurtą? 

- Žinote, - prakalbo ji, - tiesa ta, kad jis neįtikėtinai savisau- 
gus. Tik įspeistas į kampą sugalvotų kąsti. O aš nesuprantu, kaip 
senutė galėjo jį įpykdyti arba išprovokuoti, kad ją nužudytų. 

— Nežinome, kas ten nutiko ar ką galimai padarė senutė. 
Žinome tik tiek, kad dingo jos piniginė. 

— Tuomet tai tikrai ne Erkio darbas. Jis ima tik šokoladą ir 
panašius dalykus. Pinigų niekada. 

Sejeris atsiduso. 

- Gražu, kad taip juo tikite. Jam to tikriausiai reikia labiau 
nei daugumai žmonių. O į jo pusę nestoja daugiau niekas kitas, 
tiesa? 

— Klausykite. - Ji įsmeigė įdėmų žvilgsnį. - Nesu visiškai 
tikra - nemėgstu tokio perdėto pasitikėjimo. Bet mano pareiga 
tikėti, kad jis nekaltas. Anksčiau ar vėliau turėsiu pasakyti jam 
savo nuomonę. Kai jis sėdės ant sofos ten, kur dabar sėdite jūs, 
ir paklaus: Ar manote, kad tai mano darbas? 

Daktarė Struel buvo įpusėjusi penktą dešimtį, šviesaus gy- 
mio, kampuotų bruožų, jos plaukai nukirpti trumpai su ilgais 
kirpčiais. Jos veidas palyginus su tvirta figūra buvo stebėtinai 
moteriškas, o putlius skruostus dengė šviesūs pūkeliai. Sejeris 
matė juos saulės šviesoje, plieskiančioje pro langą. Ji vilkėjo 
džinsus ir baltą palaidinę, o pažastyse tamsavo prakaito dėmės. 
Moteris perbraukė ranka plaukus, kad patrauktų nuo akių, bet 
ilgi kirpčiai vėl nukrito į priekį lyg šviesi banga. 

Sejeris sėdėdamas ant sofos išsitiesė. 

— Norėčiau apžiūrėti jo kambarį. 

- Jis pirmame aukšte. Parodysiu. Bet sakykite, kaip ją nužudė? 

— Kauptuku. 

Daktarė susiraukė. 

— Nepanašu, kad Erkis galėtų taip pasielgti. Jis toks susikaus- 
tęs. 

— Taip pasakytų bet kuris juo tikintis ar už jį atsakingu be- 
sijaučiantis žmogus. - Jis atsistojo ir nusišluostė nuo kaktos 
prakaitą. - Atleiskite, bet sėdžiu tiesiai saulėkaitoje. Ar neprieš- 
tarausite, jei persėsiu? 

Ji linktelėjo, ir jis nuėjo prie fotelio, stovinčio greta stalo. 
Eidamas pastebėjo rupūžę. Ji snūduriavo už popierių krūvos. 
Didelė ir stora, pilkšvai ruda nugara ir šviesesniu pilvu. Ji, aišku, 
nejudėjo, nes buvo netikra, bet jis nebūtų nustebęs jai ėmus šoki- 
nėti - tokia gyva atrodė. Apimtas smalsumo ją pakėlė. Gydytoja 
šypsodamasi stebėjo, kaip jis pasideda ją ant delno. Nepaisant 
karščio kambaryje rupūžė buvo keistai šalta. Jis atsargiai ją 
suspaudė. Ji buvo pripildyta į želatiną panašios medžiagos, dėl 
kurios ją buvo galima suspausti į įvairias formas, ką jis gana ap- 
dairiai ir padarė. Suspaudė kūno turinį į plonas kojas. Ji iš karto 
deformavosi ir pasidarė panaši į pabaisą. Jis toliau spaudinėjo, 
jausdamas, kaip ji pamažu šyla rankose. 

Į jį žvelgė rupūžės akys. Blyškiai žalios, su juodu brūkšneliu. 
Nugara buvo grublėta, bet pilvas lygus. Jis ėmė spausti apatinę 
dalį, kad visas turinys atsidurtų viršuje. Dabar ji atrodė labai 
sportiška, plačių pečių ir išpampusia krūtine. 

Paskui pamėgino kitaip ir sustūmė turinį į skrandį, kad gal- 
va kybotų šone lyg odos skiautė. Jis grąžino rupūžę ant stalo. 
Priešingai nei tikėjosi, želatina savaime negrįžo į vietą. Jis vėl ją 
pakelė ir ėmė spaudyti, kad grąžintų jai formą. Kai manė, kad ji 
vėl panaši į rupūžę, padėjo ant stalo. 

— Išradinga, - tyliai pasakė jis. 

— Naudinga, - pasakė daktarė Struel pirštais perbraukdama 
rupūžės nugarą. 

— Kam ji skirta? 

— Maigyti, kaip ką tik pats darėte. Tai, kaip su ja elgėtės, man 
daug apie jus pasako. 

Jis papurtė galvą. 

— Netikiu. 

Ji jam kone motiniškai nusišypsojo. 

— O, taip, tikrai. Man ji parodo visų žmonių požiūrį į įvairius 
dalykus. Pavyzdžiui, jūs. 

Jis klausėsi abejodamas, bet tuo pačiu metu jam buvo smalsu. 

— Pakėlėte ją labai atsargiai ir prieš suspausdamas akimirką 
stabtelėjote. Kai supratote, kad ji gali keisti formą, turėjote vieną 
po kito išbandyti visus variantus. Daugumai tai atrodo bjauru, 
bet jums ne. Tai, kaip žvelgdamas jai į akis pakreipėte galvą į 
vieną šoną, man byloja, kad gyvenimo netikėtumus pasitinka- 
te atviru ir imliu protu. Spaudėte ją atsargiai, beveik švelniai, 
tarsi bijodamas, kad ji gali plyšti. Bet ji neplyš - bent jau taip 
garantuoja gamintojas, su sąlyga, kad neturite nenatūraliai aštrių 
nagų. Padėjote ją gana greitai, tarsi manydamas, kad tai gali 
pavirsti pavojingu žaidimu. Ir galiausiai prieš padėdamas į vietą 
rūpestingai grąžinote jai formą. 

Akimirką ji tylėjo ir ilgai žvelgė į jį. 

— Tai man byloja, kad esate atsargus, bet smalsus žmogus. Taip 
pat šiek tiek senamadiškas ir bijantis naujų nepažįstamų formų. 
Jums patinka, kai viskas atrodo taip, kaip priklauso, kad viskas 
liktų kaip buvę, kad galėtumėte atpažinti ir suprasti. 

Jis neužtikrintai nusijuokė. Jos balsas vertė jį keistai suminkš- 
tėti. Jis pasijuto lyg želatina. 

— Su rupūžės, tūkstančių kitų dalykėlių, žaidimų ir užduočių, 
o svarbiausia - laiko pagalba galiausiai žinočiau apie jus daugiau 
nei pats apie save Žinote. 

Pasitikėjimo savimi jums tikrai netrūksta, pamanė jis. 

— Ar Erkis ją matė? - paklausė jis. 

— Žinoma. Ji visada čia. 

— Ką darė su ja? 

- Pasakė: „Išmeskite tą bjaurų atstumiantį gyvūną, kol nenu- 
kandau jam galvos ir neišverčiau turinio ant jūsų stalo“. 

— Ar patikėjote, kad jis taip pasielgtų? 

- Jis niekada nemeluoja. 

— Bet sakėte, kad jis nėra linkęs smurtauti? 

Staiga ji pačiupo rupūžę ir ėmė smarkiai tampyti ją už visų 
galūnių. Jos tįso lyg guminės juostelės - Sejeriui kone pagailo 
rupūžės. Galiausiai ji surišo iš jų mazgus - iš pradžių priekines 
kojas, paskui užpakalines. Tada padėjo rupūžę ant stalo. Buvo 
skausminga žiūrėti į visišką jos bejėgiškumą. Išvydusi jo išraišką 
ji nuoširdžiai nusijuokė. 

- Palydėsiu jus į Erkio kambarį. 

— Ar neketinate atrišti mazgų? - neramiai paklausė jis. 

— Ne, - atsakė ji ir erzinamai nusišypsojo. 

Jo viduje sukilo milžiniška banga. Jis nustebęs įsiklausė. 

kriaukle ir laikraščiu uždengtu veidrodžiu. Galbūt jis vengė žiū- 
rėti į save. Aukštas ir siauras langas atvertas. Kambaryje daugiau 
nieko nebuvo. Nei ant grindų, nei ant sienų. 

— Panašu į tai, ką siūlome ir mes, - susimąstęs pasakė Seje- 
ris. - Paprastutė kamera. 

— Mes nerakiname durų. 

Jis įėjo vidun ir atsirėmė į sieną. 

- Kodėl pasirinkote psichiatriją? - 

Jis nužvelgė kortelę su jos vardu. Dr. S. Struel. Pasvarstė, ką 
reiškia „S“. Galbūt Solveiga. Arba Silvija. 

- Nes, - prakalbo ji užsimerkdama, - nes eiliniai žmonės... - Ji 
menkinamai pabrėžė žodį „eiliniai . - Turiu omeny tie, kuriems 
sekasi, kurie gerai pasiruošę ir laikosi visų taisyklių, kurie be 
sunkumų pasiekia užsibrėžtų tikslų, kurių socialinės antenos 
puikiai veikia, kurie lengvai randa kelią, nueina ten, kur nori, 
ir pasiekia to, ko nori, - ar jie bent kruopelyte įdomūs? 

Klausimas suformuluotas taip juokingai, kad Sejeris nesusi- 
laikė ir nusišypsojo. 

— Nevykėliai - vieninteliai įdomūs žmonės pasaulyje, - pasakė 
ji. - Tiksliau, tie, kuriuos vadiname nevykėliais. Kiekviename 
nukrypime nuo normos yra dalelė maišto. O aš niekada nesu- 
pratau nenoro maištauti. 

— O jūs? - staiga paklausė jis. - Argi nesate iš tų sėkmingų 
tikslų siekiančių žmonių? Ar jūs maištaujate? 

— Ne, - sutiko ji. - Ir nesuprantu kodėl, nes esu fundamen- 
taliai kupina nevilties. 

— Kupina nevilties? 

— Ojūs ne? - Ji ilgai Žiūrėjo į jį. - Negalite būti išsilavinęs, 
inteligentiškas, veiklus žmogus šioje planetoje ir tuo pačiu metu 
nesijausti kupinas nevilties. Tai neįmanoma. 

Ar aš kupinas nevilties? - susimąstė Sejeris. 

— Be to, visuomenėje geriausiai sekasi pilnavertėms asmeny- 
bėms, - pasakė ji. - Sveikiems, visiškai pasitikintiems ir pasto- 
viems žmonėms. Žinote, žmonėms stipriu charakteriu! 

Jis nebesuturėjo juoko. 

— Čia turime vietos maištui, nebijome bėdų. Nebijome ir ne- 
sėkmių. - Ji nusibraukė nuo veido kirpčiukus. - O aš tikriausiai 
negalėčiau egzistuoti kitokioje bendruomenėje nei ši. 

Jį žavėjo, kaip atvirai ji reiškė mintis, nors jis buvo nepažįsta- 
masis. Bet tuo pačiu jis nesijautė kaip nepažįstamasis. 

— O kaip yra jūsų darbe? - paklausė ji. 

— Mano darbe? - Jis akimirką pagalvojo. - Mano darbe yra 
tvarka, struktūra ir daugybė bjaurių pilnaverčių asmenybių. 

Jis pamėgino pakeisti kalbėseną, kuri darėsi pernelyg žais- 
minga. 

— Improvizacijai ir vaizduotei vietos nedaug. Didžioji darbo 
dalis susijusi su mažulyčių fizinių daiktų paieška, pavyzdžiui, 
plaukų, pirštų atspaudų, kraujo pėdsakų. Batų arba automobilio 
padangų žymių. Bet vėliau prasideda psichologinė dalis - nors 

vietos ataskaitose jai skiriama nedaug, ji vis tiek yra. Žinoma, 
tai vienintelis iš tiesų jaudinantis darbo aspektas. Jei tam nebūtų 
vietos, užsiimčiau kuo nors kitu. 

- O kaip tie žmonės, kuriuos jūs įtempiate ir užrakinate 
narve? 

Jis liūdnai pažvelgė į ją. 

— Mes tai apibūdintume kitaip. 

Ji stengiasi mane išprovokuoti, pamanė jis. Galbūt ji taip 
susirūpinusi maištu, kad mano neprivalanti paklusti įprastoms 
mandagumo taisyklėms. 

— Norėčiau juos išsiųsti kur nors kitur, - ramiai ištarė jis. 

Jį taip žavėjo ši moteris, jos platus šviesus veidas ir tamsios 
akys su šviesiais žiedais aplink vyzdžius, kad jis kone nervinosi 
dėl to, ką galėtų pasakyti. 

- Jei tik jiems būtų kita vieta, - kalbėjo jis. - Bet taip ir ne- 
nusigavome toliau nei... tas narvas. 

— Ar jie jums rūpi? - paklausė ji. Sejeriui teko pakelti akis, 
kad išvystų jos išraišką. Atrodė, kad ji jį erzina. 

- Taip, rūpi, tačiau negaliu jiems skirti daug laiko. Be to, nesu 
kalėjimo sargas. Bet žinau, kad sargams jie rūpi. 

— Aha. - Ji gūžtelėjo pečiais. - Matyt, mūsų kalėjimai tikrai 
humaniškiausi pasaulyje. 

— Humaniškiausi? - Nesusitvardęs kandžiai perklausė jis. — 
Kaliniai kvaišinasi. Pabėga iššokdami pro langus ir susilaužo 
kojas arba net sprandus. Išprotėja, prievartauja ir žudo vieni 
kitus, patys žudosi. Štai kaip viskas humaniška! 

Jis giliai įkvėpė. 

- Tai jie jums tikrai rūpi! - Ji nusišypsojo. 

— Juk sakiau. 

- Turėjau įsitikinti. 

Abu nutilo, ir jį dar kartą nustebino šis keistas pokalbis. Tarsi 
ji nejaustų įprastos pagarbos institucijai, kuriai jis atstovavo, 
kai tuo tarpu kiti žmonės kalbėdavo su nuolankumu arba visai 
priešiškai. 

— Erkis, - galiausiai prakalbo jis. - Papasakokite man apie 
Erkį. 

— Tik jei jums nuoširdžiai įdomu. 

— Žinoma, man įdomu! 

Ji išėjo į koridorių. 

— Eime į valgyklą, išgersime kolos. Ištroškau. 

Bežingsniuojąs paskui ją jis pasijuto tarsi stengdamasis už- 
gniaužti galvoje, krūtinėje, skrandyje ir dar galai žino kur kilusį 
sąmyšį. Jis nebebuvo niekuo įsitikinęs. 

10 skyrius 


— Kaip manote, į kurią pusę nuėjo Erkis? 

— Į mišką. 

Daktarė Struel parodė kiek į kairę nuo Švyturio. 

— Ten yra ežerėlis, kurį vadiname Šuliniu, bet toje vietoje 
jau ieškojome. Jei jis pro ten praėjo, turėjo išeiti į tą vietą, kur 
virš plento eina greitkelis. O jei jį matė Finemarkoje, ta kryptis 
atrodo tikėtina. 

Po kurio laiko jie sėdėjo kavinėje ir gėrė kolą. 

— Ar įmanomaeiliniam žmogui paaiškinti, kas yra psichozė? — 
paklausė jos Sejeris. 

— Ar esate eilinis žmogus? 

Jos balsas skambėjo erzinamai, taigi jis nebuvo tikras, ar po 
klausimu slypėjo komplimentas, ar kažkas kito. Sumišęs ėmė 
knebinėti prie diržo prisegtą telefoną. 

— Iš dalies tai neįmanoma, nes viskas labai abstraktu, - tyliu 
balsu kalbėjo ji. - Bet aš manau, kad tai savotiška slėpimosi vieta. 
Taip būna, kai visiškai sugenda visi įprasti gynybos mechaniz- 
mai. Siela plačiai atsiveria, ir bet kas gali į ją patekti. Tačiau pats 
nekalčiausias priėjimas laikomas nedraugišku užpuolimu. Erkis 
susirado, kur pasislėpti. Jis stengiasi išgyventi susikurdamas 
išgyvenimo strategiją, tam tikrą korekcinę jėgą, kuri pamažu 
viską perima ir apriboja jo laisvę bei galimybę rinktis. Ar su- 
prantamai pasakiau? 

Ji gurkštelėjo kolos ir atpakalia ranka nusišluostė burną. 

Jis linktelėjo. 

- Arjis nori iš ten pabėgti? 

— Greičiausiai ne - tai ir yra problema. Be abejo, visos ligos 
formos turi savų privalumų. Žinote, kaip karščiuojant turėti, 
kas paslaugys. Smagu. 

Lengva jums kalbėti, pamanė jis. 

— Bet ar Erkis smarkiai serga? 

— Jis turi daugybę problemų, bet bent jau neguli lovoje. Pats 
valgo ir geria vaistus. Kitaip tariant, jis nesipriešina. 

— O... šizofrenija? Kas tai? 

— Kadangi esame bejėgiai, taip vadiname ligą, nes viską kate- 
gorizuoti praktiška. Tai reiškia, kad psichozė trunka ilgą laiką. 
Tarkime, kelis mėnesius. 

— Ar Erkis serga seniai? 

— Jis vienas iš tų, kuris visiems kitiems neberūpi. Klajoja iš 
vienos vietos į kitą lyg sugadinta prekė. - Ji sunkiai atsiduso. — 
Jei Erkis nužudė tą moterį, jam vilties, deja, nebėra. Pagalbos 
jis nebesulauks. Bent jau ne tokios, kokią norėčiau jam suteikti. 

— Bet... - Keldamas stiklinę jis pažvelgė į ją. - Ką žinote apie 
Erkio ligos priežastį? 

— Nedaug. Turiu savų teorijų. 

— Ar galite apie jas papasakoti? 

— Dažnai svarsčiau, ar tai susiję su jo motinos mirtimi. 

- Pasak gandų, ją nužudė Erkis, - skubriai ištarė Sejeris. Šiek 
tiek per skubriai. 

— Ak, taip, esu tai girdėjusi. Jis pats paskleidė tą gandą. 

— Kodėl? 

— Nes tiki, kad tai tiesa. 

— Ojūs netikite? 

— Aš nenoriu turėti išankstinio nusistatymo. Visi nusipelnome 
galimybės, - tvirtai pasakė ji. 

Taip, pamanė jis. Aš taip pat nusipelnau galimybės. Bet ti- 
kriausiai nepasinaudočiau ja, net jei nukristų man ant kelių. 
Ji nemūvi žiedo, bet tai nieko nereiškia. Anksčiau tai būdavo 
ženklas, būdavo įmanoma atskirti tuos, kurie neįsipareigoję. 

Taip, kaip juodu su Elisa. Ilgi lygūs pirštai ir jokio žiedo... Po 
galais, ir ką aš čia sėdėdamas mąstau? - staiga susizgribo Sejeris. 

— Kaip ji mirė? - paklausė jis. 

— Nukrito nuo laiptų. 

- Jis jos nenustūmė“ 

— Jam buvo aštuoneri. 

— Aštuonmečiai nuolat stumdosi. Netyčia arba žaisdami. Erkis 
tuo metu buvo namie, tiesa? 

— Jis matė, kaip tai nutiko. 

— Ar dar kas nors matė? 

— Ne. 

— Ką apie tai tiksliai žinote? 

— Beveik nieko. Kai atvyko pagalbos tarnybos, jis sėdėjo ant 
laiptų, tikriausiai ilgai taip sėdėjo negalėdamas pajudėti. - Iš 
palaidinės kišenės ji išsitraukė pakelį „Prince Lights. - Tai 
nutiko taip seniai. 

— Dar kai kas. Pareigūnas Gurvinas minėjo, kad jis kurį laiką 
gyveno Amerikoje. 

— Septynerius metus gyveno Niujorke su tėvu ir seserimi. 
Į Norvegiją jie grįždavo reguliariai - Kalėdoms ir panašiai. 

- Ir... ar tiesa, kad jis bendravo su gana keistu žmogumi? 

Staiga ji nusišypsojo. 

— Negalėjau to patikrinti. Kalbėjausi su jo tėvu, bet jis pripa- 
Žįsta nesekęs, ką laisvu laiku darydavo Erkis. Duktė jam labiau 
rūpėjo. Priešingai nei Erkiui, jai viskas sekėsi, ji mokėjo ben- 
drauti. Bet jūs turite omenyje magą, tiesa? 

- Gal jis įkalė jam į galvą keistų minčių. 

— Man atrodo, jis jų jau turėjo pakankamai. Bet tai reikalų 
tikriausiai nepataisė. Blogiausia, kad... 

Ji nutilo ir įbedė žvilgsnį į kolą. Sejeris matė, kad ji svarsto, 
ar tęsti, ar taip peržengtų ribą. 

- Blogiausia, kad, - pakartojo ji, - kartais svarstydavau, ar 
jis tikrai turi tokių gebėjimų. Ar mato daugiau nei mes, o labai 

susikaupęs net gali sukelti įvykius. Niekaip kitaip negaliu to 
paaiškinti, tik kad jis viską išjudina pasitelkęs vien savo valią. 

Gerai. Štai ir pasakė. 

Sejeris susiraukė. Jau buvo pradėjęs ją mėgti, bet suprato, kad 
ji kuoktelėjusi, ne tokia blaiviai mąstanti inteligentiška moteris, 
kokia ją laikė. Nedaug trūko! 

- Tęskite, - ištarė jis. 

Ji įbedė žvilgsnį į lauke esančią statulą - nuogą klūpančią 
merginą, žvelgiančią į ligoninės teritoriją. 

— Papasakosiu apie pačią pirmąją mudviejų su Erkiu sesiją. 
Visiems pacientams paskiriamas terapeutas, jie taip pat priski- 
riami grupei, kai nutariama, kad jiems reikalinga grupės terapi- 
ja. Atėjo metas jo sesijai. Sėdėjau kabinete ir laukiau norėdama 
pažiūrėti, ar jis ateis laiku po to, kai parodžiau, kur susitiksime. 
Jis atėjo punktualiai. Linktelėjau į sofą prie lango, ir jis atsisėdo, 
išsidrėbė ir nekalbėjo. Nemačiau jo akių. Kabinete buvo tylu. Ta 
akimirka kažkuo ypatinga. Pirma sesija, pirmi žodžiai. 

Ji kalbėjo tyliai ir labai lėtai. Sejeris jautėsi traukiamas į jos 
mintis, tarsi pats būtų buvęs tada su jais kambaryje. 

- „Turime lygiai vieną valandą, - prakalbau aš. - Šiandien tu 
nuspręsi, kaip ją praleisime.“ Jis neatsakė. Nesistengiau nutrauk- 
ti tylos; nebijau jos. Įprasta, kad per pirmąją valandą jie pasako 
nedaug arba visai tyli. Kaip ir per antrąją. Atrodė, kad jam pa- 
togu, jis atsipalaidavo tarsi ilsėdamasis. Nesinervino ir nebuvo 
neramus. Po kurio laiko nusprendžiau papasakoti apie save. 

— Ką pasakėte? Ar jums galima pasakoti apie save? 

- Žinoma, su tam tikrais apribojimais. 

Jos balsas pasikeitė, ji kalbėjo tarsi skaitydama litaniją. 

- Turiu būti maloni, bet ne per daug linkusi į asmeniškumus, 
turiu įsitraukti, bet per smarkiai nesikišti. Turiu būti griežta, 
bet ne atžari ar įsakmi. Užjaučianti, bet ne sentimentali. Ir taip 
toliau. Pasakiau Erkiui, kad mudu, jis ir aš, susirasime kalbą, 
kuri bus tik mūsų, kurią supras tik jis ir aš. Kiti nesugebės jos 

iššifruoti. Sakydama „kiti omenyje turiu balsus jo viduje, kurie 
jį blaško ir žlugdo jo gyvenimą. Pasakiau, kad susirasime ben- 
dravimo būdą, kuris bus mūsų paslaptis. Kodą. Taigi jei jis no- 
rėsiąs ką nors man pasakyti, galėsiąs užkoduoti. O aš, turėdama 
šiek tiek laiko, galėsiu perprasti jo žodžius, ir kodo nulaužimas 
bus mano problema. 

Ji stabtelėjo, kad atsikvėptų. 

— Bet jis nesujudėjo, minutės ėjo, o aš laukiau kokio nors 
ženklo. Galiausiai mane apėmė kažkoks svaigulys. Jo buvimas 
ramino. Jis sėdėjo tarsi būtų to kambario šeimininkas. Kai ga- 
liausiai atsistojo, aš krūptelėjau. Nė nepažvelgęs į mane nuėjo 
prie durų. Tai prieštarauja taisyklėms, todėl sustabdžiau jį. 
Bet jis paprasčiausiai apsisuko ir bakstelėjo į kairį riešą, nors 
ir nesegėjo laikrodžio. Valanda buvo praėjusi. Ant sienos lai- 
krodžio nebuvo, tačiau jis buvo teisus. Buvo praėjusios lygiai 
60 minučių. 

— Ką darėte? - paklausė Sejeris. 

Ji tyliai nusijuokė. 

— Pabandžiau iškrėsti šiokį tokį triuką. Pasakiau, kad likusios 
dar penkios minutės, bet kalbėdama šypsojausi. Tada iš jo lūpų 
pasigirdo pirmasis žodis. Pirmas žodis, kurį jis man pasakė. 
Melagė. 

Sejeris pro valgyklos langą pažvelgė į žalią veją. Jam toptelėjo, 
kad jau vėlu, kad reikia grįžti į nuovadą. Būdamas čia jis neatsi- 
liepė nė į vieną skambutį. Galbūt Erkį ir plėšiką jau rado, kol jis 
čia sėdėjo pasimetęs psichiatrijoje ir visose jos paslaptyse. Arba 
šioje moteryje. Visuose galimuose įvykiuose, kitoje ateityje nei 
toji, kurią jis įsivaizdavo. 

— Paskui, - tęsė ji, - žurnale šį tą užsirašiau. Vienas-nulis 
Erkio naudai. 

— Kaip manote, kaip elgtųsi Erkis jausdamas grėsmę? 

Ji pažvelgė į jį ir jos išraiška, pagalvojus, ką jis galbūt patiria 
šią akimirką, tapo nerami. 

— Jis kuo labiau užsisklęstų. Gintųsi. 

— Bet jei nebegalėtų dar labiau užsisklęsti? Jei jam pakankamai 
prigrasintų ir išprovokuotų? Ką jis darytų? 

— Jau anksčiau mėginau jums pasakyti, bet jūs mano žodžių 
nepriėmėte už gryną pinigą. Paprasta - jis kąstų. 

— Kąstų? Kurė 

— Kur tik galėtų. 


**+X* 


Erkis miegojo. Morganas stovėjo tarpduryje žiūrėdamas į jį. Nuo 
Erkio gerklės iki bambos driekėsi nelygus raudonas randas. Jis 
buvo prastai sugijęs. Akimirką Morganas svarstė, bet nesugalvo- 
jo, nuo ko galėjo likti toks bjaurus randas. Jis liko kur stovėjęs ir 
spoksojo, nors atėjo pažadinti Erkio. Ilgą laiką vienas sėdėjo ant 
senos sofos svetainėje, tuščiai žiūrėjo į niekur ir klausėsi radijo. 
Per žinias daugiau smulkmenų nepranešė. Šimtą tūkstančių 
kronų, sakė jie. Jis suskaičiavo pinigus - jie buvo teisūs. 

Morganas stovėjo nejudėdamas. Žiūrėjimas į miegantį vaikiną 
rodėsi kažkoks intymus. Spoksoti į miegančią merginą būtų 
kas kita. Bent jau jis taip įsivaizdavo. Erkis lengvai kvėpavo, o 
jo akių vokai šiek tiek virpėjo lyg sapnuojant. Juodas švarkas ir 
marškinėliai buvo sumesti į krūvą ant grindų. Kodėl turėčiau jį 
pažadinti? - pamanė Morganas. Po velnių, jis gali likt, kur esąs. 
Jis nekalba, be to, jam per daug rūpi tai, kas dedasi iškreiptame 
viduje, kad girdėtų, ką sakau. Užtat miegodamas jis panašus į 
visus kitus. 

Jis mąstė, ar beprotybė nepalieka jo ir miegant, ar jo sapnai 
taip pat pamišę. O gal kažkur giliai yra ertmė, kur viskas nor- 
malu. Vieta, kurios jis nepripažino. 

Staiga jis krūptelėjo. Erkis atsimerkė be jokio perspėjimo. Pa- 
budo per sekundės dalį. Prieš tai jis nesujudėjo, kaip pabusdami 
įprastai daro žmonės, nepasisukiojo, neniurzgėjo ir nedejavo. 

Paprasčiausiai atsimerkė. Jo akys buvo stebėtinai didelės, paskui 
jos surado Morganą ir susiaurėjo. 

— Ką pasidarei krūtinei? - pro Morgano lūpas praslydo žo- 
džiai. - Panašu į nepavykusį charakirį. 

Erkis neatsakė, nes tuodu rūsyje keberiojosi, kad užimtų 
padėtis. Kartais jie būdavo nepakeliamai vangūs. 

— Man reikia draugijos, - pareiškė Morganas. Jis pamanė 
verčiau būsiąs atviras. - Darosi vėlu. Išgerkime viskio. 

Erkis lėtai pakilo nuo lovos. Nieko neįvyko. Jis žvilgtelėjo į 
Morgano ginklą, per galvą užsitraukė marškinėlius ir nusekė 
paskui jį į svetainę. Morganas buvo užkėlęs radiją ant palangės, o 
anteną iškišęs pro sudaužytą langą. Temperatūra senos trobelės 
viduje buvo maloni, bet virš miško tvyrojo šilta migla, o vanduo 
apačioje blykčiojo karštyje. 

- Aš alkanas, - pasakė Morganas. - Todėl išgersiu viskio. 

Jis iš krepšio ištraukė butelį ir atsuko kamštelį. Tai buvo litro 
talpos butelis. Erkis laukė ir stebėjo iš padilbų kaip įprastai ir, 
kaip visada, atrodė, kad kažką apmąsto. 

— Viskis viskam tinka, - ištarė Morganas stebėdamasis įdėmiu 
Erkio žvilgsniu. Tarsi jis žinotų kažką ypatingo, kažką svarbaus 
apie gyvenimą ir mirtį, ko niekas kitas nematė. - Ir alkiui, ir 
troškuliui malšinti. Meilės bėdoms ir nuoboduliui naikinti. 
Nevilčiai ir nerimui mažinti. 

Jis godžiai atsigėrė. Nuo stipraus alkoholio jo veidas suvilnijo 
lyg guma. 

— Nėra nieko geriau už kuklią gėrimo problemą, - pasakė 
jis. - Ar supranti, ką noriu pasakyti žodžiu „kukli“? 

Erkis suprato. Morganas nusišluostė burną. 

- Geriu reguliariai ir nuolatos. Bet niekada iš ryto ir niekada 
per daug, taip pat negeriu, kai ketinu vairuoti. Aš susivaldau. 

Dar gurkštelėjo. 

— O jei manai, kad nusigersiu tiek, jog galėsi pabėgti, skau- 
džiai klysti. 

Jis atkišo butelį. Erkis nustebęs žvelgė į jį. Alkoholis jam nerū- 
pėjo, bet viduje jautėsi nykus ir tuščias, o jei jie teturėjo tik šitai, 
jam nereikėjo rinktis. Tebuvo tik šis daiktas - viskio butelis. Jis 
jo neprašė. Jam jį tiesiog įgrūdo. Erkis nužvelgė etiketę ir lėtai 
apsuko butelį. Paskui pauostė viršų. 

— Nagi, čia ne nuodai. 

Erkis pridėjo butelį prie lūpų ir nurijo gurkšnį. Viskis nute- 
kėjo gerkle, bet akys nesuašarojo. Diafragma staiga pasklido 
šiluma. Iš pradžių pradėjo dilgčioti burnoje, paskui vis žemiau, 
kol pasklido po visą liemenį. Pamažu jis pajuto saldų skonį, 
panašų į karamelę. 

— Geras, a? - nusišypsojo Morganas. - Kur tu gyveni* Ar 
turi butą? 

Prie ežero, pamanė Erkis. Prie viešo parko, gražioje aplinko- 
je už apygardos pinigus. Vienas kambarys su virtuve ir vonia. 
Viršuje gyvena senis, kuris naktimis žingsniuoja pirmyn atgal; 
kartais jis verkia. Girdžiu jį, bet nekreipiu dėmesio. Jei ištiesčiau 
jam ranką ir išklausyčiau jį, suteikčiau vilties, bet vilties nėra. 
Niekam. 

— Kodėl tai tokia paslaptis? - paklausė Morganas siekdamas 
butelio. 

- Čia smirdi, - tyliai ištarė Erkis. 

Išgirdęs jo balsą Morganas pašoko. 

— Kas smirdi? Tavo butas? Tikiu. Tu irgi smirdi. Gal tau laikas 
išeiti į gryną orą. 

- Žalia mėsa smirdi. Ypač tokiame karštyje. 

— Ką čia vapi? 

- Ji ant spintelės. Kiekvieną rytą valgau ją pusryčiams. 

Kalbant jo veidas buvo mirtinai rimtas. Morganas įtariai 
žvelgė į jį. 

— Ar tu juokauji, ar tau haliucinacijos? Juokauji, ar ne? Ne- 
abejoju, kad tu pamišęs, bet nepatikėsiu, kad pusryčiams valgai 
žalią mėsą. 


123 


Jis pajuto, kaip, nepaisant karščio, stuburu pakilo šiurpulys. 
Kas per žmogus sėdi tiesiai priešais jį? 

- Išgerk dar viskio. Gal tau sunku, nes neišgėrei piliulių. Mano 
nuomone, viskis tau geriau. 

Jis atsisėdo ant grindų ir greta pasidėjo ginklą. 

- Tai pasakyk, kada suvokei pradedąs slysti? 

Erkis ilgai šnairavo į jį. 

- Ar buvo kaip knygose, kad vieną rytą prabudai siaubingos 
savijautos, priėjai prie veidrodžio ir siaubo apimtas išvydai iš 
akių šliaužiančias raudonas kirmėles? 

Užsukdamas butelį jis sukikeno. 

Erkis užsimerkė. Iš rūsio lyg įspėjimas sklido tylus gausmas. 

- Tai buvo ne kirmėlės, - pasakė jis tyliu aiškiu balsu. - O va- 
balai. Su žvilgančiais šarvais. Juodi kaip nafta ir švytėjo pro langą 
sklindančioje šviesoje. 

Morganas sutrikęs sumirksėjo. 

- Juokauji, tiesa? Juk taip iš tiesų nebūna. Manau, - susimąs- 
tęs kalbėjo jis, - kad svarbu išsiaiškinti, kodėl žmogus suserga. 
Tik todėl ir paklausiau tavęs. Gal tai paveldima? Ar tavo mama 
buvo beprotė? 

Erkis tylėjo ir klausėsi. Klausėsi žodžių, kurie pylėsi iš jo 
burnos lyg šiukšlės. Lyg šlapias popierius, bulvių lupenos, kavos 
tirščiai ir obuolio žievelė. 

- O tu? - tyliai klustelėjo Erkis. - Kada tu suvokei? 

- Ką suvokiau? - sumirksėjo Morganas ir pažvelgė pro lan- 
gą. - Su tavimi kalbėtis nelengva. Ar yra tema, kuria galima 
kalbėtis? Tu pasirink temą. - Jis sunkiai atsiduso. - Iki nakties 
dar daug laiko. 

Dar viena pauzė. Erkis sėdėjo ant sofos po savimi pasikišęs 
kojas. 

- Daug pasaulio kariauja, - galiausiai ištarė jis. 

— Tikrai? Matyt, tu teisus. Gal papasakok man ką nors apie 
beprotnamį? - pasiūlė Morganas. Jis kone maldavo. 

Žinoma, jis galėtų papasakoti. Jei norėtų. Pavyzdžiui, apie 
Ragnę, kuri niekaip nesusitaikė su faktu, kad gimė mergaitė ir 
kurią vis rasdavo sužalotą lovoje arba duše, kraujo baloje, nes 
ji vis mėgindavo nusipjauti genitalijas. O kai esi mergaitė tai 
padaryti nelengva. Gazuotas gėrimas, arbata ir kava, pamanė 
Erkis. Alus, vynas, svaigalai. Ir visa tai papasakoti šitam garba- 
notplaukiui kvailiui? Niekada. 

- Gerai, nesvarbu, - nuolankiai ištarė Morganas. Jis pažvelgė 
į Erkį. - Ar tu genijus? Įstabaus nepakartojamo proto? Aš nesi- 
šaipau, matau, kad tu įžvalgus, nors toks ir neatrodai. 

Erkis neatsakė. Tas vyras tikras mulkis, toks apgailėtinas. 

Morganas atsiduso. Jautėsi išsekęs. Erkis kalbėtis nenorėjo, 
o jam nusibodo klausytis savo balso. Be to, jis tik sapaliojo. 
Negalėjo miegoti. Ir viskio daugiau gerti negalėjo. Jam buvo 
neįprasta sėdėti viename kambaryje su kitu vyru ir nesugebėti 
išpešti atsakymų. Tai jį nervino. 

— Kam išleisi pinigus? - nuostabiai draugiškai paklausė Erkis. 

— Pinigus? 

— Pavogtus pinigus. Ar pirksi „Nintendo'? Visi berniukai 
nori „Nintendo“. 

Morganas staigiai atsistojo ir priėjo prie lango. Stovėjo ten 
žiūrėdamas į vandenį. Jis žvilgėjo kaip stiklas ir buvo nusidažęs 
tamsia raudonruda spalva lyg bronza. Morganas žvelgė į pliką 
salą ir sausas egles, linkstančias virš vandens. Netrukus vėl 
transliuos žinias. Jis pagalvojo apie automobilį ir pasvarstė, kada 
jį ras. Radusi policija suvoks, kad jie išėjo į mišką. 

- Turiu nusičiurkšti, - pasakė jis ir perėjo kambarį. Su savimi 
pasiėmė ginklą. - Lik čia. Aš būsiu ant laiptelių. 

Jis išėjo į lauką ir įkvėpė karšto oro. Pats karščiausias dienos 
metas. Jis troško tamsos, kuri niekaip neatėjo. Ji ateis tik rudenį. 
Kokia nesąmonė, nusiminęs pamanė jis. 

Erkis pakilo nuo sofos ir persėdo ant grindų atsiremdamas 
į sieną. Jis girdėjo, kaip čiurkšlė krenta ant sausos žolės, ir tylų 

užsegamų Morgano kelnių garsą. Viskis jo kūne sukėlė malonų 
pojūtį. Jis norėjo dar. 

Morganas grįžo į vidų. Jis galėtų paprašyti dar, bet tai prieš- 
taravo principui, kurio jis nevaliojo paminti. Kažko prašyti. Ne, 
tai neįsivaizduojama. Štai užsispyrusia eisena ateina Morganas. 
Jis nuvilko krepšį į šoną ir stovėjo atsukęs nugarą knebinėda- 
mas radiją ir sukiodamas anteną. Erkis nužvelgė berankovius 
marškinėlius ir raumeningas blauzdas. Koks jausmas būti vyru, 
turėti viską, ką vyras privalo turėti, bet tuo pačiu atrodyti taip 
nedarniai, tarsi sudėtam iš atsitiktinių netinkamų dalių. Kam- 
baryje buvo tylu. Erkis jau ruošėsi kalbėti maldą. Jis neprisimi- 
nė, kada pastarąjį kartą meldėsi, jau daugybę metų to nedarė. 
Jautė, kaip žodžiai limpa į gumulą, kuris niekaip nelindo lauk. 

Užuot prakalbęs jis spoksojo į krepšį. Visą savo jėgą sutelkė 
vienoje akyje ir pajuto, kaip žvilgsnis tapo per kambarį besiskver- 
biančiu spinduliu. Jis užkliudė juodą medžiaginį krepšį, ir kitą 
akimirką nuo juodos medžiagos pakilo plona dūmų juostelė. Jis 
užuodė silpną degimo kvapą. Morganas atsigręžė. Iš rūsio sklido 
dundėjimas, tarsi didžiuliai akmenys kažkur būtų išklibę ir ėmę 
griūti. Dundėjimas garsėjo, panėšėjo į griaustinį. Nestoras užsi- 
plieskė. Po akimirkos Erkis išvydo kažką skverbiantis iš po nešva- 
rių grindlenčių. Kraujo upę. Jis įdėmiai žiūrėjo. Ji buvo maždaug 
už poros centimetrų nuo jo pėdų. Krepšys stovėjo kitoje pusėje. 

— Kas tau pasidarė? - neramiai ištarė Morganas. - Ar sergi? 

Erkis įdėmiai žiūrėjo į krepšį. 

— Manau, tau derėtų išgerti dar viskio. Gal padės. 

Jo balsas buvo susirūpinęs. Erkis liko kur buvęs. Spoksojo į 
kraują. 

- Sakiau, išgerk dar. 

Bet Erkis nesujudėjo. Ranka krepšio jis nepasiektų, tam rei- 
kėtų žengti žingsnį į priekį. Tada jo pėdos paslystų tirštame 
karštame kraujyje. 

- Kodėl tu, po velnių, viską taip apsunkini! Ar man ant butelio 
uždėt čiulptuką ir įduot tau į rankas? 

Morganas pačiupo krepšį, ištraukė butelį ir ištiesė jam. Erkis 
išplėšė butelį jam iš rankų ir atsigėrė. Krepšys liovėsi degęs. 

Tau pasisekė. Nesitikėk, kad ir kitą kartą taip pasiseks. 

— Nesu šykštus, - pasakė Morganas. - Kad ir ką sakytum apie 
Morganą, nesu šykštuolis. - Jis susiraukė žvelgdamas į godžiai 
geriantį Erkį. 

Morganas išėjo į virtuvę. Tiesa, Morganas keistuolis, bet ne 
šykštus. Jis kuitėsi virtuvės stalčiuose, o paskui Erkis išgirdo, kaip 
jis atidarė sandėliuko duris. Kol jo nesimatė, Erkis nugurkė dar 
kelis didelius gurkšnius. Jis girdėjo tyliai besikeikiantį Morganą 
ir mėtomus daiktus. Paskui - šiugždėjimą, kuris reiškė, kad jis 
čiupinėjo į plastiką įvyniotą žvakę. Po to nuėjo į miegamąjį. Erkis 
dar išgėrė klausydamasis, kaip Morganas tranko sienas. Staiga 
trobelėje nuaidėjo jo balsas. „Kas per velnias? Tik pažiūrėk!“ 

Erkis atsistojo ir nusvirduliavo priekin. 

— Kvietėte, Šeimininke? - Rankoje jis laikė butelį. 

Morganas buvo padėjęs ginklą ant palangės. 

- Žiūrėk, ką radau! 

Ir atkišo kažką Erkiui. Sausą rudą kelissyk perlenktą popierių. 

— Ant grindų po lova. Finemarkos žemėlapis. Išsiaiškinkime, 
kur esame. 

Jis garsiai perskaitė: 

— Finemarkos žemėlapis, Nacionalinė žemėlapių kompanija, 
1965. Erki, padėk. 

Morganas paėmė ginklą ir grįžo į svetainę. Erkis nusekė pas- 
kui jį. 

— Ar moki skaityti žemėlapius? Turėsi man padėti. Ar gali 
rasti šios trobelės vietą? 

Jis išskleidė žemėlapį, kuris kone trupėjo po jo pirštais. Er- 
kis pažvelgė į lapą. Paskui uždėjo piršto galiuką ant mažulyčio 
melsvo taškelio. 

— Mes čia, - tyliai ištarė jis. 

— Taip paprasta? - sužiuro Morganas. - Kaip gali būti toks 
tikras? 

— Pažvelk į lauke esantį vandens telkinį, - pasakė Erkis. - Ma- 
tai, kokios jis formos? Palygink su žemėlapiu. Jo pavadinimas - 
Himeriko ežeras. 

— Jėzau. Vis dėlto tau kartais nušvinta protas. 

Morganas priėjo prie lango ir pažvelgė į lauką. Vandens telki- 
nio forma buvo lygiai tokia pati kaip ir ežero žemėlapyje. 

— Tu gerai pažįsti šią vietovę, ar ne? Labai toli nenusigavo- 
me, - pridūrė jis. - Šiąnakt galiu patraukti per keterą ir išeiti 
čia, — jis vėl parodė į žemėlapį. - Ir dėl smagumo susikeisiu su 
tavimi drabužiais. 

Vėl pasičiupo viskio butelį. Bent jau geriau jautėsi. Žinojo, 
kur jie yra. Visa kas turėjo pavadinimus: kalnai, ežeras, o aplink 
juos - aiškiai sužymėtas kelių tinklas. 

— Tu grįžk ten, iš kur atėjome, o aš eisiu tolyn - spėju, į šiau- 
rės vakarus. Gali pasiskolinti mano šortus. Šitie havajietiški tau 
puikiai tiks. Taigi paleisiu tave. Maždaug vidurnaktį. 

Jis atrodė patenkintas. Turėjo tikslą. 

— Žinios, - staiga ištarė jis. Klupdamas nuėjo prie radijo ir 
padidino garsą. Šįkart kalbėjo moteris. Erkis vėl atsisėdo ant 
grindų ir užsimerkė. Jautė, kaip nuo alkoholio jo lūpos nutirpo 
ir maloniai atsipalaidavo. 

O dabar apie žmogžudystę Finemarkoje. Žiauriai 76 metų 
Haldisės Horn žmogžudystei ir „Fokus banko apiplėšimui policija 
skiria visas pajėgas. Policija seka pėdsaku, galinčiu atvesti juos 
prie žudiko, bet neatskleidė, koks tai pėdsakas. Tuo tarpu policija 
teigia tvirtai tikinti, kad žmogžudystė bus greitai išaiškinta. 

Morganas pažvelgė į Erkį. 

— Kaip manai, kur ji gyveno? Ar pažinojai ją? - Jis pasikasė 
galvą. - Kažin, ar jie čia ieškos? Ar gali įsivaizduoti, ką jis sau 
galvojo, kad taip siaubingai pasielgė? 

Erkis ne savo noru atmetė galvą, ir jo plaukai susitaršė. Bet 
jis nepasakė nė žodžio. 

11 skyrius 


— Kodėl jį uždarė prieš jo valią? - paklausė Sejeris. - Ar jis 
kam nors kėlė grėsmę? 

Daktarė Struel papurtė galvą. 

- Liovėsi valgęs. Kai pateko pas mus, buvo smarkiai nusilpęs. 

— Kodėl jis nevalgė? 

— Negalėjo apsispręsti, ko nori. Sėdėdavo prie pietų stalo 
svyruodamas tarp dviejų mėsos rūšių. 

— Ką jūs darėte? 

— Kai jis pasidavė ir grįžo į savo kambarį, padariau sumuštinį 
ir nunešiau jam. Nei pieno, nei kavos, tik sumuštinį. Padėjau ant 
staliuko prie lovos. Pirmąjį kartą nė nepalietė jo. 

— Kodėl? 

- Suklydau. Perpjoviau sumuštinį pusiau, ir jis negalėjo ap- 
sispręsti, kurią pusę valgyti pirma. 

— Norite pasakyti, kad įmanoma mirti iš bado, nes per sunku 
apsispręsti“ 

— Taip. 

Jis papurtė galvą mėgindamas suvokti, kaip neapsakomai 
sunku gali būti paprasčiausiai gyventi. 

- Ir jūs iš tiesų tikite, kad jis turi antgamtinių galių? 

Ji iškėlė rankas. 

— Tik sakau, ką mačiau. Kiti žmonės papasakos kitokių is- 
torijų. 

- Ar kada klausėte, kaip jis tai daro? 

- Paklausiau: „Kas tave to išmokė?“ Jis nusišypsojo ir atsakė: 
„Magas. Magas Niujorke.“ 


129 


— Bet juk tai viso labo sutapimas. 

— Nemanau. Retkarčiais nutinka dalykų, kurių paprasčiausiai 
negalime paaiškinti. 

— Tik ne man, - tarė jis šypsodamasis. 

— Ne? - juokdamasi paerzino ji. - Jūs - vienas tų, kurie viską 
supranta? 

Jis pasijuto apjuoktinas. 

— Ne tai norėjau pasakyti. Ką dar jis geba? 

- Kartą keliese rūkomajame žaidėme kortomis. Erkis taip pat 
ten buvo, bet nežaidė. Jis nepakenčia žaidimų. Buvo vėlus vaka- 
ras, lauke tamsu, viduje degė šviesos. Staiga Erkis tyliai ir keistai 
ištarė: „Reikėtų ant stalo užsidegti žvakių. Taip, pamaniau, 
būtų jauku. Paprašiau atnešti žvakių iš virtuvės, bet jis nesutiko. 
Niekas kitas taip pat nenorėjo eiti. Sakė, kad žvakės trukdys 
kortoms. Man pagailo Erkio. Jis pirmą kartą kažką pasiūlė, bet 
niekas nesiklausė. Kitą akimirką dingo elektra. Kambarys ir 
visas pastatas paskendo tamsoje. Mums klupinėjant ir ieškant 
žvakių kilo didelis sąmyšis. „Norėjau jums pasakyti, - buvo 
vienintelis Erkio komentaras. 

— Bet jam ne visada pasisekdavo. Kartą jis norėjo išmokti 
skraidyti ir iššoko pro trečio aukšto langą. Tik per stebuklą liko 
gyvas. Nusileido ant dviračių stovo, nuo kurio krūtinėje liko 
bjaurus randas. Tai nutiko jiems gyvenant Niujorke. 

— Ar jie vartojo LSD ar ką nors panašaus? 

— Nežinau. Tėvas taip pat nežinojo. Jis nebuvo labai dėme- 
singas. 

— Arjis toks atstumiantis kaip kalbama? 

— Atstumiantis? - Ji sumišusi nužvelgė jį. - Jis tikrai nėra 
atstumiantis. Gal kiek apsileidęs. 

— Arjis nelaimingas? 

Ištartas klausimas nuskambėjo kvailai, bet ji nesijuokė. 

- Žinoma. Bet jis to nežino. Tokių jausmų jis neįsileidžia. 

— O kokius įsileidžia? 

— Panieką. Susivaldymą. Aroganciją. 

— Neatrodo, kad jis toks siaubingas, kokiu jį laikiau. 

Ji sunkiai atsiduso. 

— Jis tėra talentingas berniukas, norintis viską kuo geriau 
atlikti. Jis viską nori padaryti tobulai ir taip bijo suklysti, kad 
galiausiai tampa visai nesugebančiu veikti. Mokykloje jam labai 
prastai sekėsi žodinės užduotys; jis sėdėdavo prie lango murmė- 
damas ir niekas negirdėdavo, ką jis kalba. Bet rašyti jam sekėsi 
geriausiai klasėje. 

— Ojūs jį galiausiai prakalbinote? 

— Dabar jis kalba, jei pats nori. Kartais kalba labai raiškiai, 
netgi šmaikštauja. Jo humoras kandus. 

— Arjis kada mėgino nusižudyti? 

— Nemanau, na, išskyrus tą skrydį pro langą Niujorke, kurio 
iki galo nesupratau. 

— Tai nemanote, kad jis linkęs į savižudybę? 

— Ne. Bet šioje profesijoje nebūna garantuotų dalykų. 

— Ar suprastumėte, jei jis taip pasielgtų? 

- Žinoma. Žmogus turi teisę atimti sau gyvybę. 

- Žmogus turi teisę? Taip manote? 

Ji žiūrėjo sau į rankas. 

— Nesutinku su terapeutais, sakančiais pacientams, kad mirtis 
nėra sprendimas. Aišku, kad tam Žmogui tai yra sprendimas. 
Mirties pasirinkimas - logiška fakto, kad mes galime rinktis, pa- 
sekmė. Ir tai sprendimas, kurį žmonės visada galėjo apsvarstyti. 

- Bet darote, ką galite, kad užkirstumėte tam kelią, tiesa? 

— Pasakau jiems: „Tai tavo pasirinkimas.“ Ne visada džiau- 
giuosi privertusi juos pasirinkti ilgą gyvenimą arba atėmusi iš 
jų psichozę, kuri, nepaisant visko, jiems regisi kaip vienintelis 
prieglobstis. 

Šiąnakt neužmigsiu, pamanė jis. Jos veidas sklandys tamsoje 
priešais ir neapleis manęs. Jos žodžiai skambės ausyse. Jis pasi- 
juto ant piršto besukiojąs vestuvinį žiedą. Staiga jam toptelėjo, 

kad jei ji, nepaisant visko, galbūt juo susidomėjo, tą mintį būtų 
atmetusi iš karto. Galbūt jam derėtų nebenešioti žiedo, bet jis 
seniai nusprendė visada jį mūvėsiantis ir nusinešiantis kartu su 
savimi į kapą. Tačiau jis bylojo, kad jo gyvenime yra moteris. 
Dabar ir ji tai pastebėjo. Ši mintis jį sutrikdė. 

— Erkis mėgsta klajoti po mišką ir palei kaimo kelius. Bet prie 
Žmonių jis įprastai nesiartina, tiesa? 

— Nesiartina, - pritarė ji. 

— Tai, kad šįkart jis prisiartino, kad iš tikrųjų nuėjo iki miesto 
ir netgi įėjo į banką - ar nemanote, jog kažkas neduoda jam 
ramybės? Kad jis jautėsi reikalingas pagalbos? Nes kas nors 
nutiko? 

Staiga ji tapo sunerimusi. Jo viduje sukilo dar viena banga. Jai 
nuslūgus jis pažvelgė į širdies gilumą, kuri jau seniai tebuvo tuš- 
čias krantas. Pirmą kartą po daugelio metų ten stovėjo moteris. 

- Ar kas nors nutiko? - Žvelgė į jį Skarė. 

— Ką turi omenyje? 

— Tavęs siaubingai ilgai nebuvo. 

Sejeris neatsakė. Jis stovėjo savo kabinete prie kriauklės at- 
sukęs nugarą. Skarė sunerimo. Jis žinojo, kad vyriausiasis ins- 
pektorius kartais būdavo nekalbus, o sustirusi nugara bylojo, 
kad kažkas negerai. 

— Sužinojau daug naudingos informacijos, - pasakė jis neat- 
sigręždamas. Atsuko čiaupą ir apsišlakstė išraudusį veidą šaltu 
vandeniu. Tik kruopščiai nusišluostęs ir pirštais perbraukęs 
trumpai kirptus plaukus pasiteiravo: - Ar turime pirštų atspau- 
dų nuotraukas iš nusikaltimo vietos? 

— Ne, bet jos jau pakeliui. Anot laboratorijos, tai gražios ne- 
spalvotos nuotraukos. Pėdsakai tikriausiai palikti sportbačių. 
Jie turi tą būdingą zigzagų raštą. Pėdsakai 39 centimetrų ilgio, 
tai būtų 43 dydis. Kol kas žinau tik tiek. 

— Daktarė Struel vargiai įsivaizduoja, kad Erkis galėtų ką nors 
nužudyti. Pasak jos, išprovokuotas jis kanda. 

— Pasak jos? Kanda? - Skarė ilgai žiūrėjo į jį. - Tai daktarė — 
moteris? Ar ji papasakojo, kaip, jos manymu, imamas įkaitu 
elgtųsi Erkis? 

- Ji mano, kad jis užsisklęstų. Sako, kad jis labai save gina. Bet 
ir apie plėšiką mažai težinome, nenutuokiame, kas jis per žmogus. 

- Gal jie kartu smagiai leidžia laiką. 

— Taip jau yra buvę. Bet aš apie šį tą galvojau. Kas nutiktų, jei 
plėšikas sužinotų, kad jo pagrobtas įkaitas ieškomas policijos 
dėl žmogžudystės? 

Skarė šyptelėjo. 

— Gal jis išsigąstų ir paleistų jį. 

— Gal. Ir visai tikėtina, kad jis klausosi radijo. 

— Bet žiniasklaida nežino, kad įkaitas - tas pats žmogus, kurį 
matė prie Haldisės ūkio. 

— Tai tik laiko klausimas, tiesa? 

Jis žiūrėjo į duris, atsiveriančias į ilgą koridorių, kuriame 
vienas po kito rikiavosi kabinetai. 

— Tai didelė įstaiga. Netrukus nutekės naujienos. 

— O tada situacija gali tapti rizikinga, ar ne? 

Sejeris pažvelgė į jį. 

— Ką tu darytum? Pamėgink pasinaudoti ta smegenų dalimi, 
kuri mąsto kaip nusikaltėlis. 

— Oi, bet juk tai labai maža dalis! - užprotestavo Skarė. - Na, 
aš norėčiau jį paleisti. Ypač dėl to, kad jį kamuoja psichikos 
sutrikimas, o bendrauti su juo tikriausiai nelengva. Bet jei jie 
užmezgė kokį nors ryšį, - tęsė jis, - galbūt jie vienas kitą pa- 
laiko. Tuomet kodėl vienas jų turėtų išduoti kitą policijai? Abu 
atsidūrė kitoje įstatymo pusėjė. Kita vertus, kalbant apie bet 
kokį konfliktą... 

— Vienas beprotis, kitas turi ginklą. Turime juos surasti, — 
ištarė Sejeris, - kol jie vienas kito nenužudė. Siūlau nutekinti 
informaciją žiniasklaidai. 

- Manai, kad jis paleis Erkį? 

- Gal. Dar noriu, kad nuvyktum į Brigeno krautuvę ir pasi- 
kalbėtum su Haldisės krautuvininku. Jis vienintelis daugelį metų 
reguliariai matydavo ją kartą per savaitę. Jie tikriausiai gerai 
vienas kitą pažinojo. Dar turi išsiaiškinti, kas tas Kristoferis — 
asmuo, atsiuntęs jai laišką. Ar jau valgei? 

— Taip. Ką tu ketini daryti? 

- Važiuosiu į Gutebakeną pasikalbėti su berniuku, radusiu 
kūną. Paskui važiuosiu į miesto ligoninę. 

— Ko? 

- Patikrinti, ar yra ataskaitų apie Erkio motinos mirtį. 

— Bet tai įvyko prieš 16 metų! 

- Esu tikras, kad ką nors atrasiu. Bet prieš išeidamas surask 
grindų šepetį. 

— Ką surasti“ 

— Grindų šepetį. Valytojo spintoje. 

- Niekas nebenaudoja šepečių, - kantriai pasakė Skarė. - Tik 
šluotas. 

- Tai surask šluotą. Bet kokį daiktą su ilga rankena. 

Skarė išėjo iš kabineto ir grįžo su šluota. Kotas buvo paga- 
mintas iš stiklo pluošto, kaip ir Haldisės kauptuko. 

Sejeris atsistojo į pozą. 

— Aš Haldisė Horn, - niūriai ištarė jis, - o tu - žudikas. 

- Gerai, - pasakė priešais jį stovintis Skarė. 

— Aš stoviu ant laiptelių laikydamas kauptuką. Žinoma, esu 
aukštesnis nei ji, o ir kotas ilgesnis. Bet tikėtina, kad laikyčiau 
jį šitaip, rankomis suėmęs per vidurį. 

Skarė linktelėjo. 

- Eini manęs link iš namo vidaus. Čiupk kauptuką. Nagi, 
Jakobai. 

Skarė akimirką spoksojo į kotą, paskui čiupo jį abiem ranko- 
mis. Jis automatiškai vieną ranką uždėjo virš Sejerio gniaužtų, 
o kitą - žemiau. 

— Pabūk taip minutėlę. 

Sejeris įdėmiai žiūrėjo į keturias rankas. 

— Haldisės pirštų atspaudai rasti apytikriai šioje vietoje, kaup- 
tuko viduryje. Pačioje koto apačioje radome kitą atspaudą, gana 
mažą. Ir dar vieną viršuje. Tai reiškia, kad jis ištraukė kauptuką 
iš jos rankų šitaip, vienu judesiu. Paskui atsitraukė, pakėlė jį ir 
trenkė. Bet pasakyk man, Jakobai, kur kitų jo pirštų atspaudai? 

Skarė akimirką pagalvojo. 

- Gal jis juos nuvalė, bet skubėjo ir nuvalė ne visus? 

- Ir paliko jos atspaudus koto viduryje? Atrodo neįtikėtina. 

— O gal dėl kažkokios priežasties jo pirštai palieka labai ne- 
ryškius atspaudus? 

— Ir dėl kokios priežasties? 

- Nenumanau. Galjo pirštai kadaise nudegė? Tuomet atspau- 
dai būtų sunaikinti. 

— Manau, kad jau įsijautei. 

— Sutinku. - Skarė sumirksėjo. - Ir aš nesuprantu. 

— Ar atspaudai sutampa su rastaisiais name? 

- Laboratorija dar tiria. 

- Tai keista, - pasakė Sejeris. 

— Netikiu keistais dalykais, - tarė Skarė. - Tikiu, kad turi 
būti logiškas paaiškinimas; dažniausiai būna. Gal Erkis kramto 
pirštus. Juk jis keistuolis. Ar daktarė nieko tokio neminėjo? 

- Pirštų kramtymo? 

— Pažvelk, - pasakė Skarė ištiesdamas ranką. - Pažvelk į mano 
smilių, į galiuką. Ką matai? 

— Nedaug ką. Jis... lyg ir žvilga. 

- Teisingai. Šitas pirštas atspaudo nepalieka. Ar žinai kodėl? 

— Nes nusideginai jį? 

— Ne. Kažkada seniai ant jo pateko super klijų. 

— Bet tai tik vienas pirštas iš dešimties. 

- Tik sakau, kad turi būti logiškas paaiškinimas. Aišku? Tai 
daktarė nemano, kad jos pacientas gali nužudyti? - paklausė jis. 

— Ne. 

- Ar tiki ja? 

— Nepaneigsi, kad ji iš dalies supranta, koks jis yra, be to, turi 
daug psichiatrės darbo patirties. 

- Bet įprastai tu į tai neatsižvelgi. Man atrodo, kad viskas gana 
paprasta. Manau, tai jo darbas. 

- Per daug bendravai su Gurvinu. 

- Tik stengiuosi racionaliai mąstyti. Erkis čia užaugo. Jis ją 
pažinojo. Į jos namą neateidavo niekas, išskyrus krautuvininką. 
Žmogžudystės rytą Erkį matė jos ūkyje. Be to, jis labai serga. 

- Ar nori lažintis? - šypsodamasis pasiūlė Sejeris. 

- Žinoma, kodėl gi ne. 

- Tuomet lažinuosi, kad tai ne jo darbas. 

- Jei pralaimėsi, turėsi kartu su manimi nueiti į „Kings Arms“ 
ir prisigerti. 

Sejeris vien nuo tos minties sudrebėjo. 

— Ojei tu pralaimėsi, turėsi šokti su parašiutu. Gerai? 

— E. Gerai. 

- Ar galime sandėrį užrašyti? 

— Nepasitiki krikščionio žodžiu? 

- Žinoma, pasitikiu. 

Sejeris papurtė galvą ir atrėmė šluotą į sieną. 

— Verčiau judinkis. Bet turi žinoti vieną dalyką. Ne viską 
galima paaiškinti racionaliu protu. 

Jis ištraukė stalčių parodydamas, kad pokalbis baigtas. 

— Nusipirk ilgaaulių porą, - tarė jis. 

— Kam? 

- Šuoliui su parašiutu. Kad nesusilaužytum čiurnų. 

Išeidamas iš kabineto Skarė buvo pablyškęs. 

Sejeris skubriai šį tą pasižymėjo iš susitikimo su daktare 
Struel. Baigęs atvertė telefonų knygą ties pavardėmis, praside- 
dančiomis raide S, bet vienos akies nenuleido nuo durų, tarsi 
baimindamasis būti užkluptas. Iš karto rado ko ieškojęs. Įrašyta 
tarp pavardžių Stragel ir Striken. 

Struel, Sara. Daktarė. 

Sara, pamanė jis. Romantiška. Egzotiška. 

O apačioje: Struelis, Gerhardas. Daktaras. Ir tas pats telefono 
numeris. Jis sunkiai atsiduso ir užvertė knygą. Sara ir Gerhardas. 
Gražiai skambėjo. Jausdamasis nusivylęs kaip vaikas jis pastūmė 
telefonų knygą į šalį. 

12 skyrius 


Brigeno krautuvę dengė tiek reklamų ir iškabų, kad ji panėšėjo 
į pramogų parką. Visur kabėjo neskoningi oranžiniai, rausvi ir 
geltoni plakatai. Minkšti kepsniai iš mūsų virtuvės. Jautienos 
kepenys, šaldytos. 

Nepaisant to, pastatas buvo gana patrauklus - nudažytas 
raudonai, dviejų aukštų. Skarė padarė prielaidą, kad Brigenas 
virš krautuvės turėjo butą. Jis pastatė automobilį ir įėjo vidun. 
Parduotuvėje buvo dvi kasos. Prie vienos jų skaitydama žurnalą 
sėdėjo jauna mergina. Atrodė, kad standi ilgalaikė šukuosena 
geležiniu kumščiu suspaudusi jai galvą. Ji pakėlė akis, išvydo 
uniformą, ir žurnalas tėkštelėjo jai ant kelių. 

Skarė buvo gražus vyras. Gražus visais atžvilgiais - drau- 
giško veido, apsupto šviesių garbanų debesimi. Jis pasižymėjo 
retu talentu skirti visiems vienodą kiekį nuoširdaus dėmesio, 
net tiems, kurie jo nedomino, kaip, pavyzdžiui, ši mergina. Ji 
nešiojo juodarėmius akinius, o putlus kūnas svėrė daugiau nei 
dešimtimi kilogramų per daug. Jis jai plačiai nusišypsojo. 

- Ar yra viršininkas? 

- Odemanas Brigenas? Jis sandėlyje, išpakuoja prekes iš „Fin- 
dus“. Praeikite pro pieno skyrių ana ten, o paskui pro duris greta 
daržovių. 

Jis linktelėjo ir ėmė eiti per parduotuvę. Tą akimirką pasirodė 
Brigenas, laikydamas dėžę su šaldyta žuvimi. 

- Policija? Eime į mano kabinetą. Sekite paskui mane. 

Jis nukurnėjo tolyn. 

Kasininkė vėl pasiėmė žurnalą, bet jo nebeskaitė. Ji pasuko 
galvą kairėn tiek, kad matytų savo atvaizdą plastikiniame lakš- 
te, lyg skydas pritvirtintame prie gretimos kasos. Jos plaukai ir 
veidas buvo švelnesnių formų ir šiek tiek neryškūs, o nusiėmusi 
akinius ji beveik panėšėjo į jaunesnę Širlę Templ. Mintyse perbė- 
go žinias apie Haldisę Horn, mat buvo tikėtina, kad jis panorės 
apklausti ir ją. Dvi ar tris minutes jis stovėtų greta prekystalio, 
ojei ji įsimintų kelis atsakymus, per tą laiką galėtų ištyrinėti jo 
veidą ir įsidėmėti kiekvieną smulkmeną. Gaila, kad nežinojo ko 
nors siaubingai svarbaus, dėl ko jis ją įsimintų. 

- Ak taip, ta apkūni mažutė kasininkė Odemano Brigeno 
krautuvėje? Ji man pasakė nedidelę, bet nepaprastai svarbią 
detalę, padėjusią ištirti visą bylą. Kuo ji ten vardu? 

Apmaudu, kad jos vardas toks beviltiškas. Ji nuleido akis į 
žurnalą, į Klaudijos Šifer nuotrauką. Girdėjo iš kabineto sklin- 
dančius balsus, slapų murmesį. 

— Kiek metų pristatinėjote prekes Haldisei Horn? - paklausė 
Skarė iš kišenės išsitraukdamas užrašų knygutę. 

Prieš atsakydamas krautuvininkas atsisagstė raudonai žalią 
nailoninę striukę. 

— Matyt, jau bus aštuoneri metai. Iki tol jos vyras Torvaldas 
užsukdavo nusipirkti reikalingų daiktų. Ir jį pažinojau. Jie čia 
gyveno nuo neatmenamų laikų. 

Krautuvininkas buvo apytiksliai 50-60 metų amžiaus, stam- 
bus ir drūtas, sveiko įdegusio veido ir raudonų skruostų. Tankių 
trumpai kirptų plaukų. Jo akys buvo tamsios, o burna vienoje 
pusėje nusvirusi. Rankos bei kojos buvo trumpos, plaštakos 
mažos, striukais pirštais, kuriuos vis gniaužė. Nagai nukramtyti 
iki gyvuonies, likę tik galiukai netoli odelių. 

- Kąji pirkdavo? - pasiteiravo Skarė. 

- Tik svarbiausius dalykus. Pieno, cukraus, kavos. Popieriaus 
prekių ir kiaušinių. Ji pernelyg nesilepindavo. Ne dėl to, kad 
nebūtų galėjusi sau to leisti. Banke ji turėjo pinigų. Pasak jos, tai 

buvo nemenka suma. Manau, dabar ją paveldės jos sesuo - toji, 
gyvenanti Hamerfeste. Helga Maj. 

- Ji sakė jums banke turinti didelę pinigų sumą? 

- Taip. Ji tuo didžiavosi. 

- Ar dar kas nors apie tai žinojo? 

— Manau, taip. 

Pradėję sklandyti tokie gandai juda greičiau nei driežai per 
karštą smėlį, pamanė Skarė. Tai, kad pinigai banke, pamirštama 
skubant prikišti nagus prie turto. Ir netrukus gandai išauga iki 
neįtikėtino masto. Haldisė turi krūvą pinigų! Gal ji slepia juos po 
lova ar kitoje panašioje vietoje. Juk seni žmonės įprastai ten juos 
slepia. Ji manė, kad pasakyti gerai pažįstamam krautuvininkui 
visiškai saugu. Bet pakako paslaptingos šypsenėlės, užuominos, 
ir žinia pasklido. Gal išsitarė vienam nuolatinių klientų. Ak, 
pažįsti Haldisę? Na, visai ji ne vargšė. Galbūt tai buvo ištarta 
mirus vyrui ir kažkam išreiškus jai užuojautą. Tai išgirsti galėjo 
daugybė žmonių. 

- Žinote, vaikų jie neturėjo, - pasakė Brigenas. - Štai kodėl 
sutaupė daug pinigų, o prabanga jiems buvo nė motais. Torval- 
das lyg vaikas šokinėjo apie traktorių, tepė jį ir blizgino. Vienas 
Dievas težino, kam jie ketino panaudoti pinigus. Na, jei tikrai 
turėjo tiek daug, kiek ji sakė. 

Skarė šį tą brūkštelėjo. Patikrinti Haldisės Horn banko sąs- 
kaitą. 

- O kaip jos sesuo šiaurės Norvegijoje? 

- Ji gyvena gerai. Turi vyrą, vaikų ir anūkų. 

- Taigi jei Haldisė turėjo pinigų, jie atiteks jiems? 

— Manau, taip. Torvaldas šeimos neturėjo, tik brolį, kuris 
seniai miręs. Dalį pinigų jie paveldėjo iš jo. 

— Jūs į ūkį važiuodavote kartą per savaitę? Kaskart tą pačią 
dieną? 

- Ne, ji man paskambindavo, taigi diena būdavo vis kita. Bet 
dažnai važiuodavau ten ketvirtadieniais. 

— Kada lankėtės ten paskutinį kartą? 

— Trečiadienį. 

— Kiek darbuotojų dirba krautuvėje? 

- Tik Jona, mergina prie kasos. 

— Daugiau niekas? 

- Šiuo metu ne. 

- Bet kažką samdėte? 

- Prieš daug laiko. Jaunuolį. Jis ilgai neužsibuvo. 

- Arjis pažinojo Haldisę? 

Brigenas sunėrė ir atitraukė pirštus. 

- Hm... Manau, pažinojo. Kelis kartus važiavo su manimi, kai 
vežiau jai prekes, bet ji jam nepasirodė verta dėmesio. 

Atrodė, kad jis kalba nenoromis ir susigėdęs. 

— Norėčiau sužinoti jo vardą. 

Rodėsi, kad Brigenas verčiau jo nesakytų. Jis pasimuistė kė- 
dėje ir pradėjo vėl užseginėti striukę, nors buvo karšta. 

— Tomis. Tomis Rainas. 

— Jaunas vaikinas? 

— Jam per dvidešimt. Bet nei mes, nei pati vietovė jo nedo- 
mino. 

- Ar žinote, kur jis šiuo metu? 

— Ne. 

— Prieš tai teigėte, kad Haldisė savo piniginę laiko duoninėje? 

— Taip. Bet ten niekada nebūdavo daug pinigų. Na, pats ne- 
buvau atsegęs, bet mačiau ją tai darant ir išimant pinigus, kad 
man sumokėtų. Įprastai ji turėdavo kelias šimtines. 

Skarė tai užsirašė. 

— O Erkis Jorma - ar pažįstate jį? 

- Žinoma. Jis dažnai ateina į parduotuvę. 

— Ką jis perka? 

- Nieko. Pasiima tai, ko nori, ir išeina. Jei pradedu jam šaukti, 
jis apsisuka tarpduryje, tarsi stebėdamasis, ko čia triukšmauju. 
Tada iškelia ką paėmęs, lyg norėdamas parodyti, kad tai viso labo 

šokolado plytelė. O kadangi jis toks, koks yra, niekada jo nesivi- 
jau. Jis ne toks vyrukas, kuriam norėtum patapšnoti per petį. Be 
to, jis pavagia tik už menkas sumas. Tačiau retkarčiais smarkiai 
ipykdavau. Jis nė kiek negerbia nei įstatymų, nei taisyklių. 

— Aišku, - ištarė Skarė. - Kas dar be jūsų galėjo žinoti, kad 
Haldisė piniginę laikė duoninėje? 

— Kiek žinau, niekas. 

- Bet Tomis Rainas galėjo žinoti, tiesa? 

- E... Nesu tuo tikras. 

- O kaip prekybos agentai, loterijos bilietų pardavėjai arba 
pastoriai? Jie tikriausiai čia lankosi, ar ne? Ar tokie žmonės 
užeidavo pas ją? Ar ji kada apie tai užsiminė? 

- Jie niekada neužeina į Haldisės ūkį. Neverta. Per toli, o 
kelias prastas. Ne, pamirškite tokius dalykus. Sutelkite dėmesį 
į Erkį. Šiaip ar taip, jį matė prie jos ūkio. 

— Vadinasi, žinote apie tai? 

- Visi žino. 

- Piniginė, - klustelėjo Skarė. - Ar ji buvo raudona? 

- Ryškiai raudona su varine sagtele. Joje ji laikė seną Torvaldo 
nuotrauką, padarytą dar prieš jam nuplinkant. Žinote ką? - tarė 
Brigenas. - Man palengvėjo, kai Erkį paguldė į ligoninę. O dabar 
tikiuosi, kad jį rasite ir viliuosi, kad jis kaltas. 

— Kodėl? 

Brigenas sukryžiavo rankas. Jos vos apėmė pilvą. 

- Tuomet jį uždarys visam laikui kaip pavojingą žmogų, koks 
jis ir yra. O jei jį pagaliau dėl ko nors apkaltins - turiu omenyje 
turint fizinius įkalčius - tuomet galbūt daugiau nebeišleis ir mes 
visi turėsim ramybę. Na, kas dar galėjo tai padaryti? 

- Ar Haldisę kas nors lankydavo? 

— Vargu. 

- Ar gali būti išimčių? 

- Jos sesuo Helga turi anūką, kuris Osle nuomojasi kambarį. 
Žinau, kad jis yra lankęsis, bet nedažnai. 

- Ar žinote jo vardą? 

- Jo pavardė, savaime suprantama, Majus. Kristianas ar Kris- 
toferis. 

Kristoferis, pamanė Skarė. Tas, kuris atsiuntė laišką. 

— Mėklinu, kad jis dirbo restorano virtuvėje. Nenoriu pasiro- 
dyti bjaurus, bet abejoju, ar tai trimis žvaigždutėmis vertinama 
vieta. 

— Kodėl taip sakote? 

— Kartą mačiau jį. Neatrodė panašus į tokį. 

Skarė pasijuto besvarstąs, kaip atrodo trijų žvaigždučių res- 
torano virtuvės pagalbiniai darbuotojai palyginus su virtuvės 
darbuotojais kitose Oslo maitinimo įstaigose. 

- Taigi buvo Majus. Ir Tomis Rainas. Ar čia lankėsi kas nors 
iš laikraščių? 

— Iš laikraščių ir vietos radijo stoties. Be to, žmonės vis skam- 
binėjo. 

— Ar kalbėjotės su jais? 

— Niekas to neuždraudė. 

Deja, ne, liūdnai pamanė Skarė. 

— Reikia, kad atvyktumėte į nuovadą. Pageidautina šiandien. 

— Manęs reikia? Kam? 

— Turime atpažinti jos namuose rastus pirštų atspaudus. 

Atrodė, kad Brigenui tapo sunku kvėpuoti. 

- Paimsite mano pirštų atspaudus? 

- Tą ir turėjau omenyje, - šypsodamasis ištarė Skarė. 

- Ir kodėl jie turėtų būti jos name? 

— Nes aštuonerius metus lankėtės ten kartą per savaitę, - ra- 
miai pasakė Skarė. 

— Aš ten važiavau tik prekių pristatyti! 

Jo veidas įgavo skausmingą išraišką. 

— Mes tai suprantame. 

— Tai kam jie jums? 

— Kad atmestume juos. 

— Ką pasakėte? 

Skarė stengėsi išlikti ramus. 

— Turime surasti visų pirštų atspaudų savininkus. Kai kurie 
priklauso Haldisei. Kai kurie gali priklausyti tam Kristoferiui, 
o kai kurie gali būti jūsų. O dar kiti gali priklausyti žudikui. 
Mums jūsiškiai reikalingi tam, kad atmestume juos, ir turėtume 
tik žinomo savininko neturinčius atspaudus. Gali būti, kad jų 
savininkas - žudikas. Ar suprantate? 

Brigeno veidas atgavo normalią spalvą. 

- Tikiuosi, kad to nepaviešinsite. Žmonės gali imti manyti, 
kad aš kaip nors su tuo susijęs. 

- Tik ne tie, kurie bent kiek nutuokia, kaip dirba policija, - 
patikino jį Skarė. 

Jis padėkojo krautuvininkui ir išėjo iš kabineto. Jona jau 
ketino išsipešioti antakius, kai staiga greta kasos išdygo jis. 
Viena turėti gražias akis, pamanė ji. Bet toji burna - o sutikusi 
vyrą ji visada pirmiausia pažvelgdavo į burną - ją pribloškė, 
tokia jausminga ji buvo. Skarės burna buvo tobula, plati, lūpos 
putlios, bet ne per daug išlenktos, antraip atrodytų moteriš- 
kos. Jo burna buvo simetriška ir lygi, o dantys nepriekaištingi. 
Tarpas tarp antakių ir įlinkis viršutinėje lūpoje veidui teikė 
simetriškumo. 

- Jakobas Skarė, - šypsodamasis prisistatė jis. 

Vardas tikriausiai iš Biblijos, pamanė ji. 

- Ar galiu užduoti klausimėlį? Ar kada nors buvote Haldisės 
ūkyje? 

— Kartą, su Odu. - Ji energingai pakinkavo galvą, bet nesu- 
judėjo nė viena garbana. - Vieną šeštadienio popietę, kai mano 
automobilis buvo sugedęs. Jis pasisiūlė parvežti mane namo, jei 
aš būčiau nieko prieš padaryti lankstą iki Haldisės namų. Jai 
buvo pasibaigusi kava. Tai nutiko seniai. 

Ji buvo nusiėmusi akinius ir pasidėjusi juos ant kelių. 

— Gal žinote, ar dar kas nors ten lankėsi? 

Ji akimirką pagalvojo. 

- Čia trumpai dirbo vyras. Paskambino iš NPT ir paklausė, 
ar rastume jam darbo. 

— NPT? - nustebęs perklausė jis. 

— Nusikaltėlių probacijos tarnybos, - atsakė ji. - Jie susisie- 
kė su Odemanu, kad išsiaiškintų, ar jis galėtų dirbti čia ban- 
domuoju laikotarpiu. Iš tiesų tai programa, skirta buvusiems 
kaliniams, ir... 

— Žinau, - pertraukė ją Skarė. - Tomis Rainas? 

— Taip, jo vardas toks. 

— Arjis kada lankėsi jos ūkyje? 

- Kartą ar du. Po kurio laiko jis išvyko, sakė, jam čia pernelyg 
nuobodu. Nėra nė sumauto baro. Nežinau, kur jis šiuo metu yra, 
nuo to laiko jo nemačiau. 

— Arjis jums patiko? 

Ji pagalvojo stengdamasi prisiminti jo veidą, bet atmintyje 
iškilo tik mėlynai juodos tatuiruotės ant rankų. Ir neramumas, 
kuris apimdavo jam besisukiojant netoliese, nors jis į ją nė ne- 
pažvelgdavo, bent jau ne tokiu žvilgsniu, kokio ji retai sulaukia. 
Geriau pagalvojusi ji pasijuto truputėlį įsižeidusi. Net eilinis 
nusikaltėlis dusyk nepažvelgdavo į Joną. 

— Ar patiko? Nė kiek, - su panieka atsakė ji. 

— Brigenas neminėjo, kad jam buvo skirta probacija, - atsar- 
giai ištarė Skarė. Tuo pačiu metu suokalbiškai pažvelgė į ją, ir ji 
negalėjo tam atsispirti. 

— Aišku, kad ne. Jis Odemano sūnėnas - esu tikra, kad jis 
gėdijasi tokio šeimyninio ryšio. Tomis - jo sesers sūnus. 

— Tikrai? 

Jis to neužsirašė, nes nenorėjo, kad ji pasijustų beskleidžianti 
paskalas. 

— Ar žinote, už ką jis kalėjo? 

— Už paprastą vagystę. 

— Ar Brigenas vedęs? 

- Jis našlys. 

- Aišku. 

- Vienišauja jau vienuolika metų. 

— Tikrai? Vienuolika metų. - Jis kantriai nusišypsojo. 

— Ji atėmė sau gyvybę, - sušnibždėjo mergina balsu, kurį 
žmonės nutaiso kalbėdami apie svetimavimą. 

Skarė supratingai linktelėjo. Toks dalykas paaiškina beveik 
viską apie žmones, gyvenimą ir tai, kodėl viskas būna taip, kaip 
būna, pamanė jis. Jo žvilgsnis bylojo, kad jis vertina jos pateiktą 
informaciją. 

— Ar seniai čia dirbate? - draugiškai pasiteiravo jis. 

— Aštuonerius metus. Pradėjau dar prieš mirštant Haldisės 
vyrui. 

Ji stengėsi atsakinėti aiškiai ir neprikaišyti nereikalingų 
smulkmenų, kadangi jis tikriausiai užsiėmęs Žmogus, nepa- 
kenčiantis, kai liudytojai zurzia ir zurzia. Bet kol ji kalbėjo, jam 
teko stovėti ten, kur stovi, o klientų nesimatė. 

— Ar pažįstate Erkį Jormą? 

— Pažinoti nepažįstu. Bet žinau, kas jis toks. 

— Ar bijote jo? 

— Nelabai. Jei sutikčiau viena eidama tamsiu keliu, tikrai 
išsigąsčiau, bet tokiu atveju išsigąsčiau bet ko. 

Tik ne tavęs, pamanė ji. Tu panašus į angelą. 

— Tai kaip sekasi krautuvei? - paklausė Skarė. - Trylika kro- 
nų, 75 erės už duonos kepalą? Daugoka, ar ne? - jis linktelėjo į 
ženklą greta duonos lentynos. 

Ji nuolankiai atsiduso. 

— Bijau, kad su tokiomis kainomis jis bankrutuos. Aplinkui 
nedaug žmonių. Mažai uždirbame, o dabar už pusvalandžio 
kelio dar stato naują prekybos centrą. Tai pribaigs visus likusius. 

Staiga ji atrodė susirūpinusi. 

— Prekybos centrą? - Jis padrąsinamai nusišypsojo. - Esu 
tikras, kad rasite ten galimybių, jei Brigenui teks uždaryti krau- 
tuvę. 

Idėja perskrodė jos mintis, nes būtent apie tai ji svajojo, nors 
niekada nedrįso niekam pasakyti. 

— Leiskite paklausti, - lenkdamasis artyn tyliai tarė jis, - dėl 
viso pikto. Ar Brigenas vakar visą dieną buvo krautuvėje? 

— Vakar ne. Buvau viena. Jis Prekybininkų institute lankė 
kursus. 

— O kai viršininko nėra, jūs viena vadovaujate parduotuvei? 

- Tenka. 

Jis atsitiesė. 

— Jei ką nors išgirsite ar pamatysite, ar prisiminsite tai, kas 
pasirodys svarbu, paskambinkite mums. Pavyzdžiui, jei Erkis 
vėl pasirodys nukniaukti šokolado. 

Jis mirktelėjo ir iš kišenės išsitraukė kortelę. Ji paėmė ją dre- 
bančiais pirštais. Taip niekada nebus. Niekada gyvenime ne- 
atsiras priežasties, dėl kurios jai tektų susisiekti su šiuo vyru. 

Paskui jis išėjo, ir viskas baigėsi. Ji vėl užsidėjo akinius, bet 
nebejuto noro žiūrėti į savo atspindį plastikiniame lakšte. Bri- 
genas ją pašaukė, kad padėtų su žuvimi. Jis įtariai ją nužvelgė. 

15 skyrius 


Morganas ilgesingai smaksojo pro išdaužtą langą. Apačioje telk- 
šojo žvilgantis ir gaivus vanduo. Kūnas nuo kaitros ir nuovargio 
buvo sunkus, ir jį apėmė didžiulis noras atvėsti. 

- Niurktelėti į ledinį vandenį, - sumurmėjo jis. - Neblogai 
būtų, a, Erki? 

Erkis neatsakė. Nuo tos minties jis sudrebėjo. Viskis atbuki- 
no pojūčius, jis snūduriavo. Be to, jis niekada neplaukiojo, net 
vonioje nesimaudė. Jo kūnas vandenyje elgėsi keistai, jam tai 
nepatiko. 

- Eisiu niurktelėti, o tu eisi kartu, - staiga ištarė Morganas. 

Jis ryžtingai pažvelgė į Erkį. Žvilgsnis trikdė, ir Erkis pajuto 
augančią įtampą. Jis nenorėjo apie tai galvoti. Ten, juodame 
vandenyje, galėjo nutikti bet kas. 

- Tu gali eiti, - tyliai pasakė jis. - Aš palaikysiu tavo ginklą. 

- Nejuokauk. Abu eisime, o tu lįsi pirmas. 

- Aš neplaukioju. 

- Jei liepsiu, brisi į vandenį. 

— Nesupranti! Aš niekada nesimaudau! - Erkis buvo priverstas 
padaryti tai, ko nemėgo. Pakelti balsą. 

— O Viešpatie, bet tau to reikia! Nagi, aš nejuokauju. 

Erkis vis tiek nejudėjo. Niekas pasaulyje neprivers jo bristi 
į vandenį. Net ginklas. Jau verčiau mirti. Dar nebuvo tam pa- 
siruošęs, be to, šį pasaulį norėtų palikti iškėlęs galvą. Bet jei 
neišeis, tai neišeis. 

- Gerai, judinkimės! 

Morganas apsisprendė. Jis kalbėjo beveik visu kūnu. Priėjo 
prie sofos, čiupo Erkį už marškinėlių ir pakėlė. Erkiui teko pa- 
sistengti, kad išlaikytų pusiausvyrą. 

- Greitai niurktelėsim ir išlipsim. Užtruksime vos porą mi- 
nučių. Išvalysime galvas. Žinoma, išskyrus tavąją. 

Jis bakstelėjo Erkiui ginklu gindamas jį į kiemą. 

- Eik į kairę, ir išlįsime netoli tos salelės. 

Erkis pažvelgė žemyn į pliką uolą ir sudrebėjo. Jis nieku gyvu 
nelis į tą juodą vandenį! Iš rūsio neatsklido joks garsas. Niekas 
jam nepadės. Jie tarytum sėdėjo ir klausėsi, svarstydami, ką 
jis darys. Kūną apėmė niežulys, įkyrus niežulys. Jis nemokėjo 
plaukti. Negalėjo nusivilkti drabužių ir parodyti nuogo kūno, 
negalėjo pakęsti tokio pažeminimo. Jis nenoriai leidosi sausais 
viržiais ir žole apaugusiu šlaitu. Kadaise čia driekėsi takelis, bet 
dabar jis kone visiškai užžėlęs. Jis žiūrėjo į vandenį galvodamas, 
kad jei seklumos nėra, jis akimirksniu nugrims į dugną. Už jo 
Morganas vis labiau jaudinosi. 

- Lažinuosi, kad vanduo šaltas. Labai gerai. 

Jiems pasiekus stačią uolą jis bakstelėjo Erkiui. 

— Nusivilk drabužius. Arba, jei nori, plauk su jais. Man ne- 
svarbu. Tiesiog lįsk į vandenį. 
kranto jis atrodė ne rausvas, o juodas ir gilus. Dugno jis nema- 
tė, tik plūduriuojančias ilgas lanksčias žoles, kurios apsisuks 
aplink jo kojas lyg bjaurūs pirštai. Galbūt ten yra ir žuvų arba 
dar blogiau - ungurių. 

— Ar šoksi pats, ar reikės tave įstumti? 

Morganas nekantravo. Jį apsėdo niurktelėjimas į vandenį. 

— Nemoku plaukti, - sumurmėjo Erkis. Jis tebestovėjo nusi- 
sukęs. Lūpų kampučiai smarkiai trūkčiojo. 

— Nesvarbu. Gali laikytis krašto. Nagi. Prakaituoju čia kaip 
kiaulė. 

Erkis nejudėjo. 

— Tai ką darysi? Atlenksiu gaiduką. 

Per būgnų tratėjimą Erkis išgirdo šaižų spragtelėjimą. Mor- 
ganui kilo mintis ir jis pasistengs, kad ji būtų įgyvendinta, kad 
ir kas nutiktų. Erkis keliais žingsniais priartėjo prie vandens ir 
smilkiniuose pajuto tvinksėjimą. Vanduo rodėsi toks pats neį- 
sivaizduojamas kaip liepsnų jūra. Jo įprastai blyškūs skruostai 
degė. Jis atsargiai apsisuko. Ginklo nematė; galbūt Morganas 
paslėpė jį viržiuose. Jis grėsmingai artinosi prie Erkio iškėlęs 
kumščius. 

- Noriu pamatyti, kaip atrodai išsigandęs, - ištarė jis. 

Erkis staiga pasviro į šoną ir susilenkė, kad pasiruoštų puo- 
limui. Morganas sudvejojo, įtariai jį nužvelgė, bet toliau ėjo jo 
link. Erkis lyg grobuonis pašoko priekin ir netikėtai suleido 
dantis Morganui į nosį. Žandikauliai įsikirto kaip žirklės, ir jis 
pajuto, kaip aštrūs dantys susmigo pro odą ir kremzlę iki pat 
kaulo. Morganas svyravo mėgindamas išlaikyti pusiausvyrą ir 
smarkiai mostaguodamas rankomis, bet Erkis jo nepaleido. Ilgai 
buvo įsikibęs, kol atsikvošėjo ir paleido. 

Iš pradžių Morganas neišleido nė garso. Jis apstulbęs spoksojo 
į Erkį - praėjo kelios sekundės, kol suvokė, kas nutiko. Jo nosies 
galiukas kybojo ant siūlelio. O tada nedidelėmis čiurkšlėmis 
pasipylė kraujas. Morganas suriko. Jis pakėlė rankas prie nosies, 
palietė tekantį kraują ir pajuto jo skonį burnoje, o paskui - keistą 
nutirpimą. 

— O, Dieve! - klupdamas sustūgo jis. - Erki! Padėk man! Aš 
kraujuoju! 

Klūpėdamas viržiuose rankomis uždengtu veidu jis tikrai 
atrodė apgailėtinai. Kraujas plūdo. Erkis stovėjo spoksodamas į 
Morganą. Jis lingavo pirmyn atgal įbaugintas viso to kraujo, bet 
tuo pačiu metu jautėsi ramesnis, nes davė atkirtį. Dabar viskas 
bus kitaip. Jis girdėjo sąmyšį rūsyje. Jie džiaugsmingai pasitiko 
jo pastangas, šlovino jį kaip didvyrį, o aplodismentai vis netilo. 

- Nereikėjo tau manęs taip spausti. Negaliu pakęsti spaudimo! 

Štai ir vėl rėki. Pasibjaurėtina. 

- Žaizda užsikrės! - verkšleno ir kūkčiojo Morganas. - Ar 
suvoki, ką padarei? Tu tikras pamišėlis. Gali nešdintis ir grįžti į 
beprotnamį. Po velnių, žmogau, mane tai pražudys! 

— Mėginau tau pasakyti, - tyliai tarė Erkis, - bet nenorėjai 
klausytis. 

- Gerasis Viešpatie, ką man daryti? 

— Gali užsidėti gabalėlį samanų, - pasiūlė Erkis. 

Neblogas vaizdas: Morganas su neskoningais šortais ir be- 
krentančia nosimi. 

— Didžioji dalis pasaulio kariauja, - niūriai ištarė jis. 

— Po velnių, neturiu kuo išvalyti žaizdos! Ar nežinai, koks 
pavojingas žmogaus įkandimas? Ji niekada neužgis. Tu sukruštas 
beprotnamio velne! 

- Išsigandęs tu kitoks. 

— Užsičiaupk! 

— Juk tave skiepijo nuo stabligės, kaip ir visus kitus, ar ne? 

Nors kartą Morganas neatsakė. Erkis pamanė, kad pats lai- 
kas - jis per daug kalbėjo. Trobelė jau prisipildė jo šlamšto. 

— Prieš daug metų, - galiausiai sužiopčiojo jis. - Nemanau, 
kad skiepas dar veikia. Be to, kraujui užsikrėsti pakanka kelių 
valandų. Nė nenutuoki, ką padarei! Pamišėli tu! 

— Praskalauk žaizdą viskiu, - švelniai pasakė Erkis. - O tvars- 
čiams gali pasiskolinti mano apatinius. 

- Sakiau, užsičiaupk! Šūdas, nebeapsikęsiu! 

Vienos rankos nenuleisdamas nuo nosies jis ėmė apgraibomis 
viržiuose ieškoti ginklo. Erkis pastebėjo ginklą, ryškiai žvilgantį 
žalumoje. Abu pasilenkė priekin, bet Erkis buvo miklesnis. Jis 
pakėlė ginklą ir pasvėrė rankoje. Morganas ėmė drebėti. Iš bai- 
mės jis kelis kartus sugargaliavo ir pamėgino nerangiai repečkoti 
atbulomis. Jo žandikaulis atvipo, ir Erkis burnoje pastebėjo 
kelias juodas plombas. Įbaugintas asmuo - negražus reginys, 
pamanė jis. Paskui pakėlė ginklą ir pasitelkęs visas jėgas dideliu 
lanku įmetė jį į ežerą. Jis kukliai pliūkštelėjo. 

- Tu sukruštas šunsnuki! 

Morganas vėl susmuko apimtas palengvėjimo ir nevilties. 

- Reikėjo tave nušauti vietoje, reikėjo pačioje pradžioje nu- 
dėti. 

Jo lūpos virpėjo. 

- Reikėjo nušauti tave į nugarą ir išversti tavo užpakalį! Tokiai 
žaizdai užsikrėsti pakanka valandos, turėjau iš karto važiuoti 
pas daktarą! Kas, po velnių, manaisi esąs? 

— Aš Erkis Peteris Jorma. Aš čia tik svečias. 

Morganas tebeverkšleno. Mintyse jis įsivaizdavo puvimą, 
yrančią mėsą ir užnuodytą kraują, žaibo greičiu plintantį ve- 
nomis bei arterijomis ir vienu smūgiu įsismelkiantį į širdį. Jis 
pasijuto bealpstąs. 

- Žinotum, kur nukrisi, pagalvę pasidėtum, - rimtai pasakė 
Erkis. 

Jis ėmė kilti takeliu. Iš už nugaros atsklido stūgsmas. 

— Nepalik manęs! 

- Musė, nenuskrendanti nuo lavono, atsidurs kape, - ištarė 
Erkis. Bet sustojo. Jis dar niekada negirdėjo kad kas jį taip 
kviestų, lyg jis būtų reikalingas. Jį sujaudino Morganas sužalota 
nosimi. Jis nebeatrodė apgailėtinas. Bent jau ne pasibjaurėtinai. 

- Pasakyk ką nors! Padėk sutvarkyti žaizdą. Daugiau niekada 
nebegalėsiu pasirodyti viešumoje! - sudejavo Morganas. 

- Negalėsi. Apiplėšei banką, o policija turi išskirtinai gerą 
tavo apibūdinimą. 

— Ar grįši su manimi į trobelę? 

— Grįšiu su tavimi. 

- Paskubėk. Aš kraujuoju. 

- Ko taip skubiniesi? Kas dega? - tarė Erkis ir pradėjo eiti. 
Paskui vėl atsigręžė. Morganas svyrino iš paskos. Jis spjaudėsi 
ir krenkščiojo, kad burnoje nebeliktų kraujo skonio. 

- Tavo skonis kaip taukų, - mąsliai pasakė Erkis. - Šleikščiai 
saldžių taukų. Kaip angliškų dešrelių. 

— Sumautas kanibalas! - sušniurkščiojo Morganas. 

Morganas gulėjo ant sofos - išblyškęs, bet nurimęs. Prieš tai 
Erkis paėmė viskio butelį ir ant įkąstos nosies užlašino kelis 
„Long John Silver“ lašelius. Morganas kvykė kaip kiaulė. Erkis 
pamanė, kad jo kaukolė skils pusiau. 

- Gana, gana! Palik man išgerti, - suverkšleno jis. Erkis įdavė 
jam butelį. 

- Atsargiai, neliesk žaizdos pirštais. Galiu tik įsivaizduoti, kur 
jie yra buvę. Pačiose netikėčiausiose vietose. 

Kalbėti buvo lengva. Žodžiai lengvai skriejo pro lūpas ir su- 
kiojosi aplink lyg pienių pūkai. 

— Man bloga, - sudejavo Morganas nurydamas didelį gurkšnį. 
Jis vėl atsigulė ant sofos ir užsimerkė. 

— Ar nebūtų paprasčiau imti ir nuplėšti tau nosį? - pasiūlė 
Erkis. - Ji taip laisvai kybo. 

— Nė už ką gyvenime! Gal daktarai galės ją prisiūti. 

Erkis stovėjo spoksodamas į jį. Jie vėl atsidūrė tame pačiame 
kambaryje. Jis neturėjo kur eiti. Buvo tylu; girdėjosi tik Morgano 
alsavimas. Rodėsi, kad nuo lubų kažkas ant jų užkrito. Be to, 
kambaryje tapo tamsiau ir jaukiau. O Morganas nebebuvo vir- 
šininkas. Keista, bet atrodė, kad jam palengvėjo atsikračius šio 
vaidmens. Jiems pasidarius lygiaverčiais tapo smagiau. Jie galėjo 
šiek tiek atsipalaiduoti, gal net pamiegoti. Diena buvo kupina 
rūpesčių. Erkis jautė, kad jam reikia pailsėti. Surikiuoti mintis. 

— Įjunk radiją. 

Morganui kalbant balsas šiek tiek virpėjo kaip sergančio, 
priežiūros reikalaujančio žmogaus. Gaila jo nosies, pamanė 
Erkis. Ji ir taip buvo maža, o dabar beveik nebeliko. 

- Laikas žinioms. Įjunk radiją. 

Erkis vieną po kito suspaudė visus mygtukus, kol radijas 
pagaliau įsijungė. Jis pasukiojo garso valdymo rankenėlę, kad 
nustatytų tinkamą garsumą. Paskui atsisėdo ant grindų ir pa- 
žvelgė į Morganą. Gulėdamas su viskiu jis panėšėjo į kūdikį, 

žindantį buteliuką. Muzika nutilo, ir prakalbo pranešėjas. Šįkart 
šnekėjo vyras. 

— Ryšium su 76 metų Haldisės Horn žmogžudyste policija 
ieško 24 metų Erkio Jormos, kuris užvakar dingo iš Švyturio 
psichiatrijos ligoninės. Dingęs vyras, atrodo, pažinojęs auką, 
buvo pastebėtas nusikaltimo vietoje netoliese žaidusio berniu- 
ko. Policija pabrėžia, kad Jorma ieškomas kaip liudytojas. Jį 
mačiusieji turėtų pranešti policijai. Jis apytikriai 170 centimetrų 
ūgio, ilgų juodų plaukų, apsirengęs juodais drabužiais. Taip pat 
apsijuosęs diržu su didele varine sagtimi, o eidamas savotiškai 
siūbuoja. Jei turite informacijos apie dingusį vyrą, susisiekite su 
artimiausia policijos nuovada. 


Kambaryje įsivyravo mirtina tyla. Morganas lėtai atsisėdo ant 
sofos. Jo nosis buvo siaubingai sutinusi, o berankoviai marški- 
nėliai permirkę krauju. 

— Ar buvai netoli jos namo? - Jo akys prisipildė siaubo. - Ar 
ką nors matei? 

Erkis grąžė rankas. Jis vėl žvelgė į vandenį apačioje. Džiaugėsi 
pabėgęs iš ežero. Jis, šiaip ar taip, mirs, bet paskęsti nenorėjo. 
Turi būti geresnių kelių amžinybei pasiekti nei bridimas į šaltą 
vandenį. 

— Ar tują nužudei? Ar tai tavo darbas, Erki? 

Erkis nedrąsiai žengė į priekį. 

— Stok! Nesiartink! 

Morganas prisitraukė kelius ir pasislinko atgalios. 

— Kai tave sučiups, paprasčiausiai sakysi nieko neprisimenąs, 
tiesa? Arba kad balsai tau liepė tai padaryti, kad nepatektum į 
kalėjimą. Sėsk! Ar girdi? Noriu, kad atsisėstum! 

Jo balsas pakilo iki falceto. Jis stengėsi susikaupti. Erkis ne 
vien kvėšas, viskas dar blogiau. Jis siautėjantis beprotis, nužudęs 
bejėgę senutę, o dabar štai stovi šiame kambaryje! Prakaituota 
nugara nuvilnijo baimės drebulys. 

— Gerai, paklausyk manęs. Atsisėsk ir atsipalaiduok. Ramiai. 
Aš nepasakosiu apie tave, o tu nepasakosi apie mane. Galime 
pasidalyti pinigus, jų pakaks abiems. Turime kirsti Švedijos 
sieną! 

Morganas stengėsi kalbėti ramiai, kad jo neišprovokuotų. 
Įsmeigęs į Erkį išplėstas akis jis godžiai gurkė viskį. Tas vyras 
bet kurią akimirką gali nužudyti jį plikais dantimis. 

Erkis neturėjo ko pasakyti. Morgano nosis pradėjo keistai 
tvinkčioti. Jis įsivaizdavo, kad infekcija jau ėmė plisti. Erkis vėl 
sėdėjo ant grindų remdamasis į sieną po langu, atsiveriančiu į 
kiemo pusę. Morganas džiaugėsi, kad juos skiria saugus atstu- 
mas. Jis atrodė gana nekenksmingas. Be to, jie jau ilgai kartu — 
jei Erkis būtų norėjęs jį nužudyti, seniai būtų tai padaręs. Prie 
vandens jis net laikė ginklą. Sutemų dar nebuvo nė ženklo, bet 
šviesa pasikeitė ir rodėsi intensyvesnė. Kas iš tiesų nutiko? Ar 
kažkas išslydo iš vietos ir nustūmė jį į pašalę? Į eigą, kurios 
negalima pakeisti? 

Morganas pastatė butelį ant grindų. Jis buvo vienas su išpro- 
tėjusiu žudiku, todėl reikėjo išlikti budriam, nors šiuo metu 
nesijautė blaiviai mąstąs. Mintys buvo neaiškios. Jis ėmė rimtai 
svarstyti, kam apskritai pasigriebė įkaitą. Būtų pabėgęs ir be jo. 

— Tai tave matė berniukas, - lėtai ištarė jis žiūrėdamas į Erkį. 
Atrodė, kad šis miega. 

— Storas berniukas, - sumurmėjo Erkis. - Drimba paauglys, 
kurio papai tokie dideli kaip mano mamos. 

Jis pasisuko į Morganą su neperprantama išraiška veide. 

- Jos smegenys tekėjo laipteliais. 

— Užsičiaupk! Nenoriu to klausytis! - Jo balse lyg nepažabotas 
gausmas pasigirdo panika. 

— Tu bijai, - ištarė Erkis. 

— Neketinu tavęs klausytis! Iš tavo burnos sklinda tik beprotiš- 
kas veblenimas! Gal verčiau kalbėkis su savo balsais. Esu tikras, 
kad jie geriau tave supras. 


155 


Stojo ilga tyla. Vienintelis garsas - tylus musės zvimbimas 
ant palangės. Morganas svarstė, ar nenuvažiavus jam pas seserį į 
Oslą ir nepasislėpus ten. Ji gerai jį išbartų, bet policijai neįduotų. 
Ji buvo beviltiškai kvaila moteris, nepajėgianti užsičiaupti, bet 
Morganas - jos mažasis broliukas. Jis apiplėšė banką, bet nieko 
nenužudė, tuo labiau senutės. 

— Ne! - suriko Erkis ir atsistojo. Jis pasilenkė prie lango ir 
pažvelgė laukan. 

— Ko tu rėki? Ar jie tau neduoda ramybės? Baik malęs šūdą, 
mane tai vargina. Ten nieko nėra! 

Erkis užsidengė rankomis ausis. 

— Gerasis Viešpatie, žmogau, kaip tu elgiesi! 

Morganas vėl palietė nosį. Ji dar smarkiau tvinkčiojo. Jis 
panoro nusijuokti. Šitas vaikinas visiškai išprotėjęs. Jis gal net 
neprisiminė ką nors nužudęs. 

— Ei, - kimiai prakalbo jis, - gal bus geriau, jei grįši į bepro- 
tnamį. Ką manai? - Jo balsas buvo silpnas ir plonas. 

Erkis prispaudė kaktą prie tamsaus lango rėmo ir pajuto, 
kaip šnerves užpildo kvapus karštis iš lauko. Kambaryje tvyro- 
jo pažeidžiamumas, kuris jam ir patiko, ir nepatiko. Jis kažką 
priminė. Rūsyje girdėjosi tylus dundesys. 

- Absurdiška, - niūriai pasakė Morganas. - Štai aš sėdžiu su 
sumaitota nosimi ir pinigų pilnu krepšiu, o tu stovi sau veblen- 
damas, slegiamas žmogžudystės. Ir mūsų abiejų ieško policija. 
Neįtikėtina! - Jis užsimerkė ir kelis kartus sunkiai pamėgino 
nusijuokti. 

— Man nusispjaut, - tarė jis. - Man tikrai nusispjaut, kas nu- 
tiks. Vis tiek visi mirsime. Galime mirti ir čia, šioje dulkėtoje 
lūšnoje. 

Jis vėl atsigulė ant sofos, jam rodėsi, kad jis iš lėto yra, o viduje 
kažkas knibžda, paskui pakyla ir nuskrenda. Jis buvo keistai 
letargiškas. Gal jo protas pamažu tekėjo lauk. 

— Aš kurį laiką pamiegosiu. 

Erkis tebestovėjo prie lango. Stengėsi prisiminti jos suknelę, 
bet suprato, kad sunku pasakyti, ar ji buvo raudona žaliais lan- 
geliais, ar žalia raudonais langeliais. Jis negalėjo jos įsivaizduoti. 
Bet prisiminė jos kasą. Ir nuolankią išraišką kapojant pienes 
žolėje. Viskas buvo taip paprasta. Piktžolės gadino veją, reikėjo 
jas išrauti. O tada ji šūktelėjo jam baimės kupinu balsu. 

— Užsičiaupk! - suriko jis virpėdamas. 

- Atsiprašau, - nuvargusiu balsu tarė Morganas. - Tik norėjau 
pasakyti, kad man tikrai nusispjaut, kas nutiks. 

— Darysiu ką panorėjęs. Negali man įsakinėti! - rėkė Erkis 
pro langą grūmodamas kumščiu. 

— Būtent tai ir noriu pasakyti, - sumurmėjo Morganas. Jis 
persivertė ant šono viena ranka lyg skydu pridengęs nosį. — 
Pabudęs labai prastai jausiuosi. Gal nusileisk į kaimą pakviesti 
pagalbos. Aš būčiau nieko. prieš. Tiesiog man jau nebesvarbu. 
Pažadėjau gauti pinigus ir gavau. 

— Mano vardas Erkis Peteris Jorma. Einu prigulti. 

— Daryk ką nori, - suburbėjo Morganas. 

Jo balsas tyloje vos prilygo šnabždesiui. Erkis nuėjo į mie- 
gamąjį. Jis pasilenkė ir pasikuitė po čiužiniu kol rado ginklą, 
paskui užsikišo jį už kelnių juosmens. Jis pasiruošęs. Po galva 
pasikišęs švarką susirietė ir giliai įmigo. 

14 skyrius 


- Šiuo metu Kanikui labiausiai reikia laimėti trofėjų, - tvirtai 
tarė Marguna. - Tokį, kurį galėtų vis blizginti ir parodyti mamai. 
Jis gali laimėti, tiek tikrai sugebėtų. Tiesą sakant, šaudymas iš 
lanko - vienintelis dalykas, kuris jam sekasi. - Ji dusyk linktelėjo, 
kad pabrėžtų pasakytus žodžius. 

Jie sėdėjo jos kabinete. Sejeris nusišypsojo, parodydamas, kad 
ir jis nori, jog Kanikas laimėtų tą trofėjų. 

— Ar jam sunku susidoroti su tuo, kas nutiko? - paklausė jis 
su susižavėjimu žvelgdamas į jos veidą. 

Ji nebuvo graži. Dėl aukštos kaktos, raukšlėtos odos, dygstan- 
čių ūsiukų ir žemo balso ji panėšėjo į vyrą. Bet ji buvo kupina 
nepajudinamo tikėjimo žmogiškų būtybių, ypač atsidūrusių jos 
globoje, gerumu. Šiurkščiame veide lyg patrauklus raustantis 
užsidegimas plito prielankumas. 

- Jis tvarkosi gerai. Bent jau atrodo, kad geba sutelkti dėmesį į 
šaudymo varžybas ir taip visa kita nustumti į šalį. Nepamirškite, 
kad čia gyvenantys berniukai daug patyrę. Sunku juos sutrikdyti. 

— Suprantu, - tarė Sejeris. - Papasakokite apie Kaniką. 

Ji pasimuistė ir nusišypsojo, o kėdė sugirgždėjo. 

— Kanikas, kaip sakoma, senas geras netyčiukas. Motinos 
impulsyvumo ir charakterio stokos rezultatas - pastarojo, kiek 
pažįstu jos šeimą, ji niekada neturėjo progos išvystyti. Visai 
kaip Kanikas ji nuolat maišėsi po kojomis. Buvo vienas vargas. 
Kiekvieną vasarą dirbti ūkiuose atvažiuodavo lenkai darbinin- 
kai. Ji dirbo degalinės parduotuvėje, kur darbininkai kas savaitę 
ateidavo įsigyti pigių cigarečių, o jei norėdavo paišlaidauti - ir 

pornografinių žurnalų. Jie neabejotinai tapdavo svarbiausiu jos 
savaitės įvykiu. Kitokie, egzotiški. Ir, pasak jos, gerokai galan- 
tiškesni moterims nei vyrai, prie kurių ji buvo pratusi. Ji sakė: 
„Marguna, jie elgėsi su manimi kaip su dama!“ Akivaizdu, kad 
tokie dalykai merginai, senų seniausiai netekusiai nekaltybės 
ir dėl to neapgailestaujančiai, darė įspūdį. Vieną dieną parduo- 
tuvėje pasirodė jis, Kaniko tėvas. Jis keturis mėnesius buvo toli 
nuo namų ir tikriausiai jų ilgėjosi. Nesunku įsivaizduoti. 

Marguna taikdariškai nusišypsojo Sejeriui. 

— Kanikas buvo pradėtas sandėlyje, tarp dėžių su traškučiais ir 
zomšos audiniais, vakare uždarius degalinę. Jai niekada netop- 
telėjo to gailėtis, bent jau iki tol, kol suprato, kad berniukas jau 
pakeliui į šį pasaulį. Kūdikystėje jis daug verkė, bet ji suprato, 
kad būdamas sotus netriukšmaudavo. Netrukus pamatysite, prie 
ko privedė šis metodas. Motina iki šiol visą dėmesį skiria vyro, 
kuris ją mylėtų, paieškoms. Kaniko ji nenori. Nėra taip, kad jis 
jai nepatiktų, ji tiesiog nesupranta, kad jis - jos atsakomybė. Jis 
paprasčiausiai buvo jai primestas kaip liga. 

— Dėl kokių problemų jis čia atsidūrė? 

— Iš pradžių blogai elgdavosi ir buvo pernelyg impulsyvus, 
kad lankytų įprastą mokyklą. Bet šiuo metu jis ima užsisklęsti. 
Daug laiko praleidžia svajodamas, niekam nerodo entuziazmo ir 
nesusiranda draugų. Jis labai nori dėmesio, o atsidūręs jo cent- 
re sužydi. Jei nesulaukia visų dėmesio, tuomet išvis jo nenori. 
Kiekvieną savaitę mokyti šaudyti iš lanko ateina instruktorius - 
toje situacijoje jis gyvybingesnis, nes viskas skirta tik Kanikui, 
tam, ką jis gali ar ko negali padaryti. Bet mokykloje jis tik eilinis 
mokinys, taigi nerodo susidomėjimo. 

— Vadinasi, viskas arba nieko? 

— Taip, kažkas panašaus. 

— Kur jo kambarys? 

— Antrame aukšte, pačiame gale. Ant durų yra „Freia Mara- 

bou“ šokolado logotipas. 

Sejeris atsinešė „Twist“ saldainių. Jis suvokė lankąs ne ligonį, 
bet vargšas berniukas patyrė tokius baisumus, kad jam tikriau- 
siai reikėjo daugiau švelnumo. Tačiau išvydęs ant lovos gulintį 
storą berniuką Sejeris pasigailėjo atsinešęs saldainių. 

- Labas, Kanikai. Mano vardas Konradas. 

Jis stovėjo kambario, kuriuo Kanikas dalijosi su Filipu, tarp- 
duryje. Berniukas gulėjo ant nugaros, skaitė komiksų knygelę 
ir kramsnojo kažką traškaus. Jis pakėlė akis - iš pradžių į Sejerį, 
paskui į maišelį jo rankose. 

— Aš iš policijos. 

Kanikas numetė komiksų knygelę į šalį. 

— Sakiau kitiems berniukams, kad jūs būtinai ateisite, bet jie 
manimi netikėjo. Sakė, kad aš nepakankamai svarbus. 

Sejeris nusišypsojo. 

- Aišku, kad esi svarbus. Kalbėjausi su Marguna jos kabinete. 
Ar nieko prieš, jei atsisėsiu ant lovos krašto? 

Berniukas susikėlė kojas. Tokio svorio nešiojimas tikriausiai 
prilygsta draugo nešiojimui ant kupros, pamanė Sejeris įteik- 
damas berniukui saldainius. 

— Ar pažadi pasidalyti su kitais? 

- Gerai. - Jis pasidėjo maišelį ant stalelio prie lovos. 

- Tai tu esi tas, kuris pranešė pareigūnui Gurvinui? 

Berniukas nusibraukė nuo kaktos plaukų sruogą. Jis vilkėjo 
nukirptus džinsus ir marškinėlius, o avėjo juodais mokasinais. 

- Jis vis klausinėjo manęs apie laiką, bet neturėjau laikrodžio. 
Buvau nunešęs jį pataisyti. 

- Apmaudu tai girdėti, - tarė Sejeris. - Policijai labai svarbus 
laiko tikrinimas. Tikslaus įvykio laiko žinojimas dažnai gali pa- 
dėti viską paaiškinti arba demaskuoti žmones, besistengiančius 
mus apmulkinti. 

Kanikas baugiai į jį žvilgtelėjo, tarsi Sejeris būtų apie kažką 
užsiminęs. 

- Na, negaliu jūsų apmulkinti, - pasakė jis, - kadangi, šiaip ar 
taip, negalėjau pasakyti, kiek buvo valandų. Bet žinau, kad kai 

iš čia išėjau buvo septinta valanda, nes turiu šitą. - Jis parodė į 
žadintuvą ant stalelio prie lovos. 

— Tai tu vyturys. Dabar vasaros atostogos, ar ne? 

— Buvo labai karšta. Negalėjau miegoti. O Filipas dėl astmos 
garsiai švokščia. 

Sejeris apsidairė kambaryje. Lova, kur prieš jam įeinant galbūt 
gulėjo Filipas, buvo įdubusi. Ant stalelio prie lovos rikiavosi 
vaistų buteliukai ir inhaliatorius. Pro langą jis matė trijų berniu- 
kų, apžiūrinėjančių jo policijos automobilį, galvas. Kartkartėmis 
jie vis pažvelgdavo į langą. 

- Jei padėsime vienas kitam, galbūt pavyks nustatyti apytikslį 
laiką. Pamėgink mintyse atkartoti tą dieną nuo tos akimirkos, 
kai išėjai. Sakai, buvo 7 valanda ryto. Iš čia nuėjai į mišką? 

- Taip. 

— Ir nešeisi lanką? 

— E, taip. - Jis nuleido akis. 

— Neketinu tavęs už tai suimti. Margunos darbas tave draus- 
minti. Ar greitai ėjai? 

— Nelabai. 

— Ar pakeliui stabtelėjai? 

— Kelis kartus sustojau pasiklausyti. Varnų ir kitų panašių 
dalykų. Gal porą kartų. 

— Dažnai eini į tą pačią vietą, tiesa? 

Berniukas timptelėjo marškinėlių apačią, kad pridengtų pilvą. 

— Virš Haldisės ūkio yra plynaukštė, ją kerta keli takeliai, todėl 
galiu rinktis, kur eiti. Gerai žinau tą vietą. 

Jo balsas kilo ir leidosi. Jis sėdėjo ant lovos krašto plačiai 
išskėtęs šlaunis. Nepajėgė sėdėti suglaudęs kojas. 

— Taigi nuėjai iki tos vietos, iki keteros, o pakeliui dusyk 
sustojai“ 

— Taip. 

— Ar gali apytiksliai pasakyti, kiek užtrukai? Pavyzdžiui, pa- 
lygindamas su kitu atliekamu veiksmu. 

— Maždaug tiek pat laiko, kiek trunka X failų serija. 

— X failų? Ar čia leidžia žiūrėti šitą serialą? 

— Jėzau, taip. 

- Ji trunka maždaug 45 minutes, tiesa? 

— Aha. 

— Taigi. - Sejeris sukryžiavo kojas ir padrąsinamai nusišyp- 
sojo. - Taigi, maždaug 7.45 ryto stovi ant keteros. 

— Manau, taip, panašiai. 

Kanikas žvilgtelėjo į saldainių maišelį. Jis buvo didelis. Ber- 
niukas mikliai paskaičiavo. Jis žinojo, kad dideliame maišelyje 
būna 52 saldainiai, vadinasi, po penkis kiekvienam vaikui ir du 
Margunai. Na, jei jis nuspręs pasidalyti, kaip liepė policininkas. 

— O tada pasirinkai vieną takelį? 

— Jie ten keturi. Vienas kerta keterą. Antras leidžiasi iki ap- 
žvalgos aikštelės. Trečias driekiasi iki senųjų gyvenviečių, o dar 
vienas leidžiasi iki Haldisės ūkio. 

- Ir pasirinkai pastarąjį? 

— Taip. Nenorėjau praleisti pusryčių. 

— O ar nuo ten, kur stovėjai, toli iki jos ūkio? 

— Ne. Bet pakeliui nušoviau varną. Ir pamečiau dvi strėles. 
Kurį laiką jų ieškojau, bet neradau. Tai atėmė laiko. Jos labai 
brangios, - paaiškino jis. - Anglies pluošto strėlės, viena kai- 
nuoja 120 kronų. 

- Vadinasi, kurį laiką ieškojai, bet pasidavei. Tada patraukei 
ūkio link. Ar užtrukai ilgiau, nei kildamas? 

- Manau, šiek tiek trumpiau. 

- Tarkime, kad kai pasiekei ūkį, buvo 8.15. 

- Tikriausiai geras spėjimas. 

— Papasakok, ką matei. 

Jis išsigandęs sumirksėjo. 

- Išvydau Haldisę. 

— Kada pirmą kartą ją pastebėjai? 

- Kada? 

- Kur stovėjai, kai pastebėjai kūną? 

— Prie šulinio. 

— Taigi, sustojai prie šulinio ir ten ją išvydai? 

— Taip. 

Kaniko balsas skambėjo ramiau. Jis nenorėjo galvoti apie tai, 
ką buvo prašomas prisiminti. 

— Ar gali pasakyti, koks atstumas nuo šulinio iki laiptelių? 
Kadangi tau gerai sekasi šaudyti iš lanko, turėtum mokėti nu- 
statyti atstumą, tiesa“ 

— Sakyčiau, 30 metrų. 

— Atrodo tikėtina. Ar priėjai prie jos? 

= NE: 

— Bet buvai įsitikinęs, kad ji mirusi? 

— Buvo nesunku tai pastebėti. 

— Taip, - sutiko Sejeris. - Sustokime šioje vietoje, kai tu stovi 
greta šulinio ir Žiūri į Haldisę. Išsigandai, ar ne? 

— Taip, išsigandau. 

— Kaip pastebėjai Erkį? 

— Apsidairiau, - atsakė jis tyliai. - Išsigandau, todėl apsidai- 
riau. Į visas puses. 

— Būčiau pasielgęs taip pat. Ar jis buvo toli? 

— Šiek tiek aukščiau miške. 

— Ar aiškiai jį matei? 

— Labai aiškiai. Atpažinau iš plaukų. Jo sklastymas per vidurį. 
Ilgi juodi plaukai lyg užuolaida. Jis spoksojo į mane. 

— Ką darė, kai jį pastebėjai? 

— Nieko. Rymojo kaip statula. Aš ėmiau bėgti. 

- Įsukai į plentą? 

— Taip, bėgau kiek įkirsdamas, nešinas dėklu. 

— Taigi tuo metu jau buvai supakavęs lanką į dėklą? 

— Taip. Bėgau visą kelią, nuo pat ūkio. 

— Ar gerai pažįsti Erkį? 

— Visai jo nepažįstu. Bet jis kiaurus metus šlempinėja aplinki- 
niais keliais. Prieš kurį laiką jį uždarė į ligoninę. Jis visada vilki 
tais pačiais drabužiais - nesvarbu, vasara ar žiema. Visada vilki 

juodai. Vienintelis ne juodas dalykas - diržo sagtis. Ji didelė ir 
žvilganti. 

Sejeris linktelėjo. 

— Ar Erkis tave pažįsta? 

- Yra kelis kartus mane matęs. 

- Ar atrodė išsigandęs? 

- Jis niekada neatrodo išsigandęs. 

- Ir jis neištarė nė žodžio? 

- Ne. Tik šmurkštelėjo už medžių. Girdėjau šakas. Ir šlaman- 
čius lapus. 

— Kodėl užsukai pas Haldisę? 

— Norėjau atsigerti. Mane troškino. Jau esu ten lankęsis. Ji 
mus pažįsta. 

- Arji tau patiko? 

- Buvo labai griežta. 

- Griežtesnė nei Marguna? 

— Marguna visai ne griežta. 

— Bet buvai tikras, kad ji tau duos atsigerti. Taigi, tikriausiai 
buvo maloni? | 

— Ir maloni, ir griežta. Visada duodavo mums tai, ko prašy- 
davome, bet ir bardavo mus. 

— Suaugusieji keisti, ar ne? - nusišypsojo Sejeris. - Ar visi čia 
gyvenantys berniukai ją pažinojo? 

- Visi, išskyrus Simoną. Jis neseniai čia gyvena. 

- Ojūs, berniukai, retkarčiais nueidavot ten su ja pasikalbėti? 

— Paprašydavome sulčių arba riekelės duonos. 

- Ar kuris nors iš jūsų eidavo į virtuvę? - Sejeris tiriamai 
nužvelgė berniuką. 

— O, ne. Turėdavome laukti koridoriuje. Ji nuolat plaudavo 
grindis. Taip sakydavo. Ką tik išploviau grindis. 

- Aišku. Taigi nubėgai pas pareigūną Gurviną, kad papasa- 
kotum, kas nutiko? 

— Taip. Jis manė, kad viską išsigalvojau. 

— Tikrai? 

- Žinote, koks jis, - nuolankiai tarė berniukas. - Turėjau 
pasakyti savo adresą. 

— Taip. Suprantu, - pasakė Sejeris. - Girdėjau, kad tau sekasi 
šaudyti iš lanko. 

— Labai gerai sekasi, - išdidžiai tarstelėjo jis. 

— Kas tau davė tą lanką? Jis tikriausiai brangus, ar ne? 

- Už jį sumokėjo socialinės gerovės skyrius, kad prasmingai 
leisčiau laisvalaikį. Jis kainavo 2000 kronų, bet tai nėra labai 
brangu. Kai būsiu... kai galėsiu įpirkti, įsigysiu „Super Mete- 
or“ su anglies pluošto šakomis. Žvilgantį, dangaus mėlynumo 
spalvos. 

Sejeris sužavėtas sumirksėjo. 

— Kas tave moko šaudyti? 

— Du kartus per savaitę ateina Kristianas. Netrukus dalyvausiu 
šalies čempionate. Jis sako, kad aš talentingas. 

- Žinai, kad lankas - mirtinas ginklas, ar ne? 

- Aišku, žinau, - atkirto berniukas. 

Jis žinojo, kas bus toliau. Nukorė galvą ir užsimerkė, kad iš- 
klausytų priekaištus. Užspausdamas ausis jis pritildytų žodžius 
iki ratus sukančios musės zvimbimo. 

— O kai tu tyliai šmirinėji, kiti tavęs negirdi. Užklupęs uo- 
gaujantį žmogų ūmai gali tapti žudiku. Ar kada nors apie tai 
pagalvojai, Kanikai? 

— Miške niekada nieko nebūna. 

— Išskyrus Erkį? 

Kanikas nuraudo. 

- Taip, išskyrus Erkį. Bet jis juk neina uogauti. 

Abu nutilo. Sejeris girdėjo iš kiemo sklindančius tylius balsus. 
Berniukas pažvelgė į jį ir prikando lūpą. 

— Kur Haldisė dabar? - tyliai paklausė jis. 

— Miesto ligoninės rūsyje. 

— Ar tiesa, kad juos įkiša į šaldytuvą? 

Sejeris jam melancholiškai nusišypsojo. 

- Iš tiesų jis panašesnis į ilgą stalčių. Ar pažinojai jos vyrą? — 
paklausė jis, kad pakeistų temą. 

— Ne, bet prisimenu jį. Jis nuolat vairuodavo traktorių. Su 
mumis niekada nesikalbėdavo, priešingai nei Haldisė. Vaikai 
jam buvo neįdomūs. Be to, jis turėjo šunį. Kai mirė Torvaldas, 
šuo taip pat nugaišo. Liovėsi ėdęs. 

Kaniką tai, rodos, stulbino. 

— Kaip manai, ar dar ilgai gyvensi Gutebakene? 

— Nežinau, - jis spoksojo į savo kelius. - Ne aš priimu spren- 
dimus. 

— Ne tu? - abejodamas žvelgė į jį Sejeris. 

— Jie daro ką panorėję nieko nepaisydami, - liūdnai pasakė 
berniukas. 

- Bet tau čia gerai sekasi, ar ne? Klausiau Margunos, ir ji sakė, 
kad tu laikaisi gerai. 

- Neturiu kur kitur eiti. Mama negali manimi pasirūpinti, o 
man reikia pagalbos. 

Jo balse Sejeris išgirdo verkšlenimą. 

- Gyvenimas nelengvas, ar ne? Kaip manai, dėl ko jis toks 
ypatingai sunkus? 

Kanikas akimirką pagalvojo ir pakartojo daugybę kartų gir- 
dėtus žodžius: 

- Darau nepagalvojęs. 

- Tai vadinama impulsyvumu, - paguodžiamai pasakė Seje- 
ris. - O impulsyvumas neatsiejamas nuo vaikystės. Dauguma 
dalykų bėgant laikui savaime susitvarko. Dauguma dalykų. Ka- 
žin, - klustelėjo jis, - gal matei, ar Erkis mūvėjo pirštines? 

Kanikas nustebęs sumirksėjo ir išpūtė akis. 

— Pirštines? Tokiame karštyje? Jo rankų nepastebėjau. Gal 
buvo sukišęs jas į kišenes. Nesu tikras. 

- Klausiu todėl, - paaiškino Sejeris, - kad svarbu atpažinti 
pirštų atspaudus. Kelis radome namo viduje. Ar esi tikras, kad 
ten daugiau nieko nematei ir negirdėjai? 

— Esu tikras, — tvirtai linksėdamas atsakė Kanikas. - Ten 
daugiau nieko nemačiau. 

- Jei ten kas nors buvo, - tarė Sejeris, - galbūt Erkis jį matė, 
net jei tu nematei. 

— Nemanote, kad tai Erkio darbas? - nustebęs paklausė jis. 

— Aš nieko nemanau. 

— Bet, žinot, jis pamišęs. 

- Jis, matyt, nepanašus į mus, - šypsodamasis pasakė Se- 
jeris. - Tarkime, kad jam reikia pagalbos. Bet numanau, kad 
daugelis aplinkinių tikisi, jog kaltasis - Erkis. Žinai, žmonėms 
patinka būti teisiems. Kaip manai, ką sakytų Haldisė, - pasitei- 
ravo jis, - jei į jos kiemą užklystų Erkis? Ji jį pažinojo, ar ne? 

— Manau, pažinojo. 

— Kaip manai, ar ji jo bijojo? 

— Galiu pasakyti, kad ji mažai ko bijojo. Bet Erkis jau toks, 
kad pasiima ką panorėjęs. Parduotuvėse. Gal jis nuėjo tiesiai į 
namą. Toks jau jis yra. 

— O tuomet ji įsiuto? 

- Jei nedarydavome to, ką liepdavo, ji rimtai supykdavo. Erkis 
niekada nedaro to, ką jam liepia žmonės. 

- Aišku. Vadinasi, bus geriausia, jei jį rasime, ką pasakysi? 

- Ar jį apvilks tramdomaisiais marškiniais? 

Sejeris nusijuokė. 

— Tikėkimės, kad jam nereikės to patirti. Bet jūs, berniukai, 
verčiau laikykitės arčiau namų, kol tai tęsiasi, ir kurį laiką ne- 
bėgiokite miške. Tol, kol išsiaiškinsime, kas nutiko. 

- Gerai, - linkčiodamas tarė Kanikas. - Marguna atėmė mano 
lanką. 


Berniukai stovėjo grupele ir stebėjo, kaip Sejeris lipa į auto- 
mobilį. Jis neturėjo laiko su jais pasikalbėti, įnešti gaivaus vėjo 
gūsį iš išorės į uždarą pasaulėlį, kuriame jie gyveno. Jie žvelgė 
į jį su neklusnumo ir nuostabos mišiniu. Keliems iš jų jau ne 
kartą teko pabendrauti su policija; kiti gyveno jai nuolat grėsliai 

kybant virš galvų. Tamsiaplaukis berniukas, vardu Simonas, 
Sejeriui nuvažiuojant mojavo. Važiuodamas į miesto ligoninę 
jis galvojo apie juos. Apie tą grupelę niaurių berniukų, kuriems 
nepavyko rasti vietos šiame pasaulyje. Grupelę, kuri sudomintų 
Sarą Struel. Grupelę maištininkų. 

15 skyrius 


- Elsė Jorma, - Sejeris viltingai žvelgė į ją. - Gimusi 1950 
m. rugsėjo 4 d. Žuvo dėl nelaimingo atsitikimo 1980 m. sausio 
18 d. ir buvo atvežta čia, į miesto ligoninę. Nežinau, ar ją jau 
atvežė negyvą, ar ji mirė vėliau nuo sužeidimų. Bet kažkur šiame 
pastate turi būti jos byla. Ar galėtumėte paieškoti? 

Seselės akyse švietė smalsumas, bet tuo pačiu ji delsė. Buvo 
atostogų metas, jiems trūko darbuotojų ir tvyrojo nepakeliamas 
karštis. Sejeris apsidairė kambaryje - užgriozdintame kabinete 
su bylomis bei knygomis, sukrautomis į didžiules krūvas. Čia 
nebuvo labai erdvu. 

— Tai įvyko prieš 16 metų, - pasakė ji taip, tarsi jis pats to 
nebūtų supratęs. - Nuo to meto viskas kompiuterizuota, bet jos 
byla tikriausiai neįvesta į kompiuterį, todėl man teks nusileisti 
į archyvą rūsyje ir paieškoti ten. 

— Ieškokite 1980 metų bylose ties raide J. Esu tikras, kad 
žinote, kaip ieškoti, o aš turiu laiko palaukti, - pasakė jis jai. 

Seselė buvo įpusėjusi trečią dešimtį, aukšta ir tvirta, plaukus 
surišusi į uodegą. Ji nuleido akinius ant nosies galiuko ir pa- 
žvelgė į jį virš raudonų rėmelių. 

— Jei iš karto nieko nerasiu, turėsite ateiti vėliau. 

Ji išėjo, o jis kantriai sėdėjo dairydamasis, ką paskaityti. Vie- 
nintelis daiktas, kurį rado, buvo Vėžio asociacijos žurnalas, 
bet jo tai neviliojo. Sėdėjo pasiklydęs mintyse. Tokioje vietoje 
Sejeris nepajėgdavo nustumti į šalį prisiminimų apie metą, kai 
neramiai klajojo begaliniais koridoriais, kol Elisos kūną tikrino 
ir analizavo, gydė vaistais ir radiacija, o šis vis labiau ir labiau 

silpo. Tai dėl kvapo ir prislopintų balsų. Kai duryse pasirodė 
seselė, jau buvo toli nuklydęs. 

- Tik tiek radau. 

Ji įdavė jam trumpą vieno puslapio paciento priėmimo atas- 
kaitą. 

- O kaip skrodimo ataskaita? - paklausė jis. 

— Jos ten nebuvo. 

- Bet gal galėtumėte paieškoti? Tai labai svarbu. 

- Teks palaukti sekmadienio, jei turėsiu papildomo laiko. Kol 
kas radau tik tiek. 

- Ačiū, - kukliai padėkojo jis. - Ar galiu pasiimti su savimi? 

Ji įteikė jam formą, kurią jis pasirašė. 

- Ar galite palaukti dvi minutes, kol perskaitysiu? - pasitei- 
ravo jis. - Čia tikriausiai bus terminų, kurių nesuprasiu. 

Jis akimis perbėgo lapą ir garsiai perskaitė: 

- Priimta sausio 18 d., 16.45. Atvežta negyva. Matomas rankos 
ir žandikaulio skilimas. Netekusi daug kraujo. 

- Atsiprašau? — greitai sureagavo Sejeris. - Netekusi daug 
kraujo? Juk ji nukrito nuo laiptų. 

— Manęs tada nebuvo. Tuo metu buvau vos dešimties, - atkirto 
ji. Bet tuomet ją apėmė smalsumas. - Ji tikrai nukrito nuo laiptų? 

— Man taip sakė. Jos sūnus buvo greta, kai tai nutiko, - paaiš- 
kino jis. - Bet jam buvo vos aštuoneri. 

— Manau, tai įmanoma, - dvejodama tarė ji. - Bet negaliu 
jums padėti. Nebent turėčiau skrodimo ataskaitą. 

Ji dar kartą perskaitė dokumentą. 

— Taip, - pagaliau ištarė ji, - keista. Ji smarkiai kraujavo ir 
vien dėl to galėjo mirti. Bet nežinau, kokią mirties priežastį 
nustatė iš tiesų. 

- Kaip smarkiai galima susižeisti nukritus nuo laiptų? 

- Gana smarkiai, - atsakė ji, - ypač jei esi pagyvenęs. 

- Bet ji nebuvo pagyvenusi. - Jis parodė į dokumentą. - Elsė 
Jorma, gimusi 1950 m. Tai reiškia, kad, kai mirė, jai turėjo būti 
maždaug 30, tiesa? 

— Ar negalite susisiekti su jos sūnumi? Tuo, kuris matė nelai- 
mingą atsitikimą? 

— Taip, - mąsliai ištarė jis, - mėginame jį surasti. 

Jis atsistojo ir padėkojo seselei. Išėjęs į lauką sustojo ir pažvel- 
gėį Teismo medicinos institutą. Kažkur viduje buvo Haldisė. Jis 
patraukė pagrindinio įėjimo link nelabai suvokdamas, ką ketina 
daryti. Dar per anksti klausinėti, tikriausiai praeis savaitė ar 
dvi iki ateis eilė Haldisės skrodimui. Registratūroje jis parodė 
pažymėjimą ir buvo nedelsiant įleistas vidun. Kaip ir tikėjosi, 
Snorasonas buvo vienoje iš skrodimo patalpų. Jis stovėjo atsukęs 
nugarą ir movėsi gumines pirštines. Ant stalo gulėjo balta nela- 
bai didelė forma. Tiesą sakant, ne didesnė už šunį. Nuo minties, 
kad ten gali būti kūdikis, Sejeris susiraukė. 

Daktaras atsigręžė ir kilstelėjo antakį. 

— Konradai? 

— Kas ten? - paklausė Sejeris linktelėdamas į baltą formą. 

Snorasonas pažvelgė į jį. 

— Ne Haldisė Horn, bet esu tikras, kad matai tai. O štai aš 
svarstau, ką čia veiki tokiu neįprastu laiku. 

Sejeris kreivai šyptelėjo. 

- Aišku, žinau, kad dar nesiėmei jos. Bet buvau netoliese ir 
panorau užsukti. 

— Mat kaip. 

- Tik į ją pasižiūrėti. Daugiau nieko. Kad įsukčiau mintis. 

- Tikiesi, kad ji su tavimi kalbėsis? 

— Kažkas panašaus. 

Snorasonas nusitraukė pirštines. 

— Ji mažai ką turi pasakyti. 

— Na, taip, aš tik užmesiu akį. Gal pats pasakysiu kelis žodžius, 
jei tyla pasidarys per daug slegianti. 

— Bet tau labiau patiktų, jei stovėčiau greta tavęs, garsiai 
galvojančio. Jei tave pažįstu, štai ko tikiesi. Nors žinai, kad ne- 
mėgstu to daryti. 

— Tik užmesiu akį. 

— Juk matei ją nusikaltimo vietoje. Argi negavai gerų ponios 
nuotraukų? 

— Taip. Bet tai buvo vakar. 

Galiausiai Snorasonas pasidavė. Sejeris nusekė paskui jį į 
kairę, į pačius pastato vidurius, į šaldomą kambarį, kuriame 
gulėjo Haldisė. Bylose radęs teisingus numerius jis iki galo 
ištraukė stalčių. 

— Štai, pone. - Jis nudengė paklodę. 

Vaizdas nebuvo gražus. Nesužalota akis buvo juoda kaip 
bedugnė. Ten, kur turėjo būti kita akis, kauptukas iškirto gilią 
ertmę. Įrankis pusiau perpjovė nosį, o vidinis kraujavimas kaktą 
ir smilkinius nudažė tamsiu rausvai violetiniu atspalviu. 

— Aštuonių su puse centimetrų pločio, 14 centimetrų gylio. 
Tikslus ašmenų plotis ir ilgis, - šiurkščiai ištarė Snorasonas. — 
Nedidelė ginantis atsiradusi žaizda vidinėje dešinės rankos pu- 
sėje, kur ašmenys ją vos užkliudė. Akivaizdi monokuliarinė 
hematoma laisvame jungiamajame dešinės akies audinyje. At- 
sirado dėl kaukolės kaulų lūžių. 

Sejeris prisivertė pasilenkti arčiau negyvos moters veido. 

— Ar gali ką nors pasakyti apie kampą? 

— Vienas iš dviejų, - Snorasonas grūmėsi su savo principais. — 
Arba ji gulėjo, kai jai buvo suduota kauptuku. Arba stovėjo ir 
apimta siaubo kilstelėjo galvą, kai išvydo link jos atšvilpiančius 
ašmenis. Kaip matai, ašmenys į akiduobę pateko tiesiai po an- 
takiu ir įsmigo žemyn ir gilyn į galvą. 

— Tai nutiko greitai ir staiga, ar ne? 

— Nenumanau, - atsakė Snorasonas. - Bet išorinių grumtynių 
pėdsakų nėra. Pavyzdžiui, jos drabužiai nesugadinti ir, kaip ne- 
abejotinai prisimeni, ji net tebeavėjo klumpes. Taigi tikriausiai 
esi teisus. Ir tai mane stebina. Kadangi ją nužudė jos kauptuku, 
žudikas negalėjo to suplanuoti. Apimtas panikos jis čiupo kas 
pasitaikė po ranka. Smurtingas pyktis arba smurtinga baimė 
arba abiejų derinys. Statistiškai tai reta žmogžudystės rūšis — 
nusikaltimas iš aistros. Radote daug pirštų atspaudų, ar ne? 

— Taip, - tarė Sejeris. - Namo viduje. Ir du neryškius at- 
spaudus ant kauptuko. Laimei, ji gyveno viena. Viduje lankėsi 
ir daiktus lietė vos keli žmonės. Laikas - mūsų sąjungininkas. 

— Pakankamai prisižiūrėjai? 

— Taip, ačiū. 

Snorasonas užtraukė paklodę ir uždarė stalčių. 

— Dar sulauksi iš manęs žinių. 


Jis važiavo atgal į nuovadą ir pastebėjo, kaip mintys apie Sarą 
Struel įsėlino į galvą ir išstūmė ką tik matytą sumaitotą veidą. 
Lygi su švelniais plaukeliais Saros oda. Tamsios akys su šviesiais 
žiedais apjuostais vyzdžiais. 

Visi tie vienatvės metai. Bet norėjau būti vienas, pamanė jis. 
Kodėl dabar noriu kitko? 

Jis vėl pagalvojo apie Elsę Jormą. Kodėl ji suklupo ant laiptų? 
Paaiškinimas turėjo būti, kažkas privertė ją prarasti pusiausvyrą. 
Ji nukrito nuo laiptų savo namuose - nuo laiptų, kuriais kilo ir 
leidosi nesuskaičiuojamai daug kartų. Gal ji bėgo, o gal ant laip- 
tų buvo vandens. Turėjo būti priežastis, lygiai kaip turėjo būti 
priežastis, kodėl sužalojimai buvo mirtini ir neapsiribojo sutren- 
kimu ar lūžusiu riešu. Kai pasensiu, nusprendė jis, išsitrauksiu 
visas nuovadoje esančias neišspręstas bylas. Ir nagrinėsiu jas 
nejausdamas spaudimo, nekvaršinamas žiniasklaidos, dirbsiu 
savo sąlygomis. Paversiu darbą pomėgiu. Kol Kolbergas šildys 
man pėdas. Kol gyvensiu iš pensijos. Kol gersiu viskį ir rūkysiu 
suktines. Kaip smagu. 


**++* 


Visai kaip Šventajame Rašte, kai persiskyrė jūra. Visi lakstantys 
baltai apsirengę žmonės, išvydę atvirame tarpduryje stovintį 
Skarę, pasislinko į šalis. Jis įkišo galvą į milžinišką prikaitusią 
virtuvę ir pažvelgė ta kryptimi, kurią parodė virėjas. Ten, prie 
indaplovės. Ten Kristoferis Majus. 

Skarė matė tik plačią nugarą, striuką kaklą ir šiurkščius raudo- 
nus plaukus. Jis vienintelis patalpoje nepastebėjo įėjusio nepa- 
žįstamojo. Iš indaplovės kėlė groteles su maždaug 40 garuojančių 
vyno taurių. Tylos, nusileidusios kambaryje, jis nepastebėjo tol, 
kol nepadėjo grotelių. Paskui atsigręžė ir išvydo Skarę. 

— Kristoferis Majus? 

Jaunuolis linktelėjo. Rodėsi, kad jis karštligiškai kuitėsi at- 
mintyje, ieškodamas, kuo paaiškinti šį apsilankymą. Paskui 
prisiminė. Žinoma, teta Haldisė. Jis susiėmė ir linktelėjo šluos- 
tydamasis rankas ir išjungdamas mašiną. Jo kakta buvo nusėta 
prakaito lašeliais. 

— Ar galime kur nors pasikalbėti? 

- Darbuotojų kambaryje, - pasakė Majus eidamas prie durų. 
Jis ėjo nuleidęs akis, nes jautė, kad visi jį stebi. Kadangi iki šiol 
jį visada ignoruodavo, nežinojo, kaip elgtis. 

Darbuotojų kambarys buvo ilgas ir siauras. Jiedu susėdo 
kampe, atsukę nugaras į duris. Skarė pažvelgė į jauną veidą ir jį 
ūmai suėmė melancholija. Kiek žmonių gyvenime sutiksiu, pa- 
manė jis, vien dėl siaubingos ir žiaurios mirties? Kaip jausiuosi 
po dešimties metų? Kaip mano asmenybę paveiks nuolatinis 
nekaltų žmonių klausinėjimas: Kur buvote vakar? Kada grįžote 
namo? Kokia šiuo metu jūsų finansinė padėtis? 

Iš galinės kišenės jis išsitraukė užrašų knygelę. 

— Čia tikrai karšta, - draugiškai pradėjo jis. Žvilgtelėjo į 
raudoną veidą. 

— Man patinka. - Majus skubriai šyptelėjo. - Aš iš Hamerfesto. 
Ten mes nuolat šąlame. 

Skarė kilstelėjo galvą ir nusišypsojo. 

— Kada sužinojote, kad jūsų teta negyva? 

— Vakar vakare man paskambino mama. 

— Ir ką pasakė? 

Jis pakėlė akis iki elektrinio ventiliatoriaus palubėje ir sunkiai 
atsiduso. 

— Kad kažkas įsilaužė į jos namus ir pavogė visus pinigus, 
nužudė kirviu ir pabėgo. 

— Kauptuku, - pataisė jį Skarė. 

— Koks skirtumas, - tyliai ištarė jis. - Žmonės kalba, kad ji 
turėjo daug pinigų. 

— Ką apie tai Žinote“ 

— Ji turėjo pusę milijono, - atsakė Majus. - Bet pinigai buvo 
banke. 

- Žinojote apie tai? 

— Kristau, taip. Ji tuo didžiavosi. 

— Ar kam nors kitam sakėte? 

Jis įdėmiai pažvelgė į Skarę. 

— Pavyzdžiui kam? 

— Draugams. Bendradarbiams. 

— Aš gana uždaras, - paprastai pasakė jis. 

— Bet tikriausiai yra keli žmonės, su kuriais bendraujate. 

— Vyras, iš kurio nuomojuosi kambarį. Daugiau niekas. 

Jis pakeitė padėtį ir ilgai žiūrėjo į Skarę. 

— Atėjote čia apklausti manęs ryšium su byla, ar ne? Ar ne 
taip tai vadinama? 

Skarė nuleido užrašų knygelę ir pažvelgė į Majų. Jis nė aki- 
mirką neįsivaizdavo, kad šis jaunuolis galėtų būti žudikas. Kad 
dėl pinigų būtų galėjęs nužudyti savo paties pro-tetą. Bet jo 
apsilankymas bus suprastas taip, ir jis susimąstė, koks jausmas 
turėtų apimti. Ar pakanka viduje žinoti, kad tavo sąžinė švari it 
sniegas? Ar apima graužiantis neramumas žinant, kad kas nors 
kitas apsvarstė tokią galimybę? Kristoferio Majaus akys žalios. 
Iš pažiūros nekaltos. Skarė suvokė, kad visi atrodė nekalti, visi, 
su kuriais kalbėjosi, kuriuos tardė ir apklausė. Galbūt pakako to, 
kad vieną kartą, esant žiaurioms aplinkybėms, kiekvienas buvo 
apie tai pagalvojęs. Haldisė turi daug pinigų, o štai aš vargstu 
virtuvėje ir gaunu apgailėtiną algą. Kas būtų, jei. 

— Retkarčiais apsilankydavote pas ją, tiesa? 

- Jei trys kartai per metus reiškia retkarčiais, tuomet atsa- 
kymas taip. 

Skarė pamėgino nusišypsoti, kad sušvelnintų kitą klausimą. 

- Ar seniai pas ją lankėtės? 

Majus pažvelgė pro langą ir trūktelėjo pečiais. 

— Gal prieš tris mėnesius. Ar tai seniai, ar ne, priklauso nuo 
požiūrio. 

- Nusiuntėte jai laišką? Pašto antspaudas uždėtas prieš šešias 
dienas. 

Jis neramiai pasimuistė. 

- Štai apie ką galvojau. Kad paskutinėmis gyvenimo dienomis 
ji laukė žmogaus, kuris taip ir nepasirodė. 

— Kodėl neaplankėte jos kaip planavote? 

- Daug žmonių apsirgo, turėjau dirbti papildomas pamainas. 

- Ar paskambinote, kad praneštumėte, jog jus užlaikė? 

- Deja, ne. Matyt, aš toks kaip dauguma, - sumurmėjo jis. 
Toks užsiėmęs savu gyvenimu. Bent jau tai suvokiau dabar. 

Skarė atpažino kaltės jausmą, visada iškylantį kam nors mirus. 
Netjei tam ir nebuvo rimtos priežasties, žmonės jausdavosi kalti. 

- Arjums patinka čia dirbti? - paklausė jis. Atrodė absurdiška 
sėdėti čia ir klausinėti vieną iš kelių aukos giminaičių, vieną iš 
nedaugelio ją lankiusių žmonių. Tuo pačiu metu Skarė nesuprato 
jį apėmusio nepatogumo jausmo. Juk būtent tai ir ketino daryti. 
Gal persidirbau, pamanė jis, ir tai pirmasis požymis, kad reikia 
atostogų. 

— Kuo vardu jūsų šeimininkas? - pasiteiravo jis. - Ar gyvenate 
nuomojamame kambaryje? 

- Tiesą sakant, tai nedidelis butas su atskiru įėjimu ir vonia. 
Kainuoja 2500 per mėnesį. Bet viskas gerai, jis malonus vyras. 
Kartais pagamina vaflių ir pabeldžia į mano duris. Jis gana vie- 
nišas, beveik 70 metų amžiaus. Čia tam, kad žinotumėte, jog 
jei ir užsiminiau jam apie Haldisės pinigus, jis nebūtų pajėgęs 
nueiti į mišką ir pavogti babkių. 

Skarė nusišypsojo. 

— Suprantu, ką turite omenyje. Mažai tikėtina, kad reikės su 
juo susitikti. Tarkime, kad tas vyras atmestas dėl amžiaus. 

Kalbant jam toptelėjo, kad jis ką tik suklydo. Gal tam vyrui 
30 ar 40. Gal jie kartu praleidžia daug laiko. Išgeria, apie viską 
pasikalba. Šitas jaunuolis iš šiaurės vienišas, nesusirado draugų, 
bet turėjo pro-tetą, gyvenusią kažkur miškuose. O teta turėjo 
pinigų. Jam išsprūdo sėdint prie dvigubo viskio. Pusė milijono. 
Kas būtų, jei. 

- Bet verčiau užsirašysiu jo vardą, - pasakė Skarė. 

Majus iš švarko kišenės išsitraukė piniginę. Peržiūrėjo jos 
turinį ir ištraukė kvitą, kurį pastūmė per stalą. 

— Mano mokestis už nuomą, - paaiškino jis. - Štai vardas ir 
adresas. Galite užsirašyti. 

Skarė išpūtė akis. Iš nuostabos kone aiktelėjo. Adresas rytų 
Osle. Ir pavardė Rainas. Tomas Rainas. 

— Atsiprašau, - tyliai prabilo jis. - Noriu pasitikslinti tik 
vieną smulkmeną. Nuomojatės iš vyro, pavarde Rainas? Tomas 
Rainas? Ar jis vadina save Tomiu? Ir gal jis šiek tiek jaunesnis 
nei sakėte? 

Majus nustebęs pažvelgė į jį, bet išliko budrus. Jo veide mai- 
šėsi sąžiningumas ir baimė. 

- Ne, jam 70, - tvirtai tarė jis. - Bet jis turi sūnų vardu Tomis, 
o mano butas iš tiesų jam ir priklauso. Nuomojuosi tik tol, kol 
jo nėra. 

— O kurjis šiuo metu? 

- Nežinau. Žinau tik tiek, kad išvykęs. 

Skarė stengėsi valdyti situaciją. Jis skubiai kažką brūkštelėjo 
kvėpuodamas kuo ramiau ir tolygiau, stengdamasis išlaikyti 
neperprantamą veidą, ramią ir nesusijaudinusią išraišką - tokią, 
kokią nutaisydavo jo viršininkas. 

— O kada vakar pradėjote dirbti? 

— Vidurdienį. Maždaug 20 žmonių gali tai patvirtinti. Bet 
žmogžudystė, atrodo, įvykdyta anksti ryte, todėl, be abejo, ga- 
lėjau tai padaryti. 

Jo tonas buvo įžūlus. Jis matė, kad pareigūnas budrus, ir 
stengėsi apsiginti nuo nematomo pavojaus. 

— Ar turite automobilį? 

— Seną trantą. 

- Aišku, - ištarė Skarė. - Ar artimai bendravote su Haldise? 

- Nelabai. 

- Bet aplankydavote? 

— Tik todėl, kad motina neduodavo ramybės. Žinot, dėl to, 
kad mes jos paveldėtojai. Bet tuos kelis kartus, kai ten buvau, 
tikrai gerai praleidau laiką. Anksčiau apie tai nesusimąsčiau, 
tik po jos mirties. 

— Tai nesate sutikęs vyro, vardu Tomis Rainas? - paklausė 
Skarė. 

— Ne. Arjis kuo nors įtariamas? 

- Tikrai ne, - atsakė Skarė. - Tai tik priešpaskutinis klausimas 
mano sąraše. 

— Tokia tvarka? - klustelėjo Majus. 

— Taip, panašiai. 

— Tai koks paskutinis klausimas? 

- Erkis Peteris Jorma. Ar esate apie tokį girdėjęs? 

Kristoferis Majus atsistojo ir pastūmė kėdę po stalu. Kišant 
piniginę į švarko kišenę ant jo kaktos užkrito raudonų plaukų 
sruoga. 

— Ne, - atsakė jis. - Niekada apie tokį negirdėjau. 

16 skyrius 


Erkis pabudo. Jis lėtai persivertė ant šono ir gulėjo spoksoda- 
mas į sieną. Jis vis dar sklandė ties miego riba. Pamažu mintys 
susitelkė ir jis susiprato, kur esąs. Giliai miegojo. Prisiminė 
pistoletą. Jis niekada nešovė iš ginklo, bet žinojo, kad tam reikia 
jėgų. Rankoje laikydamas ginklą perėjo kambarį, paskui virtuvę 
ir Įėjo į svetainę. 

Morganas miegojo. Jo garbanoti plaukai buvo šlapi, o ant 
kaktos žvilgėjo prakaitas. Gal jam tikrai vystėsi infekcija. Bet 
tai - ne Erkio rūpestis. Jis paprasčiausiai pastebėjo šį faktą 
nejausdamas kaltės. Dantų suleidimas į Morgano nosį buvo 
neišvengiamas. Be to, jis nesiprašė paimamas kartu. Į miestą 
išsiruošė, nes jam prisisapnavo siaubingas sapnas, sukrėtęs iki 
pačių sielos gelmių. Jis mėgino nuo jo pabėgti. Pasijutęs saugus 
ilgai miegojo tuščioje daržinėje po galva pasikišęs maišą, todėl 
kai pabudo, jam niežėjo veidą ir kaklą. Paskui nuėjo į miestą. 
Turėjo pamatyti, kad pasaulis su žmonėmis ir automobiliais 
tebeegzistavo. Asfaltuotose gatvėse buvo dar karščiau, ir jis įėjo 
į banką, nes ten buvo vėsu, o lange matėsi iš pažiūros patogios 
kėdės. Tai buvo vienintelė priežastis. 

Jis sustojo prie sofos, ant kurios gulėjo Morganas, ir paslėpė 
ginklą už nugaros. Mintyse įsivaizdavo save nusitaikantį ir pa- 
spaudžiantį gaiduką, o šviesią galvą ant žalios sofos skylančią lyg 
melionas, jos turinį pasipilantį visomis kryptimis. Ir Morgano 
nebebūtų. Vieną sekundę dar čia, kitą - dingęs. Visai kaip tas 
senis bažnyčioje. 

Morganas apsivertė ir tyliai suverkšleno, paskui atsimerkė. 


179 


— Tu sergi, - pasakė Erkis. 

Morganas niūriai linktelėjo. Jis labai sirgo. Juto, kaip silp- 
numas plinta kūne, jam rodėsi, kad skęsta. Jei tik jis galėtų 
pasiduoti kam nors, kas juo pasirūpintų. Perimtų atsakomybę. 

— Ar ko nors nori? - draugiškai pasiteiravo Erkis. 

Morganas sudejavo. 

— Tik kulkos į kaktą, daugiau nieko. 

Erkis iš už nugaros išsitraukė ginklą, pasilenkė ir įrėmė vamz- 
dį Morganui į tarpuakį. 

— Šachas ir matas, - šypsodamasis ištarė jis. - Karalius nu- 
kirstas. 


*4X* 


— Į ką žiūri? - paklausė Skarė. Jis iš kišenės išsitraukė užrašų 
knygelę ir klestelėjo ant kėdės greta Sejerio. 

— Į pėdsakus, - murmtelėjo Sejeris. - Sėdėjau čia juos anali- 
zuodamas ir mane apėmė keistas jausmas, kad kažkas neatitinka. 

Jis pastūmė nuotraukas per stalą Skarei, kuris kantriai nu- 
sprendė apie savo atradimus viršininkui papasakoti vėliau. 

— Pasakyk, ką matai, - tarė Sejeris. 

Skarė pažvelgė į nuotraukas. 

— Septyni pėdsakai, iš kurių trys - ne, keturi - beveik nepa- 
naudojami. Bet likę trys gana ryškūs, su matomu raštu. Griove- 
liais, - pasakė jis. - Arba bangomis. Gana dideli batai. Sakyčiau, 
43 dydis. 

Sejeris linktelėjo. 

- Tęsk. 

— Ar turėčiau dar ką nors pastebėti? 

— Manau, taip. 

Skarė vėl nužvelgė nuotraukas ir, padėjęs vieną į šalį, pasiliko 
dvi. Tas pačias, kurias Sejeris prieš tai išsitraukė ir visą amžinybę 
apžiūrinėjo. 

— Abu palikti dešinės kojos bato, - tyliai pratarė Skarė. — 
Greičiausiai tai kažkokie sportiniai bateliai. Galbūt sportbačiai. 

— Sutinku. 

— Vienas ryškesnis nei kitas. 

— Teisingai. 

- Ir viena iš bangų čia, - jis bakstelėjo pirštu, - lūžusi. Gal 
plyšys pade. 

- Bet kitame įspaude to nėra, ar ne? - Sejeris įdėmiai žvelgė į jį. 

- Bet batas tas pats, ar ne? Abu dešinės kojos batai, tiesa? 

— Ar tikrai tas pats? 

— Nežinau, kur link suki. Gal tai akmenukas. Akmenukas, 
įstrigęs griovelyje ir vienoje iš bangų palikęs baltą žymę. 

— Akmenėlis bate, kuris vėliau iškrenta? Ar tai turi omenyje? - 
Sejeris vis dar žvelgė į jį. 

— Na, taip, tai įmanoma. 

- Arba guminis padas gali būti sugadintas, - pasakė Sejeris. — 
Dar vienas dalykas: vienas pėdsakas blankesnis už kitą. Tarsi 
padas būtų labiau nunešiotas. 

— Kur link suki? - paklausė Skarė. 

- Link galimybės, kad ten galėjo būti dviese. 

— Du žudikai? 

- Taip. 

- Ir abu turi sportbačius su grioveliais paduose? 

— Tokius šiais laikais avi žmonės. Ypač jauni vyrai. 

- Tuomet mažai tikėtina, kad tai Erkio darbas, - lėtai ištarė 
jis. - Kadangi jis nuolat vienas. 

- Tavo šuolis su parašiutu artinasi, - džiugiai pasakė Sejeris. — 
Pamaniau, kad turėtum šokti iš 5000 pėdų, kad šuolis būtų kaip 
reikiant. 

Skarė pajuto užplūstančią nerimo bangą. Jis įkvėpė daugiau 
deguonies, kad praskaidrėtų mintys. 

- Baisiausia akimirka - kai atsidaro lėktuvo durys, - kal- 
bėjo Sejeris. - Vėjo ūžimas ir šaltas oras. Nustebsi, kaip šalta 
5000 pėdų aukštyje. 

— Turiu tau kai ką papasakoti, - tarė Skarė skubiai keisdamas 
temą. 

Jis atvertė užrašų knygelę ir bakstelėjo į ją. Sejeris susiraukęs 
perskaitė puslapį ir lėtai linktelėjo. 

— Ar radai jį? 

— Pasak Majaus, Tomis išvykęs, bet jis teigia nežinąs, kur. 
Nuvykau į namą, bet tėvo nebuvo namie, o kaimynas tvirtino, 
kad jis išvažiavęs savaitgaliui. 

— Tuomet sekmadienio vakarą pamėginsime vėl. Gal kas nors 
bus namie. O kad jau apie tai pagalvojau, gal tau vertėtų apsi- 
drausti gyvybę. Duo Insurance. Surasiu jų numerį. 

— Keista, kad sūnus išvykęs, o vos tik aš išsiruošiu ieškoti 
tėvo, dingsta ir jis. 

— Gal jis kur nors turi trobelę. Ar turi slidinėjimo aprangą 
arba ką nors panašaus? Vienam šuoliui pirkti specialios apran- 
gos neverta. Bet batai svarbu. Be to, dėl visa ko vaistinėje gali 
įsigyti tvarsčių. 

Sejeris atsilošė kėdėje ir draugiškai nusišypsojo. 

— Ar žinai, kad „Kings Arms“ yra 50 skirtingų alaus rūšių? — 
pagiežingai klustelėjo Skarė. - Jie dirba iki 2 valandos nakties, 
taigi jei pradėsime 8 vakaro, spėsime gana nemažai išragauti. 
Užsakysiu staliuką netoli vyrų tualeto. 

— Vėjo slėgis toks didelis, kad jei krisdamas praveri burną, 
nebegali vėl sučiaupti. Lūpos išsiverčia lauk, ir tampi panašus 
į velniažuvę. 

— O tavo mėgstamas viskis? „Famous Grouse“? Paklausiau 
bare, jie jo turi. 

— Sutelk mintis į šuolį. Galbūt viskas ne taip, kaip manėme. 
Kažkas kėsinosi į pinigus. Jei Tomis Rainas pasislėpė, tikriausiai 
turi tam priežasčių. O gal jis su kuo nors dirba. 

— Jie būtų puolę naktį. Ne anksti ryte. Be to, būtų atvažiavę 
automobiliu, kad galėtų greitai pasprukti. - Skarė atsistojo. — 
Nepamiršk prisikrauti šaldytuvą alaus. Kitą rytą nėra geresnio 
vaisto. 

Sejeris negirdėjo, kaip ji pasibeldė. Staiga priešais jį nešina 
rankine išdygo Sara. Ji buvo grįžusi namo ir persirengusi. Grį- 
žusi pas Gerhardą, pamanė jis. 

Ji žengė kelis žingsnius priekin ir sustojo greta jo stalo, o jis 
mėgino nuslėpti jį apėmusią nuostabą ir jausmus. 

Sara Struel nužvelgė jį. Vyriausiasis inspektorius atrodė kitaip. 
Užkluptas iš pasalų. Matėsi, kad jis smarkiai stengiasi susiimti 
ir atgauti savitvardą. 

— Kuo galiu padėti? - išlemeno jis. 

— Dar nežinau, - šypsodamasi atsakė ji. 

Stojo mirtina tyla. Jos akys šoko. Jis nedrąsiai šypsojosi ir 
jautė, kad jo veidas stabarėja. 

— Ar neketini paklausti, ką čia veikiu? - tebesišypsodama 
paklausė ji. 

Su Gerhardu išvyksti atostogų į Izraelį ir tau prireikė naujo 
paso, o pasų poskyris pirmame aukšte, taigi pamanei vienu šūviu 
nušausianti du zuikius. 

- Ar tau ne smalsu? 

Tiesą sakant, man baisu. 

- Šią akimirką tu bejėgis kaip rupūžė. - Ji šypsojosi. - Atėjau 
čia, nes norėjau vėl tave pamatyti. 

Netrukus nebeatskirsiu, kur svajonė, o kur tikrovė. 

- Aš labai ištroškusi. - Ji kilstelėjo galvą. - Ar turi ko nors 
atsigerti? 

Jis tarsi miegodamas atsistojo ir atnešė jai atsigerti. 

Gal Gerhardas ją muša. Ir ji nori jį palikti. 

- Atsiprašau, - tyliai tarė ji. - Sugėdinau tave. Tiesiog manau, 
kad atvirai kalbėti - gerai. 

- Taip, žinoma, - rimtai pasakė jis, tarsi ji būtų kažką svarbaus 
sužinojusi liudytoja, o jis būtų pasiryžęs sutvarkyti tą reikalą. 

- Suprantu, kad kitiems gali atrodyti kitaip. Bet juk mes 
suaugę. 

— Tai nieko blogo. 


183 


Jis vienu mauku išgėrė visą stiklinę mineralinio vandens ir 
įbedė akis į stalą. Spoksojo į stalo patiesalą, į Afrikos žemyną, 
kur siautėjo karai. Viduje kažkas taip pat siautėjo. Jis jautėsi 
degus lyg naftos statinė. Jį padegtų net mažytė kibirkštis, pavyz- 
džiui, jei jos ranka priartėtų prie jo. Ji, švelni ir liekna, gulėjo 
ant stalo, už 30 centimetrų nuo jo rankos. 

— Tai nebuvo grasinimas mirtimi, - pasakė ji maloniai šyp- 
sodamasi ir tapšnodama jam ranką. 

— Grasinimas mirtimi? - perklausė jis. 

— Tiesiog pasakiau norėjusi vėl tave pamatyti. Daugiau nieko. 

— Esame dėkingi už bet kokią pagalbą, - nejaukiai pasakė jis. 
Ji bus prisiminusi kažką svarbaus, susijusio su byla. 

— Aš tau šiek tiek padėsiu, - ištarė ji žvelgdama jam giliai į 
akis. - Tik atsakyk į vieną klausimą. 

Gniauždamas stiklinę jis klusniai ir rimtai linktelėjo. 

— Ar džiaugiesi mane matydamas? 

Konradas Sejeris, vyriausiasis inspektorius, 83 kilogramų 
svorio ir 196 centimetrų ūgio, pakilo ant kojų. Jis nemanė, kad 
tai įmanoma. Jis priėjo prie lango ir pažvelgė į upę ir valtis. 

Mano apsaugos sistema, pamanė jis, žlunga. Esu atviras iki 
pat sielos. Neturiu kur slėptis. 

— Turiu daug laiko, - švelniai pasakė ji. - Palauksiu tavo 
atsakymo. 

Ar atsakęs ką nors pradėsiu? Susiimk, žmogau. Tai ne prisipa- 
žinimas nužudžius. Turi tik atsakyti taip. 

Jis lėtai atsigręžė, ir jų žvilgsniai susitiko. 

Į policijos nuovadą sruvo liudijimai. Erkį pastebėjo keturiose 
vietose, geografiškai išsidėsčiusiose tokiame plote, kad per tokį 
trumpą laiką jis nebūtų spėjęs visur nukakti. Jauna moteris, 
stumdama vežimėlį, sutiko jį prie 285 greitkelio; ji įsiminė jo 

marškinėlius. Tuo pačiu metu moteris Shell degalinėje netoli 
Oslo tvirtino, kad jis lankėsi ten. Atėjo ir pradingo pėsčiomis. 
O štai sunkvežimio vairuotojas ties Orje pervežė jį per Švedijos 
sieną. 

Deja, Kaniko Snelingeno ausis pasiekė tik paskutinysis liudi- 
jimas. Jį paminėjo Poltė. 

- Jis pakeliui į Švediją; ką tik sakė per radiją. Tik pagalvok 
apie tą vargšą vairuotoją, Kanikai. Jis nė nenutuokia, kas sėdi 
jo sunkvežimyje! 

Bijojo? Tik ne tas berniukas. Kanikas miške pametė dvi 
strėles. Dvi „Green Eagle“ anglies pluošto strėles su tikromis 
plunksnomis, viena kainuoja 120 kronų. Mintis, kad teks dar 
ilgiau laukti, kol galės jų ieškoti, buvo nepakeliama. Ten buvo 
gyvūnų, jie galėjo jas sutrypti. O jei imtų lyti, jos pamažu, bet 
tikrai susmegtų ir pranyktų žemėje. Jis tiksliai žinojo, kur stovėjo 
šaudamas tas dvi strėles, ir mintyse sekė jų skrydį tarp medžių 
iki nusileidimo vietos. Ketino eiti jų ieškoti vos tik išgirdęs apie 
Erkį, bet darėsi vėlu, o jis nebuvo gavęs leidimo išeiti. Dabar 
sėdėjo kambaryje ir žvelgė į kiemą. Jis maloniai atsirūgo ir 
vėl pajuto porų bei ropių skonį troškinyje, kurį valgė pietums. 
Šiandien negaus paplaukioti, o Marguna nuolat taip užsiėmusi 
dokumentais ir panašiais dalykais. Jo lankas buvo jos kabinete, 
didelėje metalinėje spintelėje, kur ji laikė kelis jiems priklau- 
sančius vertingus daiktus. Karstenas turėjo fotoaparatą, o Fili- 
pas - sulankstomą peiliuką, kurį naudoti galėjo tik prižiūrimas 
suaugusiųjų. Spintelė buvo užrakinta, bet raktas gulėjo jos stalo 
stalčiuje, mažoje plastikinėje dėžutėje, kartu su kitais svarbiais 
raktais. Visi tai žinojo. 

Jis ilgesingai pažvelgė miškų kryptimi ir pastebėjo virš galvos 
sklendžiančias kelias dideles varnas. Taip pat porą žuvėdrų. Vos 
už kilometro buvo sąvartynas, kur jos rasdavo sočiai palesti, ir 
pasidarydavo tokio didumo bei storumo kaip albatrosai. Dar 
jis matė Karsteną. Jis stovėjo prie atliekų deginimo krosnies ir 

linko virš dviračio, stengdamasis prie rėmo pritvirtinti butelių 
laikiklį. Veržtukas buvo per didelis, todėl jis bandė įsprausti 
gabalėlį guminės žarnos, kad tiktų. Jis vis šluostėsi kaktą, o visas 
veidas buvo ištepliotas dviračio tepalais ir purvu. Greta stovėjo 
Inga ir stebėjo jį. Ji buvo aukštesnė už visus kitus Gutebakene, 
aukštesnė net už Rikardą, liekna kaip barbė ir graži kaip ma- 
dona. Karstenas mėgino susikaupti, bet buvo nelengva. O Inga 
akivaizdžiai mėgavosi. 

Gyvenimo Gutebakene privalumas, pamanė Kanikas, tas, kad 
blogiau būti nebegali. Bent jau ne ženkliai blogiau. Jei jis pabėg- 
tų arba sulaužytų kelias taisykles, jį paprasčiausiai vėl grąžintų 
namo. Į Gutebakeną. Jo neišsiųstų į kokią pragarišką vietą, nes 
dar per jaunas. Tokios vietos kaip Ulersmo arba Ilos kalėjimas 
dar toli. Jos priklausė ateičiai, kuri jam per daug nerūpėjo. Bet 
suaugusieji apie tai kalbėjo be perstojo. Kokia bus tavo ateitis, 
Kanikai? Nė nepanaši į tai, kas yra čia ir dabar, atsakydavo jis. 
Šitas bjaurus pastatas su savomis taisyklėmis. Dalijimasis kam- 
bariu su Filipu ir klausymasis, kaip jis naktis iš nakties švokščia. 
Reikalavimas plauti indus ir išsiurbti televizoriaus kambarį. Ir 
klausymasis, kaip Marguna kabinėjasi. 

Staiga jis metėsi nuo lango ir atidarė duris į koridorių. Tolu- 
moje girdėjo Margunos balsą ir tekantį vandenį. Tai gali reikšti, 
kad ji skalbia drabužius, o su ja Simonas, kaip įprastai be palio- 
vos čiauškantis. Jei taip, ji skalbykloje, pirmame aukšte, greta 
dušų. Jos kabinetas, kur užrakintas jo lankas, kitame pastato 
gale. Nors Kanikas storas, nereiškia, kad jis nerangus. Jis iš- 
smuko laukujais laiptais, kurie iš tiesų buvo atsarginis išėjimas 
ir, kaip reikalavo įstatymai, buvo nuolat prieinami, ir nutyki- 
no žemyn. Čia jau buvo kilę du gaisrai, nes Jafai labai patiko 
ugniagesių uniformos. Laiptai girgždėjo. Kanikas nepaprastai 
rūpestingai ant siaurų laiptalenčių paskirstė nemažą svorį. Jis 
nusigavo iki kabineto durų, akimirką baimindamasis, kad ji 
bus jį užrakinusi. Bet Marguna tikėjo, kad berniukai neturė- 

tų stovėti priešais užrakintas duris. Kanikas įsmuko vidun ir 
pažvelgė į spintelę, pirštu ištraukė stalčių ir susirado dėžutę su 
raktais. Jis stengėsi veikti greitai ir nekeldamas triukšmo. Atra- 
kino nedidelę pakabinamą spyną. Štai ir dėklas. O viduje - jo 
tamsraudonė „Centra“ su juodomis šakomis, jo džiaugsmas ir 
pasididžiavimas. Širdžiai daužantis jis ištraukė dėklą, užrakino 
spintelę, grąžino raktą į vietą ir išėjo iš kabineto. Iš koridoriaus 
jis nusileido į rūsį ir išėjo pro galines duris. Iš kiemo jo niekas 
nematė. Tolumoje girdėjo besijuokiančią Ingą. 

Jis gerai pažinojo mišką ir kaipmat rado takelį, kuriuo ėjo 
šimtus kartų. Jo žingsniai, niekam negirdint tapę sunkesni, vertė 
paukščius liautis čiulbėjus, tarsi jie būtų pajutę, kokį siaubingą 
ginklą jis nešasi. Kanikas laikėsi takelio, einančio į vakarus nuo 
Haldisės ūkio. Jis nenorėjo atsidurti per arti. Mintis apie negyvą 
moterį per daug nedavė jam ramybės - žinojo, kad vėl išvydus 
namą, jo duris ir priekinius laiptelius, jį užlietų siaubingi pri- 
siminimai. Be to, strėlės, šiaip ar taip, buvo ne ten. O jis norėjo 
surasti būtent strėles. Jas radęs prieš grįždamas namo pamėgintų 
nušauti vieną kitą varną. Galbūt netgi spėtų grąžinti lanką į 
vietą, Margunai nė nesužinojus, kad jis buvo dingęs. Jis jau yra 
taip daręs. Kaniką linksmino tokie žmonės kaip Marguna, kurie 
apie kitus buvo tik geriausios nuomonės. Jai tai buvo lyg religija, 
dalykas, kuriam ji jautėsi morališkai įsipareigojusi. Pavyzdžiui, 
kaip tąkart, kai jis grynųjų dėžutėje 1000 kronų banknotą pa- 
keitė penkiašimtine, o ji neleido sau patikėti, kad kuris nors iš 
jų galėtų taip pasielgti. Todėl kaltę suvertė savo šlubuojančiai 
atminčiai, sakydama, kad „šiais laikais visi banknotai atrodo 
vienodai“. 

Kanikas šlempino toliau. Nors storas, jis buvo pakankamai 
sportiškas, bet vis tiek smarkiau kvėpavo ir prakaitavo. Eidamas 
jis pasijuto palengva klystąs į mėgstamą fantaziją. Slaptą vietą, 
apie kurią niekas nežinojo, kur jis kone užsimiršdavo laike ir 
erdvėje, o medžiai aplinkui pakeisdavo pavidalą ir virsdavo 


187 


egzotišku mišku su tolumoje srūvančia upe. Jis buvo vadas 
Džeronimas iš Arizonos kalnų. Jo misija buvo rasti 16 žirgų, kad 
gražioji Alopė taptų jo nuotaka. Jis užsimerkė ir prasimerkdavo 
tik trumpam, kad už nieko neužkliūtų. 

Vėjas šnabžda Nimo, Nimo. Lovoje jis turi 500 baltųjų skal- 
pų. Jis glostė dėklą ranka ir galvojo, kaip galvojo didysis vadas, 
Viskas turi galią. Paliesk, ir būsi paliestas. 

Kartą labai toli jis išgirdo lojant šunį. Išskyrus tai, miške buvo 
labai tylu. 

17 skyrius 


Morganas juto kakta srūvantį prakaitą. Priešais jį virpėjo ginklo 
vamzdis. Gal jis ne iki galo pabudęs? Gal kūne plintanti infek- 
cija sukėlė tokias siurrealistines vizijas? Karščiavimo sukeltas 
haliucinacijas. 

Jis pažvelgė į Erkį ir pagalvojo, ką, po velnių, jis patiria nuolat 
matydamas tokias vizijas - metai iš metų grasinimų mirtimi, 
sunaikinimu ir bausme, beprotiškų siaubų. 

- Aš sergu, - sudejavo jis. - Atrodo, tuoj vemsiu. 

Jis ilgai miegojo. Šviesa lauke pasikeitė, o šešėliai ištįso. 

Erkis pastebėjo, kad Morgano oda įgavo gelsvą atspalvį. Jis 
nuleido pistoletą. 

— Nagi, vemk, - pasakė jis. - Grindys čia ir taip purvinos. 

— Iš kur, po velnių, ištraukei tą ginklą? Mačiau, kaip įmetei 
jį į vandenį! - Morganas nenoriai kamuodamasis atsisėdo, kad 

Jis susirietė į kamuoliuką, kad taptų mažesniu taikiniu. 

— Kodėl juo nenušovei tos senutės? Per radiją sakė, kad mir- 
tinai ją uždaužei! 

Erkis pajuto skruostuose verdantį pyktį. Jis vėl pakėlė ginklą. 

Morganas suriko: 

- Pirmyn, šauk. Man nusispjaut! - Keista. Erkis matė, kad jis 
kalbėjo nuoširdžiai, kad jam tikrai neberūpėjo. 

— Turi pasirodyti daktarui, - mąsliai ištarė Erkis. 

Ginklas virpėjo. Iššovęs jis tikrai į kažką pataikytų - arba į 
Morgano pilvą, arba į sofą. 

— Nuo kada pradėjai rūpintis mano sveikata? Manai, kad tuo 
patikėsiu? Manai, kad kam nors įdomu klausytis pamišėlio? 
Cha! Neturiu jėgų grįžti į plentą. Aš sergu. Man silpna. Šaltas 
prakaitas - tai šoko požymis, ar ne? 

Jis vėl atsigulė ir užsimerkė. Tas pamišėlis iš tiesų gali jį nu- 
šauti. Jis gulėjo nejudėdamas, laukdamas šūvio. Kažkur skaitė, 
kad būti pašautam neskauda, kad tai tik smarkus nutrenkimas, 
o paskui viskas baigiasi. 

Erkis spoksojo į Morgano nosį. Ji sutino ir įgavo baisų mėlyną 
atspalvį. Jis liežuviu perbraukė dantis. Burnoje tebejautė jo odos 
ir riebalų, o paskui - šleikštų kraujo skonį. 

Morganas tebelaukė. Šūvio nebuvo. 

- Po paraliais, - sudejavo jis. - Tu tikrai viską sujaukei. Aš 
mirsiu nuo kraujo užkrėtimo. 

Erkis leido rankoms nusvirti į šalis. 

— Dėl tavęs nuvarvinsiu ašarą. 

- Eik po velnių! 

- Vaiko rankose esi tik kiaušinis. 

— Baik čia mėšlą malti! 

Morganą neabejotinai įtraukė į kažkokį farsą. Nė viena šios 
dienos akimirka neatrodė tikra. 

- Ar nematai, kad ji užkrėsta? Aš drebu iš šalčio, žmogau. 

— Nagi, šaukis mamytės, - pasakė Erkis. - Aš niekam nesa- 
kysiu. 

Morganas apgailėtinai prunkštelėjo. 

- Pats mamytės šaukis. 

— Ji mirusi, - niūriai pasakė Erkis. 

— Nesistebiu. Tikriausiai ir ją nužudei. 

Erkis norėjo atsakyti. Žodžiai, pasiruošę pasipilti laukan, jau 
sukosi ant liežuvio galo. Jis susikūprino. 

- Ar galiu pasiskolinti tavo švarką? - sumurmėjo Morganas. - 
Man šalta. - Jis žvilgtelėjo į Erkį. - Kas tau negerai? Atrodai 
labai keistai. 

— Ji suklupo ant laiptų. 

Erkis įtempė visus raumenis ir smarkiai sugniaužė ginklą. 
Buvo taip lengva, juk tai tik žodžiai, bet jie jį išdavė, patys iš- 
trūko neleidę jam pagalvoti. Staiga jis krito ant grindų. Ginklas 
nučiuožė iki sienos, ir jis išgirdo, kaip atsitrenkdamas dunks- 
telėjo. Jis susilenkė kone dvilinkas, tarsi tampomas traukulių, 
ir mėgino viską sulaikyti savomis rankomis. Viskas sruvo iš 
jo. Jis užuodė savo žarnas, sugedusią mėsą, atliekas, nuodus 
ir tulžį. Mažos žvilgančios pūslės sproginėjo, minkšti organai 
gurguliuodami spaudėsi vieni į kitus ir tiško lauk, oras ir dujos 
skleidė keisčiausius garsus. Jis raitėsi ant grindų skendėdamas 
savo kančioje. 

— Ar ir tau pasidarys bloga? - su siaubu ištarė Morganas. - 
Tau negalima. Turi ieškoti pagalbos! Verčiau pasėdėsiu kalėjime 
nei mirsiu nuo stabligės šitam šikinyke. Kelią žinai, todėl eik ir 
pakviesk ką nors, po velnių, kad galėtume iš čia išsinešdinti! 

Nebuvo jokio atsako. Erkis aimanavo ir skeryčiojosi ant grin- 
dų batais daužydamas lentas. Iš garso rodėsi, kad kažkas jį mušė, 
tąsė, tampė ir blaškė. Po kurio laiko jis pradėjo kosėti ir žiopčio- 
ti, o gal žiaukčiojo ir vėmė. Morganas sudrebėjo. Gerasis Dieve, 
kas per beprotnamis! Kažkas šiame kambaryje juos apnuodijo. 
Gal grindlenčių plyšiuose slypėjo užkeikimas, kuris vos tik 
jiems įžengus ėmė pamažu sunktis lauk. Rodėsi, kad prieš ištisą 
gyvenimą jis stovėjo banke atkišęs ginklą. Jie tikriausiai išsiuntė 
žmones ieškoti, tikriausiai rado automobilį! Kam jie užklojo tą 
prakeiktą brezentą? Erkis nurimo ant grindų. Jis gulėjo smarkiai 
alsuodamas. Morganas žvilgtelėjo į ginklą. 

— Nieko sau priepuolis, ar ne? - tyliai pasakė jis. - Kas vyksta? 

Erkis pradėjo rinkti savo kūną gabalėlis po gabalėlio. Mor- 
ganui atrodė, kad jis ieškojo kažkokio pamesto daikto. Tamsūs 
plaukai krito jam į akis, o jis grabaliojo kaip aklasis. 

— Ar tu matai? - neramiai paklausė Morganas. - Ar gali pa- 
duoti man viskį? 

Erkis susiėmęs atsisėdo. Jis buvo sulinkęs, apsikabinęs pilvą 
ir užsimerkęs. Kiekvienas kūno raumuo buvo įsitempęs taip 
smarkiai kaip plieninė spyruoklė. Smakru dryko seilės. 

— Nesikabinėk prie manęs, - sugurguliavo jis. 

- Nenorėjau prie tavęs kabinėtis. Tik kad man labai šalta. 
Pamaniau, galėtum paskolinti savo švarką. Ar dar liko viskio? 
Ar galėtum patikrinti, kai tau baigsis... priepuolis? 

— Sakiau, nesikabinėk prie manęs! 

Erkiui pagaliau stojantis jo poliesterio kelnės tyliai sušiugž- 
dėjo. Kūprindamasis kaip senis ir vis dar susiėmęs už pilvo jis 
perėjo kambarį. Iš pradžių pakėlė ginklą, o paskui nuėjo į mie- 
gamąjį. Jo švarkas, susuktas į pagalvę, gulėjo ant lovos. Vieną 
ranką uždėjęs ant pilvo pačiupo jį ir nusvyravo atgal į svetainę. 
Atsuktas butelis stovėjo greta radijo. Pakėlė jį ir spoksodamas į 
vandenį nugurkė didelį gurkšnį. Jo kūnui reikėjo laiko nurimti. 
Šįkart perplyšo pusiau be menkiausio įspėjimo. Jo laukiantis 
gyvenimas neatrodė labai patrauklus. Jis įdėmiai žiūrėjo į tamsų 
vandens paviršių. Nė bangelės. Vanduo negyvas. Viskas negyva. 
Niekam tavęs iš tikrųjų nereikia. Jiems reikia tik to, ką tu gali 
duoti. Morganas nori tavo švarko ir viskio. Ar gali duoti dar 
daugiau, Erki? 

Jis stovėjo laikydamas švarką ir gerdamas viskį. Galėtų švarku 
apkloti Morganą. Tai draugiškas gestas. Kilo klausimas, ar nuo 
to kas nors pasikeistų? Ar taptų verta gyventi? 

— Neišgerk visko! 

Erkis gūžtelėjo pečiais. 

- Tiesiog turi kuklią problemą su alkoholiu, - miglotai tarė jis. 

— Man pragariškai skauda nosį. 

- Kartu plėšikauti - džiaugsmas. Kartu mirti - linksmybė, - 
pasakė Erkis paduodamas jam butelį. 

Morganas gėrė, kol jo akys apsiašarojo, paskui žiopčio- 
damas oro padėjo butelį. Jis prisitraukė kelius ir atsigulė ant 
šono, tarsi palikdamas vietos Erkiui atsisėsti sofos gale. Jis 

arba atsisės, arba nušaus jį. Bet jis nebesijautė įbaugintas ir 
nežinojo, kodėl. 

Erkis dvejojo. Pažvelgė į laisvą vietą ant sofos ir suprato, kad ji 
skirta jam. Jis atsargiai apklojo švarku Morgano pečius. Iš rūsio 
pakilo skardus juokas ir sugriaudėjo jo ausyse. 

- Užsičiaupkit! - suirzęs šūktelėjo jis. 

- Nė žodžio nepasakiau, - atkirto Morganas. - Šiaip ar taip, 
ką jie tau sako? Tavo balsai. Papasakok apie juos, papasakok, 
kaip jautiesi. Tuomet bent jau mirdamas būsiu išmintingesnis. 

Viskis kaitriai degė skrandyje; jis jau jautėsi geriau. 

— Kodėl jų klausaisi? Juk žinai, kad jų ten iš tiesų nėra, ar ne? 
Kartą girdėjau, kad bepročiai žino tokie esą. Štai ko nesuprantu. 
Girdžiu balsus, sako jie. Po velnių, retkarčiais ir aš girdžiu. Vidi- 
nius balsus, tarsi vaizduotėje. Bet žinau, kad jie įsivaizduojami, 
man niekada nešautų į galvą daryti tai, ką jie liepia. 

- Išskyrus tada, kai jie liepia apiplėšti banką? - sarkastiškai 
paklausė Erkis. 

- Ei, tai buvo mano paties sprendimas. 

— Kodėl esi toks tikras? 

— Išgirdęs atpažįstu savo balsą. 

Erkis vis dar spoksojo į tuščią vietą ant sofos. Morganas pa- 
žvelgė į jį su nuoširdžiu smalsumu. 

— Papasakok apie juos. Ar matai, kaip jie atrodo? Ar jie turi 
iltis ir žalius žvynus? Ar jie kada pasako ką nors malonaus? 
Neturėtum leistis jų paveikiamas. Kristau, maniau, kad jie tave 
pribaigs. Gal man derėtų su jais pasikalbėti. Gal jie paklausytų 
pašalinio. 

Morganas nenuoširdžiai sukikeno. 

— Su pasiutusiais šunimis ir vaikais dažnai tvarkosi kaimynai. 

Jis labai sunkiai pakilo ir atsisėdo greta Erkio, pakėlė ranką 
ir triskart patapšnojo Erkiui per kaktą. 

— Ei, tu, viduje! Liaukis bauginęs berniuką. Jis visiškai išsekęs. 
Plėšikavimams susirask kitą kaukolę. Jau gana! 

Erkis abejodamas sumirksėjo. Morganas kalbėjo rimtai. Umai 
jis ėmė prunkšti. 

— Ar ten daugiau nei vienas? Visa šutvė? 

— Taip. Du. 

— Dviese prieš vieną? Sumauti bailiai. Liepk vienam dingti, o 
paskui vyriškai išsiaiškink su tuo, kuris viršesnis. 

Erkis nervingai nusijuokė. 

— Dėl Palto nesijaudink. Jis paprasčiausiai guli kampe ir virpa. 

- Paltas? 

Morganas nustebęs pažvelgė į jį. Pagaliau pradėjo aiškėti to 
vyro beprotybės mastas. 

- Jis kabojo ant kablio koridoriuje. 

Ūmai laikas ėmė suktis atgalios. Viskas tapo taip, kaip kadaise. 
Jis matė šmėkščiojančius veidus ir rankas, pakeltus antakius, 
atsuktas nugaras, šilką ir velvetą, daugybės spalvų siūlų rites. 
Jis skriejo atgalios palei duobių pilną kelią, apsuptą žalių grio- 
vių, ir priartėjo prie namo. Durys atdaros, siauras koridorius, 
laiptai į viršų. Jis sėdėjo ant laiptelio beveik pačiame viršuje. Jo 
tėvas sumeistravo laiptus iš pušies. Medienoje buvo daug siaurų 
prisimerkusių akių, kurios nuolat jį stebėjo. 

— Jis paprasčiausiai kabojo. Tėvo paltas. Jame nieko nebuvo, 
tik oras. Jis nežymiai plaikstėsi iš palėpės sklindančiame skers- 
vėjyje. Vieną kartą jis išsivertė į kitą pusę, ir tą pačią akimirką 
ji nusirito laiptais ir išjudino orą. 

— Nusirito? - Morganas klausiamai pažvelgė į jį. 

— Mano mama. Ji paslydo ant laiptų. Aš ją nustūmiau. 

- Kodėl taip pasielgei? - Morganas prakalbo tyliau. - Ar 
nekentei jos? 

— Visiems pasakiau, kad ją nustūmiau. 

— Bet nenustūmei? Ar nesi tikras? Kodėl sakei, kad nustūmei? 

Erkis priešais save matė vaizdus, mirgančius virš šiurkštaus 
medžio. Jis pakėlė ranką ir parodė. Morganas nevalingai pasuko 
galvą sekdamas jo žvilgsniu. Išvydo tik nešvarią sieną. Erkis 
tylėjo. 

- Žinai ką? - pasakė Morganas įsitaisydamas patogiau. - Ar 
nebūtų puiku, jei tavo balsai kalbėtųsi su kitais balsais, o ne su 
tavimi? Na, su kitų pacientų beprotnamyje balsais. Tuomet jie 
pyktųsi tarpusavyje, o jus paliktų ramybėje. Velnias, kartais aš 
būnu sukruštai genialus. Ar žinai, kaip turėtum jais atsikratyti? 
Pasinaudok sena gera taktika. Nuteik juos vieną prieš kitą ir jie 
galiausiai susinaikins. Paduok man butelį! 

Erkis pakėlė butelį nuo grindų ir palaikė rankoje. 

- Duokš. Noriu daugiau! 

Morganas ištiesė ranką butelio link. Erkis jo neatidavė. 

— Tas, kuris kovoja su šaltiniu, mirs nuo troškulio, - niūriai 
pasakė jis. Paskui atidavė butelį. 

Morganas nurijo du gurkšnius. 

— Kodėl tavo mama nukrito nuo laiptų? Papasakok apie tai. 
Galime apsimesti, kad aš tavo gydytojas. Aš tai moku, tik turi 
suteikti man galimybę. Nagi, papasakok dėdulei Morganui. 
Išsipasakok, drauge, ir viskas bus gerai. 

Jis tyliai sukikeno. Buvo labai girtas. 

Erkio rankos pradėjo virpėti virš juodomis kelnėmis apmautų 
šlaunų. Jis uždėjo vieną ranką ant ginklo ir pajuto, kaip ji nu- 
rimo. Jo ranka tiko ginklui lyg pirštinė. Tai buvo reikšminga; 
tai kažką reiškė. 

— Ji siūdavo kitiems. 

- Ji buvo siuvėja? 

— Vestuvinės sukneles iš šilko. Kostiumus ir paltus. Dar 
klientai atsinešdavo senų drabužių, kuriuos reikėdavo išardyti 
ir persiūti. Štai ką ji dažniausiai darydavo. Ardydavo senus 
kostiumus. 

- Išgerk, - pertraukė jį Morganas. - Sunku senus prisimini- 
mus ištraukti į dienos šviesą. 

Erkis atsigėrė. Rūsyje buvo tylu. Dulkės nusėdo, viskas buvo 
pilka. Pašėlusią akimirką jis net manė, kad jie dingo. Tyloje jo 
balsas tapo skaidrus kaip krištolas. Jo paties balsas. Žodžiai 

nebuvo iš anksto suplanuoti, jie kilo pamažu, o jei jis suabejo- 
davo ir ką nors nutylėdavo, atsirasdavo nauji žodžiai, norintys 
ištrūkti. Žodis po žodžio, ir jis nepajėgė jų sustabdyti. 

— Žaidžiau ant laiptų, - tyliai kalbėjo jis. - Man buvo aštuo- 
neri. 

Tu nežaidei. Tu paspendei spąstus. Nemaskuokime faktų, mes 
ten buvome ir viską matėme. Paltas, kabėdamas koridoriuje, 
tave matė. 

Erkis sudejavo. Jo įniršis vis stiprėjo. O gal tai neviltis? Kaip 
jis gali sėdėti čia pravėręs burną ir leisti šitoms nesąmonėms 
plūsti lauk? Liga, mirtis ir kančia, sraigės, kirmėlės ir rupūžės. 
Jis piktai krestelėjo galvą. Morganas klausėsi. Erkis juto, kad jis 
atidžiai fiziškai klausosi, tarsi oda liestųsi prie jo odos, o jis ne- 
pakentė būti liečiamas. Net Saros su banga. Mintyse jis girdėjo 
žavią arfą, skambančią su jos balsu. 

— Kodėl ant laiptų? - Morganas vis dar gėrė. Akimirką jis 
neturėjo kito plano, tik prisigerti iki žemės graibymo. Trumpa- 
laikis, bet malonus tikslas. - Na, kas čia per vieta Žaisti? 

— Laiptai, - sunkiai ištarė Erkis. - Palėpė. Koridoriuje švietė 
lempa. Girdėjau siuvimo mašinos garsą. Lyg tiksintį laikrodį. 
Žaidžiau ant laiptų, nes norėjau būti netoli jos. 

— Taigi scena parengta, - pratarė Morganas, - galima pradėti 
spektaklį. Šviesa dega, siuvimo mašina veikia, o mažajam Erkiui 
aštuoneri. 

— Rūsyje radau seną meškerės valą ir iš jo padariau keltuvą 
nuo viršutinio laiptelio palėpėje iki pat pirmo aukšto. 

Morganas išsižiojęs Žiūrėjo į jį. 

— Tu pakabinai prakeiktą meškerės valą? 

- Tuščiose degtukų dėžutėse išmušiau skyles ir iš jų padariau 
keltuvus, pripildžiau migdolų bei razinų ir leidau žemyn. Su- 
skambo telefonas. Ji šūktelėjo: „Erki, ar gali atsiliepti?“ Neno- 
rėjau, buvau įnikęs į žaidimą, ką tik prikrovęs keltuvą migdolų. 
Sėdėjau ant laiptų ir laukiau. Ji pasirodė tarpduryje ir nusileido 

dviem laipteliais. Jos pėda užkliuvo už valo ir ji kluptelėjo į prie- 
kį. Ji visada būdavo tokia tyli, bet tąkart riktelėjo. Ji pargriuvo 
ir nukrito lyg žemyn laiptais numestas baldas. 

Morganas neteko žado. Jo akys švytėjo lyg vaiko, besiklau- 
sančio šiek tiek per daug baugios istorijos. 

— Sėdėjau ant trečio laiptelio prie sienos. Ji nudundėjo pro šalį 
ir sustojo tik atsitrenkusi į grindis ir apsivijusi turėklą. 

- Ar ji nusisuko sprandą? - šnibžtelėjo Morganas. - Tu toks 
sumautai keistas. Staiga atrodai toks normalus, kalbi kaip visi 
žmonės. Kodėl ūmai tapai toks normalus? 

Erkis tarsi prabudo. 

— Iš pradžių rėki ant manęs, kad aš pamišęs, o dabar turiu 
apsiginti dėl to, kad esu normalus. Aišku, kad aš normalus. Ar 
tu normalus? Tu apiplėšinėji bankus, o tavo nosis pūva. 

— Bet kodėl ji mirė? 

- Iš jos kūno ištekėjo visas kraujas. 

— Ką pasakei? 

— Pro burną ištekėjo visas kraujas. Paprasčiausiai pliūptelėjo 
lyg krioklys ir laiptų papėdėje susitelkė į ežerėlį. Mačiau, kaip 
lubų lempa atsispindėjo kraujyje, o Paltas panėšėjo į tamsų 
šešėlį. Telefonas skambėjo, bet negalėjau atsiliepti. Būtų tekę 
įlipti į tą didelį kraujo klaną ir išnešioti jį po namą ant kilimų ir 
grindų. Galiausiai jis nutilo. Nurišau meškerės valą ir įsidėjau į 
kišenę, paskui ramiai sėdėjau ir laukiau. Kraujas liovėsi tekėjęs 
jai iš burnos, jos veidas buvo pilkas kaip akmuo. Anksčiau ar 
vėliau kas nors ateis, pamaniau. Tėvas, klientas. Kas nors. Bet 
niekas neatėjo. Kraujas spėjo apsiblausti, nebemačiau jame at- 
sispindinčios šviesos. 

Pagaliau Erkis nutilo. Palengvėjimo jis nejuto, tik tuštumą. 
Jis palietė ginklą. Lizde tik viena kulka. Tai turi kažką reikšti, ji 
tikriausiai skirta jam. 

— Taip, bet iš burnos tekantis kraujas? Kaip tai nutiko? 

— Duok man viskio. 


197 


— Arji prasiskėlė kaukolę? 

— Ji buvo siuvėja. 

— Jau sakei. 

— Ji ardė seną kostiumą. Siūlė po siūlės, su senu skutimosi 
peiliuku. Kai reikėdavo trūktelėti medžiagą arba pakeisti sėdėji- 
mo poz3, ji visada įsikišdavo peiliuką tarp lūpų. Tada suskambo 
telefonas. Ji perėjo kambarį su peiliuku tarp lūpų ir užkliuvo už 
meškerės valo. Skutimosi peiliukas pradingo jos gerklėje. 

Morganas užspringo ir rankomis susiėmė gerklę. Jautė, kaip 
po lipnia oda švelniai tvinkčioja pulsas. Nuo minties apie pra- 
ryjamą skutimosi peiliuką jis vos neapsivėmė. 

— Man tu atrodai visiškai aiškaus proto, - atsargiai pasakė 
jis. - Gal paprasčiausiai per ilgai užsibuvai beprotnamyje. Tavo 
mamos mirtis - nelaimingas atsitikimas. Tai ne tavo kaltė. Beje, 
sušiktai kvaila laikyti peiliuką tarp lūpų. Ir sušiktai kvaila, kad 
tu prisiėmei kaltę. 

— Tai aš pririšau meškerės valą. 

— Bet tu paprasčiausiai žaidei, tiesa? Todėl šis įvykis - nelai- 
mingas atsitikimas. 

Žodžiai turėjo paguosti, bet neatrodė, kad jie turėjo tokį 
poveikį. 

— Mes, žmonės, manome galintys kontroliuoti savo gyveni- 
mus, - lėtai pasakė Erkis. - Bet negalime. Dalykai paprasčiausiai 
nutinka. 

Abu ilgam nutilo. 

— Apie ką galvoji? - galiausiai paklausė Morganas. 

- Apie ūkininką ten, kur gyvenau. Johanesą. 

— Tai papasakok apie tą Johanesą, kad jau darome tokią pa- 
žangą. 

Morganas pasijuto taip, lyg laikas būtų sustojęs. Ateitis ne- 
beegzistavo, buvo tik dabartis. Tebuvo juodu su Erkiu čia, tarp 
šių keturių šiurkščių medinių sienų. Kur tvyro prieblanda ir yra 
jauku. Viskis degė jo venose, suteikdamas sklendimo pojūtį. 

Erkis pagalvojo apie Johanesą. Žilą susiraukšlėjusį senį ne- 
gyvomis akimis. Jam rodėsi, kad tose akyse jis atpažįsta save, 
tarsi jie būtų giminaičiai. Akys be vilties. Ir staiga vieną dieną 
jis stovėjo kopėčių viršuje. 

— Jis pradėjo gerti. Jo žmona mirė, ir Johanesas vos per kelis 
mėnesius kone visiškai sunyko. 

— Panašiai kaip mano mama po to, kai mirė tėvas, - tarstelėjo 
Morganas. 

- Jis ėmė gerti. Gėrė nuolatos, be perstojo, mėnesių mėnesius. 
Žmonės vis užsukdavo pamėginti jam padėti, bet iš to nebuvo 
naudos. 

— Tai jis mirtinai nusigėrė? 

— Ne. Galiausiai atsikvošėjo ir liovėsi po to, kai kartu su pas- 
toriumi išgėrė butelį. 

— Puikus tas pastorius, atrodo. 

— Pastorius mane matė ir pradėjo šaukti, bet aš nesilioviau. 
Galėjau liautis, bet kaip įmanydamas greičiau išėjau pro duris 
ir pasislėpiau už šiltnamių. 

— Kodėl jis šaukė? 

— Liaukis taip kabinėjęsis prie manęs. 

Erkis apsisuko ir čiupo butelį. Morganas jam netrukdė. 

- Johanesas įsidarbino pas pastorių meistru. Jis baltino baž- 
nyčią, įnirtingai darbuodamasis stovėjo aukštų kopėčių viršuje. 
Paskui atėjo Erkis Jorma. Johanesas nieko negirdėjo, nes buvo 
užsiėmęs, be to, švilpavo, buvo laimingas ir blaivus. Štai kodėl 
nusivyliau. Jis ėmė panėšėti į visus kitus. 

- Bet aš jam šūktelėjau. Šūktelėjau: „Ei, tu ten aukštai!“ Gera- 
sis Dieve, kaip aš jį išgąsdinau! Apimtas baimės jis stūmėsi prie 
sienos, o kopėčios išlinko ir nukrito aukštielninkos. 

— Nieko sau! 

- Jis tėškėsi į akmenį. Stovėjau žiūrėdamas į sutraiškytą kau- 
kolę. Jo kojos kurį laiką trūkčiojo, paskui nurimo. Pasislėpiau už 
antkapio. Tada atbėgo pastorius ir išgirdau jį šaukiant ir raudant. 

- Ir jie sakė, kad tai tavo kaltė? 

— Tai ir buvo mano kaltė. 

— Kaip, po galais, gali taip nesisekti? - tarė Morganas. - Ar 
tu gimei penktadienį 13 dieną? 

— Vėliau jie atėjo ir išsivedė mane iš namų. 

— Ką jiems sakei? 

— Nieko. Nestoras liepė man laikyti liežuvį už dantų. 

— Nestoras? - Morganas pasitrynė akis. - Nesuprantu, kaip 
galėjai įsivelti į tiek bėdų. Maniau, kad man nesiseka. Bet kaip 
ta sena moteris, kurią rado vakar? Ar ir tai buvo nelaimingas 
atsitikimas? Papasakok, kas nutiko. 

Erkis lėtai atsigręžė į jį. 

— Kaip jau sakiau. Dalykai paprasčiausiai nutinka. 

- Gana vingrus atsakymas, ką manai? Policija tave tardys. 
Turi sugalvoti, ką sakysi. 

- Aš - banga, - dramatiškai ištarė Erkis. - Lūžtu tik vieną 
kartą. 

— Tuomet, manau, tai ir turėtum jiems pasakyti. Grįši tiesiai 
į beprotnamį. 

Jis nusišluostė kaktą. 

— Man skauda nosį, - pasiskundė jis. 

Erkis gūžtelėjo pečiais. 

- Jei pasistengtum, pagydytum nosį vien savo valia. 

— Tikrai? 

— Turi nubaidyti infekciją pasitelkdamas visas turimas galias. 
Turi gydyti save. 

- Aš ne koks sukruštas kinas. Netikiu tokiais dalykais. 

— Todėl ir sergi. 

— Gal tu gali tai padaryti už mane? - sarkastiškai paklausė 
jis. - Be to, nepajėgčiau įsitempti. Mano kaulai kaip želatina. 

— Pats turi tai padaryti. 

- Taip ir maniau, - prislėgtas tarė jis. - Žinai, kartą per 
televizorių mačiau vyruką, kuris mintimis daužė stiklą. Labai 
įspūdinga. Bet tai viso labo triukas. 

— Stiklo daužymas mintimis nėra labai įspūdinga, - pasakė 
Erkis. - Ir aš tai galiu. Stiklas patiria nuolatinę įtampą; tai lengva. 

— Oho, tik paklausyk! Kodėl nekeliauji rengdamas pasiro- 
dymus? 

— Nenoriu. 

— Kas tave to išmokė? 

— Magas. Centriniame parke. 

— Gerai, kad turi humoro jausmą. Mums jo prireiks. 

— Ar žinai, ką jis galėdavo padaryti? - paklausė Erkis. - Jis 
galėdavo ištempti savo plaštakų odą, kol ji trūkdavo. 

- Tai pademonstruok man. Tik nesudaužyk viskio butelio. 

- Čia nėra stiklo, - susimąstęs ištarė Erkis. - Tik sudaužyti 
langai. 

— Matyt, kas nors lankėsi čia prieš tave ir pasidarbavo. 

- Bet aname lange dar liko keli dideli gabalai, - pasakė Erkis 
rodydamas į kiemo pusėn atsiveriantį langą. 

- Gerai, tai sudaužyk juos, - nekantriai tarė Morganas. Jis 
nepaprastai mėgavosi, nors tuo pačiu metu bjauriai įtarė, kad 
gali nutikti bet kas. 
nusileido ant grindų, palenkė galvą ir užsimerkė. Morganas 
žvelgė į jį su džiugesiu ir liūdesiu. Jis spoksojo į stiklo gabalą, 
esantį viršutiniame dešiniajame lango rėmo kampe. Jį nutvieskė 
saulė. Erkis neišleido nė garso, tik sėdėjo kaip statula. Morganas 
miglotai pagalvojo, kad turėtų nuspręsti, ką jie darys toliau. Bet 
karštis ir viskis išsekino jėgas - buvo taip gera ramiai sėdėti ir 
snūduriuoti. Gyvenimas nesusiklostė taip, kaip jis tikėjosi. Er- 
kiui taip pat. Sėdėdamas ant grindų jis atrodė juokingai - kietas 
kaip akmuo užsispyrėliškos valios mazgas. Morganą sukrėtė tai, 
koks jis lieknas, trapus kaip vabzdys. Jis ketino atlikti magišką 
triuką. Buvo beveik skaudu įsivaizduoti, kaip jis nusivils, kai 
nieko neįvyks. Jis svarstė, ką reikės pasakyti, kad jį paguostų. 
Gal suversti kaltę viskiui, sakyti, kad gėrimas atėmė jo jėgas. 

O tada trūko stiklas. Ne skilo dzingsėdamas lyg juokais, bet 
dužo su trenksmu, ir po kambarį pasipylė šukės. Morganas 
pašoko pajutęs, kaip iš baimės trūktelėjo širdis. Erkis vis dar 
sėdėjo ant grindų. Paskui jis pakėlė galvą ir apsidairė. Iš pradžių 
atrodė mieguistas. Paskui - nustebęs. 

— Kažkas ne taip, - pasakė jis ir patraukė durų link. 

- Kažkas ne taip? Kaip, po velnių, tai padarei? - Morganas 
atrodė apstulbęs. - Kur eini? 

- Į lauką, - atsakė Erkis. - Į lauką kai ko patikrinti. 

18 skyrius 


Kanikas nuleido lanką. Jis stovėjo maždaug už 30 metrų ir 
permatomą mirguliuojantį stiklą buvo iššūkis, o strėlė atsimušė 
triukšmingai. Vaizduotėje jis ką tik perskrodė generolo Kruko 
akį. Jis priėjo arčiau ir žvelgė į tuščią apleistą namą, kuris popie- 
tės saulėje atrodė nušiuręs. Žinojo strėlę rasiąs viduje, styrančią 
sienoje. Berniukas apsidairė ieškodamas kito taikinio, nes strė- 
linėje dar turėjo vieną strėlę. Darėsi vėlu, bet jis nesijaudino dėl 
nemalonumų, kurie laukė Gutebakene. Tiksliai žinojo, kas vyks, 
ir daug kartų tai patyrė, todėl nebijojo. Viskas buvo taip apgailė- 
tinai nuspėjama. Suaugusiųjų vaizduotė labai skurdi. Marguna 
spintelės raktą tikriausiai paslėps kitur. Daugiau nieko blogesnio 
nenutiks. Be to, ji džiaugsis, kad jis rado dingusias strėles, mat 
žinojo, jog jis dėl jų nerimavo. Jis atras naująją slėptuvę. Tuo 
viskas ir pasibaigs. 

Jis spoksojo į seną namą, į pilką medieną, plokščius akmeni- 
nius laiptelius priešais laukujes duris, į tuščius langus. Jis daug 
senos sofos svetainėje. Jis žiūrėjo į duris. Medyje juodavo kelios 
dėmės, ir jis nusprendė taikytis į vieną iš jų. 

Jis buvo vadas Džeronimas. Durys - meksikietis kareivis, 
o tamsi dėmė - jo širdis. Priešas. Tai jie prievartavo ir išžudė 
genties moteris bei vaikus. Jis nekentė jų iki pačių kario sielos 
gelmių! 

Šįkart norėjo šauti klūpėdamas, kaip šaudydavo vadas. Tai 
buvo didelis iššūkis. Jis atsiklaupė ant vieno kelio ir iš strėlinės 

išsitraukė paskutinę strėlę. Ši buvo su geltonomis ir raudonomis 
plunksnomis. Jis įdėjo strėlę į lanką ir ištiesė nugarą. Per taiki- 
klį įsitikino, kad lankas lygiuoja. Jis nužvelgė tamsias dėmes ir 
išsirinko vieną durų viduryje, kiek į kairę nuo ten, kur kadaise 
buvo durų rankena. Paskui įtempė ir pajuto, kaip plokštelė pa- 
sislinko po smakru, o lanko templė atsidūrė šiek tiek aukščiau 
nosies galiuko. 

Tegyvuoja apačiai! 

Prireikė tik nedidelio prisitaikymo, ir dėmė atsidūrė taikikly- 
je. Jis miglotai pastebėjo, kad kažkas vyksta. Durys atsidarė, ir 
tarpduryje išdygo juoda figūra. Bet jo smegenys jau buvo da- 
vusios nurodymą; jis atpalaidavo ranką ir norėjo nuleisti lanką, 
bet nepajėgė sulaikyti strėlės. Ji nuskriejo nuo templės daugiau 
nei 100 metrų per sekundę greičiu. 

Jai įsmigus nebuvo jokio garso. Erkis stovėjo ant laiptų ir tik 
truputėlį krūptelėjo iš nuostabos. Kanikas matė geltoną strėlę, 
styrančią iš juodų kelnių. Erkis atrodė priblokštas, bet neištarė 
nė žodžio. Jis neryžtingai pajudino ranką, kad ištrauktų strėlę. 
Tada pastebėjo Kaniką. Tą storą berniuką. 

Jis atpažino apiplyšusias kelnes ir pūpsantį kūną. Dabar jis 
suprato, ką berniukas turėjo dėkle, kurį spaudė skuosdamas 
takeliu žemyn beprotybės kupinomis akimis. Lanką. Berniukas 
jį nuleido, lankas saulės šviesoje žybtelėjo raudonai, o ką tik 
iššauta strėlė kyšojo iš dešinės Erkio šlaunies. Neskaudėjo. Jis 
suėmė strėlę prie pat kelnių ir sukando dantis. Ji išslydo gana 
lengvai. Akimirksniu pajuto kažką atsipalaiduojant, tarsi su- 
veržtą spaustuvą, kuris ūmai atsilaisvino. Berniukas apsigręžė 
ir pradėjo bėgti. 

Erkis padarė tai, ko nedarė daugybę metų - nusivijo jį. Jo šlau- 
nimi ėmė srūti karštas kraujas. Kanikas alsavo, bet pluošdamas 
neišleido daugiau nė garso. Jis išmetė lanką; niekada nemanė 
galėsiąs taip pasielgti, bet jis trukdė skuosti, o jį vijosi juoda 
figūra - Erkis Jorma! Kai pamažu suvokė padėties rimtumą, jo 

jėgos išseko ir akimirką pasijuto tuščias. Netekęs koncentracijos 
pradėjo kliuvinėti už šakų ir krūmų. Jis galvojo: jei dabar nukri- 
siu, nebus jokios vilties. Jis bėgo, kad išsaugotų gyvybę; norėjo 
grįžti namo į Gutebakeną. Namo pas Marguną ir visus kitus, į 
saugų kasdienį gyvenimą tame bjauriame pastate, pas Filipą, 
švokščiantį gretimoje lovoje. Namo pas Kristianą, į svajonę nu- 
galėti visus kitus šalies čempionato dalyvius, namo vakarienės 
į švarius patalus, keičiamus kas antrą savaitę. Staiga gyvenimas 
jam atrodė toks brangus, vertas kovoti, ir šis jausmas jį pribloškė. 

Tada jis kluptelėjo ir griuvo kiek ilgas veidu žemyn į sau- 
są žolę. Bet nepasidavė, vis dar kovėsi; jis turėjo surasti, kuo 
apsiginti, kad galėtų nužudyti persekiotoją, kol persekiotojas 
nenužudė jo! Apsidairė ieškodamas lazdos, bet rado tik šakelių; 
nebuvo net akmens, kurį galėtų mesti. Išsekęs jis regėjo, kaip 
gyvenimas pranyksta, praskrieja jam prieš akis. Jis pasidavė, 
susirietė į kamuoliuką ir gulėjo nejudėdamas. Kanikas niekada 
neįsivaizdavo mirsiąs toks jaunas. Paskutines jėgas jis panau- 
dojo pasiruošimui. Artėjo Erkio žingsniai. Galiausiai jie sustojo 
prie pat jo. Tas vyras beprotis. Jis nesielgs taip, kaip kiti. Tai 
blogiausia - nežinoti, ko tikėtis. Mintyse praskriejo visi girdėti 
pasakojimai apie Erkį. 

- Bijai vilko - neik į mišką, - sušnibždėjo Erkis. 

Kanikas išgirdo tylų balsą. Jis nejudėjo, buvo lyg miręs. At- 
sargiai pasuko galvą ir išvydo juodų apsmukusių Erkio kelnių 
klešnę. Neatrodė, kad žaizda jam trukdytų. Tai tik dar vienas 
beprotybės požymis. Tikriausiai jis pats nejautė skausmo - ir 
tikrai nejautė kitų skausmo. Jis buvo nejautrus. Buvimas bepro- 
čiu reiškė, kad nieko nejauti. 

— Stokis. 

Balsas neskambėjo grėsliai. Tiesą sakant, jame buvo šiek 
tiek nuostabos. Kanikas nukoręs galvą lėtai atsistojo. Netru- 
kus prasidės mušimas, o stipriausi smūgiai atiteks kaktai ir 

smilkiniams. Stiprus pliaukštelėjimas per skruostą - baisiau- 
sia, ką Kanikas galėjo įsivaizduoti. Toks smūgis žemino. Bet 
nieko nenutiko. 

- Atgal į namą, - tepasakė Erkis. 

Tai, kad jis nepakėlė balso, kažkodėl atrodė grėsminga. Taip 
kalba sadistas, tas, kuris mėgaujasi skaudindamas, pamanė Ka- 
nikas. Balsas buvo labai aiškus ir tylus; jis nederėjo prie jo 
išvaizdos. Iš arti jis buvo neįtikėtinai nedoras. Kanikas nedrįso 
pažvelgti jam į akis. To jis troško išvengti kuo ilgiau, kadangi 
išvydęs jas, tikrai pražus. 

Atgal į namą. Jis slėpėsi senojoje trobelėje, visą laiką ten tū- 
nojo. Nebuvo pakeliui į Švediją, kaip sakė per radiją. Įėjimas į 
namą su Erkiu prilygo žengimui į mirusiųjų karalystę. Atsidūrus 
viduje niekas negirdės pagalbos šauksmo. Kanikas ėmė smarkiai 
drebėti, manydamas, kad jį nubaus už viską, ką yra padaręs. 

Jei nesusiimsi, Kanikai, nežinau, kas iš tavęs bus ateityje. 

Ateitis, kuri jam anksčiau nerūpėjo, ne tik jį vijosi, bet ir 
buvo bepradingstanti. Galbūt jis mirs skausme. Vienintelis da- 
lykas, kurio tikrai bijojo Kanikas, buvo skausmas. Jo kūnas taip 
smarkiai drebėjo, kad riebalų klostės virpėjo ir liulėjo. Galbūt 
jis dar turėjo laiko nualpti ir pradingti, lėtai suzmekti į viržius, 
padaryti bet ką, kad pabėgtų iš šio košmaro. Bet jis neturėjo kur 
eiti ir neapalpo. Erkis laukė. Jis buvo kantrus, mat buvo tikras, 
kad laimės, nes Kanikas neturėjo galimybės pabėgti. 

Tada Kanikas pastebėjo ginklą. Nevilties įkarštyje iš mirties 
akivaizdoje stovinčios sielos atsklido mintis: o, kad vietoje kan- 
kinimų jis gautų kulką į galvą. Tai buvo paskutinė Kaniko viltis. 
Jis pamažu pradėjo eiti per žolę. Nenumanė, kaip kojos pajėgė jį 
nešti; jos judėjo prieš jo valią atgal į namą, ten, kur jis nenorėjo 
eiti, pabaigos link. Erkis sekė iš paskos. Ginklą jis užsikišo už 
diržo su didele erelio formos sagtimi ir vieną ranką prispaudė 
prie žaizdos. Koja smarkiai kraujavo, bet ką nors užrišęs sustab- 
dys kraujavimą; žaizda nebuvo labai gili. 

— Tu bijai, - pasakė Erkis. 

Kanikas sustojo ir pasistengė suprasti, ką norėjo pasakyti 
tas beprotis. Ar tai kankinimo dalis? Sukurti saugumo pojūtį, 
o tada smogti mirtiną smūgį? Mėgautis siaubu jam suvokiant, 
kad mirs? Jis taip ilgai apie tai mąstė stovėdamas ant takelio, kad 
Erkiui teko jį stumtelėti. Kanikas susirietė ir tyliai verkšleno, bet 
šūvis nebuvo iššautas. Jis vėl ėmė eiti, kol pro medžius pasimatė 
namas. Manė, kad jie bėgo visą amžinybę, bet iš tiesų nubėgo 
vos kelis šimtus metrų. Jie sustojo kieme, ir Kanikas antrą kartą 
nustėro. Tarpduryje stovėjo šviesiaplaukis vyras. 

Jie dviese. Vienas jį laikys, o kitas kankins! Jis vėl pamėgino 
nualpti, pamėgino prisiversti griūti į priekį, bet keliai jo neklau- 
sė. Aš čia mirsiu, užsimerkdamas pamanė jis. Nukoręs galvą 
laukė šūvio. Erkis stumtelėjo jį iš nugaros. 

— Ana tas vyrukas nori, kad vadintume jį Morganu. 

Morganas išplėtęs akis spoksojo į juos. 

— Ei, Erki! Ar buvai pas mėsininką taukų pirkti? 

Jis rėmėsi į staktą ir netikėdamas žvelgė į įspūdingą dvigubą 
Kaniko smakrą ir šlaunis, apimtimi prilygstančias Erkio lie- 
meniui. 

Kanikas susiraukė išvydęs jo nosį. 

— Jis pašovė mane į šlaunį. 

- Po velnių, Erki, tu kraujuoji kaip kiaulė! 

— Sakiau, kad jis mane pašovė. - Jis pasilenkė ir pakėlė strė- 
lę. - Su šita. 
raudonas plunksnas. 

- Velniai rautų. Žaidei indėnus? Ar kur nors ir kaubojus 
sukiojasi? 

Kanikas energingai papurtė galvą. 

— Aš t-tik t-treniravausi. 

— Treniravaisiė Kam? 

- Š-šalies j-jaunimo č-čempionatui. 

Jis vos pajėgė iškvėpti žodžius. Erkis gana aiškiai girdėjo šiek 
tiek į toną nepataikantį dūdmaišį. 

— Nuvesk jį į vidų. - Morganas pasitraukė į šalį, kad juos 
praleistų. Erkis stūmė Kaniką priešais save, svarstydamas, kuo 
galėtų aprišti koją, kad sustabdytų kraujavimą. 

- Turiu eiti namo, - staiga sustodamas sucypė Kanikas. 

- Sėskis ant sofos, - šiurkščiai išrėžė Morganas. - Iš pradžių 
turime išsiaiškinti situaciją. Galbūt galime iš tavęs išpešti nau- 
dos. 

Kanikas įsistebeilijo į Morgano nosį. Ji atrodė dar blogiau 
nei anksčiau, nukąstoji dalis pavojingai tabalavo. Spalva jam 
priminė supuvusią bulvę. Jis pastebėjo viskio butelį ant grindų, 
radiją ant palangės, o greta - sienoje styrančią strėlę. Garbanot- 
plaukis akivaizdžiai buvo girtas. Dėl to jis nepasijuto saugesnis. 
Susmuko ant sofos ir, sudėjęs rankas ant kelių, sėdėjo apkvaitęs. 
Tada pasigirdo klausimas, kurio jis baiminosi. 

— Ar kas nors žino, kur tu esi? 

Ne. Niekas nežino. Jie net nežinotų, kur pradėti ieškoti, ne- 
bent Marguna susiprotėtų patikrinti spintelę, rastų, kad nėra 
lanko ir suvoktų, jog jis išėjo į mišką. Bet miškas didelis. Jie 
užtruktų amžinybę, kol jį rastų, be to, prieš pradėdami ieškoti 
ilgai lauktų, o iš pradžių ji išsiųstų tik Karsteną su Filipu. O jie - 
beviltiški prastai besiorientuojantys tinginiai. 

- Atsakyk! - ištarė Morganas ir žagtelėjo. 

— Ne, - sušnibždėjo jis. - Niekas nežino. 

— Nelabai malonu, ar ne? 

Kanikas nuleido galvą. Blogiau nei nemalonu, tai pabaigos 
pradžia. 

— Neturi šalto alaus, ar ne? - Morganas apsilaižė lūpas. Užda- 
vus klausimą jį staiga apėmė siaubingas troškulys. 

Kanikas to nesitikėjo. 

— Turiu pastilių, - murmtelėjo jis. 

— Gerai. Duokš jas. Neturiu nė lašo seilių. 


208 


Kanikas įkišo ranką į džinsų kišenę ir ištraukė saldymedžio 
pastilių dėžutę. Morganas ją čiupo, akimirką krapštė lipnų pas- 
tilių gumulą ir įsidėjo tris į burną. 

— Leisk mus pristatyti, - pasakė jis čepsėdamas lūpomis. - Tai 
Erkis. Jį apsėdusios blogosios dvasios, kurios su juo kalbasi ir 
neduoda jam ramybės. Aš vardu Morganas, manęs ieško policija 
dėl šįryt surengto pasirodymo. Mes kartu leidome popietę. — 
Paskui jis pridūrė: - Šitas beprotis sužalojo mano nosį. Čia tam, 
kad žinotum, su kokiu žmogumi turi reikalų. 

Kanikas niūriai linktelėjo. Jis jau žinojo. 

— Taigi, dabar tavo eilė. Kas tu toks? 

Aš esu tasai, kuris nori būti vadinamas Džeronimu. Pėdsekys. 
Geriausias šaulys. 

- Atsiprašau? Ką pasakei? 

- Kanikas. 

- Tave tikrai taip vadina? 

- Kitos išeities neturi, - atsakė jis mėgindamas atgauti kvapą. 

— Aha! Berniukas turi humoro jausmą! 

Erkis susmuko ant grindų. Jis susirado odinį švarką ir apsi- 
gobė juo, paskui abiem rankomis suėmė savo šlaunį. 

— Esu jį anksčiau matęs, - tyliai pasakė jis. 

Morganas nustebęs pažvelgė į jį. 

— Kur? 

— Negyvos moters ūkyje. 

— Ką pasakei? 

Morganas atsisuko į Kaniką. 

- Jis tave matė? Ar tu tas netoliese žaidęs berniukas? Tas, apie 
kurį kalba per radiją? Na? 

Kanikas nuleido akis. 

— O ne, tai rimta. Po velnių, jis matė tave, Erki. Turime juo 
atsikratyti! 

Kanikas išsigandęs cyptelėjo - tarsi kas nors būtų užlipęs 
ant jo, kaip ant guminio žaislo. Jo ilgos blakstienos suvirpėjo 
iš baimės. 

— Girdėjau, kad kalbėjaisi su policija, tiesa? 

Kanikas neatsakė. 

- Nesvarbu. Erkiui tai nė motais. Jis keistokas. Beje, mes labai 
draugiški. Tiesiog mums nuobodu. Sėdime čia laukdami nakties. 
Kad jau prisiminiau, tai Erkis visiškai pamyšta būtent naktį. Jo 
dantys ima augti, o ausys susmailėja. Tiesa, Erki? 

Erkis neatsakė. Akies kampučiu nužiūrinėjo Kaniką. Iš bai- 
mės putliame berniuko veide švietė akys. Jis smarkiai kramtė 
lūpą, o skruostai buvo išbalę. 

- Ei, - kreipėsi Morganas, - neatsinešei pietų ir termoso, ką? 
Mes čia mirtinai išbadėję. 

— Dėkle turiu šokolado. Bet jis tikriausiai jau ištirpo. 

Erkis iš karto sureagavo. Pašoko ant kojų ir ėmė mojuoti 
rankomis. 

- Eik ir atnešk tą dėklą. 

- Nurimk, - tyliai tarė Morganas. - Pats pasiimk. Mat jis dar 
ims ir pabėgs. Ir turėsi su manimi pasidalyti! 

Erkis iššlubčiojo į lauką ir pradėjo ieškoti dėklo. Viena ranka 
tvirtai užspaudęs žaizdą jis kerėpliojo krūmynuose. Galiausiai 
rado dėklą, o kiek tolėliau - lanką. Jis viską parvilko atgal ir 
atlapojo dėklą. Viduje gulėjo daugiau strėlių, kitokių nematytų 
daiktų ir šokoladas. „Mars“ ir „Snickers“ batonėliai. Virpančiais 
pirštais paėmė juos ir grįžo į namą, abiejose rankose laikyda- 
mas po šokoladuką. „Snickers“ ir „Mars“. „Snickers“ ir „Mars“. 
Minkštas, aptirpęs šokoladas. Vienas su žemės riešutais ir ka- 
ramele, kitas su irisu. Šiugždėjo popierius. Jis perėjo grindis, 
sverdamas juos rankose. Abu geri. „Snickers“ jam patiko, bet 
„Mars“ visada buvo mėgstamiausias; išsirinkti neįmanoma, o su- 
valgyti galėjo tik vieną. Morganas pašoko ir pačiupo „Snickers“. 

— Paimsiu šitą. Gali suvalgyti „Mars“. O storulis mainais gali 
išgerti viskio. 

Kanikas žvilgtelėjo į ant palangės stovintį butelį. Jis niekada 
nebuvo nusiteikęs prieš alų. Mėgo pasigerti, tik ne per greitai, 

bet stiprieji gėrimai jam buvo neįdomūs. Jis papurtė galvą. O tie 
du įnikę valgė šokoladą čepsėdami lūpomis lyg vaikai. Apėmu- 
sios nevilties įkarštyje jis jau norėjo nusijuokti, bet išleido tik 
apgailėtiną aiktelėjimą. 

— Neskriausime tavęs, - pasakė Erkis ir kalbėdamas keistai 
nusišypsojo. 

— To dar nenusprendėme, - tarė Morganas nurydamas pas- 
kutinį šokoladuko kąsnį. 

- Jis neturi nieko, ko mums reikia. Išskyrus šokoladą. 

— Gal šitas tešliukas gali mums padėti, - pasakė Morganas. — 
Viskas, šiaip ar taip, pragaran nujojo. Tiek su Janiku, tiek be jo. 

— Aš Kanikas, - pataisė jį Kanikas. 

Morganas atpakalia ranka nusišluostė burną. 

— Spėju, nori namo pas mamytę, ar ne? 

— Nelabai. 

— Tikrai? Tai kur nori eiti? 

- Į Gutebakeną. 

Jo balse pasigirdo pasipriešinimo gaida, tarsi jis būtų atgavęs 
viltį, kad jie vis dėlto jo nežudys. Tai, kad jie taip džiugiai suvalgė 
šokoladą, padarė juos panašesnius į žmones. 

— O kas tai yra? 

— Berniukų namai. 

Morganas sukikeno. 

— Kristau, atrodo, mes visi iš to paties molio drėbti. Ir ką per 
savo jauną gyvenimą iškrėtei, kad ten atsidūrei? Neskaitant to, 
kad per daug valgai? 

— Tai medžiagų apykaitos sutrikimas, - paaiškino Kanikas. 

— Taip blogiausiomis akimirkomis visada sakydavo mano 
mama. Išgerk viskio, gal padės tavo medžiagų apykaitai. 

— Ačiū, ne. 

Jis galvojo apie Marguną, mėgino įsivaizduoti, ką ji darė. Kiek 
kartų žvilgtelėjo į laikrodį. Ji ims jaudintis tik dar po kurio laiko. 
Jis buvo įpratęs išeiti iki vėlumos. Ji tikriausiai tik vakare ims 

jaudintis dėl to, kas jam nutiko. Bet ji žinojo, kad vakarienės jis 
niekada nepraleidžia. Taigi pradės žvalgytis pro langą maždaug 
aštuntą valandą, o dar po valandos išsiųs Karsteną su Filipu jo 
ieškoti. Iki to laiko gali nutikti bet kas! Iki vakaro dar liko laiko, 
marios laiko, vienumoje su dviem girtais pamišėliais, o vienas 
iš jų dar ir su ginklu! Neviltis privertė jį dar kartą mesti žvilgsnį 
į viskio butelį. Morganas tai pastebėjo. 

— Pirmyn. Čia nėra reikalo valdytis. 

Taigi Kanikas gurkštelėjo. Tai buvo vienintelė viltis pabėg- 
ti. Pirmasis gurkšnis sukėlė vidinį sprogimą, kuris prasidėjo 
gerklėje ir smarkiai degindamas nusileido iki skrandžio. Jis 
sužiopčiojo ir nusišluostė kelias ašaras. 

— Užsiversk dar tris keturis kartus, - paslaugiai tarė Morganas, 
sėdėdamas ant grindų ir laižydamas pirštus. - Po kurio laiko 
pasijusi puikiai. Papasakok, kodėl gyveni berniukų namuose. 

— Iš kur man žinoti? - šiek tiek suirzęs atkirto Kanikas ir 
akimirksniu pasigailėjo. Gal jis įžeidė Morganą. 

- Nenutuoki, kodėl suaugusieji tave ten įkišo? Kas tu per 
kvailys. Ar manai, kad aš kaltinu motiną dėl to, jog tapau ban- 
kų plėšiku? Ar manai, kad Erkis kaltina motiną dėl to, jog jo 
smegenyse perstumdyti visi baldai? 

Kanikas metė skubrų žvilgsnį į Morganą. Bankų plėšikas? 

- Paskaityk, kas užrašyta ant jo marškinėlių. Matyt, jis kaltina 
„kitus“. 

— Ar mane puola? - paprastai pasiteiravo Erkis. Jis iš sport- 
bačio pado krapštė akmenį. Paskui pradėjo traukti raištelius. 
Ketino jais aprišti tebekraujuojančią šlaunį. 

Kanikas muistėsi ant sofos, jam reikėjo jos visos, jis plėtėsi lyg 
pudingas, o kaskart jam sujudėjus sugirgždėdavo spyruoklės. 

Staiga Morganui susvaigo galva, jį apėmė silpnumas. Ką jie 
darė? Ar dar ilgai čia sėdės? Kažkodėl jis negalėjo pakęsti min- 
ties, kad tektų būti vienam. Jis negalėjo pakęsti minties, kad 
juos pagaus, o paskui išsiųs į skirtingas vietas, kad Erkį atskirs 

nuo jo, kad jie daugiau niekada nepasimatys. Jis daugiau nieko 
neturėjo. Nenorėjo, kad tai baigtųsi - šis karštas nešvarus kam- 
barys, viskio sukeltas svaigulys, malonus žemas Erkio balsas ir 
storas berniukas su nudelbtomis akimis. Vien nuo tos minties 
jam užgniaužė kvapą. Jis sumišęs pasičiupo butelį. 

- Šaknis, kamienas ir lapas, - sumurmėjo jis. 

Kanikas suvokė, kad abu bepročiai. Gal jie kartu pabėgo iš 
beprotnamio. Dvi tiksinčios bombos. Geriausia išlikti ramiam. 
Jis kvėpavo kaip įmanydamas lengviau. 

Erkis pasislinko. Jis sėdėjo ant grindų remdamasis į seną su- 
lūžusią spintą. Dabar buvo ramu. Būgnai ir dūdmaišis pagaliau 
nutilo. Ranką jis laikė ant ginklo. 

19 skyrius 


Miško darbininkas pasuko raudoną „Massey Ferguson“ trakto- 
rių į plynaukštę ir patraukė nedidelio miško keliuko ruožo link, 
kur ketino sustoti. Jis nustebęs pažvelgė į žalią brezentą, paskui 
išjungė variklį ir išlipo. 

Nutraukė lygų žalią audinį nuo automobilio stogo ir žvilgtelėjo 
vidun. Tuščia. Išskyrus priekyje ant grindų besimėtantį užsukamą 
buteliuką su piliulėmis. Jis atidarė dureles, pakėlė buteliuką ir 
perskaitė etiketę. Trilafon, 25 miligramai, tris kartus per dieną. 
Žmogui, vardu Erkis Jorma, išrašė dr. S. Struel. Mažas baltas pa- 
liktas automobilis. Neužrakintas. Jis prisiminė kažką apie tą rytą 
įvykusį banko apiplėšimą; per žinias pasakojo. Automobilis buvo 
„Renault Mėgane“. Jis grįžo į traktorių, apsisuko ir patraukė namo. 

Mažiau nei po valandos į plynaukštę įsuko du automobiliai. 
Iš jų iššoko penki vyrai ir trys šunys. Trys susijaudinę vokiečių 
aviganiai iš karto ėmė unkšti ir nuožmiai urgzti. Pirmas ėjo 
penkerių metų amžiaus patinas, vardu Šarifas, paskui jį sekė 
Nero, šiek tiek mažesnis ir šviesesnis šuo. Jis buvo toks pat su- 
sijaudinęs kaip Šarifas ir tampė pavadėlį. Trečias gauruotesnis 
šuo judėjo lėčiau nei kiti du. Jo vardas buvo Zebas, o jo prižiū- 
rėtojas - Elmanas. Kaskart jiems išėjus kartu patruliuoti vyras 
svarstydavo, ar tai bus paskutinis kartas. Jis pažvelgė į tamsią 
šuns galvą. Beveik metas išleisti jį į pensiją, bet jis nežinojo, ar 
turėjo pakankamai jėgų naujam šuniui dresuoti. Rodėsi, kad po 
Zebo kitas gyvūnas tik nuviltų. 

Pradžios taškas nebuvo idealus. Sausas traškantis miškas, iš 
kurio visa drėgmė buvo išgaravusi, kvapų ilgai nelaikė. 

Šarifas įšoko į automobilį. Vizgindamas uodegą apuostė vai- 
ruotojo sėdynę ir grindis, dangą po guminiais kilimėliais, taip 
pat keleivio sėdynę. Paskui iššoko lauk ir, vis dar energingai 
vizgindamas uodegą, ėmė uostyti sausą žemę, o paskui patraukė 
taku. Kiti šunys, pakartoję procedūrą, nusekė iš paskos. Vyrai 
sužiuro į tankų mišką ir susilinksėjo. Šunys įdėmiai žiūrėjo į 
šeimininkus, laukdami juos paleisiančių stebuklingų žodžių. 

Visi penki vyrai turėjo ginklus. Svoris prie diržų ir rami- 
no, ir baugino. Trims šunų prižiūrėtojams užduotis atrodė 
jaudinanti. Būtent tai jie ir įsivaizdavo jaunystėje prisijungę 
prie policijos pajėgų, dar prieš tapdami patruliais su šunimis. 
Visi trys buvo subrendę vyrai. Jei amžius tarp 30 ir 40 metų 
laikomas branda, kaip ironiškai pastebėjo Sejeris. Per daugybę 
tarnybos metų jie ieškojo daugelio skirtingų dalykų - ir daug 
kartų sėkmingai. Jiems patiko miško tyla, nežinia, darbas su 
šunimis. Lekuojančių šunų, lūžtančių šakelių, šiugždančių 
lapų, tūkstančių vabzdžių zvimbimo garsai. Visi pojūčiai buvo 
itin išlavinti, akys įbestos į žemę, vertinančios net menkiausią 
detalę: cigaretės nuorūką, lūžusią šakelę, laužo liekanas. Jie 
stebėjo šunis - kaip judėjo uodegos, ar jie jas Žvaliai vizgino, 
ar ūmai nuleido ir visai liovėsi vizginę. Tuo pačiu metu jie 
laukė žinių iš nuovados: galbūt pranešimo, kad tuodu rado 
kitur. Arba kad banko plėšikas vėl smogė, kad įkaitą rado 
sveiką arba gulintį griovyje su praskelta kaukole. Galėjo nu- 
tikti bet kas. Nežinia juos ir jaudino; nebuvo dviejų vienodų 
dienų. Jie galėjo rasti ką nors kybantį medyje. Arba sėdintį po 
medžiu, išsekusį, bet laimingą, kad jį rado. Arba mirusį nuo 
perdozavimo. Vėliau sekdavo atsipalaidavimas. Sumažėjusi 
įtampa. Bet šis kartas kitoks. Du bėgantys asmenys, greičiausiai 
apimti nevilties. 

Sek! 

Stebuklingas žodis! Šunys akimirksniu sukluso. Kelias sekun- 
des jie sukinėjosi takelio pradžioje. Bet labai greitai patraukė 

pirmyn, dėmesį sutelkę tik į vieną dalyką - kvapo, užuosto 
automobilyje, sekimą. Elmanas tyliai sušnibždėjo: „Be jokios 
abejonės, šunys surado pėdsaką.“ 

Kiti linktelėjo. Šunys vedė juos šlaitu aukštyn įtempdami rau- 
menis. Visi trys gyvūnai sekė pėdsakais, o vedė Šarifas. Vyrai, su- 
kaitę kombinezonuose, šnopavo paskui juos. Trys šunys laikėsi 
kartu. Prieš išeinant jie buvo prigirdyti vandens, 0 jų ištvermės 
vyrai galėjo tik pavydėti. Vyrų būklė buvo gera; tai užtikrino 
darbas su šunimis - daugybė metų įtemptų treniruočių. Bet tas 
prakeiktas karštis sekino jėgas. Kiek toli nuėjo tie du bėgliai? 

Miškas atrodė negyvas, tarsi besišaukiąs vandens. Jie turėjo 
žemėlapį, žinojo, kur veda takeliai, ir senųjų gyvenviečių vietą. 
Vienas vyras įkišo ranką į kišenę ieškodamas kramtomosios 
gumos. Jis nenuleido akių nuo Nero. Šuo sukiojo snukį į šalis, 
kartkartėmis nusukdavo į šoną ir apeidavo nedidelį ratą, tarsi 
norėdamas apsigręžti. Bet paskui ėjo tolyn. Šarifas vis dar vedė. 
Kailis ant jo galvos ir nugaros buvo juodas, atrodė tankus ir 
Žvilgėjo blėstančioje saulės šviesoje. Uodega panėšėjo į didelę 
auksinę vėliavą, o letenos buvo plačios ir galingos. Nė vienas 
vyras neįsivaizdavo nieko gražesnio nei gerai prižiūrėtas vokie- 
čių aviganis. Vokiečių aviganis - tobulas šuo, būtent taip turi 
atrodyti tikras šuo. 

Po 15 minučių jie apsikeitė vietomis ir į priekį praleido Zebą. 
Akimirksniu sukilo varžymosi instinktas, ir šunys pradėjo dar 
labiau stengtis. Nepaisant to, jie pamažu nusilpo, nuleido uo- 
degas ir nebeuostė taip energingai. Iš pradžių Nero ir Šarifas 
stūmėsi į priekį, bet paskui panoro apsigręžti. Vyrai neskubėjo 
ir pasinaudojo proga pailsėti po sunkaus kopimo. Jie buvo ant 
keteros. Iš čia matė plentą apačioje ir užtvarą prie mokesčių 
rinkliavos būdelės. 

- Lažinuosi, kad jie čia sustojo pailsėti, - tyliai ištarė Sejeris. 

Kiti linktelėjo. Anie stovėjo čia žvelgdami į užtvarą ir patrulių 
automobilį. Paskui ėjo toliau. Bet kuria kryptimi? 

— Štai cigaretės nuorūka. 

Skarė ją pakėlė. 

— Suktinė. Popierius „Big Ben“. 

Jis įdėjo nuorūką į plastikinį maišelį ir įsikišo į kišenę, paskui 
paieškojo dar, bet nieko nerado. 

— Tegul Zebas ir toliau eina pirmas, o kiti žvalgosi, - pasiūlė 
Elmanas. 

Nero ir Šarifas pradėjo šukuoti plotą iš vienos pusės į kitą, 
aprėpdami maždaug 50 metrų ruožą. Zebas žingsniavo tolyn 
laikydamasis takelio. Kvapas buvo neaiškus. Šunys nebeatrodė 
tokie energingi, vis stabčiojo, buvo išsiblaškę. Vyrai pažvelgė 
atgalios. Jie tikrai nenusileido į ūkį, kur gyveno nužudytoji 
moteris. Galbūt pakilo iki senųjų gyvenviečių? Tokioje kaitroje 
rodėsi tikėtina, kad bėgliai sustojo pailsėti vienoje iš senų kalnų 
trobelių. Jei taip ir buvo, šunys stipresnį pėdsaką ras ten, o ne 
šioje sausoje vietovėje. 

Miške buvo visiškai tylu. Rudenį čia daugiau judėjimo - būna 
ir medžiotojų, ir uogautojų. Bet šiuo metu buvo pernelyg karšta, 
kad kas nors vaikštinėtų miške be reikalo. Arba be užmokesčio 
ir kamuojamas nepagydomo nuotykių troškimo, kuris bėgiojo 
jų kraujyje lyg mažos skruzdėlytės ir nedavė ramybės. 

Sejeris ranka perbraukė kaktą ir pasitikrino ginklą. Šaudy- 
kloje jis buvo taiklus šaulys, bet suvokė, kad tikro susišaudymo 
metu tai nieko nereikštų. Dėl to jis sunerimo. Vienas klaidingas 
sprendimas gali turėti tragiškų pasekmių. Nušalinimas nuo par- 
eigų. Negalia. Mirtis. Gali nutikti bet kas. Kažkodėl jis pasijuto 
pažeidžiamas, tarsi gyvenimas būtų įgavęs daugiau prasmės. Jis 
išstūmė mintis iš galvos ir toliau mitriai žingsniavo mesdamas 
žvilgsnį į Skarę, kuris nuleido kepurės snapelį, kad užstotų saulę. 

— Vienas Dievas težino, kas nutiko tam vargšui iš beprotna- 
mio, - sumurmėjo Sejeris. 

— Mano nuomone, lygiai taip pat nerimauti vertėtų ir dėl kito 
vyruko, - pasakė Skarė žvelgdamas į vyriausiąjį inspektorių. 

- Nežinome, ar jis ją nužudė, tik tai, kad ten buvo. 

Skarė buvo užsidėjęs akinius plieniniais rėmeliais su užsega- 
mais tamsintais stiklais. 

— Apsižvalgyk, — tarė jis. - Čia mažai žmonių, ar ne? 

- Paminėjau tai tik tam, kad neiškraipytume faktų. Tarkime, 
kad jie atsidūrė vienodoje padėtyje. 

- Išskyrus tai, kad vienas jų turi ginklą, - pasakė Skarė. 

Jie ėjo toliau. Šunys nekantriai judėjo į priekį dideliu miškingu 
plotu. Retkarčiais tekdavo prasibrauti pro tankius brūzgynus, 
kitur takelis driekėsi per proskynas. Jų kūnuose pulsavo karštas 
kraujas. Krito graži prabangi auksinė šviesa, o žali atspalviai 
medžiuose gniaužė kvapą. Lapai ir šakos švelniai pynėsi, spygliai 
badėsi, žolė lietė jų kojas, šakos linko ir kirto jiems į veidus. Ant 
jų vis tūpė vabzdžiai, bet vyrai greitai liovėsi juos daužę, nes tai 
kainavo per daug jėgų. Skarė tik kartą mostu nuvijo piktą vapsvą, 
kuri taikėsi įsipinti į jo garbanas. 

Po kurio laiko jie sustojo prie almančio upokšnio, kad šunys 
galėtų palakti. Vyrai šaltutėliu vandeniu apsišlakstė veidus ir 
sprandus. Šunims vis dar labiausiai rūpėjo užduotis ir kvapas, 
nors jis ir buvo silpnas. Jie buvo atkaklūs, nekantrūs ir, priešingai 
nei žmonės, nepasiruošę pasiduoti, jei bėgliai būtų toli nuėję. 
Galbūt jie gulėjo kur nors pavėsyje ilsėdamiesi, sumerkę kojas 
į vieną tų nedidelių tvenkinėlių. Mintis apie murktelėjimą į 
šaltą vandenį ėmė keliauti iš vienos galvos į kitą. Kvaila, bet vos 
tik mintis apsireiškė, jie neteko ramybės. Šaltas banguojantis 
vanduo. Mintis apie įkaitusių kūnų panėrimą, apie prakaito 
išplovimą iš plaukų. 

- Vietname, - staiga prakalbo Elmanas, - kai amerikiečiai 
dienos kaitroje eidavo per krūmynus, jų smegenys po šalmais 
užvirdavo. 

- Užvirdavo? Gerasis Dieve. - Sejeris papurtė galvą. 

- Jie nebebuvo tokie kaip anksčiau. 

- Jie, šiaip ar taip, nebebuvo tokie kaip anksčiau. Bet, atvirai 
kalbant, - jis pasisuko į kitus, - ar tikrai tikite, kad tai įmanoma? 

— Žinoma, ne. 

— Juk nesi dar ir daktaras, ar ne? - sausai klustelėjo Sejeris ir 
bakstelėjo jam į kepuraitę. 

Vyrai tyliai prajuko. Šunų pokalbis neblaškė. Jie ėjo tolyn, 
kartkartėmis sukišdami snukius į žolę palei taką, bet nesusto- 
dami. Judėjo lėtai, bet laikėsi takelio, ir vyrai spėjo, kad bėgliai 
taip pat mieliau ėjo juo nei nuklydo į tankų mišką. 

— Surasime juos, - niūriai ištarė Sejeris. 

— Mane stebina, - atsiduso Elmanas akimis sekdamas Zebą, - 
tragiškas vyro likimo pobūdis. 

— Ką čia vapi? - atsigręžė Skarė. 

- Testosteronas. Štai nuo ko vyrai tokie agresyvūs. Testoste- 
rono, tiesa“ 

- Irė 

— Na, todėl tokių užduočių metu beveik niekada neieškome 
moterų. Tik pagalvokit, kaip menkai jos būtų apsirengusios 
tokiame karštyje! 

Sejeris tyliai sukikeno. Ir pagalvojo apie Sarą. Apie jos vyz- 
džius juosiančius šviesius žiedus. 

Skarė pastebėjo staiga pasikeitusią išraišką. 

— Nerimauji, Konradai? 

— Man viskas gerai, dėkui. 

Jų nuotaika tebebuvo pozityvi. Staiga mėlyname danguje 
pasirodė nedidelis lėktuvas - baltas ir švytintis saulės šviesoje. 
Sejeris ilgai į jį žiūrėjo. Ten, aukštai, vėsu ir erdvu. Mintyse jis 
buvo lėktuvo viduje su parašiutu ant nugaros. Jis atidarė duris 
ir akimirką stabtelėjo, kad pažvelgtų žemyn. Paskui šoko lauk 
ir kurį laiką krito žemyn, kol pradėjo patogiai sklęsti ant oro 
stulpo. 

— Ar matai, Jakobai? - Sejeris atsisuko ir parodė. 

Skarė neramiai pažvelgė į lėktuvą. Jo vaizduotė ėmė darbuotis 
iš peties. 

— Ar kas nors turi veidrodį? 

Morganas žvairuodamas stengėsi pasižiūrėti į savo nosį. 

— Tam, kuris turi draugų, veidrodžio nereikia, - sėdėdamas 
prie spintelės sumurmėjo Erkis. 

Morganas pažvelgė į Kaniką. 

— Tas vyrukas žodžio kišenėje neieško, ar ne? Sunku patikėti. 

— Dėkle turiu veidrodį, - tyliai pasakė Kanikas. Jis vis dar bi- 
jojo pažvelgti Erkiui į akis. Galbūt jis sėdėjo galvodamas, kokiu 
siaubingu būdu jį nužudyti. Jo išraiška tokia keista. 

— Nueik ir atnešk jį, Erki, - liepė jam Morganas. 

Erkis neatsakė. Jis jautėsi maloniai mieguistas ir pavargęs. 
Morganas pasidavė, nuėjo iki laiptelių, ant kurių gulėjo dėklas, 
ir įvilko jį vidun kartu su lanku. Pasikuitęs tarp strėlių ir kitos 
įrangos rado veidrodį. Kvadratinį veidrodėlį, maždaug dešimties 
ir dešimties centimetrų dydžio. Jis neryžtingai pakėlė jį iki veido. 

— O, šūdas! Po velnių, tai pats bjauriausias dalykas, kokį tik 
esu matęs! 

Kanikas nebuvo pagalvojęs apie tai, kad Morganas dar nematė 
savo nosies. Ir tai buvo tiesa. Ji tikrai atrodė siaubingai. 

— Ji užkrėsta, Erki. Taip ir žinojau! - Jis ėmė žingsniuoti lai- 
kydamas veidrodį. 

— Visas pasaulis užkrėstas, - sumurmėjo Erkis. - Liga, mirtis 
ir kančia. 

— Kiek laiko reikia stabligei prasidėti? - garsiai svarstė Mor- 
ganas. Jo ranka drebėjo taip smarkiai, kad veidrodis svyravo. 

— Kelių dienų, - pasiūlė Kanikas. 

- Ar tu tuo tikras? Ar išmanai tokius dalykus? 

— Nelabai. 

Morganas atsiduso kaip piktas vaikas ir numetė veidrodį. 
Nosies vaizdas buvo beatimąs visą drąsą. Nebeskaudėjo ir jis 
nebesijautė prastai. Jis paprasčiausiai buvo abejingas, bet dėl 
kitko — maisto ir vandens stygiaus. Reikėjo galvoti apie ką nors 
kita. Jis pažvelgė į Kaniką ir prisimerkė. 

— Tai tu žmogžudystės liudytojas, a? Papasakok apie tai. Kaip 
manai, kas nutiko? 

Kanikas išpūtė akis. 

— Ne, - pasakė jis. - Aš ne liudytojas. 

— Ne? Per radiją sakė kitaip. 

Kanikas nuleido galvą ir sukuždėjo: 

— Aš tik mačiau jį nubėgantį. 

— Ir ar tas vyras yra teismo salėje? Pakelk ranką ir parodyk jį 
prisiekusiesiems, - iškilmingai pasakė Morganas. 

Kanikas sugniaužė rankas ant kelių. Nė už ką gyvenime ne- 
rodys Erkio. 

— Ar turėjai viską išplepėti policijai? 

— Aš neišplepėjau. Jie paklausė, ar ką nors mačiau, o aš tiesiog 
atsakiau į jų klausimus, - atsakė jis. 

Kad išgirstų, ką berniukas sako, Morganui teko pasilenkti. 

— Tik nemėgink išsisukti. Akivaizdu, kad išplepėjai. Ar pa- 
žinojai senutę? 

— Taip. 

Erkis buvo pakreipęs galvą į vieną pusę. Atrodė, kad miega. 

— Jis negalėjo susivaldyti, - tarė Morganas. - Galvoje jam 
viskas susimaišę. 

— Susimaišę? 

— Jis to net neprisimena. 

— Neprisimena? 

— Gal jis net neprisimena, kad šįryt apiplėšęs „Fokus“ banką 
paėmiau jį įkaitu. 

Jis linksmai pažvelgė į berniuką. 

- Jis taip patogiai stovėjo tame banke, o man reikėjo jo pagal- 
bos pabėgant. Žinai ką? - sukikeno Morganas. - Apiplėšti banką 
ir pagrobti įkaitą - tas pats, kas pirkti velykinį kiaušinį su prizu 
viduje. Kai kuriems pasiseka, ir jie gauna visą žaisliuką. Bet aš 
gavau tik krūvą atskirų detalių, kurias reikia sudėti. 

Jis pamiršo savo nosį. 

— Jis nieko neprisimena. Be to, daro tai, ką liepia vidiniai 
balsai. Abejoju, ar supranti, bet man Erkio gaila. 

Morganas vėl atsisėdo ant grindų ir rimtai pažvelgė į Kaniką. 

- Žinai ką? Būdamas vaikas lankiau darželį. Kiekvieną rytą 
vykdavo susirinkimas. Turėdavome sėdėti ratu ant grindų, kol 
vienas iš mokytojų skaitydavo arba dainuodavo. Žaisdavome 
žaidimą, kur reikėdavo pagauti mintį. Mokytoja pažvelgdavo 
mums giliai į akis ir sušnibždėdavo: „Galvokite apie ką nors!“ Ir 
mes labai smarkiai galvodavome. Paskui ji surikdavo: „Pagau- 
kit, pagaukit!“ ir ištiesdavo ranką lyg rinkdama mintis. O mes 
darydavome tą patį. 

Morganas stabtelėjo. 

- „Nepaleiskite jos! rėkdavo ji, ir mes tvirtai įsikibdavome, 
bijodami, kad ji nuskris. Ir nuskrisdavo. Nes kai atgniauždavo- 
me saujas, jose nieko nebūdavo. Tik purvas ir prakaitas. Matyt, 
tai buvo dėmesio sukaupimo pratimas, bet po jo jausdavomės 
siaubingai. Suaugusieji vaikams daro tiek daug sumautai keistų 
dalykų. 

Nuo tos minties jis nuolankiai papurtė galvą. 

- Erkis turi tą pačią problemą. Jis arba būna sumišęs ir negali 
sulaikyti minčių, arba vėl ir vėl galvoja apie tą patį. Tai vadina- 
ma apsėdimu. Žinau apie tokias problemas; dirbau su tokiais 
žmonėmis. 

Jie girdėjo Erkį tyliai niurnantį prie spintos. 

- Ar žinai, kodėl jis nukando man nosį? 

- Nenutuokiu, - suverkšleno Kanikas. 

— Norėjau, kad jis apačioje nusimaudytų, o jis nesutiko. Ne- 
moka plaukti. Jam nepatinka, kai žmonės prie jo kabinėjasi. 
Nesikabinėk prie jo. Antraip nei iš šio nei iš to įsikibs tau į ausį 
ar dar baisesnę vietą. 

- Ar jau galiu eiti? 

Kaniko balsas buvo plonas lyg siūlas. Jis kalbėjo kuo tyliau, 
kad neišgirstų Erkis. 

Morganas užvertė akis. 

— Ar jau gali eiti? Kodėl, po galais, manai galįs išeiti? Ar 
leisime tau išsisukti lengviau nei mums? Ar kuo nors tai už- 

sitarnavai? Tai mūsų likimas, — rimtai ištarė jis. - Esame čia 
įkalinti - laukiame, kol ateis policija ir mus uždarys. Bet mes 
nesutinkame patys pasiduoti. Esame išdidūs ir drąsūs, be kovos 
nepasiduosime. 

Morgano balsas buvo kupinas girto iškilmingumo. Jis kalba 
kaip Džeronimas, liūdnai pamanė Kanikas. Ne tik Erkis bepro- 
tis. Abu pamišę. Gal ir jis pamišęs. Iškilus reikalui sunku spręsti. 
Bet jis juk gyvena pataisos įstaigoje, ne beprotnamyje. O gal tai 
beprotnamis? Staiga jam pasidarė bloga ir jis pamėgino nuryti 
pojūtį, kad gerklėje auga kažkoks vilnonis daiktas. Tam tikra 
prasme jo vieta čia, su šiais vyrais. Jis tai žinojo. 

— Ar tavo motina tebėra gyva? - staiga paklausė Morganas. Jis 
buvo ištraukęs iš sienos Kaniko strėlę ir ją apžiūrinėjo. 

— Manau, taip, - nusiminęs atsakė berniukas. 

— Palauk minutėlę, - pratrūko Morganas. - Ar tu tikrai toks 
kandus? Tik nesakyk, kad nežinai, gyva ji ar mirusi. Mano moti- 
na gyva. Ji gyvena iš pašalpos. Dar turiu seserį, kuriai priklauso, 
grožio salonas. 

— Tai ji galės sutvarkyti tavo nosį. 

— Baik su sarkazmu. Jai sekasi labai gerai. Ar tavo motina 
gyva, Kanikai? 

— Taip. 

— Arją išlaiko vyriausybė? 

- Ą? 

— Klausiu, ar ji turi darbą, ar gyvena iš pašalpos? 

— Nežinau. 

— Arji atsiunčia tau pinigų? 

— Tik retkarčiais siuntinių. 

- Štai tau patarimas, kai kitąsyk bus tavo gimtadienis. Papra- 
šyk „Nutrilett“ pakuotės. 

Kanikas nenutuokė, kas yra „Nutrilett“. Jis sėdėjo galvodamas 
apie retai matomą mamą. Ji atvykdavo tik tada, kai Marguna 

jai paskambindavo ir įkalbėdavo. Dažniausiai atveždavo jam 
šokolado. Jis sunkiai prisiminė, kaip ji atrodo; jie netgi mažai 
kalbėdavosi. Mama net nežiūrėdavo į jį, tik mėtydavo žvilgs- 
nius, o paskui susiriesdavo ir apimta siaubo nusukdavo akis į 
šalį. Staiga jis pagalvojo apie tai, kas nutiko labai seniai. Vieną 
dieną jis grįžo namo iš mokyklos, sustojo virtuvės tarpduryje 
ir pažvelgė į mamą. Ji atrodė kitaip. Per vieną dieną, per tas 
kelias valandas, kol jis sėdėjo suole, jos plaukai ūmai paaugo 
30 centimetrų. 

— Ar įsigijai peruką? - paklausė jis. 

Ji numetė šalin bulvarinį laikraštį, kurį skaitė, ir nenoriai 
pasisuko į jį. 

— Ne. Tai tikri priauginti plaukai. 

— Ką? - Jis taip nustebo, kad iškart atsisėdo prie stalo. Pasikeitė 
ne tik jos plaukai. Nagai taip pat staiga tapo ilgi, tamsiai raudoni 
ir ryškūs tarsi naujo automobilio dažai. 

— Ką reiškia „priauginti ? - smalsiai paklausė jis. - Ar jie 
priklijuoti? 

— Taip. Laikysis kelias savaites. 

Ji lėtai atmetė plaukus ir išskleidė juos, kad pasirodytų. Šie 
nauji plaukai suteikė jai naujo orumo. Jos išraiška buvo kitokia, 
nugara tiesesnė, o laikysena kaip karalienės. 

Pagunda buvo pernelyg didelė. Kanikas pasilenkė per stalą, 
nešvaria ranka sugriebė plaukų sruogą ir timptelėjo. Jie nepa- 
sidavė. Tai buvo nesuvokiama. 

— Kvaily! - suriko ji stodamasi nuo stalo. - Ar suvoki, kiek 
jie kainavo? 

- Sakei, kad priklijuoti. 

- O tu ką tik mėginai juos sugadinti, ar ne? 

— Kas tai padarė? 

— Mano kirpėja. 

— Kiek kainavo? - niūriai paklausė jis. 

— Norėtum sužinoti, ar ne? Bet tai ne tavo reikalas. Tu neturi 
pinigų. 

— Neturiu. Net kišenpinigių. 

— Kam tau tie kišenpinigiai? Niekada nieko dėl manęs nedarai! 

— Niekada neprašai. 

— Ką konkrečiai gali padaryti, Kanikai? 

Staiga ji pasilenkė per stalą ir iššaukiamai žiūrėjo į jį. 

— Ar gali ką nors padaryti, Kanikai? 

Jis krapštė sudžiūvusį džemo lašelį ant staltiesės. Jis nieko 
nesugalvojo, ničnieko. Jam nesisekė skaityti ir siaubingai ne- 
sisekė sportuoti. Žaisdamas smiginį jis neįveikiamas, bet apie 
tai neužsiminė. 

Vėliau, kai ji maudėsi duše naujuosius plaukus sukišusi po 
plastikine kepuraite, jis įkišo nosį į jos rankinę. Žinojo, kad 
pinigų ten nebus. Ji buvo gudresnė nei Marguna ir pasiėmė 
pinigus į dušą. Bet rado kirpyklos čekį. Jam buvo sunku įskai- 
tyti suaugusiojo rašyseną,-bet bent kartą pasistengė. Plaukai ir 
nagai, 2300 kronų, visa suma sumokėta. Jam pristigo kvapo. Jis 
kriokdamas nuėjo į vonią ir atitraukė dušo užuolaidą. 

- Tiek užtektų dviračiui! - rėkė jis. - Visi kiti vaikai turi 
dviračius! 

Ji trūktelėjo ir grąžino užuolaidą į vietą. 

- Plaukai auga savaime, - klykė jis, - ir už dyką! 

— Nelįsk prie mano daiktų, - šaukė ji. - Tau reikia tėvo, kuris 
tave sudrausmintų. Atrodydama kaip ragana niekada nesuvi- 
liosiu tinkamo vyro. Turiu gražiai atrodyti. Visa tai tavo labui. 

Pro šviesią užuolaidą jis matė jos kūno kontūrus. Reikėtų 
smarkiai pasistengti, kad ją iš ten ištemptų, jei tikrai to norėtų. 
Jis galėtų nueiti prie kriauklės ir atsukti šaltą vandenį. Tuomet 
duše bėgtų toks karštas vanduo, kad ji apsiplikytų. Bet jis ne- 
norėjo to padaryti. Tai senas triukas. 

Staiga Kanikas pasijuto nuvargęs. Padėjo kaktą ant kelių ir at- 
siduso. Jis taip pat buvo alkanas. Tuodu suvalgė visą jo šokoladą. 
Bet mintys tebetraukė jį praeitin. Kartą jis grįžo namo anksčiau 
nei mama ir spintelėje rado vamzdžių valiklio dėžutę. Staiga 

jam toptelėjo juokinga mintis. Jis gana gerai žinojo, kaip valiklis 
veikia: užsikimšus kriauklei - o taip nutikdavo dažnai - į vamz- 
dį būdavo įberiama mažyčių apskritų melsvai baltų žirnelių. 
Dėl kontakto su vandeniu žirneliai pavirsdavo ėsdinančiomis 
dvokiančiomis dujomis. Jis rado tuščią pieno pakelį, kruopščiai 
išskalavo ir rūpestingai išdžiovino. Paskui ant dugno dosniai pri- 
barstė žirnelių ir nuėjo į vonią. Pakėlė vamzdžio groteles duše, 
įdėjo vidun pakuotę ir vėl uždėjo groteles. Jis niekada nepamirš 
mamos staugimo, kai ji nuėjo išsimaudyti po dušu. Ji atsuko 
karštą vandenį, ir visą dušą pripildė nuodingos dujos. Ji išbėgo 
lauk kosėdama, spjaudydamasi ir rėkdama pačius bjauriausius 
keiksmus, kokius tik pajėgė sugalvoti, o jų buvo nemažai. Jis 
sukūrė nuosavą dujų kamerą! 

Jo mintis pertraukė Morganas. 

— Ko dar turi tame dėkle? - paklausė jis. - Ar turi ko nors, ką 
galėčiau panaudoti vietoje tvarsčio? 

Kanikas akimirką pagalvojo. Jis turėjo devynių rūšių strėlių. 
Papildomą lanko templę. Maišelį strėlių galiukų su klijų tūbele. 
Templių vašką. Reples. Ir medvilninį skudurėlį taikikliui. 

— Medvilninį skudurėlį, - atsakė jis. 

- Arjo dydžio pakaktų mano nosiai? 

Kanikas žvilgtelėjo į spalvą pakeitusį galiuką. 

- Taip. 

Morganas iš karto atsistojo ir nuėjo prie dėklo. Skudurėlis 
buvo geltonas ir pūkuotas - tokiais valomi akiniai. 

Kanikas pažvelgė į jį. 

- Į ją pateks pūkų. 

— Man nusišikt. Noriu kuo nors ją uždengti. Kai tik pajudinu 
galvą, žaizdoje jaučiu orą - man tai nepatinka. Matau, turi ir 
lipnios juostos, ją taip pat panaudosiu. Padėk man! - pasakė jis 
mojuodamas medvilniniu skudurėliu. 

Kanikui teko pasistengti, bet jis kuo geriau pasidarbavo sto- 
rais pirštais; švelniai uždėjo skudurėlį ant Morgano nosies ir 

dantimis atkando lipnios juostos gabalėlį. Tinkamai ir tvirtai 
uždėjo tvarstį. 

— Kaip gražu, - tarstelėjo jis. 

— Tai pasilinksminkim! - kimiu balsu ištarė Morganas čiup- 
damas butelį. - Su buteliu ir mergina laikas tiesiog pralekia! - Jis 
mirktelėjo Kanikui. 

Erkis miegojo. Morganas su geltonu skuduru ant nosies atro- 
dė juokingai. Panašų pirmomis saulėtomis pavasario dienomis 
degindamasi už namo klijuodavosi mama, pamanė Kanikas, kad 
nenudegtų nosies. Ji gulėdavo išskėtusi kojas, kad saulė pasiektų 
kiekvieną odos lopinėlį. Kartais jis vogčia ją stebėdavo. Maty- 
davo ruoželį tamsių garbanotų plaukų tarp kojų. Ten buvo tas 
lenkas, ten jis buvo pradėtas. Motina jam to tiesiai nesakė, bet 
jis žinojo, kad tai tiesa. Pamėgino prisiminti tikslią akimirką, 
kai sužinojo šį faktą, bet veltui. 

Jis pagalvojo apie Karsteną ir Filipą ir svarstė, ar jie jo ieško. 
Kas, jei jie pasirodys šitame name? Gal įžygiuos tiesiai į vidų! 
Retkarčiais jis žvilgtelėdavo į du vyrus ir galvodavo, apie ką jie 
kalbėjosi. Nesumojo, kaip Erkis gali būti įkaitas, kadangi būtent 
jis turėjo ginklą, o tai, rodos, Morganui buvo nė motais. Jis pasi- 
ėmė butelį ir godžiai atsigėrė, paskui atidavė. Viskis nebedegino 
gerklės. Jis buvo kone anestezuotas. Kūnas buvo nejautrus ir 
keistai suglebęs. Turėjo ištrūkti, kol neužmigo. 

— Ar jau galiu eiti? - žvelgdamas į kampe sėdintį Erkį tyliai 
paprašė jis. 

- Erkis nuspręs, - nukirto Morganas. - Šiame name vadovauja 
jis, o šiuo metu jis miega. Turėsi palaikyti man draugiją. Tokio 
kukulio kaip tu man užteks ilgam. - Jis prunkštelėjo. 

Abu pasijuto labai girti. Morganas nebeprisiminė, ką čia veikė 
ar kokie jo planai. Jam patiko tylus kambarys, stebėtinai tamsus 
palyginus su akinančia šviesa lauke, jam patiko klausytis prie 
spintos kvėpuojančio Erkio. Žmonės apskritai neturėtų planuoti. 
Ar laikytis susitarimų. Jie turėtų paprasčiausiai ramiai sėdėti ir 

leisti mintims plaukti pro šalį. Netoli jo sėdintis storas berniukas 
šiek tiek sudribo ant grindų. Iš lauko neatsklido jokių garsų, nei 
paukščių, nei medžių šlamėjimo. Viskis sparčiai seko. Tai šiek 
tiek neramino. Po kelių valandų jis vėl bus blaivus. Anksčiau 
ar vėliau teks sunkų mieguistą kūną pakelti nuo grindų ir ką 
nors daryti. Bet jis nenumanė, ką. Pinigų turėjo, bet jam stigo 
jėgų išeiti iš namo, grįžti į kelią ir pamėginti pabėgti. Draugų 
jis neturėjo, išskyrus tą, kuris sėdėjo kalėjime už pašto skyriaus 
apiplėšimą ir netrukus bus paleistas lygtinai. Tada Morganas 
vairavo automobilį. Jiems vos pavyko pabėgti, o pasiekę saugią 
vietą jie išsiskyrė. Po dviejų dienų jo draugą pagavo ir suėmė dėl 
per televiziją parodytų apiplėšimo nuotraukų. Tas kvailys buvo 
kažkam skolingas, ir kažkas atsikeršijo. Ginklą jis paslėpė, pasak 
jo, kažkur miške, bet pinigus rado jo bute. Jis nepapasakojo poli- 
cijai apie Morganą. Tai, kad ištvėrė spaudimą ir vienas prisiėmė 
kaltę, buvo nuostabu ir neįtikėtina. Iki tol niekas nebuvo taip 
pasielgęs dėl Morgano! Tik vėliau atsėlino amžino įsiskolinimo 
jausmas. O dar vėliau - užuomina lankymo kambaryje. 

- Kai išeisiu, nieko neturėsiu. Ar gali kaip nors tai pakeisti? 

„Fokus“ banko apiplėšimas buvo tik pradžia. Šimto tūkstančių 
kronų, padalytų per pusę, ilgam neužtektų. Jis pažinojo draugą, 
žinojo jo įpročius ir apetitą. Vos tik pinigai išsektų, jis grįžtų. 
Būtų buvę geriau, jei policija būtų sugavusi ir jį, nusiminęs pa- 
manė Morganas. Jo smegenyse kažkas tyliai zvimbė. Gal jis ėjo 
iš proto kaip Erkis. Tai pirmasis balsas: viduje ratus sukantis ir 
ištrūkti mėginantis vabzdys. 

20 skyrius 


Morganas pabudo ir sumišęs sumirksėjo. Greta jo miegojo Ka- 
nikas, nukoręs galvą ir suspaudęs dvigubą smakrą, kuris ties 
krūtine išsiplėtė iki neapsakomos odos ir riebalų masės. Jis 
ištiesė sustingusias kojas ir rankomis palietė galvą. Nosies be- 
veik neskaudėjo; atrodė, kad ji visiškai nejautri. Gal jau negyva. 
Netrukus atitrūks ir nukris kaip supuvusio vaisiaus gabalėlis. 

Kanikas atsimerkė. Jis pastebėjo melsvą šviesą lauke. 

- Jau vakaras, - sušnibždėjo Morganas. 

- Turiu eiti namo, - neramiai pasakė Kanikas. - Manęs ieškos! 

Morganas žvilgtelėjo į Erkį stengdamasis užmatyti ginklą. 
Jis buvo užkištas už kelnių liemens. Jis pamažu siūbuodamas 
atsistojo, kad įgautų pusiausvyrą, ir nuėjo prie spintos. Akimirką 
pastovėjo galvodamas ir pasilenkė. Kampe buvo tamsu. Jis ap- 
žergė miegantį kūną ir neryžtingai nuleido virpančią ranką iki 
juosmens. Staiga paslydo ant kažko šlapio ir lipnaus ir parkrito. 
Per dvi sekundes vėl atsistojo sumišusia išraiška veide. 

- Šūdas! 

Kanikas krūptelėjo ir sumirksėjo. 

— Kas darosi? 

— Visur kraujas! Jis kraujuoja kaip nežinau kas! 

Kanikas pajuto pečiais ropojantį šaltą siaubą. 

-- Erki! - suriko Morganas svirdamas atgal. - Jis mirtinai 
nukraujavo. Jis šaltas! 

— Ne! - Klyksmas buvo šaižus ir kimus. Kanikas kepurnėda- 
masis atsistojo, bet iš karto atsirėmė į sieną. 

— Jis negyvas! 

Tarsi košmare Kanikas stebėjo, kaip Morganas lėtai atsisuka 
ir įsistebeilija į jį. 

- Ar suvoki, ką padarei? Nušovei Erkį lanku. Po velnių, Ka- 
nikai! 

Kanikas papurtė galvą. Iš jo burnos atsklido garsas - lyg 
riksmas, kuris išnyko dar nesusiformavęs. 

- Aš tik pataikiau jam į koją. 

- Tikriausiai pataikei į kirkšnies veną. Gal į arteriją. 

Morganas atsitraukė nenuleisdamas akių nuo Kaniko. 

— Man jau gana. Nešdinuosi iš šito beprotnamio! 

Jis smarkiai siūbavo. Jam reikėjo ginklo, bet kad jį gautų turėjo 
paliesti atšalusį kūną, gal net krauju išsitepti rankas. 

— Turi man padėti! 

Kanikas laikėsi įsikibęs medinės sienos. Jis pravirko. 

— Aš nenorėjau! Jis atidarė duris, o aš nespėjau sustoti. Turi 
jiems papasakoti, kas nutiko. Niekas kitas nematė! 

Sujaudintas storo, nevilties apimto berniuko, Morganas su- 
simąstė. Jis sunkiai nurijo, dar kartą žvilgtelėjo į Erkio kūną ir 
susmuko ant grindų. 

— Mano popieriai ir taip prasti. Aš apiplėšiau banką ir pagro- 
biau įkaitą. Gausiu griežtą bausmę. 

— Galime įmesti kūną į ežerą. Sakysime, kad jis pabėgo! — 
Kanikas bejėgiškai grąžė rankas. - Aš nenorėjau. Tai buvo ne- 
laimingas atsitikimas! Įmeskim jį į ežerą! 

- Tau tereikia policijai pasakyti teisybę. Bet aš turiu nešdintis 
iš Čia. 

Morganas prisimerkė. Jis stengėsi tiek susiimti, kad sugalvotų, 
kaip pabėgti. 

Iš Kaniko sruvo kūkčiojimai ir ašarų jūra, liejosi neviltis. 

- Iš įmetimo į ežerą naudos nebus, - skubriai ištarė Morga- 
nas. - Čia visur telkšo kraujas. Visa bala. 

— Galime virš jo užstumti spintą. 

— Nepadės. 

— Prašau! 

— Mūsų ieško. Gali pasirodyti čia bet kurią minutę. Neturime 
laiko. Ir nenunešime jo apačion neišsitepę krauju. Beprasmiška, 
Kanikai. Be to, tu per jaunas sėsti į kalėjimą. Išsisuksi. Visai 
kaip Erkis už tos senutės žmogžudystę, nes jis kvaištelėjęs. Bet 
aš, - suriko jis įnirtingai kumščiais daužydamas grindis, - aš 
neišsisuksiu. Po velnių, neturiu jokio pasiteisinimo! 

Jis dejavo ir rovėsi plaukus, stengdamasis prisiminti, kaip pra- 
sidėjo diena. Suvokė, kokia neįtikėtinai ilga ji buvo. Tarsi ištisas 
gyvenimas. Jį apėmė siaubingas paralyžiaus jausmas. Smegenys 
neveikė. Vis per tą sukruštą viskį. Kanikas žiopčiodamas tysojo 
ant grindų. 

— Už namo status šlaitas, - kūkčiojo jis. - Gal jis pats nusiris 
žemyn. 

— Jėzau Kristau. Nebeapsikęsiu! 

Kanikas atsistojo, perėjo kambarį ir ėmė smarkiai purtyti 
Morganą. 

— Turi kentėti. Turi! 

— Ne, neturiu. 

— Mes viską padarysime kartu. O tada išeisime. Privalome! 
Niekas jo nepasiges. 

- Klysti, - tyliai pasakė Morganas. Vos tik tai ištarė, nustebęs 
suprato, kad tai tiesa. 

Jis kūkčiodamas pažvelgė pro langą. Kraštovaizdis tolumoje 
atrodė neryškus. Jis turėjo ištrūkti arba išprotėti kaip Erkis. Jei 
tik leis sau, dabar pat pradės kliedėti. Jis tai jautė - kaip nu- 
grimztų žemyn palikdamas pasaulį. Kaip su nuostaba žvelgtų 
į kalbančius žmones ir negalėtų jų suprasti. Bet jam nerūpėtų. 
Jis paprasčiausiai leistų jiems tęsti. Tai ne mano rūpestis. Šita 
visuomenė sumauta. Per daug dalykų, apie kuriuos reikia gal- 
voti. Pavyzdžiui, šantažuotojas, laukiantis kalėjime. Pavyzdžiui, 
priešais jį stovintis storas nelaimingas berniukas. 

— Privalome! - rėkė Kanikas. 


Morganas leido galvai nusvirti ant krūtinės. Jis girdėjo žiop- 
čiojantį Kaniką ir dar kažką besiartinant. Tolumoje lojančius 
šunis. 

— Per vėlu, - sudejavo jis. - Kažkas ateina. 


Sejeris tyrinėjo žemėlapį. 

— Artinamės prie senųjų gyvenviečių. - Jis prisimerkė ir pa- 
rodė pirštu. - Lažinuosi, kad jie slepiasi viename tų senų namų. 

— Ką darysime juos radę? - paklausė Skarė. 

Sejeris paeiliui pažvelgė į visus vyrus. 

— Nemanau, kad turėtume elgtis dramatiškai. Siūlau sustoti 
už atitinkamo atstumo ir šūktelėti, kad jie žinotų, kiek mūsų ir 
kad mes ginkluoti. 

— Bet jei jis išeis priešais save vesdamas įkaitą, įrėmęs ginklą 
jam į smilkinį? 

— Tuomet paleisime jį. Toli nenueis. Mūsų penki, jų du. 

Skarė nusišluostė nuo veido prakaitą. 

— Nė vienas nesitraukite ginklo, - pasakė Sejeris. - Nenoriu 
vieno iš jūsų nešti atgal šitam prakeiktam karštyje. Kai viskas 
baigsis, turėsime pasiaiškinti dėl kiekvienos minutės. Raštu. 
Atvirai ir švaria sąžine. Be mano žodžio nė vienas nė nežiūrėkit 
į ginklą. Jei persigalvosiu, pasakysiu. 

Jis pradėjo eiti, o kiti pūškavo iš paskos. Jie visiškai juo pa- 
sitikėjo, bet manė, kad kartais jis pernelyg atsargus. Tokios 
užduotys pasitaikydavo retai. Iš tikrųjų jie nenorėjo būti šiame 
alpiame miške, bet adrenalino skonis buvo saldus. 

— Manau, ten apačioje tikriausiai Himeriko ežeras, - rodyda- 
mas pasakė Sejeris. - Remiantis žemėlapiu, jis netoli, bet iš čia 
jo nematau. Lažinuosi iš alaus, kad šunys patrauks ta kryptimi. 

— Nematau jokių pastatų. - Elmanas ranka uždengė akis nuo 
saulės ir pažvelgė į medžių tankmę priešaky. 


232 


— Gal jie už tų medžių. Bent jau mūsų nematys. 

Jie ėjo toliau. Šunys nuskubėjo į priekį, tiesiai tankmės link. 
Skarė retkarčiais vis kilstelėdavo galvą į dangų, tikėdamasis, 
kad Kūrėjas jį stebi. Tylus miškas atrodė grėslus. Tyloje tvino 
nuojauta, tarsi artėjanti galinga audra. Bet debesų nebuvo, tik 
blanki migla virš medžių. Iš žemės pamažu ir negailestingai ga- 
ravo visa drėgmė; ji kilo ir rinkosi virš vietovės pieniškos miglos 
pavidalu. Gal tuodu vyrai laukė jų prie atviro lango pasiruošę 
ginklus. O gal jau seniai perėjo keterą. Medžių tankmė pamažu 
artėjo. Nesimatė jokio namo. 

Jie nusprendė pasiųsti Zebą pasiklausyti. Elmanas jį pasišau- 
kė, o vyrai stovėjo stebėdami didelį rudą šunį. Jo galva švelniai 
lingavo į šonus, ausys vos vos virpėdamos sukiojosi lyg antenos. 
Staiga jos šovė į viršų, ir Zebas pasuko galvą į medžių pusę. 
Ausys pasistojo ir nukrypo tiesiai į tą vietą, kurios jie nematė. 
Elmanas mintyse nupiešė tiesią liniją nuo šuns ausų iki tankmės. 

— Ten kažkas yra, - sušnibždėjo jis. 

Sejeris nuėjo pasižiūrėti. Zebas pamėgino sekti iš paskos, 
bet jį sulaikė trūktelėjimas už pavadėlio - dėl to jis šaižiai 
sulojo. Sejeriui sėlinant į priekį jo plaukai žaliame fone žėrė- 
jo lyg sidabras. Ėjo sekundės. Skarė prakaitavo. Vyrai glostė 
šunis. Sejeris ėjo toliau. Pasiekęs tankmę jis pasuko kairėn ir 
žengė į krūmynus pakraštyje. Jis stengėsi atpalaiduoti kūną. 
Tarp medžių kažką įžiūrėjo, tamsesnį ir tankesnį daiktą. Jis 
uždėjo ranką ant ginklo. Odinis laikiklis kaitino odą. Netrukus 
miškas praretėjo, ir priešaky atsivėrė proskyna, o joje stovėjo 
žytus langus. Žmonių nesimatė. Jis susigūžė žolėje būdamas 
tikras, kad pro langus jo nematyti. Be abejo, gali būti, kad jie 
vis dar viduje, nors tylu kaip kape. Gal jie miega arba ilsisi. 
Gal laukia jo. Ant namo stogo augo žolė - sausa ir išdeginta 
saulės. Langai buvo maži, su vidlotėmis, pro juos į vidų pate- 
ko nedaug šviesos. Viduje tikriausiai malonu ir vėsu. Jis juto, 

kad viduje kažkas yra, bet nieko negirdėjo. Negalima atsistoti 
ir nueiti iki durų. Jie gali pašokti ir imti šaudyti apimti aklo 
siaubo. Jis liko kur buvęs. Pušies kankorėžis, mestas į medinę 
sieną, dusliai dunkstelėtų - galbūt to užtektų, kad vienas iš vyrų 
prieitų prie lango pasižiūrėti. Jis paieškojo po sausa pušimi ir 
rado didelį kankorėžį. Gal reikėtų taikytis į duris. Jei viduje kas 
nors yra, tikrai išgirs. Ant akmeninių laiptelių jis matė tamsią 
rusvai raudoną dėmę. Panašu į kraują. Jis susiraukė. Ar kas nors 
sužeistas? Jis pakėlė ranką ir metė pušies kankorėžį. Šis tyliai 
bilstelėjo. Sejeris greitai tūptelėjo ir susigūžė. Nieko nenutiko. 
Jis nutarė laukti visą minutę. Sekundės ėjo. Sunku gūžtis vilkint 
kombinezoną, kurio klešnės per trumpos. Praėjo minutė. Jis 
apsisuko ir parsėlino atgal. 

— Eisiu į namo vidų. 

Skarė sunerimęs pažvelgė į jį. 

— Nemanau, kad jie ten. Taip tylu. 

— Zebas kažką girdėjo, - pasakė Elmanas. 

Sejeris ir Skarė nuėjo iki trobelės, o kiti liko su šunimis. Sejeris 
stumtelėjo duris. 

— Ei! Policija. Ar čia kas nors yra? 

Niekas neatsiliepė. Visur buvo tylu. Jis nesitikėjo, kad banko 
plėšikas išsiverš ir jį nušaus. Jis mirs ne taip. Be to, namas atrodė 
visiškai apleistas. Jis įkišo galvą į svetainę. Pastebėjo žalią sofą, 
seną spintą ir - visai netikėtai - pilką lagaminą. Jis žengė kelis 
žingsnius į priekį ir per petį sušnibždėjo Skarei: 

— Jie čia buvo. 

Akimirką jis stovėjo vidury apdulkėjusių grindų ir dairėsi 
kambaryje, leisdamas akims priprasti prie prieblandos. Tada 
kampe pastebėjo figūrą. Liesą vyrą tamsiais drabužiais ir juo- 
dais plaukais. Jis pusiau sėdėjo, pusiau gulėjo, o jo galva rėmėsi 
į spintą. Atrodė, kad jam labai nepatogu. Sejeris nebegalvojo 
apie savo saugumą, apie tai, kad kas nors gali jį užpulti. Jis pe- 
rėjo kambarį ir priklaupė prie negyvybingo vyro. Pirmiausia 

jį sukrėtė tai, koks jis mažas. Lieknas, trapus, be jokio stipry- 
bės požymio. Akys užmerktos, veidas vaiduokliškai išblyškęs. 
Panėšėjo į smarkiai išbadėjusį vaiką, o juodų plaukų sąvėla 
siekė pečius. 

— Erki, - sukuždėjo Sejeris. 

Kūnas gulėjo kraujo baloje. Jis palietė liesą kaklą ieškodamas 
pulso, bet jo neužčiuopė. Buvo sunku nustatyti žaizdos vietą, 
bet jį akivaizdžiai sužeidė kažkur į pilvą. Kūne dar buvo likusi 
kruopelytė šilumos. Sejeris jau norėjo stotis, kai kažką išgirdo. 
Iš pradžių pamanė, kad tai Skarė, bet staiga į regos lauką pateko 
tamsus daiktas. Jis išgirdo bjaurų girgždesį. Ant cypiančių vyrių 
lėtai atsivėrė spintos durys. Jam ant sprando pasišiaušė plaukai. 
Jis giliai įkvėpė. Girgždėjimas liovėsi, ten nieko nebuvo. Iš ten, 
kur tupėjo, spintos vidaus nematė, bet ten nieko negalėjo būti. 
Banko plėšikas, nušovęs įkaitą, nesislėptų senoje spintoje. Jo 
tikriausiai jau seniai nebėra. Durys atsivėrė tik todėl, kad Sejeris 
perėjo kambarį ir sudrebino grindlentes. Jis atsitraukė, žengė 
kelis žingsnius ir pažvelgė į spintos vidų. Žybtelėjo metalas. 

Ginklas smarkiai drebėjo. Sejeris nustebęs aiktelėjo ir pasi- 
ruošė išsitraukti savo ginklą, bet persigalvojo. Nieko nesupras- 
damas spoksojo į ten stovinčią būtybę, vėpsančią į jį, į siaubą 
išblyškusiame veide, į pakeltą ginklą. Spintos viduje stovėjo 
Kanikas. Sejeris nesuprato. Jis pažvelgė į ginklą ir tai, kaip ber- 
niukas jį laikė. 

Nedaryk klaidų. Ramiai, ramiai, berniukas tuoj palūš, jis 
visiškai nenuspėjamas. Išlik ramus, nekelk balso. Neparodyk, 
kad bijai. 

— Aš nenorėjau! - suriko Kanikas. Jo balsas perskrodė tylą, 
ir Sejeris pašoko, nors ir buvo tam pasiruošęs. - Jis pasimaišė! 
Paklauskit Morgano! 

Jis taikėsi Sejeriui į krūtinę - tikrai pataikytų. Jei tik galėtų 
iššauti. 

Sejeris nuleido rankas. 

-— Kanikai, jis neužtaisytas. - Ir pridūrė: - O kas tas Morganas? 
saugiklį, bet pirštai buvo sustirę iš išgąsčio ir nenorėjo paklusti. 
Galiausiai jam pavyko. Bet Sejeris išsitraukė savo ginklą, o užjo 
stovėjo garbanotplaukis vyras, taip pat iškėlęs ginklą. 

— Jis miegamajame, - sušniurkščiojo Kanikas. Tai pasakęs 
numetė ginklą ant grindų, susilenkė ir ėmė smarkiai vemti. Jis 
tebestovėjo spintoje ir vėmė ant pūvančių lentų. Troškinys ir 
viskis - viskas pasipylė lauk. Jis atsirėmė į spintą ir nesiprie- 
šino pykinimui. Sejeris palaukė, kol jis baigs. Paskui atsargiai 
pakėlė ginklą, paliko berniuką, kur šis buvo, ir nuėjo ieškoti 
miegamojo. 

Iki tol Morganas stovėjo už durų ir laukė. Dabar jis bėgo į 
mišką pasitelkdamas jėgų likučius, kad per kiemą nuskuostų iki 
medžių. Per lapus Elmanas išvydo šviesius plaukus ir spalvotus 
šortus. Vargšelis neturėjo nė menkiausios vilties. 

Pareigūnas pasilenkė, suėmė didžiojo šuns galvą ir šnibžtelėjo 
į ausį: „Zebai. Pulk!“ 

Gyvūnas metėsi į priekį ir nulėkė lyg gauruotas žaibas. Mor- 
ganas bėgo. Negirdėjo jį besivejančių šunų ar riksmų ir šūksnių. 
Tiesą sakant, visur buvo siaubingai tylu. Jis bėgo, bet jo jėgos 
akimirksniu išseko. Zebas išvydo baltas rankas ir nusitaikė į kai- 
riąją. Tai, ką šuo ketino padaryti, nebuvo agresyvų; tik daugybė 
dresūros metų ir aiški komanda. Morganas sustojo ir alsavo, kad 
atgautų kvapą. Jo keliai grasinosi sulinkti. Jis turėjo pasižiūrėti, 
ar kas nors jį vejasi. Tą akimirką jis kluptelėjo ir parkrito ant 
pilvo. Persivertė ir atsisėdo ant užpakalio žolėje. Su siaubu žiū- 
rėjo į tai, kas artėjo jo link. Juodas gyvūnas žvilgančiais žan- 
dikauliais, raudonu liežuviu ir geltonais dantimis. Šuo pritūpė 
ir pasiruošė šokti. Baltos rankos, į kurias jis taikėsi, dingo. Jis 
matė tik raudoną veidą, o jo viduryje - geltoną skudurą. Puikus 
taikinys. Vienu galingu šuoliu jis puolė pirmyn ir sukaukšėjo 

žandikauliais. Morganas išleido širdį veriantį klyksmą. Kai 
priartėjo vyrai, jis sėdėjo kūkčiodamas, paslėpęs veidą rankose. 
Sejeris akimirką stabtelėjo, kad įsiklausytų. Verkšlenime aiškiai 
girdėjosi palengvėjimas. 


237 


21 skyrius 


Sara labai ramiai sėdėjo ant kėdės krašto. Sejeris pasakojo jai, 
kas nutiko. Ji norėjo sužinoti viską: kokia poza gulėjo Erkis, ar 
jam skaudėjo. Sejeris sakė taip nemanąs. Greičiausiai jis išseko, 
o kraujo netekimas išgręžė visas jėgas. Galbūt jis jautėsi lyg už- 
miegąs. Sejeris ilgai sėdėjo mėgindamas prisiminti visus faktus. 
Liko tik viena nedidelė smulkmena. 

- Negaliu patikėti, kad Erkis negyvas, - sušnibždėjo ji. - Kad 
jo tikrai nebėra. Tiesą sakant, mintyse gana aiškiai jį regiu. 
Kažkur kitur. 

— Kur? 

Ji susigėdusi nusišypsojo. 

- Sklendžiantį beribėje tamsoje be menkiausio rūpesčio, žvel- 
giantį į mus iš viršaus. Galbūt jis galvoja: o, kad jie, tie apačioje 
besikamuojantys žmonės, žinotų, kaip tai gražu. 

Vaizdinys sukėlė Sejeriui šypseną - trumpą melancholišką 
šypsnį. Jis ieškojo žodžių, kurie sušvelnintų tai, ką jis ketino 
jai pasakyti. 

— Aš atmazgiau rupūžę, - staiga pasakė ji. 

- Ačiū. Man palengvėjo. 

Ji vilkėjo lengvą švarkelį, ir tvirčiau į jį susisupo. Lempų pa- 
lubėje jis neįjungė, tik šviestuvą ant stalo, kurio žalias gaubtas 
visam kabinetui suteikė vandeningo švytėjimo. 

— Turėtum kai ką žinoti. 

Ji pakėlė akis stengdamasi perprasti jo išraišką. 

- Erkio švarke radome piniginę. - Jis atsikrenkštė. - Raudoną, 
priklausančią Haldisei Horn. Joje buvo apytiksliai 400 kronų. 

Jis nutilo ir laukė. Žalsvoje šviesoje ji atrodė išblyškusi. 

- Vienas nulis Konrado naudai, - liūdnai šypsodamasi ištarė ji. 

— Aš nelaimėjau. - Jis nesugalvojo, ką daugiau pasakyti. 

— Apie ką galvoji? - paklausė Sara. 

- Ar kas nors atvažiuos tavęs pasiimti? 

Klausimas išsprūdo jam nespėjus apgalvoti. Gal jis galėtų 
parvežti ją namo. Bet Gerhardas tikriausiai turi automobilį - jei 
ji jam paskambintų, jis akimirksniu čia atsidurtų. Mintyse jis 
įsivaizdavo tą vyrą. Sėdintį kažkur svetainėje, žiūrintį į laikrodį, 
žvilgčiojantį į telefoną, pasiruošusį važiuoti pasiimti moters, 
kuri priklausė tik jam ir niekam kitam. 

— Ne, - atsakė ji trūktelėdama pečiais. - Atvažiavau taksi. 
Šefas prikaustytas prie invalido vežimėlio. Uždarytas namie su 
manimi. Jam išsėtinė sklerozė. 

Sejeris nustebo. Jis neįsivaizdavo Saros su neįgaliu vyru. Vis- 
ką vaizdavosi visiškai kitaip. Galvoje šmėkštelėjo nelabai dora 
mintis. 

- Ar leisi parvežti tave namo? 

- Ar tu nieko prieš? 

— Manęs niekas nelaukia. Gyvenu vienas. 

Nuo to, kad jis pagaliau tai pasakė, niekas nepasikeitė. 


Gyvenu vienas. 

Arjis kada nors anksčiau taip apibūdino save? Ar paprasčiau- 
siai suteikė sau „našlio“ arba „vienišo“ statusą? 

Automobilyje nė vienas nekalbėjo. Akies kampučiu jis matė 
jos kelius; visa kita tebuvo buvimas, numanymas, troškimas. Ant 
vairo uždėtos rankos jį išdavė. Sejeriui rodėsi, kad jos garsiai 
rėkia, jog joms reikia ką nors laikyti. Ką ji galvoja? Jis nedrįso 
pasisukti ir pažvelgti į ją. Erkis negyvas. Ji daugelį mėnesių su 
juo dirbo, bet negalėjo jo išgelbėti. 

Ji nurodė jam trumpą gatvę. Galiausiai teko sustabdyti auto- 
mobilį, nors su Sara pašonėje būtų mieliau važiavęs iki pasaulio 
krašto ir atgal. 

— Žinau, kad kvaila, - staiga prakalbo ji, - bet man labai 
sunku suvokti. 

- Kad Erkis miręs? 

— Kad tai jis ją nužudė. 

Jis sėdėjo sudėjęs rankas ant kelių, sukiojo, grąžė jas ir ne- 
drąsiai ištarė: 

- Šiandien kai ką pasakei. Kad kartais, labai retai, nutinka 
dalykų, kurių paprasčiausiai negalime paaiškinti. 

Ji gūžtelėjo pečiais. 

- Nenoriu pasiduoti. 

— Ką turi omenyje? 

- Turėsiu ieškoti paaiškinimo. Sužinoti, kaip tai nutiko. 

- Kur ieškosi? 

- Savo užrašuose. Atmintyje. To, ką jis sakė, ir viso to, ko 
nepasakė. Paprasčiausiai turiu suprasti. 

- Ar praneši, ką surasi? 

Galiausiai ji pakėlė akis ir nusišypsojo. 

- Ar gali mane palydėti? - paprašė ji. 

Jos prašymas jį sutrikdė, bet Sejeris paklusniai palydėjo ją 
iki durų ir stebėjo, kaip ji kiša raktą į spyną prieš tai spuste- 
lėjusi durų skambutį. Gal tai signalas Gerhardui, kad ji grį- 
žo namo. Sejeris nenorėjo susipažinti su jos vyru. Pamačius 
jį fantazijos apie jų santykius taptų pernelyg tikroviškos. Ji 
gyveno vienaaukščiame name su terasa ir praplatintomis du- 
rimis, tinkamomis neįgaliam asmeniui. Jie stovėjo svetainės 
tarpduryje. Sejeris pagalvojo apie jaunystėje skaitytą knygą. 
Pagrindinis veikėjas buvo giliai įsimylėjęs ir palydėjo moterį 
namo. Jo širdis visiškai priklausė jai, jis manė, kad ji gyvena 
viena. Pakeliui ji pasakė, kad jos laukia Džonis. Jo širdis aki- 
mirksniu sudužo, o tada jie pasiekė svetainę ir jis suprato, kad 
Džonis yra žiurkėnas. 

Gerhardas Struelis sėdėjo prie stalo ir skaitė, nepaisant kai- 
tros, vilkėjo megztą švarką. Vyras buvo netgi vyresnis už Sejerį. 

Plikas, o tamsias akis rėmino akiniai. Greta jo ant grindų gulėjo 
vokiečių aviganis. Šuo pakėlė galvą ir sužiuro. 

— Tėveli, - tarė Sara. - Tai vyriausiasis inspektorius Konradas 
Sejeris. 

Gerhardas Struelis - joks žiurkėnas. Jis jos tėvas! 

Spausdamas ištiestą ranką Sejeris stengėsi susiimti. Kodėl ji 
norėjo, kad jis tai pamatytų? Namą. Priežiūros reikalingą tėvą. 
Gal ji sakė: „Ištrauk mane iš čia!“ 

- Turiu grįžti namo pas šunį, - atsiprašydamas pasakė jis. 

— Ak, atsiprašau, - tarė ji čiupinėdama savo švarką. - Neno- 
rėjau tavęs užgaišinti. 

Gerhardas Struelis ilgai žiūrėjo į Sejerį. 

— Tai viskas baigta? 

Taip, pamanė jis, baigta. Dar nė neprasidėjus. Negaliu dabar 
nieko daryti. Negerai. Jis atsidūrė toje neįmanomoje situacijoje, 
kur būtų priverstas pakelti ragelį ir paskambinti jai, jei panorėtų 
su ja darkart pasimatyti. Ji padarė pirmąjį ėjimą. Dabar jo eilė. 

Sara ištiesė ranką. 

— Iš mūsų išėjo puiki komanda, ar ne? 

Ji pasėjo sėklą. Galbūt ji išdygs. Puiki komanda. 


Vardyne jis susirado jos vardą. Sara. Jis reiškia „princesė“. 

Vėliau jis gulėjo lovoje, spoksojo į lubas ir mezgė įsivaizduoja- 
mą pokalbį su ja. Žodžiai skambėjo taip elegantiškai. 

Žinojau, kad pasirodysi. Laukiau tavęs. 

Papasakok ką nors apie save, šypsodamasi paprašė ji. 

Ką nori sužinoti? 

Vaikystės prisiminimą. Ką nors gražaus. 

Štai šis tas gražaus: tą vasarą, kai man sukako penkeri, tėvas 
nusivedė mane į Roskildės katedrą. Nenutuokiau, kas viduje. Iš 
šiltos saulėkaitos žengiau ant akmeninių grindų. Bažnyčioje buvo 
pilna karstų. Tėvas paaiškino, kad juose guli žmonės - visi toje 
bažnyčioje tarnavę pastoriai. Jie gulėjo matomi, visų akivaizdoje, 

eilė po eilės abipus klauptų. Karstai buvo iš marmuro, neįtikėtinai 
gražūs. Bažnyčioje buvo šalta, labai šalta. Pradėjau timpčioti tėvo 
ranką, kad išvestų mane laukan. Galiausiai jis manęs pasigailėjo. 
„Jie miega amžinuoju miegu, - šypsodamasis pasakė jis. - O mes 
turime grįžti namo ir darbuotis kieme, nors taip karšta! Aš turiu 
nupjauti žolę, 0 tu turi ravėti.“ 

Nesilioviau galvojęs apie tuos karstus, kol į kiemą neišėjo mama 
ir neatnešė mums braškių pudingo. Nuo stovėjimo rūsyje jis buvo 
vėsus, bet grietinėlė buvo šilta. Valgiau pudingą ir pamaniau, kad 
tai negali būti tiesa. Tuose karstuose nieko nėra, tik voratinkliai 
ir dulkės. O pudingas buvo toks gardus, kad rodėsi neįmanoma, 
jog gyvenimas nesitęs amžinai. Pažvelgiau į žydrą dangų ir staiga 
pastebėjau virš galvų sklendžiantį pulką angelų baltais sparnais. 
Pamaniau, kad jie atėjo mūsų pasiimti, bet mes juk net nebai- 
gėme valgyti pudingo! Tėvas taip pat juos pamatė. Jis pažvelgė 
aukštyn ir laimingas nusišypsojo. „Žiūrėk, Konradai! Pažvelk, 
kokie jie puikūs!“ 

Tai buvo 15 parašiutininkų iš nacionalinės gvardijos, jie nu- 
sileido ant gretimo futbolo lauko. Niekada nepamiršiu, kokie jie 
buvo gražūs, kaip tyliai leidosi žemyn. 


Sejeris ilgai gulėjo nemiegodamas. Jis buvo pervargęs, bet 
rodėsi, kad akis kažkas apšvietė iš vidaus. Plačiai atmerktos jos 
žvelgė į tamsą. Jis blaškėsi ir vartėsi, o Kolbergo ausys pakildavo 
kaskart jam sujudėjus. Buvo per karšta miegoti. Jis ėmė kasytis. 
Netekęs vilties išlipo iš lovos, apsirengė ir nuėjo į svetainę. Kol- 
bergas nutapnojo iš paskos. Ar jis tikrai norėjo kito žmogaus taip 
arti? Šalia jo lovoje rytą, kas rytą, metai po metų? Ką pasakytų 
Kolbergas? Du patinai nesugyventų. 

— Nori į lauką? - sušnibždėjo jis. 

Šuva sulojo ir nužingsniavo prie durų. Buvo 2 valanda nakties. 
Daugiabutis lyg vienišas stulpas stūksojo bežvaigždžio dangaus 
fone. 

Iš pradžių jis galvojo nuvažiuosiąs į miestą, į kapines, bet 
persigalvojo. Negalėjo patikėti, kad jaučiasi kaltas. Jis skaitė 
apie tokius dalykus ir nežinojo, kaip reikės su tuo susidoroti. 
Gal reikėtų persikraustyti, pamanė jis. Įsigyti naują automobilį. 
Nubrėžti savotišką liniją: prieš ir po Elisos. Kitaip nesusitvar- 
kysiu. Kažkas man kliudo. 

Jis buvo vienmarškinis. Nakties oras, liesdamas nuogas ran- 
kas, malšino niežulį. Jis ėjo ir ėjo - visai kaip Erkis - ėjo ir ėjo. 

Jei ketini likti šiame pasaulyje, turi gyventi, ūmai pamanė 
jis. Apsigręžė ir pažvelgė į savo namą. Tas statinys, tas pilko 
cemento stulpas prigesintu apšvietimu, kėlė žmogišką nerimą. 
Turiu persikraustyti, pamanė jis, noriu būti ant Žemės. Stovėti 
žolėje ir kelti akis į medžius. 

- Gal persikraustom, Kolbergai? Į kaimą? 

Šuo pažvelgė į jo akis. 

— Nesupranti, ką sakau, ar ne? Gyveni kitame pasaulyje. Ir vis 
dėlto mudu gerai sutariame. Net nepaisant to, kad tu bukagalvis. 

Kolbergas džiugiai pauostė jo ranką. Jis įkišo delną į rusvai 
žalsvų kelnių kišenę ir ištraukė seniai pamirštą šunų sausainį. 
Kolbergas nežinojo, už ką gavo skanėstą, bet sulapnojo jį ir 
energingai suvizgino uodegą. 

— Blogiausia, kad niekada nežinosiu, kodėl, - sumurmėjo 
jis. - Kas iš tiesų tarp jų nutiko? Ką Haldisė pasakė ar padarė, 
kad jį išgąsdino? Abu negyvi, ir mes niekada nesužinosim. 
Bet apie daugumą dalykų pasaulyje mes nieko nežinome. Kaip 
keista, kad su tuo susitaikome. Tarsi visą gyvenimą lauktume 
kažko nutinkant ateityje, kažko visiškai kitokio ir suvokiamo. 
Bet tu, tu, bukagalvi, - jis žvilgtelėjo į šunį, - tu tiesiog lauki, 
kada vėl ėsi. 

Jis atsuko miestui nugarą ir grįžo namo. 

Atsuko nugarą į kapines. Giliai viduje pajuto širdgėlą. 

Skarė atrodė džiugiai nusiteikęs. Ką tik išsimaudęs ir įdegęs. 

— Kas yra? - Sejeris įdėmiai pažvelgė į jį. 

— Nieko. Tiesiog gerai jaučiuosi. 

— Aišku, - pasakė jis. - Ar yra žinių iš laboratorijos? Ar su- 
tapdino pirštų atspaudus? 

— Erkio atspaudų buvo visame name. Jis netgi palietė veidrodį. 
Su atspaudais ant kauptuko sunkiau, bet jie tiria. 

— Ar praėjusį vakarą užrašei tardymą? 

— Štai, viršininke. - Jis įteikė Sejeriui kelis dokumentus plas- 
tikiniame aplanke ir prikando lūpą. - Kas nutiks berniukui? 

— Nieko. Morganas patvirtino, kad tai buvo nelaimingas atsi- 
tikimas. Greičiausiai jis liks Gutebakene, o tai - visais atžvilgiais 
geriausias sprendimas. Pastaruoju metu jis tikrai daug patyrė. 
Jam reikia ramybės, o ne perkėlimo. Einu su juo susitikti. Ti- 
kriausiai jis prastos formos, bet turiu kruopelytę vilties, kad 
galbūt sužinojo apie Erkį tai, ką pražiopsojo Morganas. Gal jis 
galės ką nors paaiškinti. 

Skarė ilgai į jį Žiūrėjo. 

— Ar tai tikėtina? Jis viso labo siaubingai įbaugintas berniukas. 

— Vaikai pastabūs, - nenusileido Sejeris. 

— Nelabai. Jie tiesiog pastebi kitokius dalykus nei suaugusieji. 

— Tai gali mums praversti. 

Skarė susiraukė. 

— Kažkas tau negerai. 

— Ką turi omenyje? 

— Atrodo, kad negali susitaikyti su tuo, kas nutiko. Tai tau 
nebūdinga. 

— Man tiesiog smalsu, - atkirto Sejeris. 

— Atrodai pavargęs. 

— Man visą naktį visur niežėjo! - Pasakęs šią dramatišką in- 
formaciją Sejeris dingo savo kabinete. 

- Jūsų vardas Mortenas Garpė? 

— Teisingai. 

— Bet save vadinate Morganu? 

— Draugai, jei tokių turėčiau, vadintų mane Morganu. 

— Neturite draugų? Tai kodėl vadinatės Morganu? 

— Skamba daug kiečiau, ar ne? 

Skarės užrašuose nebuvo paminėta, kad šioje vietoje abu 
nusijuokė. 

- Taigi, Mortenai, šiame pasaulyje esate visai vienas? 

- Man trūksta draugužių. Turiu tik vieną, jis kalėjime. Dar 
seserį Osle. 

— Jis kalėjime? 

— Už ginkluotą apiplėšimą. Aš vairavau automobilį, kuriuo 
jis pabėgo. Jis manęs neįdavė policijai. Pinigai buvo skirti jam. 

— Tai jis jau seniai jus laikė už pavadėlio, tiesa? 

— Taip. 

— O jūs norėjote viską baigti? 

— Manau, gausiu tokią ilgą bausmę, kad tai nebesvarbu. 

— Jūs teisus. Tai nebesvarbu. Apie apiplėšimą pasikalbėsime 
vėliau. Papasakokite apie Erkį. 

Skarė nurodė, kad prieš prašnekdamas Morganas ilgam nutilo. 

— Jis man viską papasakojo apie savo motiną ir tai, kas jai 
nutiko. Mudu su Erkiu skorpionai. Jis gimė savaite vėliau nei 
aš. Geriausi ir blogiausi žmonės yra skorpionai, ar žinojote tai? 

— Ne. Ką turite omenyje sakydamas, kad jis viską papasakojo? 


Sejeris pakėlė akis nuo ataskaitos ir pagalvojo apie ekspertus, 
kurie metų metus pasitelkę sumanumą mėgino iš Erkio išpešti 
tiesą. Rodos, šitam vyrui tai pavyko vos per kelias valandas. 


- Arjis prisiminė ką nors apie Haldisės Horn žmogžudystę? 


— Nedaug. Jis sakė, kad ji rėkė ir jam grasino. Galvojant apie 
tai jo žvilgsnis atrodydavo nutolęs. 

— Tikrai!? Apie ką kalbėdavotės būdami kartu? 

— Visko neprisimenu. Jis sakė tiek daug keistų dalykų. Daug 
kalbėjomės apie mirtį. Ar galvojote apie tai? Kad mes iš tiesų 
mirsime? Matau aplinkui mirštančius žmones, bet nesuvokiu, 
kad tai kada nors nutiks ir man. Šiandien kelis kartus mėginau 
įsivaizduoti. Bet tai lyg kokia sudėtinga matematinė lygtis, ku- 
rios negaliu įsisąmoninti. Ar suprantat? 

— Ką suprantu? 

— Tai, kad mirsite? 

— Taip, suprantu. 

— Tuomet su manimi, matyt, kažkas negerai. 

— Nesijaudinkite, anksčiau ar vėliau suvoksite. Pažįstu daug 
užjus vyresnių žmonių, kurie dar tam nepasirengę. Iš kur Erkis 
gavo ginklą? 

— Klausiau jo. Jis sumurmėjo kažką keisto, lyg ir jei tavo kai- 
mynas prašo karvės, Dievas tau atsiųs jautį. 

— Ar į pabaigą jis buvo labai girtas? 

— Ne toks girtas kaip aš, bet jam buvo sunku išstovėti ant kojų. 

— Ką Erkis ir Kanikas sakė vienas kitam? 

— Beveik nieko. Tik stebėjo vienas kitą kaip šunys. Kanikas 
buvo be proto išsigandęs. Jis vos drįso pažvelgti į Erkį. 

— Ar Erkis kaip nors grasino berniukui? 

— Nemanau. Mes gerai su juo elgėmės, nenuskriaudėme, tik 
buvome girti. Kai pasirodė Kanikas, jūra, taip sakant, jau buvo 
iki kelių. Keista, bet po kurio laiko rodėsi, kad berniukui visai 
smagu ten būti. Jis nurimo. Tam tikra prasme mums trims 
buvo lemta būti kartu. Niekas nenorėjo nieko daryti. Tiesiog 
laukėme jūsų. 

- Kaip sureagavo Kanikas, kai supratote, kad Erkis negyvas? 

- Jis supanikavo. Prašė ir meldė, kad jam padėčiau. 

— Ką padėtumėte? 

- Įtikinti jus, kad tai buvo nelaimingas atsitikimas. 

— Ar tai buvo nelaimingas atsitikimas? 

— Be abejo. Jis taikėsi į duris. Nežinojo, kad mes viduje ar kad 
Erkis būtent tą akimirką atidarys duris. 

— Aišku. Kas dar? 

- Ką turite omenyje? 

— Arjis siūlė pabėgti arba paslėpti kūną? 

— Ne, ne. Tikrai ne. Aš jį perkalbėjau. 

— Vadinasi, jis vis dėlto siūlė kažką tokio? 

- E, ne, nesiūlė. Jis nežinojo, ką kalba. Jį buvo apėmusi pani- 
ka. O tai nėra keista, ar ne? Jam pasisekė, kad jam tik 12 ir jis 
nepilnametis. 

22 skyrius 


Sejeris susmuko už vairo ir su trenksmu uždarė automobilio 
dureles. Nors prastai miegojo, staiga pasijuto neįtikėtinai blaiviai 
mąstantis. Jį apėmė keistas jausmas, kad tai lemiama akimirka. 
langą mėgindamas lauke rasti tai, kas paaiškintų šį pojūtį. Jautėsi 
suakmenėjęs, negalėjo pajudėti. Jausmas nebuvo nemalonus, tik 
keistas. Jis nužvelgė rankas ant vairo. Kiekvieną plauką, smulkias 
raukšles, kertančias krumplius. Baltus švarius lygiai nukirptus 
nagus. Laikrodį ir mažą auksinę karūną ant ciferblato. Jis pažvel- 
gė sau į akis galinio vaizdo veidrodėlyje. Veidas atrodė senesnis 
nei prisiminė, bet nuostabiai budrus. Jį pažadino automobilio 
signalo garsas. Sejeris įjungė pavarą ir nuvažiavo skersai aikš- 
telės pro pastatytų automobilių eiles. 


Berniukas stovėjo tiesiai, kairę pėdą atsukęs į išorę, o deši- 
nę - į priekį. Jis pakėlė galvą ir kilstelėjo smakrą. Rankos laisvai 
kybojo prie šonų. Jis ilgai ir giliai įkvėpė ir pamažu iškvėpė. At- 
sargiai, tarsi slapta pasuko galvą į kairę. Ne staigiai, bet švelniai, 
labai švelniai. Jis prisimerkė ir pažvelgė į už 30 metrų esantį 
auksinį apskritimą, pastebėjo, kaip jis ima ryškėti. Jis dar kartą 
giliai įkvėpė ir sulaikė kvapą. Milžiniška krūtinė išsiplėtė, ir tą 
pačią akimirką jis pakėlė lanką iki akių lygio. Įtempė, įtvirtino 
ir nusitaikė. Matė, kaip mažas raudonas taškelis palietė apati- 
nį taikinio kraštą. Dabar norėjo pataikyti į dešimtuką. Tomis 
tobulomis akimirkomis, kai viskas sutapdavo, jis galėdavo tai 
padaryti. Strėlė nuskriejo nuo templės, lankas išsiplėšė jam iš 

rankų, elegantiškai virto ir ėmė tabaluoti nuo riešo juostelės. 
Strėlė krito į centrą šaižiai tėkštelėdama. Jis iškvėpė iš plaučių li- 
kusį orą ir nenukreipdamas akių ir nejudindamas pėdų strėlinėje 
susirado kitą strėlę. Įrėmė ją į templę. Jis norėjo trijų dešimtukų. 
Jei pasiseks, antroji strėlė tarškėdama nusileis greta pirmosios. 
Įkvėpdamas ir užsimerkdamas jis leido lankui kyboti. Paskui 
atsimerkė ir pažvelgė į taikinį, į raudonas pirmosios strėlės 
plunksnas, matomas auksinio apskritimo centre. 

Jis išgirdo garsą, bet stengėsi nekreipti dėmesio. Geras šaulys 
nesileidžia blaškomas, išlaiko susikaupimą. Garsas vis stiprėjo 
ir intensyvėjo. Jam tai nepatiko. Jis norėjo užbaigti trijų strėlių 
seriją. Tai buvo automobilis. Antra strėlė nuskriejo nuo templės. 
Aštuoni taškai. Jis suirzęs suniurzgėjo ir pasuko galvą. Į kiemą 
įsuko policijos automobilis. 

Kanikas nuleido lanką ir stovėjo nejudėdamas. Atvažiavo 
Sejeris. Tikriausiai atvyko pasilabinti, pasiteirauti, kaip jam 
sekasi, ar jis gerai miegojo. Jis malonus. Nėra ko bijoti. Kanikas 
nedrąsiai nusišypsojo. 

- Labas rytas, Kanikai. 

Sejeris nesišypsojo. Atrodė labai rimtas. Ne draugiškas, kaip 
pastarąjį kartą, o tarsi dėl kažko sunerimęs. Jis pasisuko pažiū- 
rėti į taikinį. 

— Pataikei į dešimtuką, - pasakė jis. 

— Taip, - išdidžiai ištarė Kanikas. 

— Ar tai sunku? - Nekeisdamas išraiškos smalsiai nužvelgė 
žvilgantį lanką. 

- Taip, sunku. Daugiau nei metus tam treniravausi. Būčiau dar 
kartą pataikęs į dešimtuką, bet atvažiavote ir mane išblaškėte. 

— Atsiprašau. - Sejeris niūriai pažvelgė berniukui į akis. - Atė- 
mėme iš tavęs lanką. Bet štai tu treniruojiesi. Kaip tai paaiškinti? 

Kanikas nudelbė akis į žemę. 

- Jis Kristiano. Leido man pasiskolinti. 

— Bet maniau, kad tau negalima šaudyti be priežiūros. 

— Marguna nuėjo į tualetą. Turiu treniruotis šalies čempio- 
natui, - paniuręs paaiškino jis. 

- Suprantu, bet vis tiek turėsiu pasikalbėti su Marguna. - Se- 
jeris linktelėjo - iš pradžių pastato link, paskui į taikinį, kurio 
centras buvo pagamintas iš pakietinto kartono. Tai vienintelė 
berniuko aistra, o jis ketino ją atimti. Negalėjo to pakęsti. Tuo 
pačiu jo viduje kažkas tiksėjo, tarsi bomba prieš sprogimą. Jis 
juto sparčiau plakančią širdį. Gal tai ir nieko nereiškia, bet, kita 
vertus, tai gali reikšti viską, ši mažulytė smulkmena, kurią jis 
ūmai pastebėjo. Jis stengėsi susitvardyti. 

— Bet juk galiu šaudyti čia, lauke, ar ne? - meldžiamai ir irzliai 
pasakė Kanikas. - Tik ne miške, tiesa? Jei noriu, kad čempionate 
man pasisektų, turiu treniruotis kasdien iki paskutinės minutės. 

— Kada varžybos? 

Sejeris neatpažino savo balso. Jis buvo užkimęs ir šiurkštus. 

— Po keturių savaičių. 

Kanikas vis dar stovėjo šaudymo poza. Avėjo juodus moka- 
sinus. Labai didelius, gal 43 dydžio. Odiniais padais, be rašto su 
zigzagais, būdingo sportbačiams. Įprastai dvylikamečiai berniukai 
avi sportbačius. Sejeris šiek tiek nustebo, kad jis avi mokasinus. 
Jie panėšėjo į išeiginius batus ir netiko prie nukirptų džinsų, at- 
stojančių šortus. Jis vis grūmėsi su viduje kylančiu keistu pojūčiu. 

— Ar naktį gerai miegojai? - maloniai paklausė jis. 

Kanikas sutrikęs klausėsi. Policininko balsas buvo švelnus, 
bet akys šaltos kaip plienas. 

— Kaip rąstas miegojau, - drąsiai pasakė jis. Nuo melo apsvai- 
go galva. Per daug visko nutiko. Jis pabudo, kai Marguna atėjo 
pakeisti Filipo paklodės, ir iš visų jėgų stengėsi, kad kvėpavimas 
išliktų ramus ir tolygus. Tuo pačiu metu jis bijojo vėl užmigti. 
Prisisapnavęs košmaras nedavė ramybės. 

— Aš prastai miegojau, - niūriai ištarė Sejeris. 

— Ak? - vis labiau nerimdamas tarstelėjo Kanikas. Jis nebuvo 
įpratęs, kad suaugusieji jam pasipasakotų. Bet šis vyras buvo 
kitoks. 

— Ar gali iššauti strėlę man stebint? - paklausė jis. 

Kanikas delsė. 

— Gerai. Bet aš išsimušiau iš ritmo, o tai reiškia, kad šūvis 
tikriausiai nebus labai taiklus. 

— Man tiesiog smalsu, - tyliai pasakė Sejeris. - Dar niekada 
iš arti nemačiau, kaip kas nors šauna strėlę. 

Jis stebėjo Kaniką. Visas procesas - susitelkimas, lanko iškė- 
limas, nusitaikymas ir šovimas - buvo estetiškų judesių eiga, 
netgi atliekama šio stambaus berniuko. Lankas beformei figūrai 
stebėtinai suteikė formą. Kanikas pataikė į devintuką ir nuleido 
lanką. 

Sejeris žvilgtelėjo į pastatą, o paskui į berniuką. 

- Šaudydamas mūvi pirštines? — paklausė jis linktelėdamas 
į rankas. 

- Šaulio pirštines, - atsakė Kanikas. - Antraip templė per- 
pjautų pirštų galiukus. Kai kurie naudoja odinę pirštų apsaugą, 
bet man labiau patinka pirštinės. Tiesą sakant, reikėtų mūvėti 
tik vieną, ant rankos, kuria įtempiama strėlė. Bet vardan sime- 
trijos mūviu abi, ir puikiai tinka. Žinot, - beviltiškai pridūrė 
jis. - Kiekvienas šaulys turi savo stilių. Kristianas prieš pat šūvį 
mirkteli. 

- Jos specialios, - pasakė Sejeris žiūrėdamas į pirštines. - Tik 
su trim pirštais“ 

— Tempiant ir atleidžiant templę naudojami tik trys pirštai. 
Nykščio ir mažylio nereikia. 

- Hm. 

- Tai atsarginės mažai naudotos pirštinės. Todėl jos tokios 
standžios, - paaiškino Kanikas. - Bet po kurio laiko suminkštės. 

- Jos naujos? - Sejeris prisimerkė. - Kodėl jos naujos? 

- Kodėl? - Kanikas sunerimo. - Na, nes senąsias išmečiau. 

— Aišku. 

Sejeris įbedė į berniuką akis. Kanikas pažvelgė į savo rankas, 
į tris plona oda aptemptus pirštus. Plonos juostelės jungė juos 
prie siauro aplink riešą einančio dirželio, pritvirtinto lipukais. 

— Kodėl jas išmetei? 

— Kodėl? - Kanikas siaubingai susijaudino. - Na, jos buvo 
senos ir nusidėvėjusios. 

— Tikrai? - Sejeris smarkiai kvėpavo pro nosį. - Ir kur jas 
išmetei? 

— Kur? Nepamenu. 

Jis muistėsi ir prakaitavo. Buvo taip prakeiktai karšta. Kiti 
berniukai nuėjo maudytis su Torleifu ir Inga, bet jis nenorėjo 
eiti kartu. Su maudymosi trumpikėmis jausdavosi apgailėtinai, 
be to, reikėjo treniruotis. Kažkur jo laukė trofėjus. Pirmą kartą 
gyvenime jis nugalės visus kitus. Kodėl negrįžta Marguna? Kas 
dedasi? 

— Kur jas išmetei, Kanikai? 

- Į atliekų deginimo konteinerį. 

Jis ėmė neramiai mindžikuoti. 

— Pajudinai kojas. 

— Velnias! 

— Kanikai, tu man melavai. Sakei ten matęs Erkį. 

— Betgi mačiau! Mačiau jį! 

— Tai Erkis tave matė. Tai ne tas pats. 

Sejeris sunkiai valdėsi, kad išlaikytų ramų balsą. 

— Pasakysiu tau vieną dalyką. Tikiu tavimi, kad Erkio mirtis 
buvo nelaimingas atsitikimas. Morganas tai patvirtino. 

Akimirką Kanikui tarsi palengvėjo. 

— Bet abejoju, ar dėl to graužiesi. 

— Ką turite omenyje? - neramiai paklausė Kanikas. 

— Kadangi Erkis miręs, jis negali nieko papasakoti. Tu jį 
pralenkei. Štai kodėl viską pranešei Gurvinui. Erkiui nespėjus 
papasakoti, kad tai tavo darbas, nuskubėjai apkaltinti jo. Niekas 
netikės pamišėliu Erkiu. 

Tą akimirką prie jų priėjo Marguna. Ji susirūpinusi nužvelgė 
juos abu ir nervingai atsikrenkštė. 

— Ar kažkas negerai? 

Sejeris linktelėjo. Marguna sunerimo. 

- Kanikai, - galiausiai pasakė ji tarsi norėdama kuo nors, kad 
ir nesvarbiu, užpildyti siaubingą tylą. - Tau negalima avėti šitų 
mokasinų; jie skirti Karsteno Sutvirtinimui. Kur padėjai savo 
sportbačius? 

Lankas nusileido. Kaniko širdis smarkiai susitraukė ir išstūmė 
srautą karšto kraujo į veidą. Ateitis atėjo. 


*X4+4+ 


Štai kaip galbūt viskas nutiko. Kanikas buvo miške su lanku. 
Jis nušovė varną ir jau ruošėsi traukti namo, kai sumanė nueiti 
aplankyti Haldisės. Galbūt pamatė ją besidarbuojančią vejoje 
nugara į duris. Jis įsmuko vidun ir duoninėje rado piniginę. 
Gal jam pasisekė, o gal žinojo, kur ji laikoma. Vėl išsliūkino 
lauk. Savo siaubui išvydo ją stovinčią ant laiptelių su kauptu- 
ku rankose. Kanikas, berniukas, kuris dažniausiai veikdavo 
nepagalvojęs, supanikavo. Jis išplėšė kauptuką jai iš rankų, 
galbūt jie kelias minutes pasigrūmė, kol kauptukas išsprūdo iš 
jos delnų ir atiteko jam. Jis pakėlė jį ir trenkė. Mūvėjo šaulio 
pirštines, todėl paliko tik neryškius atspaudus. Haldisė su- 
smuko. Jis nubėgo per veją, tik akimirką stabtelėdamas prie 
šulinio atsigręžti. Staiga tarp medžių pastebėjo tamsią figūrą. 
Suprato, kad jį matė. Nubėgo keliu, bet pametė piniginę. Erkis 
nuėjo prie namo ir išvydo Haldisę. Atrodo, įėjo į virtuvę, neti- 
kėdamas pasikrapštinėjo, apčiupinėjo duris ir palanges, paliko 
sportbačių pėdsakus. Ant kelio rado piniginę, kurią Kanikas 
apimtas baimės pametė. Įsikišo ją į vidinę kišenę ir, apimtas 
siaubo dėl to, kas nutiko, ėjo toliau, miesto ir žmonių draugijos 
link. Kanikas nubėgo pas pareigūną Gurviną ir pranešė apie 
Haldisės mirtį. Jis ten kažką matė - kaip patogu. Pamišėlį Erkį. 
Ką sakė Morganas? 
Jie stebėjo vienas kitą kaip šunys. 

Sejeris iš švarko kišenės išsitraukė mobilųjį telefoną ir su- 
spaudė numerį. 

Skarė atsiliepė. 

— Kas vyksta? 

Jis apsižvalgė. 

— Ne kažin kas. 

Pro automobilio langą jis žvilgtelėjo į miglos aptrauktą mišką. 
O, kad galėtų panirti į jūrą. Ištrūkti iš šitos dulkėtos kaitros. 

- Ar kas nors skambino? - nerūpestingai pasiteiravo jis. 

Skarė tylėjo. Per pastarąsias 24 valandas jį apėmė įtarimai. 

- Apibūdink, kas yra „kas nors“. 

- Gerasis Viešpatie, bet kas. 

- Niekas neskambino, - galiausiai atsakė Skarė. 

- Gerai. 

Akimirką abu tylėjo. 

- Ar kas nors nutiko? - paklausė Skarė. 

- Ne Erkis nužudė Haldisę. 

- Puiku. Tik tai man ir tetrūko išgirsti. Kad turime pradėti 
nuo nulio. Pasakyk ką nors kito, aš nenusiteikęs juokauti. 

— Nejuokauju. Tai ne jo darbas. 

- Aišku, viršininke! 

Stojo mirtina tyla. Skarė ilgai galvojo. 

— Gerai, - galiausiai ištarė jis. - Manau, pradedu suprasti, kur 
link suki. Į nuovadą paskambino mergina. Kasininkė iš Brigeno 
krautuvės. Ji prisiminė kai ką siaubingai svarbaus, ką būtinai 
privalėjau žinoti. 

— Ką ji pasakė? 

- Vienas iš Gutebakeno vaikų kelis kartus vyko su Odemanu 
Brigenu iki Haldisės ūkio, kad jam padėtų. Spėk, kuris? 

— Kanikas, - ištarė Sejeris. 

- Taip. Jam atsilygindavo šokoladu. Jis galėjo žinoti, kur ji 
laikė piniginę. 

Sejeris linktelėjo. 

— Beje, kai kas čia lankėsi. 

- Apibūdink, kas yra „kai kas“. 

- Daktarė Struel. 

— Tikrai? Ko ji norėjo? 

- Nežinau. Paprašė lapo ir voko, kad galėtų parašyti žinutę. 
Ji ant tavo stalo. 

Sejeris užvedė variklį. Jo mintys sukosi. 

- Jakobai, - džiugiai pasakė jis. - Žinai, ką tai reiškia, ar ne? 

— Apie ką dabar kalbi? 

— Turėsi šokti su parašiutu. 

— Na, taip, matyt, turėsiu. 

Stojo ilga pauzė. 

- Tačiau man nepatinka lažybos. Man visai nesvarbu. Nenu- 
stosiu tavęs gerbęs, jei nuspręsi nešokti. 

-— Bet tavo pagarba man nepadidės, ar ne? 

- Aš ir taip tave labai gerbiu. 

— Aišku, kad šoksiu. 

— Tavo tikėjimas stiprus, ar ne? 

- Esu tikras, kad tai ne pirmas kartas, kai jį išmėginsiu, bet, 
matyt, pats metas tai padaryti. 


Sejeris atidarė kabineto duris ir įėjo į vidų. Ant stalo, ant pa- 
tiesalo, vaizduojančio pasaulio žemėlapį, gulėjo baltas vokas. Jis 
plūduriavo vidury Viduržemio jūros lyg laivas baltomis burėmis. 
Jis atsargiai pakėlė voką ir užkišo pirštą už atvarto. Traukiant 
popieriaus lapą jo rankos virpėjo. 

Į vidų įsiveržė Skarė. Išvydęs stovintį viršininką, virpantį ir 
rankoje laikantį lapą, jis sustojo kaip įbestas. 

- Atsiprašau, - susigėdęs ištarė jis. - Kas vyksta? 

